
Keli žodžiai apie „Klaudijų Bombarnaką" 


Savaime aišku, kad svarbiausias pretekstas parašyti „Klaudijų Bombarnaką" 
buvo Užkaspijo geležinkelio nutiesimas. Negalima sakyti, kad Ž. Vernas atidžiai 
sekė, kaip plėtojasi mokslas ir technika Rusijoje, tačiau jis nuolatos domėjosi 
rusų laimėjimais tokiose gyvenimo srityse, kaip jūrų laivyba, geografiniai 
tyrinėjimai, gimstanti oreivystė. 

Pradėdamas rašyti šį romaną, Ž.Vernas jau turėjo kuo remtis: jis sukaupė 
gausybę laikraščių ir žurnalų iškarpų, skaitė geležinkelio tiesimo per Karakumų 
smėlynus ataskaitas, rusų ir užsienio žurnalistų publikacijas ir užrašus. 
Pavyzdžiui, gana nuodugniai Užkaspijo kraštą savo knygoje „Kelionė į Mervą" 
aprašė prancūzas inžinierius E.Bulanžjė, kurį mini ir Ž.Vernas. Be to, tuo metu 
jau buvo paskelbti keli veikalai apie Užkaspijo geležinkelio tiesimą, kuriuose 
nagrinėjama jo ekonominė reikšmė, prognozuojama ateitis. 

Rusija pradėjo grobti Užkaspijo žemes XIX a. septintame dešimtmetyje ir 
tęsė beveik du dešimtmečius. Šioje apžvalgoje neverta plačiau gvildenti tų 
užkariavimų naudos ir žalos, todėl tik trumpai priminsime faktus. 1874 metais 
rusai organizuoja Aralo-Kaspijos ir Amudarjos geografinę ekspediciją, kurios 
metu tyrinėjami reljefas, dirvožemis, augmenija, gyvūnija, vandens resursai ir 
klimatas. 1877 m. rusų kariuomenė užėmė Kizyl Arvatą, turkmėnų įtvirtintą 
punktą prie Kopetdago kalnų. O jau 1880 m., kai rusai rengėsi nukariauti visą 
Turkmėniją, generolai M.Skobelevas ir M.Anenkovas iškėlė mintį nutiesti 26 
varstų ilgio geležinkelį nuo Michailovsko įlankos iki Molakaros. Magistralė 
turėjo tenkinti tik karo poreikius, pirmiausia - gabenti amunicijos atsargas ir 
pašarą. Taigi trasa pradėta tiesti 1880 m. rugpjūčio 25 dieną ir baigta po dešimties 
dienų. Tais pačiais metais nutarta magistralę tęsti dar 217 varstų į Užkaspijo 
gilumą iki Kizyl Arvato. Pirmasis traukinys į Kizyl Arvatą atvyko 1881 m. rugsėjo 
4 dieną. Po kurio laiko Rusijos valdžia, beveik visur įvedusi savo tvarką, pradėjo 
geležinkeliu gabenti ne tik karinius, bet ir civilinius krovinius bei keleivius. 
Prijungus Mervo 0azę (1884 m.), rusų interesai susidūrė su Anglijos užmačiomis, 
— prasidėjo kariniai susirėmimai su afganais, kuriuos kurstė anglai. Šie įvykiai 
paskatino toliau į rytus tęsti Užkaspijo karinį geležinkelį. 1885 m. rusai vėl 
kloja smėlynuose bėgius; netrukus traukiniai jau vyksta į Ašchabadą. Po metų 
magistralė pasiekia Mervą, o po pusmečio, įveikę bevandenius Karakumų 
smėlynus, tiesėjai jau prie Amudarjos. Tuo pat laiku pradinį geležinkelio punktą 

rusų vyriausybė perkelia nuo Michailovsko įlankos į Uzun Adą. 

1887 metais rusų traukiniai pasirodo Bucharoje; dar po pusmečio - ir 
Samarkande. Taigi tuo metu rusų karinis geležinkelis jau siekė 1343 varstus 
(apie 1430 kilometrų). 

XIX amžiaus pabaigoje geležinkelis buvo pati greičiausia ir techniškai 
tobuliausia transporto priemonė. Todėl aišku, kad Ž.Vernas, būdamas karštas 
technikos pažangos propaguotojas ir šalininkas, labai domėjosi geležinkelių 
transporto plėtote visame pasaulyje. Taigi neturėtume labai stebėtis, jog rašytojas 
stengėsi aplenkti realius įvykius, kūrė prognozes ir „klojo“ plieno bėgius pačiose 
netikėčiausiose ir sunkiai pasiekiamose vietose: per kalnus ir dykumas, per 
Kaukazo kalnagūbrį, palei pietinę Kaspijos pakrantę, po Gibraltaro sąsiauriu ir 
pan. Be abejonės, autoriaus prasimanymas - ir Transazijos magistralė, kurią jo 
fantazija nutiesė per Kašgarijos dykumą ir Pamyro plokščiakalnį. Ž.Vernas 
visiškai nesidomi, ar realiai įmanoma įvykdyti vieną ar kitą jo „projektą“. Rašytojo 
tikslas - parodyti neribotas technikos galimybes, be to, dar sykį priminti senas, 
bet ir šiandien nepraradusias reikšmės dvi tiesas: vienybė užtikrina sėkmę net ir 
sunkiausiomis aplinkybėmis; bendros įvairių tautų pastangos jas suartina, 
praturtina ir ekonomiškai, ir dvasiškai, kelia bendrą gerovę. 

Literatūrologai ir kritikai nevienodai vertina „Bombarnaką“. Vieni teigia, 
kad autorius pateikia tiesiog stebinančias dokumentinės žinias, - tiesa, nurodo 
savo šaltinius. Kita vertus, Vidurinės Azijos skaitytojai randa nemažai 
netikslumų. Tačiau negalima iš rašytojo reikalauti be galo tikslaus geografinio 
aprašymo, nes jis savaip regi tikrovę, taigi ir gamtą. 

Skirtingai negu kiti rašytojai, Ž. Vernas mano, kad nuotykius reikia įterpti ar 
kaitalioti su rimtomis žiniomis. „Bombarnake“, kaip ir kituose savo kūriniuose, 
rašytojas juos pateikia natūraliai, neprimestinai, organiškai sieja su geografijos, 
technikos, etnografijos žiniomis. 

Kiti mano, kad „Bombarnakas“ - tai tik „Aplink Žemę per 80 dienų" 
pakartojimas. Su šiuo teiginiu, Žinia, negalima sutikti. Tuo įsitikins ir pats 
skaitytojas. 

Reikia tarti keletą žodžių ir apie šio romano herojus. Beveik jų visų pavardės, 
pasak šiuolaikinių tyrinėtojų, turi fonetinę potekstę, kuri tarsi ir parodo, kaip 
pats autorius vertino vieną ar kitą personažą. Bene įdomiausia aktorių Katerna 
šeima. Vyro, komiškų operečių tenoro, prototipu esą buvęs Polis Saverna, kuris 
dainavo Amjene ir net draugavo su Ž.Vernu. Madam Katerna vardas - Karolina, 
kuris daug reiškė autoriui, nes jaunystėje jis buvo įsimylėjęs giminaitę Karoliną 
Tronson. Kita vertus, vokiečio barono pavardė - Veisšnitcerderferis - leidžia 
rašytojui pasišaipyti iš vokiečių, kurių jis nemėgo; anglas seras Frensis 
Traveljanas - tiesiog karikatūra, koncentruojanti anglų išdidumą, panieką kitoms 
tautoms, šaltumą, perdėtą išskirtinumą. Ruso Noltico pavardė rodo jo vakarietišką 
orientaciją, taip sakant, jis yra tikras europietis. 


Parengė Vytautas Venclovas 


ŽIULIS VERNAS 


KLAUDIJUS BOMBARNAKAS 


ROMANAS 


JULES VERNE 
CLAUDIUS BOMBARNAC 

Pirmasis skyrius 


Klaudijui Bombarnakui, „XX amžiaus" reporteriui 
Tiflisas, 
Užkaukazės sritis 


Šis adresas buvo užrašytas depešoje, laukusioje manęs gegu- 
žės 13 dieną Tiflise. Atplėšęs ją, perskaičiau: 

Klaudijui Bombarnakui nurodoma mesti visus reikalus ir šio 
mėnesio 15 dieną vykti į Uzun Ado uostą prie Kaspijos jūros. 
Tenai sėsti į tiesioginį Transazijos traukinį, einantį nuo Europos 
pasienio iki Padangių imperijos Nurodoma apie viską, ką pama- 
tys, vesti nuolatinius užrašus, kelionėje imti interviu iš vertų dė- 
mesio asmenų, pranešti laiškais arba telegramomis apie įvairiau- 
sius atsitikimus, atsižvelgiant į jų skubumą. ,,XX amžius '" pasiti- 
ki savo korespondento sumanumu, uolumu, apsukrumu ir duoda 
neribotą kreditą. 

Tuo metu Rusijos geležinkeliai jau buvo sujungti su Kaukazo 
linija - Potis-Tiflisas-Baku. 

Atvykau į Tiflisą ketindamas čia praleisti tris savaites: aplan- 
kyti Gruzijos provincijas, kad patikslinčiau ilgoje ir įdomioje ke- 
lionėje po Pietų Rusiją surinktą medžiagą, parašyti straipsnį „XX 
amžiui" ir truputį pailsėti. Deja, vietoj to, dar nespėjęs nei apsi- 
dairyti, nei išsikraustyti lagaminų, buvau vėl priverstas leistis į 
kelionę. 

Kiek visokiausių netikėtumų ir atsitiktinumų pasitaiko keliau- 
jančio reporterio gyvenime! Bet ką padarysi! Juk iš laikraštinin- 
ko visais laikais reikalaujama kiek galima daugiau naujos ir pa- 
trauklios informacijos! 


Gaila tik tuščiai kauptų įvairiausių duomenų apie Užkaukazės 
sritį - geografinių ir etnografinių. Rengiausi savo skaitytojams 
aiškinti, kad „papacha“ — tai kailinė kepurė, kurias paprastai ne- 
šioja kalniečiai ir kazokai, o įliemenuotas viršutinis drabužis su 
prisiūtais prie krūtinės lizdeliais šoviniams laikyti vienų vadina- 
mas „čerkese“, kitų — „bešmetu"! Papasakoti, jog gruzinai ir ar- 
mėnai iš visų galvos apdangalų pirmenybę atiduoda smailiavir- 
šėms kepurėms, panašioms į cukraus galvą, kad pirkliai vilki „tu- 
lupus" - savotiškus avikailių kailinius, o kurdai ir persai dabinasi 
„burkomis“ — vilnoniais berankoviais apsiaustais. 

O kokie puikūs gruzinių drabužiai: „tasakravi“" — galvos dan- 
galas iš plono kaspino, vilnonio vualio ir muslino; ryškiaspalvės 
suknios su plačiais rankovių prakirpimais; „šalvarai“ — sujuosti 
per liemenį apsiaustai, ir pagaliau „čadra“, paslaptingai dengian- 
ti veidą. Vietinių gražuolių vasariniai apdarai pasiūti iš baltos med- 
vilnės, o žieminiai — iš aksomo, apkraštuoto kailiu ir papuošto 
sidabriniais galionais. 

O argi prancūzams nebūtų įdomu sužinoti, kad vietinių nacio- 
nalinių orkestrų naudojamos „zurnos'' — kažkas panašaus į čai- 
žias fleitas; „salamuros“, primenančios spigius klarnetus, man- 
dolinos su varinėmis stygomis (per jas braukoma plunksna), „čia- 
nuros" — savotiški smuikai, kurie grojant laikomi vertikaliai tarp 
kelių, ir „dimplipitai“ - savos rūšies cimbolai, tratantys tarsi kru- 
ša į lango stiklus. (Cimbolai - dėžutės pavidalo muzikos instru- 
mentas su stygomis, kurios mušamos lazdelėmis. - Čia ir toliau 
— Vert. past.) 

Mano užrašų knygutėje susikaupė nemažai ir kitų žinių. Pa- 
vyzdžiui, „šaška“ — tai ne kas kita kaip kardas, kabantis prie juos- 
tos, išsiuvinėtos sidabru ir išpuoštos metalo inkrustacijomis; „kin- 
žalas“, arba „kandžiaras“ — peilis, nešiojamas prie juosmens; O 
kaukaziečio kareivio ginkluotę papildo ilgas šautuvas su iškaltais 
raštais ant vamzdžio iš Damasko plieno. 

Gerai įsidėmėjau, kad „tarantasas' — tai kelioninis vežimas su 
penkiomis medinėmis lingėmis, įtaisytomis tarp plačiai praskės- 
tų nedidelių ratų. Į jį kinkomi trys arkliai, vadelioja vežikas, sė- 
dintis priekyje ant pasostės. Tačiau kai reikia paimti iš „prižiūrė- 

tojo“, pašto stoties Kaukazo keliuose viršininko, ketvirtąjį arklį, 
tai prie vežėjo gausi dar vieną vadeliotoją — „foreitorių“. Kuo 
puikiausiai įsiminiau, kad varstas yra kilometras ir šešiasdešimt 
septyni metrai, kad be sėsliųjų tautelių Užkaukazėje esama ir kla- 
joklių: sakykime, kalmukų - jų priskaičiuojama penkiolika tūks- 
tančių, musulmonų tikėjimo kirgizų — aštuoni tūkstančiai, Kun- 
drovo totorių - tūkstantis šimtas, Sartovo totorių - šimtas dvylika 
Žmonių, nogajų —- aštuoni tūkstančiai penki šimtai ir pagaliau tur- 
kmėnų - apie keturis tūkstančius! (Turėkite galvoje, kad Klaudi- 
jus Bombarnakas pateikia fantastiškus skaičius.) 

Ir štai po šitokio nuoširdaus Gruzijos studijavimo esu verčia- 
mas ją palikti. Net nebeturėsiu laiko užkopti į Ararato viršūnę, 
kur keturiasdešimtąją pasaulinio tvano dieną atplaukė Nojaus, įžy- 
miojo biblijinio patriarcho, pirmykštis laivas! 

Tai, Žinia, Žiauru, bet beviltiška priešintis. Ką gi, reikės mesti 
kelionės užrašus apie Užkaukazę ir prarasti bene tūkstantį eilu- 
čių, kurioms galėjau skirti ne mažiau kaip trisdešimt du tūkstan- 
čius visaverčių žodžių, kuriuos pripažino Prancūzijos Akademi- 
ja. (Turimas galvoje norminis prancūzų kalbos žodynas, išleistas 
Prancūzijos Akademijos.) 

Dabar pirmiausia turiu sužinoti, kurią valandą išvyksta trau- 
kinys. 

Tifliso geležinkelio stotis - tai geležinkelio mazgas, jungian- 
tis tris atšakas: Vakarų, kuri baigiasi Potyje, Juodosios jūros uos- 
te, — čia išlipa keleiviai, atvykę iš Europos; Rytų, einančią iki 
Baku, — čia atvyksta tie, kurie turi persikelti per Kaspiją; ir nese- 
niai nutiesta šimto šešiasdešimt keturių kilometrų ilgio Vladikau- 
kazo-Tifliso linija, jungianti Šiaurės Kaukazą su Užkaukaze. Ši 
linija keturių tūkstančių penkių šimtų pėdų aukštyje kerta Archo- 
to tarpeklį, sujungdama Gruzijos sostinę su Pietų Rusijos gele- 
žinkeliais. (Tokio geležinkelio nesama ir XX amžiaus pabaigoje.) 

Lekiu į geležinkelio stotį ir įpuolu į išvykimo salę. 

— Kada išvyksta Baku traukinys? — klausiu geležinkelio tar- 
nautojo. 

— Jūs važiuojate į Baku? - atsako jis klausimu ir iš po unifor- 
minės kepurės snapelio dėbteli gan smerkiamu, griežtai oficialiu 

žvilgsniu. 

— Viliuosi, kad vykti į Baku nedraudžiama? 

— Nedraudžiama, - sausai atsako, -— bet tik tuomet, jeigu jūsų 
pasas bus visiškai tvarkingas. 

— Jis ir bus tvarkingas, — atkertu šiam rūsčiam valdininkui, 
kuris kaip ir visi jie šventojoje Rusioje panašesnis į žandarą. 

Vėl klausiu, kada išvyksta Baku traukinys. 

— Šeštą valandą vakaro. 

— O kada nuvažiuoja į vietą? 

— Rytoj, septintą ryto. 

— O ar spėsiu į garlaivį, išplaukiantį į Uzun Adą? 

— Spėsite. 

Ir valdininkas, man nusilenkus, mechaniškai linkteli. 

Paso reikalą, tikiuosi, susitvarkysiu paprastai: prancūzų kon- 
sulatas be gaišaties išduoda visus būtinus Rusijos administracijai 
dokumentus. Bet išvykti turiu šeštą valandą vakaro, o dabar - jau 
devinta ryto! 

Ką gi, jeigu kai kurie kelionių vadovai teigia, kad Paryžių ga- 
lima apžiūrėti per dvi dienas, Romą — per tris, o Londoną - per 
keturias, tai nejaugi Tiflisui nepakaks kelių valandų? 

Velniai rautų, juk esu reporteris! 

Gerai mokant rusų, anglų ir vokiečių kalbas, jau nekalbant 
apie prancūzų, galima drąsiai keliauti po abu žemynus. Tiesa, tur- 
kiškai įsiminiau tik keletą posakių, o kiniškai nemoku nė žodžio, 
bet manau, kad vis dėlto kaip nors išsisuksiu Turkestane ir Pa- 
dangių imperijoje (ankstesnis Kinijos pavadinimas). Stengsiuosi 
nepražiopsoti nė vienos įdomios smulkmenos, keliaudamas Di- 
džiąja Transazijos magistrale. 

Atvirai pasakysiu, priklausau tai rūšiai žmonių, kurie mano, 
kad viskas pasaulyje praverčia reportažams, vadinasi, mano 
plunksna netinginiaus! 

Bet prieš apžiūrėdamas Tiflisą, turiu sutvarkyti visus forma- 
lumus. Laimei, dabar keliauti po Rusiją galima jau be palydimo- 
jo rašto, būtinai privalėto kurjerių ir pašto arklių laikais. Šis visa- 
galis dokumentas pašalindavo visas kliūtis, įgalindavo greitai pa- 
sikeisti arklius, susilaukti mandagaus valdininkų elgesio ir taip 

sparčiai keliauti, jog keleivis iš Tifliso iki Peterburgo nukakdavo 
per aštuonias dienas ir penkias valandas, įveikęs du tūkstančius 
septynis šimtus varstų. Tačiau be rekomendacijų gauti palydimą- 
jį raštą buvo gan nelengva! 

Dabar gi pakanka turėti paprastą leidimą, liudijantį, kad jūs 
ne vagis, ne žudikas, ne politinis nusikaltėlis, o esate tas, kas ci- 
vilizuotose šalyse laikomas padoriu žmogumi. Gauti tokį doku- 
mentą prancūzų konsulate man kainavo dvi valandas ir du rublius. 

Paskui išplėtęs akis, pastatęs ausis ir, kaip sakoma, pasipustęs 
kojas, imu apžiūrinėti Gruzijos sostinę. Aš visada kuo puikiau- 
siai išsiverčiu be palydovų ir, tiesą sakant, galėčiau net pats pave- 
džioti bet kurį užsienietį po visus Tifliso užkampius, Žinia, iš anks- 
to stropiai juos išstudijavęs. Turiu tikrą gamtos dovaną: gebu vi- 
sur lengvai orientuotis. 

Einu, kur akys veda, ir atsiduriu prie „Dūmos“ — municipali- 
teto pastato, kuriame visus reikalus tvarko miesto galva, arba mū- 
siškai — meras. Jeigu malonėtumėte lydėti mane po Tiflisą, pir- 
miausia nuvesčiau jus prie Raudonojo kalno kairiajame Kuros 
krante. Tai vietiniai Eliziejaus laukai, tarsi koks Tivolio sodas. 
(Tivolis - įprastas pramogų sodų pavadinimas.) Čia tarp margų 
mugių balaganų vaikščioja puošniai vilkinčios gruzinės ir armė- 
nės nepridengtais veidais, kas rodo, kad jos yra krikščionės. Vy- 
riškiai apsirengę kur kas prabangiau, todėl visi atrodo kaip tikri 
kunigaikščiai. 

Bet skubėkime toliau - į didelį karavansarajų (užvažiuojamąjį 
kiemą). Čia apsistoja pirkliai iš visų Azijos žemyno kampų. Ma- 
tau, kaip atlinguoja karavanas su armėnų prekėmis. O štai atvyksta 
ir kitas — tai prekeiviai iš Persijos ir rusų Turkestano. Kaip norė- 
čiau su kuo nors iš jų leistis į kelionę! Deja, neįmanoma. 

Nutiesus Transazijos geležinkelį, beveik išnyko nesibaigian- 
čios raitelių, pėsčiųjų, arklių, kupranugarių, asilų ir visokių veži- 
mų virtinės. Tačiau dėl to, tikiuosi, kelionė po Vidurinę Aziją 
nenustos savo patrauklumo. Aš gi, šiaip ar taip, „XX amžiaus" 
reporteris! 

O štai turgūs su tūkstančiais įvairiausių prekių iš Persijos, Ki- 
nijos, Turkijos, Sibiro, Mongolijos. Kokia gausybė nuostabių ki- 

limų, ryškiaspalvių audinių, atgabentų iš Teherano, Širazo, Kan- 
daharo ir Kabulo! Tačiau daugumai audinių, ypač šilkui, toli iki 
Liono medžiagų. 

Ar susigundysiu?.. Nė už ką! Keliauti nuo Kaspijos jūros iki 
Padangių imperijos apsikrovus paketais, - ne jau, atleiskite! Leng- 
vas lagaminėlis rankoje ir kuprinė ant nugaros — visiškai gana. 
Apatinius drabužius ir visokias kitokias smulkmenas nusipirksiu 
kelionėje, kaip visada tą daro anglai. 

O dabar sustokime priešais garsiąsias Tifliso pirtis, kuriose 
naudojamas karštųjų šaltinių vanduo, siekiantis šešiasdešimt laips- 
nių šilumos pagal Celsijų. Čia daromi įvairiausi masažai, gim- 
nastikos pratimai, tiesinantys stuburus ir atstatantys išnirusius kau- 
lus. Prisiminiau, kaip vaizdingai Tifliso pirtis aprašė didysis Diu- 
ma, kurio kelionės niekada neapsieidavo be nuotykių. Jis tiesiog 
jų išgalvodavo tiek, kiek jam reikėdavo, - tasai genialus šiuolai- 
kinio reportažo — nieko nepaisančio reportažo —- pirmtakas. (Gar- 
susis prancūzų romanistas Aleksandras Diuma /1802-1870/ savo 
kelionių užrašuose apie Rusiją iš tikrųjų pateikė daug išsigalvo- 

Jimų ir nebūtų dalykų.) 

O štai ir „Hotel de France"! Kur tik nerasi šitaip pavadintų 
viešbučių! Įeinu ir užsisakau gruziniškus pusryčius su kachetišku 
vynu, nuo kurio tarytum ir neapsvaigsti, jeigu nepauostai. Bet tai 
padaryti gana sunku, nes vynas paduodamas plačiagerkliame in- 
de, į kurį nosis pirmiau patenka negu lūpos. Sakoma, tai mėgsta- 
miausias užkaukaziečių vynas. Kai dėl rusų, tai jie santūrūs žmo- 
nės ir tenkinasi stipria arbata, beje, šiek tiek į ją pilstelėdami deg- 
tinės - maskvietiško „gyvybės vandens". 

Kaip prancūzas ir juo labiau gaskonas išgeriu butelį kachetiš- 
kojo, —- kaip mes, menu, išragaudavome mūsiškį šatolafitą, su- 
brandintą Poljako slėniuose. Ir iš tikrųjų vištiena su ryžiais, už- 
geriama aitriu Kaukazo vynu „pilavu“, įgauna ypatingą skonį. 

Papusryčiauju. Įsimaišęs tarp šešiasdešimties tūkstančių įvai- 
riakilmių Gruzijos sostinės gyventojų, Žengiu į jos siaurų ir vin- 
giuotų gatvelių labirintą. 

Čia daug žydų, kurie, skirtingai negu europiečiai, savo drabu- 
žius sega iš dešinės į kairę, t.y. taip, kaip ir rašo. Galbūt Izraelio 

sūnūs šioje šalyje nesijaučia esą šeimininkai, beje, kaip ir visur 
kitur? Kaip byloja vietos priežodis, net penki žydai neapgaus vieno 
armėno. Armėnų Užkaukazės provincijose tikrai daug. 

Išeinu į smėlio pribarstytą aikštę, kur guli šimtai ištiesusių gal- 
vas ir sulenkusių priekines kojas kupranugarių. Anksčiau jų buvo 
galybių galybė. Bet nuo to laiko, kai rusai nutiesė Užkaukazės 
geležinkelį, šių kuprotų nešikų aiškiai sumažėjo. Argi gali pa- 
prasti nešuliniai gyvuliai konkuruoti su krovininiais ir prekiniais 
vagonais! 

Leidžiuosi gatvėmis žemyn ir išeinu į Kuros krantinę; upė da- 
lija miestą į dvi nelygias dalis. Iš abiejų jos pusių kyla namai, 
glaudžiasi vienas prie kito, stelbia vienas kitą. Palei krantinę tę- 
siasi kvartalai. Visur judru ir gyva, vynas pardavinėjamas vyn- 
maišiuose, pripūstuose tarsi oro balionai, o vanduo - buivolų odos 
burdiukuose. 

Žengiu toliau. Errare humanum est, kaip paprastai sako Bor- 
do koledžų mokiniai, šlaistydamiesi Žirondo krantinėmis.(/ot. 
Errare humanum est - klysti žmogiška.) 

— Pone, - kreipiasi į mane neišvaizdus, tačiau iš pažiūros labai 
geraširdiškas žydas, — jūs užsienietis? 

— Be abejonės. 

— Tai sustokite valandėlei ir pasigrožėkite šiuo namu, - paro- 
do jis į netolimą, mano akimis, eilinį pastatą. 

— O kuo čia grožėtis? 

— Kaipgi, juk čia gyveno garsusis tenoras Sataras, tas pats, 
kuris paimdavo krūtininį kontra fa... O kiek jam už tai mokėdavo! 

Palinkėjęs garbiam patriarchui paimti kontra sol ir už tai gauti 
daugiau, pakylu į kalną virš dešiniojo Kuros kranto, kad pasigro- 
žėčiau iš Čia atsiveriančia panorama. 

Sustoju mažoje kalno viršūnės aikštelėje ir, klausydamasis me- 
lodingų Saadi eilėraščių, kuriuos įkvėptai deklamuoja klajojantis 
artistas, apžiūrinėju atsivėrusį prieš akis Tiflisą: tvirtovės sienas, 
įvairių tikybų bažnyčių varpines, archijerėjaus soborą su dvigu- 
bu kryžiumi ant kupolo, rusų, persų ir armėnų architektūros na- 
mus. Vietoj stogų daugiausia terasos, beveik nėra fasadų, papuoštų 

ja dvi aiškiai skirtingos namų eilės: žemutinėje vyrauja senasis 
gruzinų stilius, aukštutinė — šiuolaikiškesnė, išraižyta ilgų gražių 
bulvarų. Tarp medžių ryškėja generalgubernatoriaus kunigaikš- 
čio Bariatinskio rūmai..: Apskritai susidaro netaisyklingo, kapri- 
zingo, kupino netikėtumų reljefo įspūdis, kažkoks nelygybės ste- 
buklas, kurį horizonte rėmina didinga kalnų grandinė. 

Bet jau bemaž penkta valanda. Laikas leistis į miestą. 

Geležinkelio stotyje didžiausia grūstis: armėnai, gruzinai, 
mingrelai, totoriai, kurdai, žydai, rusai nuo Kaspijos. Vieni perka 
bilietus iki Baku, kiti — iki tarpinių stočių. 

Išeinu į peroną ir nužingsniuoju tiesiai į traukinį. Laikydama- 
sis savo įpročio, įsitaisau pirmos klasės vagone prie lango; kupė 
gana patogi. Paskui ateina dar keletas keleivių, bet visa marga 
įvairiakalbė minia suplūsta į antros ir trečios klasės vagonus. Pra- 
ėjus kontrolieriams, durys uždaromos, o paskutinis varpo dūžis 
skelbia, kad išvykstame... 

Ūmai pasigirsta šūksniai, kuriuose pyktis sumyšta su nevilti- 
mi. Kažkas rėkia vokiškai: 

— Palaukite!.. Palaukite!.. 

Nuleidžiu langą ir matau, kaip storas vyriškis su lagaminu ran- 
koje ir užvožta ant galvos šalmo formos kepure skuodžia kiek 
kojos įkabina, dusdamas ir painiodamasis plataus apsiausto klos- 
tėse. Geležinkelio tarnautojai stengiasi jį sulaikyti. Bet kur tau! 
Pamėginkite sustabdyti krentančią bombą. Pavėlavėlis šiek tiek 
nutolsta nuo mano vagono, bet tuoj pat įsiveržia į gretimą kupė 
per duris, kurias atidaro kažkoks paslaugus keleivis. 

Tą pačią akimirką traukinys suvirpa, trūkteli iš vietos ir pa- 
lengva didina greitį... 

Kelionė prasidėjo. 


Antrasis skyrius 


Turiu jums pasakyti, kad išvykome pavėlavę tris minutes. Re- 
porteris, nepripažįstantis tikslumo, panašus į geometrą, savo spren- 
dinyje nepaisantį vienos dešimtosios. Trys pavėluotos „minutės 
padėjo energingajam vokiečiui tapti mūsų pakeleiviu. Jaučiu, kad 
jis duos daug geros medžiagos mano kelionės užrašams. 

Gegužės mėnesį šiose platumose šeštą valandą vakaro dar vi- 
sai šviesu. Išsitraukiu žinyną ir sutikrinu su pridėtu prie jo žemė- 
lapiu, kuriame galiu apžvelgti visą maršrutą nuo Tifliso iki Baku. 
Nežinoti, kuria kryptimi važiuoja traukinys ir kada garvežys pa- 
suka į šiaurės rytus arba į pietryčius, man būtų nepakeliama kan- 
čia, juolab kad greitai ateis naktis, o mano akys nepritaikytos ma- 
tyti tamsoje kaip naminių kačių, apuokų ir pelėdų. 

Iš kelionių vadovo pirmiausia sužinau, kad geležinkelis eina 
bemaž lygiagrečiai su keliu, jungiančiu Tiflisą su Kaspijos jūra. 
Abu jie eina per Nautlugą, Poilį, Akstafą, Doliarą, Jelizavetpolį, 
Kiurdamirą, Aliatą, Baku ir kerta Kuros lygumą. (Jelizaveipolis 
— ankstesnis Gandžios pavadinimas.) 

Iš išvardintųjų stočių mano dėmesį patraukia viena - Jeliza- 
vetpolis. Prieš gaudamas depešą iš „XX amžiaus“, planavau ten 
praleisti visą savaitę, susižavėjęs šio senovinio miesto aprašymu 
kelionių vadove. Bet vietoj žėrinčio saulės spinduliuose miesto 
peizažo dabar, penkioms minutėms vidurnaktį stabtelėjus trauki- 
niui, išvysiu tik neaiškius kontūrus, vos ryškėjančius blyškioje 
mėnesienoje! 

Padėjęs į šalį vadovą, imu apžiūrinėti savo bendrakeleivius. 
Jų trys. Du iš jų jau snaudžia. Vos įžengę į vagoną, juodu užsi- 
smaukė ant akių kepures ir susisupo į pledus. Kiek galėjau su- 

prasti, tai buvo gruzinai ir, matyt, iš tų laimingų keliautojų, kurie 
geba miegoti visą kelią ir atsibusti tik atvykę į vietą. Iš tokių žmo- 
nių nieko nepeši. 

Priešais mane sėdėjo gal trisdešimt dvejų-trisdešimt penkerių 
metų vyriškis: aukštas, stotingas, plačiapetis, galingo liemens, ruda 
barzdele ir labai gyvomis akimis. Jame nepastebėjau nieko rytie- 
tiško. Iš to, kaip jis įsitaisė, pastatė lagaminėlį ir atsisagstė lan- 
guotą škotišką striukę, pažinau anglosaksišką „traveller'ą“ (angl. 
keliautoją), įpratusį prie ilgų kelionių ir praleidžiantį daugiau lai- 
ko traukinyje arba garlaivio kajutėje negu savo ištaiginguose „ho- 
me" (angl. namuose), jeigu manytum, kad tokius jis turi. Tikriau- 
siai keliauja prekybos reikalais. Smalsiai spoksau, kaip jis aiškiai 
demonstruoja brangenybes: žiedus, kaklaraiščio smeigtuką, są- 
sagas su meistriškai jose padarytais fotografiškais miestų vaiz- 
dais, laikrodžio grandinėlę su skambčiojančiais karuliais. 

Reportenio, kuris privalo gauti eilinį interviu, pareiga pirmiau- 
sia sužinoti, kas yra jo bendrakeleiviai, iš kur ir kur važiuoja. 
Mano kupė kaimynas nesirengė nei miegoti, nei stebėti landšaf- 
tą, nušviestą besileidžiančios saulės. 

O ką, jeigu šis amerikietis — galiu kirsti lažybų, kad jis ameri- 
kietis! - pasirodys esąs reporteris, kurį pasiuntė koks nors ,, World" 
arba „New York Herald"? Betrūko man tik varžovo! 

Vis dar dvejoju. Paklausti ar ne? Bet kaimynas mane aplenkia. 

— Jūs prancūzas? — klausia mano gimtąja kalba. 

— Taip, sere, - atsakau angliškai. 

Dabar tai jau rasime bendrą kalbą! 

Ledai buvo pralaužti, todėl ir iš vienos, ir iš kitos pusės pasi- 
pylė klausimai. Norom nenorom prisiminsi Rytų priežodį: ,Kvai- 
lys per valandą duos daugiau klausimų negu protingas per metus". 

Bet nei aš, nei mano bendrakeleivis nesistengiame vaidinti 1š- 
minčių. Plepėsime, kiek širdis geis. 

— Wait a bit! - sako amerikietis. - Galiu lažintis, kad jūs esate 
reporteris!.. (angl. Wait a bit - palūkėkite.) 

— Ir laimėsite!.. „XX amžiaus" laikraštis pasiuntė mane susi- 
pažinti su nauju maršrutu ir nuodugniai papasakoti apie visus ke- 
lionės nuotykius. 

— Jūs važiuojate iki Pekino? 

— Taip. 

— Taigi kaip ir aš, - pastebi jankis. 

— Ar mes kolegos? - klausiu budriai suraukęs antakius. 

— Ne... Nusiraminkite, pone... Mūsų interesai nesikerta. 

— Klaudijus Bombarnakas iš Bordo. Džiaugiuosi galėdamas 
kartu keliauti su misteriu... 

— Fulku Efrineliu iš „Strong Bulbul £ C“" prekybos namų 
Niujorke, Niujorko valstija, Jungtinės Valstijos. 

Jis nepamiršo pridurti - Jungtinės Valstijos. 

Štai mudu ir prisistatėme vienas kitam. Aš esu naujienų me- 
džiotojas, o jis ieškotojas... Bet ko? Tai ir lieka sužinoti. 

Fulkas Efrinelis yra keliavęs visur po truputį ir, pasak jo, „net- 
gi toliau". Pažino abi Amerikas ir beveik visą Europą. Tačiau į 
Aziją išsirengė pirmąsyk. 

Jis plepėjo be perstojo dvi valandas, vis kartodamas tą savo 
nuolatinį „Wait a bit". Ar kartais Hadsonas nepasižymi ta pačia 
savybe kaip ir Garona, pateikianti pasauliui gerai išmankštintų 
liežuvių? Vos pavyko išgirsti stočių pavadinimus, kurie buvo skel- 
biami kas sykį sustojus: Nautlugas, Poilis ir kiti. O juk labai no- 
rėjau pasigrožėti peizažais mėnesienoje ir kai ką užsirašyti savo 
kelionės knygutėje. 

Laimei, amerikietis jau buvo keliavęs per rytines Gruzijos pro- 
vincijas, todėl atkreipia mano dėmesį į vietinio landšafto ypaty- 
bes, vardija gyvenvietes, upes, horizonte kylančius kalnus. Vos 
spėju visa tai apžiūrėti. Bjaurus dalykas tas geležinkelis! 

— Argi tai kelionė?! - sušunku. — Visai kas kita keliauti pašto 
arkliais, troika, tarantasu, turėti puikių susitikimų užvažiuojamuo- 
siuose kiemuose, o kai kada... susidurti su „kilniais plėšikais“, 
tykojančiais jūsų kelyje! Beje, garsių banditų mūsų laikais pasi- 
taiko vis rečiau, galbūt netrukus jie apskritai dings. 

— Pone Bombarnakai, nejaugi jūs rimtai dėl viso to apgailes- 
taujate?! 

— Absoliučiai rimtai. Nepaisant geležinkelių pranašumų, mes, 
nelaimei, daug ką praradome. Sakykite susimildamas, pone Efri- 
neli, nejaugi nejaučiate jokio apgailestavimo, skaitydami apie ke- 


21 


liones po Užkaukazę prieš keturiasdešimt metų? Ar pamatysiu aš 
bent vieną kaimą, kur gyvena kazokai — tuo pat metu ir kariai, ir 
žemdirbiai? Ar galėsiu pasigrožėti kaukazietiškais žaidimais, ku- 
rie žavėjo visus turistus? Ypač „džigitavimą“, kai raiteliai, stovė- 
dami ant arklių, nesuklysdami svaido durklus ir užtaisinėja pisto- 
letus; ir tie patys džigitai sudaro jūsų palydą, jeigu keliaujate kar- 
tu su rusų valdininku arba karininku iš stanicos. 

— Nesiginčijų, mes iš tikrųjų prarandame daug ką įdomaus, — 
atsako amerikietis. - Užtat naudodamiesi šiomis geležinkelio juos- 
tomis, kurios galų gale apjuos visą Žemės rutulį, per trisdešimt 
dienų įveikiame atstumą nuo Tifliso iki Pekino. Todėl, jeigu jūs 
tikėjotės nuotykių, ieškojote pramogų... 

— Žinoma, pone Efrineli! 

— Tikros iliuzijos, pone Bombarnakai! Nieko mums reikšmin- 
go neatsitiks! Wait a bit! Pranašauju jums pačią monotoniškiau- 
sią, pačią prozaiškiausią, pačią nuobodžiausią kelionę, nykią lyg 
Karakumų stepė, kurią pervažiuosime Turkestane, lygią lyg Go- 
bio dykuma Kinijoje. 

— Pagyvensime, pamatysime. Juk aš keliauju vien todėl, kad 
suteikčiau malonumo mūsų laikraščio skaitytojams. 

— O aš keliauju tik savo reikalais! 

Iš Fulko Efrinelio atsakymo suprantu, kad jis nebus tas bendra- 
keleivis, apie kurį svajojau, kad šios ilgos kelionės metu mudu 
neužmegsime artimų ir nuoširdžių santykių. 

Sprendžiant iš visko, ponas Efrinelis — vienas iš tų jankių, apie 
kuriuos galima pasakyti, kad jeigu jie jau pasičiupo dolerį, tai jo 
nebeišlupsi... O pasiklausius šio amerikiečio verslininko, neju- 
čiomis pasirodys, kad visas pasaulis turi žinoti apie prekybos na- 
mų „Strong Bulbul £ C“" klestėjimą. Kaip čia galėjo taip atsitik- 
ti, jog aš, kurio priedermė - apie viską šiek tiek nusimanyti, pasi- 
rodžiau esąs tamsuolis? Privalau nuodugniai išklausinėti Fulką 
Efrinelį, kuo užsiima ta jo firma. Bet štai jis pats kreipėsi į mane. 

— Sakykite, pone Bombarnakai, ar kada nors buvote Jungtinė- 
se Valstijose? 

— Ne, pone Efrineli, neteko. 

— O ar rengiatės kada nors aplankyti mano šalį? 

— Visko gali būti. 

— Taigi, kai būsite Niujorke, nepamirškite kaip reikiant išstu- 
dijuoti „Strong Bulbu! £ C“" prekybos namų veiklos. 

— Išstudijuoti? 

— Taip, būtent išstudijuoti. 

— Gerai, pasistengsiu nepamiršti jūsų patarimo! 

— Ir pats įsitikinsite, kad tai viena iš pačių nuostabiausių Nau- 
jojo Pasaulio pramonės įmonių... 

— Nė kiek neabejoju, bet ar negalėčiau sužinoti... 

— Waita bit, pone Bombarnakai! — entuziastingu balsu nutrau- 
kia mane Fulkas Efrinelis. — Įs'vaizduokite sau milžiniška ga- 
myklą — erdvios patalpos gaminti ir surinkti detalėms; mašiną, 
turinčią pusantro tūkstančio arklio galių galingumą, ventiliato- 
rius, darančius šešis šimtus apsisukimų per minutę; generatorius, 
kasdien suryjančius šimtus tonų akmens anglies; kaminą, kurio 
aukštis — keturi šimtai penkiasdešimt pėdų; didžiulius sandėlius 
gatavai produkcijai, kurią mes pardavinėjame penkiuose pasau- 
lio žemynuose. Vadovaujama direktoriaus ir dviejų jo pavaduo- 
tojų, firma turi penkis šimtus tarnautojų, devynis tūkstančius dar- 
bininkų ir ištisą legioną važinėjančių po visą pasaulį agentų, — 
tarp jų ir jūsų nuolankus tarnas! Pagaliau - milžiniškas dalykinių 
operacijų skaičius ir metinė apyvarta, viršijanti šimtą milijonų 
dolerių! Ir visa tai, pone Bombarnakai, visa tai, kad pagamintu- 
me milijardus, taip, aš neapsirikau, milijardus... 

Tą valandėlę įsijungė automatiniai stabdžiai, traukinys ėmė 
lėtėti ir sustojo. 

— Jelizavetpolis!.. Jelizavetpolis! —- vienu metu sušuko kon- 
duktorius ir stoties tarnautojai. 

Mūsų pokalbis nutrūko. Labai noriu pramankštinti kojas, to- 
dėl išlipu iš vagono. Fulkas Efrinelis pasilieka kupė. 

Stotis gerai apšviesta. Gal dešimt keleivių jau išlipo su savo 
manta. Penki ar šeši gruzinai trypčioja ant vagonų laiptelių. 

Nuaidėjus pirmajam varpo dūžiui, žengiu prie mūsų vagono, 
įlipu, nužingsniuoju į kupė ir čia nustebęs matau, kad mano vieta 
užimta. Priešais amerikietį sėdi kažkokia persona, aiškiai demonst- 
ruojanti anglosaksišką akiplėšiškumą, kuriam nėra ribų. Jauna ar 

sena? Graži ar bjauri? Tamsoje sunku įžiūrėti. Bet, kad ir kaip ten 
būtų, prancūzo galantiškumas neleidžia man pulti ginčytis dėl vie- 
tos. Atsisėdu šalia nepažįstamosios, kuri nemato reikalo net atsi- 
prašyti. i 

O Fulkas Efrinelis per šį laiką spėjo užsnūsti, taip ir nepasa- 
kęs man, kokius konkrečiai gaminius gamina milijardais ir po 
visą pasaulį pardavinėja „Strong Bulbul £ C“" firma Niujorke... 

Traukinys vėl važiuoja. Užpakalyje pasilieka Jelizavetpolis, 
dunksantis už šimto septyniasdešimties kilometrų nuo Tifliso prie 
Ganžačajės, Kuros intako, 1r turintis dvidešimt tūkstančių gyven- 
tojų. Nemačiau skendinčių žalumoje plytinių namukų, senų pa- 
statų griuvėsių, gražios XVIII amžiaus pradžios mečetės, garsio- 
sios Maidano aikštės. Prieblandoje pro garų kamuolius, besiver- 
žiančius iš mūsų garvežio, šiaip ne taip pavyko įžvelgti aukštų 
platanų viršūnes, kur peri varnos ir strazdai, o karštomis vasaros 
dienomis po jais randa pavėsį Žmonės. Ant sraunaus upelio, ne- 
šančio savo sidabro vandenis palei pagrindinę miesto gatvę, krantų 
išvydau tik neaiškius namų su statinių tvoromis, panašiomis į pi- 
lies kuorus, kontūrus. Mat Jelizavetpolį dažnai puldinėjo Širva- 
no kalniečiai lezginai, kurie, jeigu tikėtume šaltiniais, laiko save 
Atilos laikų hunų palikuonimis. (Atila - hunų, Centrinės Azijos 
genčių, įsiveržusių į Europą V a., vadas.) 

Buvo beveik vidurnaktis. Traukė miegoti, tačiau būdamas pa- 
tyręs reporteris nusprendžiau, kad snausiu stačiomis akimis ir au- 
simIs. 

Pro snaudulį, kurį stiprino monotoniškas ratų stuksėjimas, gir- 
dėjau veriančius priešpriešinių garvežių švilpukus, buferių džerž- 
gesį. Be to, trumpų sustojimų metu vis aidėjo skelbiami stočių 
pavadinimai: Heranas, Eulachas, Liakiai, Udžarai, Kiurdamiras, 
Karasu, Navagis... Tačiau be ceremonijų išmestas iš vietos prie 
lango nieko negalėjau matyti. 

Pradedu vienas sau svarstyti — ar šita keleivė važiuos iki pat 
Didžiojo Transazijos geležinkelio galo? Ar bičiuliškai nusilenk- 
sime vienas kitam Pekino gatvėse?.. Paskui mintys nuklysta prie 
amerikiečio, kuris ir toliau savo kampe taip perkūniškai knarkia, 
kad drąsiai galėtų pakeisti vieną iš ventiliatorių „Strong Bulbul 

6 C"" prekybos namuose. Bet ką gi, velniai rautų, gamina toji 
milžiniška gamykla Jungtinėse Amerikos Valstijose? Geležinius 
arba plieninius tiltus, garvežius, šarvus, garo katilus ar kasyklų 
siurblius? Iš to, ką jis papasakojo, susidariau įspūdį, kad tai ga- 
mybos milžinas, galįs varžytis su Krezo, Kokerilio arba Eseno 
fabrikais. Jeigu tiktai šis Fulkas Efrinelis ko nors neperdėjo. 

Bet netrukus užmingu, pamirštu viską pasaulyje ir net nebe- 
girdžiu amerikiečio knarkesio. 

Tuo metu traukinys pasiekia Aliatų stotį, sustoja dešimčiai mi- 
nučių, o paskui lekia toliau. 

Aliatai - mažas uostamiestis, iš kurio galima pirmąsyk žvilg- 
telėti į Kaspijos jūrą, išvysti vietas, kuriomis traukė Petro Pirmo- 
jo kariuomenė... Ir jeigu pridėčiau dar šiek tiek duomenų iš Bujė 
1r Laruso, tai susidarytų puiki istorinės fantastikos kronika... Kaip 
apmaudu, kad pramiegojau šį miestą. (Bujė, Larusas - Enciklo- 
pedinių žodynų leidėjai.) 

Baku! Baku! 

Mane pažadino riksmai. 

Buvo septinta valanda ryto. 

Trečiasis skyrius 


Garlaivis išplaukia trečią valandą dienos. Tie keleiviai, kurie 
rengiasi kirsti Kaspijos jūrą, skuba prieplauką — užsiimti kajutę 
arba bent vietą denyje. | 

Fulkas Efrinelis tuoj pat palieka mane: 

— Negaliu gaišti nė valandėlės. Turiu skubiai perkelti savo kro- 
vinį į garlaivį. 

— O ar didelis krovinys? 

— Keturiasdešimt dvi dėžės. 

— Keturiasdešimt dvi! — sušunku. 

— Gailiuosi, kad ne dvigubai daugiau. Jums leidus... 

Amerikietis taip skubėjo, kad net nepasiūlė rankos mūsų ne- 
pažįstamajai ir nepadėjo išlipti iš vagono. Tai padariau aš. Ke- 
liautoja, atsidūrusi perone, teikėsi apdovanoti mane tik trumpu 
„thank you, sir" (angl. dėkoju jums, sere), ištartu tipiškai brita- 
nišku sausu stiliumi. 

Kažkur Tekerėjus paminėjo, kad puikiai išauklėta anglė - to- 
buliausias Dievo kūrinys žemėje. Ką gi, patikrinsime, jeigu pasi- 
taikys proga, ar šis galantiškas posakis tinka mūsų bendrakeleivei. 

Pagaliau moteris pakėlė vualį. Iš pažiūros jai galima duoti dvi- 
dešimt penkerius. Veidas blyškus, žydros akys trumparegiškai pri- 
simerkusios, be akinių. Man pagarbiai nusilenkus, ji atsakė leng- 
vu nevikriu linktelėjimu ir plačiu žingsniu patraukė prte išėjimo. 

Galimas daiktas, kad mudu dar susitiksime garlaivyje. Bet į 
prieplauką aš atlėksiu prieš pat išplaukiant: negaliu veltui sugaiš- 
ti nė vienos valandėlės, - juk apžiūrėti Baku miestui, ugnies gar- 
bintojų sostinei, galiu skirti tik pusdienį. 

Apsuptas trigubų dantytų sienų, šis miestas įsikūręs Apšerono 

pusiasalyje, prie tolimiausių Kaukazo kalnagūbrio atšakų. Ap- 
žiūrinėju chanų rūmus - architektūrinį Šachrijaro ir Šachraza- 
dos, „Mėnulio dukters" ir puikios pasakotojos, laikų paminklą. 
Trapi skulptūra rūmuose atrodo taip, tarsi ką tik iš po skulpto- 
riaus kalto. Toliau senos mečetės, į kurią galima įeiti nenusiavus 
batų, kampuose kyla grakštūs minaretai. Tiesa, muedzinas ten mal- 
dos metu nebegieda skambių posmų iš Korano. 

Bet Baku yra ir rusų kvartalai, apstatyti mediniais namais be 
kokio nors rytietiško kolorito; ir įspūdinga geležinkelio stotis, tin- 
kanti bet kuriam dideliam Europos arba Amerikos miestui; ir vi- 
siškai šiuolaikinis uostas naujojoje miesto dalyje, kuriame šimtai 
garlaivių kaminų teršia atmosferą tirštais akmens anglies, degi- 
namos jų kūryklose, dūmais. 

Nesuprantu, kodėl naftos mieste naudojama anglis. Kuriam 
galui šis kuras, jeigu plika ir nevaisinga Apšerono pusiasalio že- 
mė, kurioje auga tik Ponto pelynai, turi gausybę mineralinės aly- 
vos? Čia galima išsiurbti tiek pigios naftos, kad net be proto ją 
naudojant jos pakaks net keliems šimtmečiams. 

Tikras gamtos stebuklas! Norite tuoj pat. turėti šviesą arba ši- 
lumą? Nėra nieko paprastesnio. Reikia tik padaryti žemėje skylę, 
iš ten bemat išsiveržia dujos, belieka tik drąsiai jas uždegti. Štai 
jums natūrali dujų saugykla, kuria gali naudotis bet kas, netgi 
pats neturtingiausias. 

Pabuvoti įžymiojoje Ateš Gacho šventykloje, stūkstančioje už 
dvidešimt dviejų varstų nuo miesto, gaila, pritrūkau laiko. Ten 
dega amžinoji ugnis, kurią šimtus metų prižiūri parsų kunigai, 
išeiviai iš Indijos, nevalgą gyvulių mėsos. 

Išmuša vienuolika valandų. Prisimenu, kad dar nepusryčia- 
vau, ir skubu į geležinkelio stoties restoraną, nes net nemanau 
sekti parsų Žynių vegetarišku pavyzdžiu. 

Prie salės durų susiduriu su skubančiu iš ten Fulku Efrineliu. 

— O pusryčiai?.. - klausiu. 

— Jau po visko, - atsako amerikietis. 

— O jūsų krovinys? 

— Liko dar pakrauti į garlaivį dvidešimt devynias dėžes... At- 
leiskite, turiu skubėti. Jeigu jau mano daliai teko garbė atstovauti 

„Strong Bulbul £ C“" prekybos namų interesams, firmai, kuri 
kiekvieną savaitę eksportuoja po penkis tūkstančius gatavos pro- 
dukcijos dėžių... 

— Skubėkite, skubėkite, pone Efrineli, pasimatysime denyje. 
Beje, ar nesusitikote mūsų bendrakeleivės? 

— Kokios bendrakeleivės? 

— Jaunos damos, kuri kupė buvo užėmusi mano vietą. 

— Su mumis važiavo jauna dama? 

— Taip... 

— Tiktai dabar sužinojau, pone Bombarnakai, tiktai dabar... 

Ir amerikietis, peržengęs slenkstį, dingo už durų. Tačiau aš 
neprarandu vilties dar prieš pasiekiant Pekiną sužinoti, ką ten ga- 
mina toji Niujorko „Strong Bulbu! £ C“" firma. Penki tūkstan- 
čiai dėžių kiekvieną savaitę... Koks našumas ir kokia realizacija! 

Skubiai papusryčiavęs, vėl išlėkiau į miestą. Vaikščiodamas 
turiu galimybę pasigrožėti lezginais: jų pilkomis čerkesėmis su 
patrontašais ant krūtinės; bešmetais iš ryškiai raudono šilko; get- 
rais, išsiuvinėtais sidabru; plokščiais auliniais batais be pakul- 
nių; baltomis papachomis ant galvų; ilgais šautuvais per pečius; 
kardais ir kinžalais prie šonų. Trumpai sakant, lezginai ginkluoti 
iki dantų ir daro gana stiprų įspūdį. Išdidūs, impozantiški, puikiai 
atrodo, ypač žingsniuodami rusų imperatoriaus palydoje. 

Jau antra valanda. Laikas keliauti į prieplauką. Pakeliui dar 
turiu užsukti į geležinkelio stotį savo lengvo bagažo, palikto sau- 
gojimo kameroje. 

Ir štai su lagaminu vienoje rankoje ir lazdele kitoje leidžiuosi 
gatve, vedančia į prieplauką. 

Vienoje iš aikščių, kuri tvirtovės sienoje atveria praėjimą į 
krantinę, mano dėmesį nejučiomis patraukia du žmonės — vyras 
ir moteris — kelionės drabužiais. Vyriškiui galima duoti trisde- 
šimt-trisdešimt penkerius metus, moteriai — nuo dvidešimt pen- 
kerių iki trisdešimties. Jis — Žilstantis brunetas, judrios fiziono- 
mijos, greito žvilgsnio, lengvos, balansuojančios eisenos. Ji - ga- 
na graži žydraakė blondinė besigarbanojančiais plaukais ir jau 
truputį pablyškusiu veidu. Jos ryški senamadiška suknia toli gra- 
žu nerodo gero skonio. Matyt, tai sutuoktiniai, tiktai dabar at- 

vykę Tifliso traukiniu, ir, jeigu manęs neapgauna intuicija, mano 
tėvynainiai. 

Rankose juodu turi lagaminėlius, pažastyse — lazdeles, skė- 
čius, ant nugarų - pagalves ir pledus. Jie, matyt, pasistengė pasi- 
imti kiek pajėgdami daugiau įvairiausių daiktų, kad garlaivyje 
galėtų kuo mažiau atiduoti bagažo. Pajuntu stiprų norą jiems pa- 
dėti. Argi tai ne laimingas ir retas atsitikimas — sutikti tėvynai- 
nius toli nuo Prancūzijos? 

Netikėtai pasirodo Fulkas Efrinelis, skubiai mane pasikvie- 
čia, todėl aš, nespėjęs susipažinti, palieku sutuoktinius ramybėje. 

— Kaip sekasi pakrauti savo krovinį? — klausiu amerikiečio. 

— Šiuo momentu krauname trisdešimt septintąją dėžę. 

— Ir kol kas be nuotykių? 

— Be jokių nuotykių. 

— Ar galiu sužinoti, kas tose dėžėse? 

— Kas jose? Štai ji, štai ji, trisdešimt septintoji! - sušunka Ful- 
kas Efrinelis ir bėga pasitikti vežimo, pasirodžiusio prieplaukoje. 

Krantinėje daug žmonių ir gana triukšminga, kaip paprastai 
būna uoste įlaipinant ir išlaipinant keleivius. 

Baku - pats didžiausias prekybos ir keleivių uostas prie Kas- 
pijos jūros, tiksliau, didelio ežero, kadangi jis nesusisiekia su ki- 
tomis jūromis. Derbentas, įsikūręs šiauriau, jokiu būdu neprilygsta 
Baku, kuriame atliekama daugiausia prekybos operacijų. Nėra 
ko ir kalbėti, kad įkūrus uostą Uzun Ade, priešingame Kaspijos 
krante, Baku tranzitas padidėjo dešimt kartų. Užkaspijo geležin- 
kelis, pradėtas eksploatuoti gabenant krovinius ir keleivius, da- 
bar virto svarbiausiu prekybos keliu, sujungusiu Europą su Tur- 
kestanu. 

Galimas dalykas, netolimoje ateityje palei Persijos sieną bus 
nutiesta dar viena magistralė, kuri sujungs Pietų Rusijos geležin- 
kelį su Indijos geležinkeliu, ir tada keleiviams jau nebereikės keltis 
per Kaspijos jūrą. O kai šis didžiulis uždaras baseinas išdžius dėl 
intensyvaus garavimo, tai kodėl gi nenutiesus bėgių jo smėlėtu 
dugnu nuo Baku iki Uzun Ado? 

Bet tai dar problemiškas klausimas, o kol kas reikia lipti į gar- 
laivį, ką ir darau, įsimaišęs į keleivių minią. 

Mūsų garlaivis vadinasi „Astra“ ir priklauso „Kaukazas ir Mer- 
kurijus" draugijai. Tai didelis ratinis laivas, darantis tris reisus 
per savaitę. Jo platus korpusas pirmiausia pritaikytas gabenti kro- 
viniams; statytojams greičiausiai labiau rūpėjo, kur krauti ryšu- 
lius, o ne kur talpinti keleivius. Tačiau kai kalbama apie kelionę, 
trunkančią tik vieną parą, neverta daug kabinėtis. 

Prieplaukoje ūžia triukšminga minia. Vieni išvyksta, kiti pa- 
lydi, treti atėjo šiaip sau pažiopsoti. Tarp keleivių daugiausia turk- 
mėnų, gal dvi dešimtys įvairių tautybių europiečių, persai ir net 
esama žmonių iš Padangių imperijos, kurie, matyt, vyksta į Kiniją. 

„Astra“ kimšte prikimšta įvairiausių prekių. Vietos triume ne- 
beliko, todėl užgriozdintas visas denis. Keleiviams skirtas laiva- 
galis, bet ir ten pilna ryšulių ir dėžių, uždengtų storu įdervuotu 
brezentu, saugančiu nuo bangų. 

Čia sukrautas ir Fulko Efrinelio krovinys; pats amerikietis va- 
dovauja krovimui ir dar taip energingai, kad malonu žiūrėti; jis 
pasiryžęs neišleisti iš akių nė vienos dėžės, kurių ilgis, plotis ir 
aukštis — dvi pėdos ir kurios rūpestingai aptrauktos oda su didelių 
raidžių užrašu: „Strong Bulbul d C“", Niujorkas. 

— Ar jau visos jūsų dėžės laive? - klausiu amerikiečio. 

— Antai neša keturiasdešimt antrąją, paskutinę. 

Iš tikrųjų tą akimirką pasirodė nešikas. Man atrodė, kad jis 
truputį svyruoja — ar tai dėl sunkaus nešulio ant nugaros, ar dėl 
gerokai padaugintos degtinės. 

— Wait a bit! - šaukia Fulkas Efrinelis. 

Paskui, norėdamas būti suprastas, rėkia jau rusiškai: 

— Atsargiai!.. Atsargiai! 

Patarimas puikus, tačiau pavėluotas. Nešikas žengia nerangų 
žingsnį, dėžė nuslysta nuo jo pečių, krenta... laimei, ant „Astros“ 
borto tinklų, skyla į dvi dalis, ir ant denio pasipila plyštančių po- 
pierinių paketėlių turinys. 

Kokį pasipiktinimo kupiną riksmą išspaudžia Fulkas Efrine- 
lis! Kokiu rinktiniu niuksu apdovanoja nevikrųjį berną, vis kar- 
todamas beviltišku balsu: 

— Mano dantys!.. Mano vargšai dantys! 

Šliaužiodamas keliais, jis renka išsibarsčiusius siaurame pra- 

ėjime gaminius iš dirbtinio dramblio kaulo, o aš, matydamas šią 
komišką sceną, negaliu sulaikyti juoko. 2 

Vadinasi, „Strong Bulbul £ C“"' firma viso labo gamina dan- 
tis! Ir toji milžiniška gamykla egzistuoja vien todėl, kad kiekvie- 
ną savaitę išsiųstų į visas pasaulio dalis penkis tūkstančius dėžių 
protezų! Nieko sau! Iš tikrųjų amerikietiškas užmojis! 

Sakoma, kad Žemės rutulyje gyvena tūkstantis keturi šimtai 
milijonų Žmonių, 0 jeigu turėsime omenyje, jog kiekvienas turi 
trisdešimt du dantis, tai iš viso susidarys apie keturiasdešimt pen- 
kis milijardus. Taigi, jeigu kada nors reikėtų visus tikrus dantis 
pakeisti dirbtiniais, tai net „Strong Bulbul £ C“" firma nepajėgtų 
susidoroti su šia užduotimi. 

Fulkas Efrinelis vis dar renka savo brangenybes. Aidi paskuti- 
niai gongo dūžiai, „Astra“ tuoj tuoj atsišvartuos. 

Staiga nuo krantinės pusės pasigirsta riksmai, panašūs į tuos, 
kuriuos girdėjau Tiflise, kai išvyko Baku traukinys. 

O štai ir pats keliautojas. Bemat atpažįstu nevykėlį vokietį. Jis 
dumia visas uždusęs. Bet tilteliai jau pakelti, o garlaivis iš lėto 
tolsta nuo prieplaukos. Pavėlavęs keleivis spėja kaip tik tą aki- 
mirką, kai du jūreiviai rengiasi galutinai atšvartuoti laivagalį. Jie 
ištiesia vokiečiui ranką ir padeda užšokti ant denio... 

Sprendžiant iš visko, šis storulis visada vėluoja, todėl be galo 
nustebsiu, jeigu jis pasieks savo kelionės tikslą. 

Štai jau „Astra“ pradeda plakti vandenį savo galingais ratais 
ir tolsta nuo kranto. 

Stoviu su cigaru dantyse prie laivagalio kairiojo borto tinklų, 
stebėdamas, kaip už Apšerono kyšulio dingsta Baku uostas, o va- 
karų horizonte ryškėja Kaukazo kalnų grandinė. Staiga apytikriai 
už keturių šimtų metrų priešais laivą išvystu kažkokį keistą kun- 
kuliavimą; jis eina iš gelmių, paviršiuje keldamas bangas. 

Paskutinį sykį užsitraukęs, sviedžiu nuorūką už borto. Ir tą 
pačią akimirką „Astros“ korpusą apsupa ugnies siena. Pasirodo, 
nesuprantamą bangavimą kėlė povandeninis naftos šaltinis. Toji 
nafta ir suliepsnojo... 

Keleiviai pradeda šaukti. Laivas plaukia per ugnies uždangą, 
bet staigus vairo posūkis išveda jį į nepavojingą vietą. 

Kapitonas, nusileidęs į į laivagalį, pareiškia tik trumpą pastabą: 

— Jūs pasielgėte labai neapdairiai. 

Atsakau jam įprasta tokiais atvejais fraze: 

— Iš tikrųjų, kapitone, nežinojau. 

— O reikėtų Žinoti, pone, — ūmai pasigirdo už kelių Žingsnių 
nuo mūsų sausas ir rūstus balsas. 

Apsidairau ir susiduriu akimis su angle. 

Ketvirtasis skyrius 


Neverta pernelyg tikėti kelionės įspūdžiais. Jie visada subjek- 
tyvūs. Tiesa, aš nelabai suvokiu šio Žodžio prasmę, bet vartoju jį 
todėl, kad jis pasidarė madingas. 

Linksmas Žmogus į viską žvelgia džiugiai, niūruolis - tą patį 
regi niūrioje šviesoje. Demokritui Jordano ir Mirusios jūros krantai 
pasirodytų esą nuostabūs, o Heraklitas palaikytų nykiais netgi Bos- 
foro krantus ir Neapolio įlankos apylinkes. 

Retai kada autoriaus asmenybė neuždeda antspaudo savo pa- 
sakojimui, — tokius pavyzdžius rodo Hugo, Diuma, Lamartinas ir 
daugelis kitų rašytojų. Tiesa, Šekspyras sudaro išimtį, bet aš, kaip 
suprantate, nesu Šekspyras, lygiai kaip ir ne Lamartinas, Diuma 
arba Hugo. 

Būdamas iš prigimties optimistas, kuriam, sakysime, svetimos 
Šopenhauerio ir Leonardo doktrinos, vis dėlto prisipažįstu, kad 
Kaspijos jūros krantai man pasirodė nejaukūs ir nuobodūs. Jo- 
kios gyvybės šiose vietose — nei augalų, nei paukščių. Nejauti čia 
ir tikrai didelės jūros. Nors Kaspija iš esmės ne kas kita, o ežeras, 
tyvuliuojantis įduboje ir esąs dvidešimt šešiais metrais Žemiau 
Viduržemio jūros lygio, tačiau jame dažnai kyla stiprios audros. 
Bet garlaiviams nereikia „gelbėtis bėgant", kaip sako jūreiviai. 
Jie greitai pasiekia vakarinį arba rytinį krantą, juk Kaspijos plotis 
— viso labo koks šimtas Ijė. Beje, nei europinėje, nei azijinėje 
pakrantėje beveik nėra patogių įlankų, kur būtų galima pasislėpti 
nuo prasto oro. 

Užkaspijo geležinkelis jau keletą metų funkcionuoja tarp Uzun 
Ado ir Kinijos sienos. Vien tarp šio uosto ir Samarkando yra ne 
mažiau kaip šešiasdešimt trys stotys. Vadinasi, šioje kelio dalyje 

išlips iš traukinio dauguma keleivių, iš esmės kaukaziečiai, pre- 
kiaujantys su Turkestanu. Jie manęs nedomina. Juos stebėti - tik- 
tai veltui laiką gaišti. Sakykime, susidomi kuriuo nors vienu iš jų, 
pageidauji sužinoti, „kuo jis gyvena ir kvėpuoja", o jis, žiūrėk, ir 
dings kitoje stotyje. 

Ne jau! Dėmesio verti tik tie keleiviai, kurie važiuoja iki galu- 
tinės stoties: pavyzdžiui, Fulkas Efrinelis arba ana anglė, kuri, 
kaip man regis, irgi keliauja iki Pekino. Tiesa, iki šiol nieko neži- 
nau apie prancūzų sutuoktinių porą. Bet kėlimasis per Kaspiją 
dar tik prasidėjo, taigi dar spėsiu su jais susipažinti. Yra dar du 
kinai, matyt, grįžtantys į savo Padangių imperiją. Ir jeigu mokė- 
čiau bent šimtą jų žodžių iš „huanchua“ — šnekamosios kalbos, 
būtiniausiai užmegzčiau pašnekesį su tomis įdomiomis asmeny- 
bėmis, tokiomis tipiškomis, tarsi jos ką tik išlipo iš kiniškos šir- 
mos. Tikiuosi, kad Uzun Ade sutiksiu ir daugiau pakeleivių. 

Žinia, norėčiau susipažinti su supamu legendų žmogumi, ku- 
ris keliauja inkognito — ar tai būtų kilmingas aristokratas, ar pa- 
prasčiausias banditas. Negalima pamiršti, kad mes, reporteriai, 
vaidiname dvigubą vaidmenį - ir įdomių faktų gaudytojus, ir ob- 
jektų, vertų interviu, ieškotojus. Todėl svarbiausia —- mokėti pasi- 
rinkti. Kas gerai pasirenka, tas ir laimi. 

Nusileidau trapu į laivagalio saloną. Nė vienos laisvos vietos. 
Ir kajutes jau seniai užėmė keleiviai, kurie nepakelia nei skersi- 
nio, nei išilginio supimo. Jie visi atsigulė, vos tik įžengę į garlai- 
vį, ir pakils, kai jis prisišvartuos prie Uzun Ado prieplaukos. Argi 
įmanoma rasti paslaptingą herojų tarp šių jūrligės išgąsdintų snau- 
dalių! 

Nusprendęs praleisti naktį denyje, sugrįžau į viršų. Amerikie- 
tis vis dar knebinėjosi su ta savo sudužusia dėže. 

— Jūs tiktai pagalvokite, — šūktelėjo jis, - tik pagalvokite, tas 
girtuoklis dar išdrįso paprašyti manęs arbatpinigių! 

— Tikiuosi, pone Efrineli, kad niekas jums nedingo? 

— Laimei... niekas! 

— Leiskite paklausti, kiek dantų gabenate šiose dėžėse į Kiniją? 

— Milijoną aštuonis šimtus tūkstančių, neskaitant išminties dantų. 

Ir Fulkas Efrinelis, pasakęs šį sąmojį, kurį tikriausiai jau ne 


34 


sykį buvo paleidęs kelionėje, praplyšta griausmingai kvatoti. Pa- 
lieku jį ir per tambūrą nužingsniuoju į priekinę laivo dalį. 

Dangus gana giedras, bet gaivus šiaurės vėjelis, regis, stiprė- 
ja. Jūros paviršiuje tįsta 11gos žalsvos juostos. Galbūt naktis bus 
kur kas rūstesnė, negu tikiuosi. Garlaivio priekyje susibūrė daug 
keleivių. Tai daugiausia varguoliai, sugulę kaip papuola ant me- 
dinių klojinių palei laivo pertvaras, šalia įdervuoto brezento. Be- 
maž visi jie rūko arba žiaumoja kelionei įsidėtą valgį. Kai kurie 
stengiasi užmigti, kad nebejaustų nuovargio arba nuslopintų alkį. 

Noriu juos stebėti visai iš arti. Juk reporteris panašus į me- 
džiotoją, kuris ilgai slankioja po krūmus, kol suranda pėdsakus. 
Matau didelę medinę baltos spalvos dėžę, kurios aukštis apie du 
metrai, o plotis ir ilgis - po metrą. Ant jos rusiškomis raidėmis 
parašyta: Atsargiai, veidrodžiai! Neversti ant šono! Saugoti nuo 
drėgmės! 

Žemiau nurodyta, kur viršus ir apačia, galiausiai adresas: 


Poniai Zinkai Klork, Šachua gatvė, 
Pekinas, Džilio provincija, Kinija 


Sprendžiant iš vardo, tai turbūt rumunė, pasinaudojusi tiesio- 
giniu Transazijos traukiniu, kad išsirašytų sau veidrodžių. Nejau- 
gi šitokių prekių nėra Padangių imperijos parduotuvėse? Kaipgi 
tada kinės grožisi savo migdolinėmis akimis ir pasidaro įmantrias 
šukuosenas? 

Šeštą valandą varpas kviečia pietų. Valgykla - priekinėje lai- 
vo dalyje. Prie stalo sėdi apie keturiasdešimt žmonių. Fulkas Ef- 
rinelis vidury stalo. Šalia jo iš dešinės — laisva vieta, jis mostu 
kviečia mane. 

Matyt, tik atsitiktinumas, kad jam iš kairės atsisėda anglė, su 
kuria amerikietis kalbasi ir pristato ją man: 

— Mis Horacija Bluet. 

Priešais sėdi prancūzų šeima ir atidžiai studijuoja valgiaraštį. 
Keliautojas vokietis — kitame stalo gale, prie bufeto, todėl pirma- 
sis gauna patiekalus. Tai tvirtai suręstas šviesiaplaukis vyriškis 
rausvu veidu, rusva barzdele, putliomis rankomis ir labai ilga no- 

simi. Atrodo jis tarsi vokiečių atsargos karininkas, kuriam gresia 
per ankstyvas nutukimas. 

— Šį kartą jis nepavėlavo, - sakau Fulkui Efrineliui. 

— Vokietijos imperijoje griežtai laikomasi pietų laiko, - atsa- 
ko amerikietis. 

— Ar nežinote šio vokiečio pavardės? 

— Kaipgi! Baronas Veisšnitcerderferis. 

— Ir su tokia pavarde jis važiuoja iki Pekino? 

— Iki pat Pekino, kaip ir tas rusų majoras, kuris sėdi šalia „Ast- 
ros" kapitono. 

Išvystu vidutinio amžiaus, barzdotą, stipriai pražilusį žmogų. 
Tipiškas rusas. Veidas atviras, simpatiškas. Ar tik jis nebus tas 
keliautojas, apie kurį svajoju? 

— Tai sakote, pone Efrineli, kad jis majoras? 

— Taip, jis rusų karo gydytojas, o jo pavardė - majoras Nolticas. 

Amerikietis nors ir ne reporteris, bet spėjo sužinoti kur kas 
daugiau už mane. 

Šoninis supimas dar ne itin stiprus. Fulkas Efrinelis toliau šne- 
kučiuojasi su mis Horacija Bluet. Iš jų kalbos suprantu, kad šiuo- 
du Žmonės turi daug ką bendra. 

Ir iš tikrųjų, jeigu vienas tiekia dantis, tai kita —- plaukus. Mis 
Horacija Bluet — solidžios Londono firmos - „,„Holms- Holm 
prekybos namų atstovė. Firma kasmet gauna iš Padangių imperi- 
jos šimtus tonų moteriškų plaukų už du milijonus svarų sterlingų. 
Bluet vyksta į Pekiną, kad ten firmos lėšomis įsteigtų nuolatinę 
kontorą. Verslas žada būti gana pelningas, nes slaptoji draugija 
„Mėlynasis lotosas" rūpinasi, kad ir vyrai kinai nebenešiotų kasų 
— kinų pavaldumo Mandžiūrijos mongolams ženklo. 

Pietūs tęsiasi jau ketvirtį valandos. Kol kas nieko svarbaus 
neatsitiko. Keleivis skustu veidu ir jo baltaplaukė draugė, regis, 
klausosi mūsų prancūziškos kalbos aiškiai patenkinti ir akivaiz- 
džiai norintys įsiterpti. Nėra abejonės, jog tai mano tėvynainiai. 
Bet kuriai Žmonių kategorijai juodu priklauso?.. 

Tą akimirką „Astra“ gerokai pasvyra — lėkštės šokteli stalo 
įdubose, įrankiai skambteli ir slysta, iš stiklinių išsipila dalis jų 
turinio, kabančios lentynos nukrypsta nuo vertikalios linijos. Smal- 

su stebėti, kaip čia viskas vyksta, jeigu pats esi atsparus jūrligei. 
 — Aha, - sako man Fulkas Efrinelis. - Jos didenybė Kaspija 
pradeda nusipurtyti savo blusas! 

— Ar jūsų neveikia supimas? 

— Mane? Ne daugiau kaip jūrų kiaulytę. O jūs, mis, - atsigrę- 
Žia jis į Horaciją Bluet, - ar lengvai pakeliate supimą? 

— Manęs jis neveikia. 

Kitoje stalo pusėje sutuoktinių pora prancūziškai pasikeičia 
keliomis frazėmis. 

— Ar tau nebloga, Karolina? 

— Ne, Adolfai... Kol kas ne... bet jeigu ir toliau taip sups, prisi- 
pažįstu, kad... 

— Tuomet, Karolina, geriau eikim ant denio. Vėjas ketvirčiu 
pasisuko į rytus, todėl „Astra“ netruks atsukti nosį prieš vėją. 

Ši kalbėjimo maniera byloja, kad ponas Katerna - tokia pran- 
cūzo pavardė — yra jūrininkas arba kada nors buvo. Tą rodo ir jo 
balansuojanti eisena. 

Tuo tarpu ima vis stipriau supti. Dauguma pietaujančiųjų ne- 
begali pakelti supimo ir eina ant denio, vildamiesi, jog gryname 
ore pasijusią geriau. Valgykloje lieka ne daugiau kaip dešimt žmo- 
nių, įskaitant ir kapitoną, su kuriuo ramiai šnekučiuojasi majoras 
Nolticas. Fulkas Efrinelis ir mis Horacija Bluet, be abejonės, jau 
pripratę prie neišvengiamų navigacijos atsitiktinumų. Vokietis ba- 
ronas ir toliau ramiai valgo ir geria, tarsi sėdėtų Miuncheno arba 
Frankfurto aludėje. Jis pjausto mėsą gabaliukais, pabarsto drus- 
ka ir pipirais, užpila padažu ir labai patenkintas siunčia po ūsuota 
lūpa. Pažįstu teutono prigimtį! Kad ir kas atsitiktų, jis laikysis 
kuo ramiausiai, ir joks supimas neprivers jo praleisti nė vieno 
gurkšnio arba kąsnio. 

Netoliese įsitaisė abu kinai, kuriuos smalsiai stebiu. 

Vienas iš jų- gal dvidešimt penkerių metų jaunuolis, grakščių 
manierų ir malonaus veido, nepaisant geltonos odos ir įkypų akių. 
Matyt, keletas Europoje praleistų metų paliko savo pėdsakus: jo 
pakirpti ūsai ir šukuosena greičiau išrodo prancūziškai negu ki- 
niškai. Manau jį esant šaunuolį, linksmo būdo, kuris vargu ar daž- 
nai mėgsta liūdėti. 

Jo kompanionas, iš kurio jaunuolis, man regis, truputį šaiposi, 
panašus į linguojančią porceliano lėlę. Iš pažiūros jam apie pen- 
kiasdešimt-penkiasdešimt penkeri, veidas negražus, pakaušis — 
pusiau nuskustas, ant nugaros tradicinė kasa, drabužiai — tauti- 
niai: suknia, palaidinė, juosta, plačios kelnės ir margi pusbačiai 
be užkulnių. Jis ne toks atsparus, todėl sustiprėjus supimui pašo- 
ka nuo stalo ir dingsta laiptuose, vedančiuose į laivagalio kabiną. 
O jaunasis kinas, tiesdamas jo pamirštą ant stalo mažą tomelį, 
šūkteli pavymui, bet kažkodėl itališkai: 

— Kornaro!.. Kornaro!.. 

Nejaugi šis kinas šneka Bokačo kalba? Ką gi, dar bus progos 
sužinoti. 

Po pietų einu į denį, palikęs Fulką Efrinelį ir mis Horaciją 
Bluet kalbėtis akis į akį apie komisinius procentus ir kainoraščius. 

Greitai slenkantys debesys, genami iš rytų, aptraukė dangų 
storomis klostėmis. Kažkur ten aukštybėse dar mirga keletas 
žvaigždelių. Vėjas stiprėja. Ant fokstiebio girgždėdamas supasi 
baltas žibintas. Du kiti žibintai, iškelti ant dešiniojo ir kairiojo 
bortų, paklusdami supimui, svaido ant bangų ilgus raudonos ir 
žalios spalvos šleifus. 

Dar tik aštunta valanda. Užsirūkau cigarą ir, plačiai statyda- 
mas kojas, kad lengviau atlaikyčiau šoninį supimą, imu palengva 
žingsniuoti palei bortą. Pirmos klasės keleiviai jau paliko denį, 
todėl esu bemaž visiškai vienas. Ant tiltelio pirmyn 1r atgal vaikš- 
to vyresnysis padėjėjas, reguliuodamas kursą, kurio turi laikytis 
šalia jo stovintis vairininkas. Irklinių ratų mentys su milžiniška 
Jėga smogia į vandenį, keldamos pragarišką triukšmą, o kai lai- 
vas pakrypsta, vienoje pusėje jos pakyla ir tuščiai sukasi. Iš ka- 
mino veržiasi aitrių dūmų kamuoliai, barstydami ore kibirkščių 
spiečius. 

Devintą valandą visiškai sutemsta. Stengiuosi tolumoje įžvelgti 
kokio nors garlaivio švieselę, bet veltui: Kaspijoje nėra didelio 
judėjimo. Girdžiu tiktai jūros paukščių riksmus - žuvėdrų ir juo- 
dųjų ančių, atsiduodančių vėjo užgaidoms. 

Vaikščioju deniu ir negaliu atsikratyti minties, kad kelionė gali 
ir baigtis be kokių nors nuotykių, todėl neturėsiu ko pranešti laik- 

raščiui!.. Ką teisindamasis galėčiau pasakyti? Ne, turiu griebtis 
bet ko, kad tik nelikčiau tuščiomis rankomis. 

Pusę vienuoliktos atsisėdu ant vieno suolo „Astros“ gale. Bet 
ne: tokiame vėjyje ilgai nepasėdėsi! 

Užlipu ant priekinio denio, prisilaikydamas planšyro. (Plan- 
šyras - sija, užbaigianti viršutinį laivo borto kraštą.) Po tilteliu 
tarp ratų gaubtų mane pagauna toks vėjo gūsis, jog turiu tuoj pat 
ieškoti užuovėjos už brezentu apdengtų prekių. Įsitaisęs tarp dė- 
žių, apsivynioju pledu, padedu galvą ant įdervuoto audinio ir be- 
mat užmingu. 

Po kurio laiko mane netikėtai pažadina kažkokie keisti garsai. 
Įsiklausau. Regis, šalia kažkas knarkia. 

„Turbūt koks nors keleivis iš laivo priekinės dalies, - spėlio- 
ju. — Matyt, jis įlindo tarp dėžių, įsitaisė po brezentu, todėl visai 
gerai jaučiasi improvizuotoje kajutėje." | 

Bet dulsvoje žibalinės lempos šviesoje, vos prasiskverbian- 
čioje pro kompaso gaubtą, sunku ką nors įžiūrėti. 

Knarkimas liovėsi. Apsidairau aplinkui... Nieko. 

Tikriausiai prisisapnavo. 

Vėl atsigulu ir mėginu užmigti, bet knarkimas vėl pasigirsta. 
Na, žinoma! Jis sklinda iš tos dėžės, prie kurios priglaudžiau galvą. 

Velniai rautų, nejaugi joje yra koks nors gyvulys? Bet koks?.. 
Katė?.. Šuo?.. Ne, to negali būti! Kuriam galui dėžėje uždaryti 
naminį gyvulį? Vadinasi, tenai plėšrus žvėris!.. Pantera, tigras, 
liūtas?.. 

Štai ir radau pėdsaką. Tai plėšrūnai, kurie gabenami į žvėryną 
arba kokiam nors Centrinės Azijos sultonui... Dėžėje yra narvas, 
ir jeigu jis atsidarytų... koks pribloškiantis kelionės nuotykis... 
Kokia medžiaga kronikai!.. Štai matote, kur gali nuklysti netram- 
doma reporterio, trokštančio sensacijų, vaizduotė! Bet kuria kai- 
na privalau sužinoti, kam priklauso šis plėšrūnas ir kur jis turi 
būti nugabentas — į Uzun Adą, o gal toliau - į Kiniją... Žinia, 
adresas nurodytas ant dėžės. 

Kadangi esu užuovėjoje, išsitraukiu vaško žvakę, uždegu ir, 
įsivaizduokite, išvystu jau pažįstamą adresą: 

Poniai Zinkai Klork, Šachua gatvė, 
Pekinas, Džilio provincija, Kinija... 


Bet kam šiai gražiai rumunei - neabejoju nei tuo, jog ji rumu- 
nė, nei tuo, kad gražuolė, — prireikė išsirašyti iš Europos plėšrų 
žvėrį? 

Nuo Uzun Ado iki Padangių imperijos sostinės traukinys va- 
žiuoja vienuolika dienų. Tad kas tokioje ilgoje kelionėje rūpinsis 
uždarytu dėžėje Žvėrimi, kas jį šers ir girdys? Geležinkelio tar- 
nautojai jam rodys ne daugiau dėmesio negu vežamiems veidro- 
džiams, todėl vargšas gyvūnas žus nuo išsekimo! 

Tokios mintys skriete skrieja mano galvoje. „Ar aš budžiu, ar 
sapnuoju nuostabų sapną?" — prisimenu Margaritos žodžius iš 
„Fausto“. Bet nepajėgiu įveikti miego. Vokai nusileidžia, tarsi 
juos slėgtų švino svarsčiai, todėl dar stipriau supuosi į pledą ir 
panyru į gilų miegą. 

Kiek laiko miegojau? Galbūt tris ar keturias valandas. Tik pri- 
simenu - kai nubudau, buvo dar visai tamsu. Pasitrynęs akis, išsi- 
tiesiu, atsikeliu iš savo guolio ir vėl imu vaikščioti po denį, laiky- 
damasis už borto tinklo. 

Dabar vėjas pučia iš šiaurės vakarų, bangavimas sumažėjęs, 
„Astrą“ ne taip supa. 

Naktis labai šalta. Šiek tiek apšylu, nes jau gerą pusvalandį 
matuoju dideliais žingsniais denį, net nė sykio neprisiminęs Žvė- 
ries. Bet mintys vėl netikėtai grįžta prie jo. Ar nereikėtų atkreipti 
Uzun Ado stoties viršininko dėmesio į šį pavojingą krovinį? Be- 
je, kodėl turėčiau kišti nosį ne į savo reikalą! 

Grįžtu į ankstesnę vietą. Laikrodis rodo lygiai tris. Priglaudęs 
galvą prie dėžės sienelės, užsimerkuu... 

Ūmai išgirstu garsą, panašų į prislopintą čiaudulį. Joks žvėris 
negali šitaip čiaudėti! 

Nejaugi viduje slepiasi žmogus, kad Didžiąja Transazijos ma- 
gistrale nukeliautų „zuikiu“ pas gražuolę rumunę?.. 

Visi miegai išlakstė! Ak, ir ilgai neprašvinta! Kaip atspėti dė- 
žės paslaptį? Pagaliau prasideda ilgai laukti nuotykiai, taigi ti- 
kiuosi, jog netrukus turėsiu įdomios medžiagos kronikai... 

Rytuose pradeda balsvėti padangė, palengva išryškindama ho- 
rizontą... Iš pradžių parausta debesys zenite, paskui išlenda ir pa- 
ti saulė — didelė ir tarsi drėgna nuo purslų. 

Atidžiai apžiūriu dėžę. Pastebiu, kad įvairiose vietose pragręž- 
tos skylutės, per kurias turi patekti oras. Galbūt pora akių dabar 
seka mane pro šias angeles... 

Pusryčiauti susirinko tik tie keleiviai, kurių nenugalavo jūrli- 
gė. Tarp jų - jaunasis kinas, majoras Nolticas, Fulkas Efrinelis, 
mis Horacija Bluet, ponas Katerna be žmonos, baronas Veisšnit- 
cerderferis ir dar septyni ar aštuoni žmonės. 

Nemanau amerikiečiui patikėti dėžės paslaptį... Jis gali viską 
išplepėti, o tuomet, galimas daiktas, sudie, kronika! 

Apie vidurdienį rytuose pasirodė žemė - plokščia ir geltona, 
pasišiaušusi kopomis. Tai Krasnovodskas. 

Pirmą valandą mes jau pasiekėme Uzun Ado molą, o po dvi- 
dešimt septynių minučių žengiau ant Azijos žemės. 

Penktasis skyrius 


Anksčiau keleiviai išlipdavo Michailovsko uoste, įsikūrusia- 
me mažame miestelyje, nuo kurio ir prasidėjo Užkaspijo geležin- 
kelis. Bet šis uostas pasirodė esantis pernelyg seklus netgi viduti- 
nio tonažo laivams. Ir tada generolas Anenkovas, tiesęs naująjį 
geležinkelį, puikus inžinierius, apie kurį dar ne sykį kalbėsiu, per- 
kėlė uostą į Uzun Adą, todėl gerokai sutrumpėjo kėlimosi per 
Kaspijos jūrą laikas. Pastaroji stotis, įrengta ir pastatyta per tris 
mėnesius, iškilmingai buvo atidaryta 1886 metų gegužės 8 dieną. 

Laimei, skaičiau inžinieriaus Bulanžjė atskaitas apie didžiu- 
les generolo Anenkovo statybas. Todėl nesijausiu esąs visiškas 
neišmanėlis, važiuodamas geležinkeliu tarp Uzun Ado ir Samar- 
kando. Be to, pasikliauju ir majoru Nolticu, turėjusiu reikalų su 
šiais darbais. Nujaučiu, jog mudu tapsime geri draugai ir, nepai- 
sydamas patarlės: „,„Nelaižyk savo bičiulio, net jeigu jis iš me- 
daus“, dėl trokštamo tikslo eisiu iki galo. 

Dažnai stebimasi, kaip neįprastai greitai amerikiečiai nutiesė 
geležinkelį per Tolimųjų Vakarų lygumą. Tačiau rusai šiuo at- 
žvilgiu jiems ne tik ne nusileidžia, bet net pralenkia — ir sparčiau 
tiesdami, ir drąsiau kurdami industrinius planus. 

Visi prisimena drąsų generolo Skobelevo žygį į Turkestaną, žy- 
gį, kurio galutinė sėkmė ir leido tiesti Užkaspijo geležinkelį. (1881 
m. generolas M.Skobelevas prie Rusijos prijungė Ašchabadą ir že- 
mes Kopetdago kalnagūbrio papėdėje.) Nuo to laiko Centrinės Azi- 
jos padėtis stipriai pasikeitė — Turkestanas virto viena iš Azijinės 
Rusijos gubernijų, kurios sienos ribojasi su Padangių imperija. Be 
to, ir Kinijos Turkestanas aiškiai jaučia rusų įtaką, kurios plitimo 
nepajėgė sutrukdyti net svaiginančios Pamyro viršūnės. 

Ir štai turiu leistis į kelią per legendines žemes, kurias kažka- 
da nuniokojo Tamerlano ir Čingischano antpuoliai. 

Nuo 1886 metų rusams Vidurinėje Azijoje priklauso šešių šim- 
tų penkiolikos tūkstančių kvadratinių kilometrų teritorija ir mili- 
jonas trys šimtai tūkstančių gyventojų. Pietinė šios plačios šalies 
dalis dabar sudaro Užkaspijo sritį, padalytą į šešias apskritis: Alek- 
sandrovsko, Krasnovodsko, Ašchabado, Achaltekino, Mervo ir 
Tedženo, kurias valdo rusų karinė administracija. 

Apžiūrėti Uzun Adui, kurio pavadinimas reiškia „Ilgoji sala", 
man pakako viso labo mažiau nei valandos. Ši gyvenvietė — be- 
maž miestas, bet naujas miestas, pastatytas tiesiom gatvėm 1r iš- 
tęstas tarsi pagal liniuotę ant plataus geltono smėlio kilimo. Jo- 
kių paminklų, jokių lankytinų vietų; lentiniai tilteliai 1 mediniai 
namai, šalia kurių siekiant didesnių patogumų palengva statomi 
ir mūriniai pastatai. Galima spėti, kad po penkiasdešimties metų 
ši pirmoji Užkaspijo geležinkelio stotis, ir dabar gana reikšmin- 
ga, pavirs dideliu miestu. (Žiulio Verno spėlionės neišsipildė dėl 
to, kad Uzun Adą nuolatos spaudė smėlynai, todėl pagrindinė 
geležinkelio stotis vėliau buvo perkelta į Krasnovodską.) 

Negalvokite, kad Uzun Ade nėra viešbučių. Vienas jų - „Cars- 
kaja" — turi gerą virtuvę ir neblogus kambarius. Bet aš, Žinia, čia 
neapsistosiu, nes traukinys išvyksta toliau ketvirtą valandą po 
pietų. 

Pirmiausia skubu telegrafuoti ,,XX amžiui", kad esu Uzun Ade 
1r vykdau savo priedermes. 

O dabar susidarysiu reporterio rejestrą. Tai labai lengva. Tu- 
riu sudaryti sąrašą bendrakeleivių, su kuriais bendrausiu kelionė- 
je. Toks jau mano įprotis, kuris, beje, niekada manęs neapšovė. 

Taigi į savo užrašų knygutę įrašau jau pažįstamus keleivius. 

1 - Fulkas EFRINELIS, amerikietis. 

2- Mis Horacija BLUET, anglė. 

3 - Majoras NOLTICAS, rusas. 

4 —- Ponas KATERNA, prancūzas. 

5 - Ponia KATERNA, prancūzė. 

6 - Baronas VEISŠNITCERDERFERIS, vokietis. 

Tikiuosi, mano rejestras ateityje pasipildys. Kai dėl abiejų ki- 

nų, tai juodu įtrauksiu į sąrašą vėliau, kai sužinosiu jų vardus ir 
kas jie tokie. O dėl subjekto, uždaryto dėžėje, nutariau štai ką: 
užmegzti su juo ryšį ir pagal galimybes suteikti jam visą pagalbą, 
bet neišduoti jo paslapties. 

Traukinys jau suformuotas ir atvarytas prie perono. Visi va- 
gonai nudažyti šviesia spalva. Tai sumažina karščio ir šalčio po- 
veikį. Juk temperatūra šioje Azijos dalyje svyruoja tarp penkiasde- 
šimties laipsnių šilumos ir dvidešimties žemiau nulio pagal Celsi- 
jų. Vadinasi, svyravimo amplitudė siekia septyniasdešimt laipsnių. 

Vagonai įrengti labai patogiai ir tarpusavyje sujungti ameri- 
kietiškai — nedideliais tambūrais. Užuot sėdėjęs uždarytas savo 
skyriuje, keleivis gali laisvai vaikščioti po visą sąstatą. Praėjimas 
tarp sėdimų sofų į priekinę ir užpakalinę aikšteles leidžia gele- 
žinkelio tarnautojams nesunkiai patekti iš vagono į vagoną ir už- 
tikrinti traukinio saugumą. 

Mūsų sąstatą sudaro: garvežys su traukiamuoju vežimėliu ant 
keturių mažų ratų, galinčių daryti staigius posūkius; tenderis su 
vandens ir kuro atsarga; priekinis bagažo vagonas; trys pirmos 
klasės vagonai po dvidešimt keturias vietas kiekviename; vago- 
nas restoranas su bufetu ir virtuve; keturi antros klasės vagonai ir 
dar vienas bagažo vagonas gale. Viso sykiu su tenderiu - vienuo- 
lika priekabų. Pirmos klasės vagonuose sofas galima išskleisti ir 
paversti lovomis, pasinaudojus paprastu mechanizmu, ko būtinai 
reikia tolimoje kelionėje; esama ir tualetų. 

Gaila, jokių patogumų neturi antros klasės keleiviai. Priedo — 
jie turi į kelionę pasiimti ir maisto, jeigu nenori naudotis stacio- 
narių bufetų paslaugomis. Beje, tik nedaugelis važiuoja visą ke- 
lią, kurio ilgis daugiau kaip šeši tūkstančiai kilometrų, - nuo Kas- 
pijos iki rytinių Kinijos provincijų. Dauguma vyksta į miestus ir 
gyvenvietes Rusų Turkestane, plytinčiame du tūkstančius du šim- 
tus kilometrų palei Užkaspijo geležinkelį, kuris štai jau keletą 
metų siekia Padangių imperijos sienas. (Romano rašymo metu 
Užkaspijo geležinkelis siekė tiktai Samarkandą. ) 

Didžiojo Transazijos geležinkelio magistralė atidaryta tik prieš 
šešias savaites, todėl kol kas geležinkelio kompanija išleidžia tik 
du traukinius per savaitę. Iki šiol viskas vyko gerai. Tiesa, nega- 

lima nutylėti vienos reikšmingos smulkmenos: traukinio tarnau- 
tojai yra gavę ganėtinai revolverių, kuriuos esant reikalui gali 1š- 
dalyti keleiviams. Atsargumas toli gražu nėra prabanga — ypač 
važiuojant per Kinijos dykumas, kur galima laukti užpuolimų. 
Reikia manyti, jog kompanija ėmėsi visų įmanomų priemo- 
nių, kad užtikrintų reguliarų traukinių judėjimą. Tačiau geležin- 
kelio dalį Kinijoje valdo Padangių imperijos administracija, taigi 
kas gali garantuoti dėl šio valdymo padarinių? Ar tik kinų valdi- 
ninkai labiau nesirūpina dividendais negu keleivių saugumu? 
Laukdamas išvykimo, žingsniuoju peronu pirmyn ir atgal, ap- 
žiūrinėju traukinį, žvilgčioju per vagonų langus. Viskas čia nau- 
ja. Garvežys žvilga plienu ir variu, blizga vagonai, lingės dar ne- 
sulinkusios, ratai glaudžiai stovi ant bėgių. Štai jis pasirengęs va- 
Žiuoti sąstatas, kuriam lemta nuo galo iki galo kirsti visą žemyną! 
Nė vienas geležinkelis, įskaitant ir Amerikos, negali lygintis su 
šia magistrale: Kanados linija turi penkis tūkstančius kilometrų; 
Transžemyninė - penkis tūkstančius du šimtus šešiasdešimt; Santa 
Fė linija — keturis tūkstančius aštuonis šimtus septyniasdešimt 
penkis; Atlanto-Ramiojo vandenyno — penkis tūkstančius šešis 
šimtus trisdešimt; Šiaurės-Ramiojo vandenyno - šešis tūkstan- 
čius du šimtus penkiasdešimt kilometrų. (Zransžemyninė - turima 
galvoje magistralė, kertanti JAV nuo šiaurės iki pietų.) Tiktai vie- 
nas geležinkelis bus 11gesnis, tačiau jis kol kas dar nebaigtas ties- 
ti. Kalbu apie Didįjį Sibiro geležinkelį nuo Uralo iki Vladivosto- 
ko, kurio ilgis - šeši tūkstančiai penki šimtai trisdešimt kilometrų. 
Mūsų kelionė nuo Tifliso iki Pekino tęsis ne ilgiau kaip trylika 
dienų, o jeigu skaičiuotume nuo Uzun Ado, tai tik vienuolika. 
Nedidelėse pusstotėse traukinys stabteli ne ilgiau, negu reikia pa- 
pildyti tenderį vandeniu ir kuru. Užtat svarbiausiuose miestuose, 
tokiuose kaip Mervas, Buchara, Samarkandas, Taškentas, Kokan- 
das, Kašgaras, Sudžou, Landžou ir Tajuanas, jis stovės po keletą 
valandų, todėl galėsiu apžiūrėti šiuos miestus, jeigu taip galima 
sakyti, iš reporterio skrydžio. (Sudžou anksčiau vadinosi Dziu- 
ciuanu.) 
Savaime aišku, jog mašinistas ir kūrikas negalėtų dirbti vie- 
nuolika dienų iš eilės. Pagal nustatytą tvarką jie keičiasi kas še- 

šias valandas. Rusų personalas aptarnauja traukinį iki Turkesta- 
no sienos, o toliau - Kinijos geležinkelininkai. Čia prikabinamas 
ir kinų garvežys. 

Tiktai vienas kompanijos tarnautojas nepaliks savo posto iki 
kelio galo: tai traukinio viršininkas Popovas - tikras rusas galiū- 
nas, kariškos laikysenos, su uniformine kepure ir plačiu apsiaus- 
tu, ilgais plaukais, vešlia barzda. Tikiuosi iki valios pasikalbėti 
su šiuo šauniu vyriškiu, - kad tik jis būtų šnekus. Štai jau dešimt 
metų Popovas tarnauja Užkaspijo geležinkelyje. Iki šiol jis važi- 
nėjo nuo Uzun Ado iki Pamyro, o dabar turi kursuoti visu Transa- 
zijos geležinkeliu iki pat Pekino. 

Įrašau jį į savo sąrašą septintuoju numeriu ir viliuosi, kad ne- 
apsigausiu. Beje, man pakaks pačių menkiausių kelionės nuoty- 
kių, kad tik jie domintų „XX amžiaus" skaitytojus. 

Tarp keleivių, vaikščiojančių po peroną, sutinku keletą Žydų, 
kuriuos galima greičiau pažinti pagal tautinį tipą negu iš drabu- 
žių. Anksčiau Vidurinėje Azijoje jie privalėjo nešioti „topė“ — 
apvalią kepurėlę ir juostis paprasta virve. Nepaklusnumas grėsė 
mirties bausme. 

Į vienus miestus jiems leisdavo įjoti ant asilo, o į kitus - įžengti 
tik pėsčiomis. Dabar, jeigu tik leidžia lėšos, jie nešioja rytietišką 
turbaną ir net važinėja karietomis. Beje, kas gali jiems uždrausti? 
Pasidarę rusų caro pavaldiniais, Vidurinės Azijos Žydai turi to- 
kias pat pilietines teises kaip ir turkmėnai. 

Šen ir ten vaikšto persų kilmės tadžikai — patys gražiausi vy- 
rai, kokius tik galima įsivaizduoti. Jie jau nusipirko bilietus - kas 
į Mervą arba Bucharą, kas į Samarkandą, Taškentą arba Kokan- 
dą, taigi jiems neteks ganyti akių po Kinijos plokščiakalnį. Tai 
daugiausia antros klasės keleiviai. O į pirmą klasę įlipa keletas 
uzbekų, pasižyminčių itin būdinga išvaizda: atlaši kakta, atsikišę 
skruostikauliai, tamsoka veido spalva. 

Nejaugi mūsų traukinyje, išskyrus mano pažįstamuosius, dau- 
giau nėra europiečių? Reikia pripažinti, kad suskaičiavau tik ke- 
liolika. Tarp jų — penkis ar šešis pirklius iš pietinės Rusijos ir 
vieną iš tų nepamainomų džentelmenų, atstovaujančių Jungtinei 
Karalystei visur, kad ir kur jūs patektumėte - į geležinkelio vago- 

ną ar į garlaivį. Beje, važiuoti Transazijos magistrale reikia turėti 
ypatingą leidimą, kurį rusų valdžia kažkodėl labai nenoriai i1š- 
duoda anglams. Bet šis, regis, gebėjo jį gauti... 

Štai jums personažas, kaip man regis, vertas dėmesio! Aukš- 
tas, liesas, penkiasdešimtmetis, jeigu spręstume iš pipirų su drus- 
ka spalvos bakenbardų, niūrios išvaizdos ir dygiai paniekinamos 
veido išraiškos, — štai tas džentelmenas, kuris vienodai jaučia meilę 
viskam, kas angliška, ir panieką viskam, kas svetima. Tokio tipo 
dažnai nemėgsta netgi jo tėvynainiai. Šiaip ar taip, Dikensas, Te- 
kerėjus ir kiti anglų rašytojai ne sykį ir gan piktai jį išjuokė. 

Vertėjo pažiūrėti, su kokia arogantiška išraiška jis žvalgėsi iš 
stoties bufeto, kur užsuko pasistiprinti prieš kelionę, į geležinke- 
lio peroną, į pasirengusį išvykti traukinį, į tarnautojus, į vagoną, 
kuriame jau spėjo užsiimti vietą, padėjęs ant suolo lagaminą! Ar 
šis džentelmenas neįkūnijo tradicinės anglų puikybės ir pavydo, 
matydamas tą didingą rusų sumanymą, kurį rusų genijus šitaip 
puikiai įgyvendino? Visa tai sužinosiu vėliau, o kol kas jį įsirašy- 
siu 8 numeriu. 

Apskritai įdomių asmenybių maža arba tiksliau — jų visai nė- 
ra. Gaila! Štai jeigu, sakykime, rusų caras, iš vienos pusės, ir Dan- 
gaus Sūnus, iš kitos, sumanytų sėsti į traukinius, kad surengtų 
oficialų susitikimą prie abiejų imperijų sienos, kiek būtų triukš- 
mo, koks kiltų sujudimas, kiek puikios medžiagos laiškams ir te- 
legramoms! 

Bet čia mano mintys vėl nukrypsta prie paslaptingosios dėžės. 
Argi nėra pagrindo taip ją vadinti? Žinia, yra. Dabar lieka tik 
sužinoti, kur ji pakrauta, ir pamėginti rasti būdą, kaip iki jos pri- 
sikasti. 

Bagažas, kuris bus iškrautas Turkestane, yra paskutiniame va- 
gone, o siunčiamas į Kiniją - priekiniame. Bagažo vagonai atsi- 
daro ne šonuose kaip keleiviniai, o priekyje ir užpakalyje. Vidi- 
nis praėjimas leidžia traukinio viršininkui bet kuriuo metu nusi- 
gauti per aikštelę ir tambūrą prie tenderio ir garvežio. Vadinasi, 
atėjus nakčiai ir aš galėsiu prasmukti į bagažo vagoną. 

Vaikščiodamas po peroną, pamačiau, kad paslaptingoji dėžė 
dar nepakrauta. Skylutės orui išgręžiotos iš visų pusių, 0 viena 

sienelė padalyta į dvi dalis taip, kad viena pusė užeina ant kitos. 
Vadinasi, jos gali atsidaryti, o kalinys turi galimybę palikti savo 
kalėjimą bent naktimis. 

Šią valandėlę nešikai pakelia dėžę, ir-aš patenkintas įsitikinu, 
kad jie laikosi užrašytų ant jos taisyklių. Dėžę labai atsargiai pa- 
stato vagone į kairę nuo durų, rūpestingai ir atsargiai prišlieja 
prie sienos; beje, „viršus“ yra viršuje, „apačia“ — apačioje, 0 prie- 
kinė judamoji sienelė - į išorę. Lieka tik sužinoti, kur važiuoja 
bagažo kontrolierius... Laimei, jo vieta užpakaliniame vagone. 

— Čia šiai trapiai prekei kaip tik tinkama vieta, - sako vienas iš 
nešikų, įsitikinęs, kad dėžė pastatyta kaip reikia. 

— Taip, čia jai nieko neatsitiks! — pastebi kitas. — Veidrodžiai 
sveiki ir nesudužę pasieks Pekiną, jeigu tik traukinys nenueis nuo 
bėgių. 

— Arba jeigu nesusidurs sąstatai. Ir taip pasitaiko. 

Jie sako teisybę, šitie šaunuoliai. Taip pasitaikė... ir taip pasi- 
taikys. | 

Prie manęs prieina amerikietis, dar sykį inspektoriška akimis 
permeta visą savo krovinį, susidedantį iš ilčių, kaplių ir krūminių 
dantų, ir tarsteli savo nuolatinį: ,, Wait a bit!" 

— Ar žinote, pone Bombarnakai, - klausia jis, - kad iki trauki- 
nio išvykimo keleiviai gali dar papietauti „Carskaja“ viešbutyje? 
Ar nepalaikytumėte man kompanijos? 

— Kodėl gi ne. Žinoma. 

Kai įžengėme į restorano salę, visi pažįstami keleiviai, išsky- 
rus anglą, jau čia sėdėjo. Pastarasis, Žinia, jau iš anksto nuspren- 
dė rusų virtuvę pripažinti esant blogesnę už anglų. 

Ponas Katerna patarnavo savo Žmonai, patarinėdamas jai 
kompensuoti dėl jūrligės praleistą progą ir sočiai užkąsti. Pylė jai 
vyno ir dėjo geriausius kąsnelius. 

— Kaip smagu, kad mudviejų nebegena teutonų vėjas, o tai 
mums nieko nebeliktų. 

Ši maniera vartoti jūrininkų posakius privertė mane nusišyp- 
soti. Ponas Katerna tai pastebėjo ir tarsi netyčia mirktelėjo, kryp- 
telėjęs pečiu į barono pusę. 

Ir iš tikrųjų vėjas jiems palankus. Jie gauna patiekalus anks- 

Čiau už baroną Veisšnitcerderferį. 

Prancūzų pora vargu ar priklauso „visuomenės grietinėlei“, 
tačiau atrodo esą malonūs žmonės. Visada, kai susiduri su tėvy- 
nainiais, pasidarai ne per daugiausia reiklus. 

Baigiau pietauti, likus dešimčiai minučių iki traukinio išvyki- 
mo. Nuskambėjo varpas, ir visi puolė prie traukinio. 

Mintyse sukalbu paskutinę maldą reporterių dievui, kad iš ma- 
nęs neatimtų nuotykių. Laimei, visi pažįstami keleiviai įsikūrė 
pirmos klasės vagone. Taigi galėsiu jų nepaleisti iš akių. 

Baronas Veisšnitcerderferis - kokia begalinė pavardė! - šį sy- 
kį suspėjo. Jam tiesiog pasisekė: traukinys išvyko pavėlavęs pen- 
kias minutes... 

Tačiau vokietis dėl to garsiai reiškia nepasitenkinimą, skun- 
džiasi, plūstasi, grasina geležinkelio kompanijai pateikti ieškinį 
dėl patirtų nuostolių... Dešimt tūkstančių rublių — nei daugiau, 
nei mažiau, jeigu dėl jos kaltės nesuspės... Kur nesuspės, jeigu 
važiuoja iki Pekino?.. 

Pagaliau orą perskrodžia paskutiniai švilpukai, vagonai suvir- 
pa, traukinys trūkteli, ir tuoj pat nuaidi draugiškas „valio“ Di- 
džiojo Transazijos geležinkelio garbei. 

Šeštasis skyrius 


Kai keliauji geležinkeliu, o ne pėsčiomis arba raitas, kur kas 
daugiau patiri įspūdžių, todėl ir mintys skrieja taip pat veržliai 
kaip ir vagono ratai. 

Jausdamas nežinia kodėl pakilią nuotaiką, noriu viską sužino- 
ti, pamatyti, viską suvokti lėkdamas penkiasdešimties kilometrų 
per valandą greičiu, kurį mūsų traukinys turi pasiekti visame Tur- 
kestano kelyje, kad paskui jį sumažintų iki trisdešimties kilomet- 
rų Padangių imperijos provincijose. 

Apie tai sužinau iš traukinių tvarkaraščio, kurį nusipirkau sto- 
tyje. Prie jo buvo pridėtas kaip armonika sulankstytas ilgas Že- 
mėlapis, kuriame galima rasti visą geležinkelio magistralę nuo 
Kaspijos jūros iki pat rytinių Kinijos krantų. Išvykęs iš Uzun Ado, 
ėmiau tyrinėti Transazijos kelią taip pat atidžiai, kaip palikdamas 
Tiflisą studijavau Užkaukazės liniją. 

Visų Rusijos geležinkelių bėgių plotis lygus vienam metrui 
šešiasdešimčiai centimetrų, o tai devyniais centimetrais viršija 
visuotinai priimtą Europoje bėgių plotį. Kalbama, jog vokiečiai 
pasigamino didžiulį kiekį tokio ilgio vagonų ašių tam atvejui, jei- 
gu susigalvotų užpulti Rusiją. Noriu tikėti, kad rusai irgi ėmėsi 
tokių pat atsargumo priemonių, numatydami galimą Vokietijos 
įsiveržimą. 

Uzun Ado pakraštyje prie geležinkelio sankasos visiškai pri- 
artėja aukštos smėlio kopos. Privažiavus jūros atšaką, skiriančią 
Ilgąją salą nuo žemyno, traukinys pasiekia tūkstančio dviejų šim- 
tų metrų ilgio dambą, kurią nuo bangų mūšos saugo stiprus uolų 
bordiūras. 

Keletą stočių, tarp jų ir Michailovsko, pralekiame nesustoda- 

mi. Toliau jos pasipils viena paskui kitą nuo penkiolikos iki tris- 
dešimties kilometrų atstumu. Stočių pastatai, kuriuos man pasi- 
sekė įžiūrėti, primena vasaros vilas su itališko stiliaus stogais ir 
baliustradomis. Keistą įspūdį daro šitokie pastatai Turkestane vi- 
sai šalia Persijos! 

Kiekviena stotis - savotiška maža oazė, dykumoje sukurta žmo- 
gaus rankų. Didžiausiomis pastangomis čia atvestas vanduo, to- 
dėl jo gaivinančios srovės dabar pripildo dirbtinius tvenkinius. 
Be šių hidraulinių įrenginių čia neaugtų nei vienas medis, nei 
viena žolelė. Stočių oazės aprūpina vandeniu visą geležinkelio 
liniją, nes garvežiai negali važiuoti be vandens. | 

Tiesą sakant, aš dar niekada nesu matęs tokių sausų, bevaisių, 
apdirbti neįmanomų žemių, kokios driekiasi už Uzun Ado dau- 
giau kaip du šimtus šešiasdešimt kilometrų. Kai generolas Anen- 
kovas ėmėsi darbų Michailovske, jis buvo priverstas distiliuoti 
Kaspijos jūros vandenį, kaip tai paprastai daroma laivuose su spe- 
cialiais aparatais. Bet garui gauti reikia ne tik vandens, o ir ak- 
mens anglies. „XX amžiaus" skaitytojai tikriausiai norės sužino- 
ti, kaip rusai įsigudrina sukaupti garvežių kurą tokioje šalyje, kur 
nesama nei gabalėlio akmens anglies, nei glėbio malkų. Galbūt 
svarbiausiose Užkaspijo geležinkelio stotyse pastatyti malkų ir 
akmens anglies sandėliai? Nieko panašaus. Tiesiog rusai čia prak- 
tiškai įgyvendina idėją, kurią pareiškė dar Sent Kleras Devilis, 
kad verta naudoti žibalą. (Anri Sent Kleras Devilis /1818-1881/—- 
garsus prancūzų chemikas.) 

Į mašinų kūryklas pumpuojamos naftos perdirbimo atliekos, 
kurias neribotais kiekiais tiekia Baku ir Derbentas. Kai kuriose 
stotyse stūkso milžiniškos cisternos, pripildytos šių mineralinės 
kilmės skystų degalų, kurie pilami į tenderio priimtuvą, paskui 
purkštuvais išpurškiami ir deginami specialiai šiam tikslui pritai- 
kytose garvežių kūryklose. Nafta naudojama kaip kuras ir garlai- 
viuose, kursuojančiuose Volga ir kitomis upėmis, įtekančiomis į 
Kaspijos jūrą. 

Manau, kad patikėsite manimi, jeigu pasakysiu, jog peizažas 
čia ne itin įvairus. Smėlėtose vietose žemė bemaž lygi, o visiškai 
plokščia ten, kur driekiasi įvairios sūraus vandens suneštos sąna- 

šos. Užtat šitoks horizontalus paviršius pasirodė esąs be galo pa- 
togus kloti geležinkelio bėgiams. Čia nereikia nei tunelių, nei via- 
dukų ir kitų sudėtingų bei brangiai kainuojančių inžinerinių įren- 
gimų. Tik vienur kitur stūkso nedideli rnediniai tiltai. Tokiomis 
sąlygomis vienas Užkaspijo geležinkelio kilometras kainuoja ne 
daugiau kaip septyniasdešimt penkis tūkstančius frankų. (Tuo laiku 
vienas rusų rublis buvo keičiamas į tris frankus.) 

Dykumų landšafto monotoniją sudrumsčia tik gana didelės 
Mervos, Bucharos ir Samarkando oazės. 

Kadangi: galima laisvai vaikščioti po visą traukinį nuo galo iki 
galo tarsi po kokio judančio kaimo pagrindinę gatvę, patraukiu į 
pirmąjį keleivių vagoną, kurio kairiajame sektoriuje stūkso tar- 
nybinė Popovo patalpa. Pamatau keletą uzbekų, išdidžių ir pasi- 
pūtusių, su ilgais spalvingais chalatais, iš po kurių kyšo išsiuvi- 
nėti odiniai batai. Jų labai gražios akys, vešlios barzdos, subtilūs 
veido bruožai. 

Antros klasės vagonas, kaip ir trečios, - tikri rūmai žmonėms, 
pripratusiems prie stovyklų stepėse, prie skurdžių jurtų gyven- 
vietėse. Nei jų menki veltiniai paklotai, nei jų suoleliai negali 
lygintis su minkštai apmuštais suolais, ant kurių šie keleiviai sėdi 
grynai azijietiškomis pozomis. 

Šiame vagone vienas priešais kitą sėdi abu kinai. Jaunasis žvel- 
gia pro langą. Senasis — Ta-lao-e, tai reiškia „brandaus amžiaus 
žmogus", - varto mažytį pliušu įrištą, primenantį maldaknygę to- 
melį. Užversta knygelė paprastai aptempiama gumele. Mane ste- 
bina, kad knygelę kinas skaito europietiškai, ne taip, kaip kiti 
kinai — iš viršaus žemyn. Įdomu, kokia kalba ji parašyta? Norė- 
čiau sužinoti. 

Ant dviejų gretutinių sėdynių įsitaisė Fulkas Efrinelis ir mis 
Horacija Bluet. Juodu kalbasi ir vis užsirašinėja kažkokius skai- 
čius. Ar tik kartais praktiškasis amerikietis nešnibžda dalykiška- 
jai anglei į ausį lyrinių eilių? 

Esu rimtai įsitikinęs, kad iš pat pradžių turėjau susiprasti, jog 
jis nepadės man išblaškyti kelionės sukelto nuobodulio. Net ne- 
susimąstęs jankis išmainė mane į šią kaulėtą ir sudžiūvusią Al- 
biono dukrą! 

Atveriu duris į aikštelę, pereinu per tambūrą ir patenku į ant- 
rąjį Vagoną. 

Dešiniajame kampe sėdi baronas Veisšnitcerderferis. Šis teu- 
tonas trumparegis kaip kurmis ir tiesiog vedžioja nosimi po gele- 
žinkelių žinyno puslapius, tikrindamas pagal tvarkaraštį, ar trau- 
kinys laiku atvyksta į stotį. Jeigu bent šiek tiek pavėluoja, ne- 
kantrusis keliautojas i1ma garsiai reikšti savo nepasitenkinimą ir 
pasipiktinimą, grasina imtis priemonių prieš Transazijos geležin- 
kelio administraciją. 

Čia sėdi ir sutuoktiniai Katerna. Įsitaisė juodu itin patogiai. 
Vyras kuo puikiausios nuotaikos: jis linksmai plepa, gestikuliuo- 
ja, tai i1ma žmoną už rankos arba apkabina per liemenį, tai ūmai 
nusisuka tir kažką lepteli į šalį, atlošęs galvą į lubas. Ponia Kater- 
na droviai šypsosi, maivosi, ploja rankomis, atsilošia į kampą, 
atsakinėdama vyrui trumpomis replikomis. Praeidamas girdžiu, 
kaip iš širdele sudėtų pono Katerna lūpų pasigirsta operetės mo- 
tyvas. 

Trečiajame vagone daug turkmėnų, trys ar keturi rusai, tarp jų 
17 majoras Nolticas. Jis šnekučiuojasi su vienu savo tėvynainiu. 
Mielai prisidėčiau prie jų pokalbio, jeigu jie Žengtų pirmąjį žings- 
nį. Bet kol kas laikysiuosi šiek tiek nuošaliau. Juk kelionė ką tik 
prasidėjo. 

Pirmos ir antros klasės vagonus skiria restoranas. Jis bent treč- 
daliu ilgesnis už kitus vagonus. Tai tikra salė su vieninteliu bendru 
stalu, bufetu ir virtuve, kur triūsia virėjas ir metrdotelis, abu ru- 
sai. Dining-car (angl. vagonas restoranas) laikau gan prabangiu. 

Antrojoje traukinio dalyje važiuoja daugiausia kirgizai. Juos 
išskiria atsikišę skruostikauliai, ožiškos barzdelės, priplotos no- 
sys ir labai tamsi oda. Jie yra musulmonai ir priklauso arba Di- 
džiajai ordai, klajojančiai Sibiro ir Kinijos pasienio srityse, arba 
Mažajai ordai, užimančiai teritoriją tarp Uralo kalnų ir Aralo jūros. 

Čia pat įsitaisė ir du nogajai, kurie keliauja į rytų Turkestaną. 
Tai totorių tautos atstovai. Iš jų aplinkos kilo nemažai musulmo- 
nų mokslininkų, išgarsinusių turtingąsias Bucharos ir Samarkan- 
do vietoves. Nogajai mielai siūlo savo kaip vertėjų paslaugas. 
Tačiau kadangi čia plačiai paplitusi rusų kalba, tai jų amatas vis 

mažiau duoda naudos. 

Dabar jau Žinau, kur įsikūrė visi mano numeriai, taigi, jeigu 
prisireiks, lengvai juos surasiu. Be abejonės, ir Fulkas Efrinelis, 
ir mis Horacija Bluet, ir vokietis baronas, ir abu kinai, ir majoras 
Nolticas, ir sutuoktiniai Katerna, ir netgi išdidusis džentelmenas, 
kurio liesą siluetą pastebėjau antrojo vagono kampe, keliauja iki 
Pekino. Kai dėl keleivių, važiuojančių tik iki sienos, tai jie mano 
kronikai neturi jokios reikšmės. Neprarandu vilties, jog roman- 
tiškasis herojus, kurio kol kas nematau tarp keleivių, dar pasi- 
rodys. 

Nutariu besąlygiškai žymėti visas kelionės smulkmenas kas 
valandą, - ką aš čia sakau! - kas minutę. Todėl, kol dar ne naktis, 
išeinu į vagono aikštelę, kad mesčiau paskutinį žvilgsnį į apylin- 
kes. Pastoviu čia valandėlę, surūkau cigarą, ir jau nebetoli iki 
Kizyl Arvato, kur traukinys ilgiau pastovės. 

Grįždamas iš antrojo vagono į pirmąjį, susiduriu su majoru 
Nolticu ir duodu jam kelią. Majoras nusilenkia taip pagarbiai, 
kad iš karto suprasi jį esant rusų inteligentą. Mandagiai atsakau į 
jo nusilenkimą. Tuo ir apsiriboja mudviejų susitikimas, bet svar- 
bu, kad pirmasis Žingsnis jau žengtas. 

Tą valandėlę Popovo tarnybinėje patalpoje nėra. Bagažo va- 
gono durys atviros, todėl darau išvadą, kad traukinio viršininkas 
nuėjo pas mašinistą. Paslaptingoji dėžė stovi savo vietoje kairė- 
je. Dar tik pusė septynių, visur šviesu, todėl turiu tramdyti savo 
smalsumą. 

Traukinys lekia per dykumą. Tai Karakumai, arba „juodieji 
smėlynai". Jie tęsiasi nuo Chyvos iki Persijos sienos pietinėje 
Turkestano dalyje ir iki Amudarjos rytinėje. Iš tikrųjų Karakumų 
smėlis lygiai tiek pat juodas kaip ir juodas vanduo Juodojoje jū- 
roje arba baltas Baltojoje, raudonas Raudonojoje ir geltonas Gel- 
tonojoje upėje. (Turima galvoje Chvangchė upė Kinijoje.) Bet aš 
mėgstu šiuos spalvotus pavadinimus, kad ir kokie jie būtų ne- 
tikslūs. 

Matyt, kažkada šios dykumos vietoje tyvuliuota didelio van- 
dens baseino. Jis pamažu išdžiūvo, - kas bėgant laikui gresia ir 
Kaspijos jūrai, — dėl didelės saulės spindulių koncentracijos virš 

milžiniškos teritorijos, besidriekiančios nuo Aralo jūros iki Pa- 
myro kalnų. 

Karakumuose susidaro nuostabiai judrios smėlio kopos, ku- 
rias tai supila, tai išsklaido stiprūs vėjai. Šie „barchanai“, kaip 
juos vadina rusai, siekia nuo dešimties iki trisdešimties metrų 
aukščio 1r tampa laimikiu baisių šiaurės uraganų, kurie su milži- 
niška jėga varo smėlį į pietus ir šitaip kelia rimtą grėsmę Užkas- 
pijo geležinkeliui. Todėl rusai turėjo griebtis ryžtingų priemonių 
prieš supustytus smėlynus. Generolas Anenkovas būtų pakliuvęs 
į gana sunkią padėtį, jeigu įžvalgioji gamta, sukūrusi geležinke- 
liui tiesti patogią žemę, kartu nebūtų pasirūpinusi ir priemone, 
leidžiančia sustabdyti slenkančius barchanus. 

Šių kopų šlaituose auga spygliuoti krūmokšniai — eglūnas, 
žvaigždėtasis dagys ir ypač ,, Haloxylon ammodendron ', kurį ru- 
sai paprastai vadina „saksaulu“. Jo ilgos ir stiprios šaknys geba 
sutvirtinti žemę taip pat, kaip ir šaknys ,,Hippophac-rhamnoi des", 
krūminio augalo iš eleagninių šeimos, kuris smėliui sulaikyti 
želdinamas Šiaurės Europoje. 

Be to, inžinieriai, tiesę geležinkelį, įvairiuose ruožuose pada- 
rė sutvirtinimus iš plūkto molio, o pavojingiausiose vietose ap- 
tvėrė stipriais aptvarais. | 

Atsargumas tikrai reikalingas! Tačiau jeigu bėgiai apsaugoti, 
tai keleiviai patiria didelių nemalonumų, kai vėjas pakelia virš 
lygumos įkaitusio smėlio ir baltų druskos dulkių debesis. Dar ge- 
rai, kad šiuo laiku, pavasarį, nebūna tokios stiprios kaitros kaip 
vasarą. | 

Gaila, kad majorui Nolticui nešovė mintis išeiti į aikštelę pa- 
kvėpuoti grynu Karakumų oru. Būčiau pasiūlęs jam puikų cigarą 
„Londr“, kurių kimšte prikimštas mano kelionės krepšys, o jis 
savo ruožtu papasakotų, ką žino apie Džebelo, Nebitdago, Ka- 
zandžiko, Ušako, Kizyl Arvato stotis, pažymėtas geležinkelio ži- 
nyne. Tačiau nesiryžtu jo trukdyti. Vis dėlto koks būtų puikus 
pašnekesys! Juk majoras Nolticas, kaip karo gydytojas, galėjo 
dalyvauti generolų Skobelevo ir Anenkovo žygiuose. Kai mūsų 
traukinys, nemažindamas greičio, lėktų pro mažas stotis, pager- 
bęs jas tik trumpu švilpuku, aš iš majoro sužinočiau, kuriose iš jų 

vyko didesnės ar mažesnės kautynės. Taigi čia pat pasistengčiau 
patenkinti savo smalsumą, sužinodamas rusų kariuomenės žygio 
į Turkestaną įdomias smulkmenas. Šioje kelionėje, regis, galima 
rimtai pasikliauti tiktai juo ir... Popovu. 

Beje, kodėl traukinio viršininkas negrįžta į savo kupė? Reikia 
manyti, kad ir jis neatsisakytų gero cigaro? Jo pašnekesys su ma- 
šinistu pernelyg užsitęsė... 

Bet štai pagaliau Popovas pasirodo priekinėje bagažo vagono 
aikštelėje, paskui uždaręs duris pereina vagoną, trumpam sustoja 
užpakalinėje aikštelėje, rengdamasis žengti į savo patalpą. Ir tą 
pačią akimirką ištiesiu jam cigarą. Popovas nusišypso, ir... ore 
susimaišo purūs dviejų cigarų dūmų kamuoliai. 

Jau sakiau, kad mūsų traukinio viršininkas bent dešimt metų 
tarnauja Užkaspijo geležinkelyje. Jis puikiai pažįsta šias vietas 
iki pat Kinijos sienos ir spėjo penkis ar šešis sykius nuvažiuoti 
nuo galo iki galo visa Didžiąja Transazijos magistrale. 

Vadinasi, Popovas dar dirbo traukiniuose, kurie važinėjo pir- 
mąja Užkaspijo geležinkelio atkarpa tarp Michailovsko forto ir 
Kizyl Arvato, pradėtos tiesti 1880 metų gruodį ir baigtą po de- 
šimties mėnesių — 1881 metų lapkritį. Po penkerių metų - 1886 
metų liepos 14 dieną - pirmasis garvežys atpūškavo į Mervo sto- 
tį, o dar po aštuoniolikos mėnesių pasirodė Samarkande. 

Dabar Turkestano bėgiai sujungti su Kinijos geležinkeliu, tai- 
gi šis plieno kaspinas nusitęsė nuo Kaspijos iki Pekino. 

Kai Popovas visa tai papasakojo, ėmiau jį klausinėti apie ke- 
leivius, vykstančius į Kiniją, - kas jie ir kas per žmogus majoras 
Nolticas. 

— Jis daug metų tarnavo Turkestano srityje, o dabar paskirtas į 
Pekiną, kad ten organizuotų ligoninę mūsų tėvynainiams. 

— Majoras Nolticas kelia man simpatiją, - pasakiau. — Norė- 
čiau su juo kuo greičiau susipažinti. 

— Manau, kad rr jis apsidžiaugtų susipažinęs su jumis. 

— O kas tokie yra tie du kinai, kurie įlipo Uzun Ade? Ką apie 
juos žinote? 

— Nieko, išskyrus pavardes, parašytas bagažo kvituose, pone 
Bombarnakai. Jaunesnysis vadinamas Pan Šao, o vyresnysis — 

Tio Kinu. Panašu, kad jie keletą metų keliavo po Europą. Manau, 
kad Pan Šao iš turtingos šeimos, jeigu jį lydi asmeninis gydytojas. 

— Tio Kinas? 

— Taip, daktaras Tio Kinas. 

— Ir abu kalba tiktai kiniškai? 

— Tikriausiai, šiaip ar taip, nė sykio negirdėjau, kad juodu kal- 
bėtų kuria nors kita kalba. 

Gavęs iš Popovo šią informaciją, šalia 9 numerio parašiau jau- 
nojo Pan Šao pavardę, o šalia 10 numerio - daktaro Tio Kino. 

— Kai dėl amerikiečio... 

— Tai jį vadina Fulku Efrineliu, - pratęsiau, - o tą anglę - 
Horacija Bluet. Žinau, žinau. Vargu ar galite man pasakyti ką nors 
nauja. 

— O gal norite, pone Bombarnakai, žinoti, ką aš galvoju apie 
šią porelę? 

— Taip, būtų įdomu. 

— Pekine mis Horacija Bluet lengvai galėtų virsti misis Efrinel. 

— Tegu tik laimina Dangus šią sąjungą, nes juodu tarsi sutverti 
vienas kitam. 

— Matau, mūsų nuomonės šiuo atžvilgiu sutampa. 

— O tie du prancūzai... tie švelnūs sutuoktiniai kas tokie yra? 

— Nejaugi jie patys jums nesakė? 

— Ne. 

— Nesijaudinkite, dar papasakos. Beje, jeigu tai jus domina, jų 
profesija nurodyta ant bagažo. 

— Tai kas gi jie? 

— Komedijiniai aktoriai, pasisamdę vaidinti Kinijoje. 

— Štai kaip! Dabar suprantu jų keistas pozas ir judesius, mimi- 
ką ir gestikuliavimą! Bet iš kur šis aktorius moka jūrininkų žar- 
goną?.. Reikės išsiaiškinti. Ar kartais nežinote, pone Popovai, jų 
amplua? (Amplua - vaidmens pobūdis, labiau atitinkantis akto- 
riaus sugebėjimus.) 

— Kaipgi, žinau, vyras — pirmasis komikas. 

— O žmona? 

— Subretė. (Vikrios ir sumanios tarnaitės vaidmuo.) 

— O į kurį miestą vyksta ši porelė? 

— Į Šanchajų. Jie pakviesti į teatrą, įsteigtą prancūzams, gyve- 
nantiems Kinijoje. 

Štai ir puiku! Kalbėsiuosi su jais apie teatrą, apie užkulisius ir 
provincialias paskalas ir, jeigu galima tikėti Popovu, bemat susi- 
draugausiu su linksmuoju komiku ir jo žavia partnere. Bet, deja, 
romantiškojo herojaus, mano svajonių herojaus, jų draugijoje ne- 
rasiu! 

Kai dėl pasipūtėlio džentelmeno, tai traukinio viršininkas nie- 
ko apie jį nežinojo, išskyrus adresą, parašytą ant jo lagaminų: 
seras Frensis Traveljanas iš Traveljan Holo Traveljanšyre. 

— Šis ponas net nemano atsakyti, kai yra užkalbinamas, - pri- 
dūrė Popovas. 

Nieko nepadarysi, vadinasi, aštuntajam numeriui teks vaidin- 
ti nebylio vaidmenį. 

— O ką galite pasakyti apie vokietį baroną Veisšnitcerderferį? 
Jis, regis, irgi vyksta iki Pekino? 

— Iki Pekino ir dar toliau, pone Bombarnakai. Jis keliauja ap- 
link pasaulį. 

— Aplink pasaulį? 

— Taip! Per trisdešimt devynias dienas! 

Taigi po misis Bislend, kuri apkeliavo aplink pasaulį per sep- 
tyniasdešimt tris dienas, po mis Neli Blai, kuri sugaišo kelionėje 
septyniasdešimt dvi dienas, po garbiojo Treno, gebėjusio tą patį 
padaryti per septyniasdešimt dienų, šis vokietis įsivaizduoja, kad 
apkeliauti aplink pasaulį jam pakaks viso labo trisdešimt devynių 
dienų! (Neli Blai - amerikietė žurnalistė, 1889 m. ji apkeliavo 
aplink pasaulį per 72 dienas ir gavo iš Žiulio Verno tokio turinio 
sveikinimo telegramą: „Niekada neabejojau Neli Blai sėkme. Ji 
įrodė esanti užsispyrusi ir vyriška. Valio jos garbei.) 

Tiesa, keliavimo greitis mūsų dienomis gerokai padidėjo, ke- 
liai pasidarė geresni, geležinkeliai tiesesni. Pasinaudojęs Didžią- 
ja Transazijos magistrale, kuri įgalina per penkiolika dienų įveik- 
ti atstumą nuo Prūsijos sostinės iki Pekino, baronas, aplenkęs Su- 
eco kanalą ir Singapūrą, galės dvigubai sutrumpinti savo kelią. 

— Bet jis juk niekada neapkeliaus? 

— Kodėl taip galvojate, pone Bombarnakai? 

— Todėl, kad tas vokietis nuolatos vėluoja! Tiflise vos ne vos 
spėjo į traukinį, o Baku per stebuklą nepavėlavo į garlaivį... 

— Bet juk Uzun Ade spėjo pačiu laiku... 

— Ir vis tiek, pone Popovai, labai nustebsiu, jeigu mūsų baro- 
nas nugalės amerikiečius ir amerikietes šiose lenktynėse aplink 
pasaulį! 

Septintasis skyrius 


Į Kizyl Arvato stotį - du šimtai keturiasdešimt antras varstas 
nuo Kaspijos —- mes atvykome septintą trisdešimt vakaro vietoj 
septintos pagal tvarkaraštį. Šis pavėlavimas susilaukė bent tris- 
dešimties barono priekaištų, t.y. po vieną minutei. 

Čia traukinys stovi dvi valandas. Nors diena jau krypo vaka- 
rop, aš vis dėlto nutariau pasivaikščioti po miestą, turintį daugiau 
kaip du tūkstančius gyventojų — rusų, persų ir turkmėnų. Beje, ir 
apžiūrėti čia nieko tokio nėra: nei pačiame Kizyl Arvate, nei jo 
apylinkėse nesimato jokios augmenijos, jokių lankytinų vietų. Ap- 
linkui tiktai ganyklos ir pasėlių laukai, drėkinami menko upokšnio. 

Likimas man nusišypsojo, davęs pakeleivį arba, tiksliau, pa- 
lydovą majorą Nolticą. Susipažinome labai paprastai. Kai tik i1š- 
lipome į peroną, tai iškart ir žengėme vienas prie kito. 

— Gerbiamasis pone, leiskite prisistatyti - Klaudijus Bombar- 
nakas, prancūzas, ,,XX amžiaus" laikraščio korespondentas; o jūs 
esate rusų armijos majoras Nolticas, keliaujate irgi iki Pekino. Aš 
moku jūsų kalbą ir kiek galiu spėti - jūs mokate mano. 

Pritardamas majoras linktelėjo galvą. 

— Tai štai, majore Nolticai, užuot šios ilgos kelionės per Centri- 
nę Aziją metu likus svetimiems, ar ne geriau mums artimiau susi- 
pažinti? Galbūt mudu tapsime geri bičiuliai, o ne vien bendrake- 
leiviai. Jūs taip puikiai pažįstate šiuos kraštus, kad aš su džiaugs- 
mu galėčiau daug ko iš jūsų pasimokyti... 

— Jūsų paslaugoms, pone Bombarnakai, - atsakė majoras gry- 
niausia prancūzų kalba ir nusišypsojęs pridūrė: — O kai dėl jūsų 
pasimokymo, tai, jeigu atmintis manęs neapgauna, vienas jūsų 
garsus kritikas pasakė: „Prancūzai mėgsta mokytis tik to, ką pa- 

tys jau išmano". 

— Jūs skaitėte Sen Bevą? Visiškai sutinku, jog šis skeptiškai 
nusiteikęs akademikas apskritai buvo teisus. Bet aš, priešingai 
šiai tradicijai, trokštu sužinoti tai, ko neišmanau. Pavyzdžiui, šį 
bei tą apie rusų Turkestaną. 

— Malonu jums padėti, pone Bombarnakai. Kaip liudininkas 
turėsiu laimę papasakoti, ką Žinau apie didžiuosius generolo Anen- 
kovo darbus. 

— Dėkoju jums, majore Nolticai. Tikrai tikėjausi sulaukti iš 
ruso tokio palankumo. 

— Leiskite jums priminti garsiąją frazę iš ,„Daniševo"': „Ir taip 
bus visada, kol egzistuoja prancūzai ir rusai". (Diuma jaunesnio- 
jo romanas.) 

— Diuma sūnus! Pasirodo, majore, aš susitikau su tikru pary- 
Žiečiu... 

— Paryžiečiu iš Peterburgo, pone Bombarnakai. 

Bičiuliškai paspaudėme vienas kito dešines ir kartu patraukė- 
me apžiūrėti miesto. 

Štai ką sužinojau iš majoro Noltico. 

1885 metų pabaigoje generolas Anenkovas nutiesė iki Kizyl 
Arvato pirmąjį geležinkelio barą, kurio ilgis — du šimtai dvide- 
šimt penki kilometrai. Iš jų šimtas šešiasdešimt penki kilometrai 
ėjo per tuščią stepę, kur nebuvo nė lašo vandens. Bet prieš papa- 
sakodamas, kaip tai jiems pasisekė padaryti, majoras Nolticas pri- 
minė man kai kuriuos įvykius, sudariusius prielaidas nukariauti 
Turkestaną ir galutinai jį prijungti prie Rusijos. 

Jau 1854 metais rusai privertė Chyvos chaną sudaryti sąjun- 
gos sutartį. O paskui, vis dar sparčiai verždamtesi į Rytus, 1860 ir 
1864 metais jie nukariavo Kokando ir Bucharos chanatus. O dar 
po dvejų metų, laimėjus kautynes prie Irdžaro ir Zirabulako, jų 
valdžiai pakluso ir Samarkando chanatas. 

Beliko užimti tik pietinę Turkestano dalį, ypač Geok Tepė oazę, 
besiribojančią su Persija. Generolai Lomakinas ir Lazarevas šiuo 
tikslu surengė žygius 1878 ir 1879 metais, tačiau tekinai juos at- 
mušė. (Zekinai - viena turkmėnų gentis.) Tuomet šias sritis nuka- 
riauti buvo pavesta generolui Skobelevui, Pleveno didvyriui. 

Skobelevas išsilaipino Michailovsko įlankoje - Uzun Ado ta- 
da dar nebuvo; norėdamas palengvinti žygį per dykumą, jo padė- 
Jėjas generolas Anenkovas ėmėsi tiesti strateginį geležinkelį, ku- 
ris per dešimt mėnesių pasiekė Kizyl Arvato stotį. Tiesėjų suma- 
nymu, šis geležinkelis turėjo turėti ne tik karinę, bet ir ekonomi- 
nę reikšmę. 

Taigi jį tiesė rusų inžinieriai, kaip jau sakiau, darbų sparta 
pralenkę amerikiečius Tolimuosiuose Vakaruose. 

Pirmiausia generolas Anenkovas suformavo tiesimo traukinį 
iš trisdešimt devynių vagonų; sąstatą sudarė: keturi dviejų aukštų 
vagonai karininkams, dvidešimt — darbininkams ir kareiviams, 
'vagonas-valgykla, keturi vagonai-virtuvės, sanitarinis, vagonas- 
telegrafas, vagonas-sandėlis, vagonas-kalvė ir vienas atsarginis. 
Tai buvo kartu ir dirbtuvės ant ratų, ir kareivinės, kur gyveno ir 
buvo visapusiškai aprūpinti pusantro tūkstančio žmonių. Trauki- 
nys judėjo pirmyn tiek, kiek paklodavo bėgių. Dirbo dviem pa- 
mainom, kiekviena po šešias valandas. Tiesėjams padėti buvo mo- 
bilizuoti penkiolika tūkstančių vietos gyventojų, kurie glaudėsi 
palapinėse. Darbų vietą telegrafo linija jungė su Michailovsko 
fortu, iš kur siauruoju geležinkeliu buvo gabenami bėgiai ir pa- 
bėgiai. 

Tokiomis sąlygomis, taip pat dėl horizontalaus paviršiaus kas- 
dien pasisekdavo nutiesti po aštuonis kilometrus bėgių, kai tuo 
tarpu Jungtinių Valstijų lygumose - ne daugiau kaip keturis. Be 
to, ir darbo jėga kainavo nebrangiai: oazių gyventojams rusai mo- 
kėjo po keturiasdešimt penkis frankus per mėnesį, o atvykusiems 
uždarbiauti iš Bucharos dar mažiau — po penkiasdešimt santimų 
per dieną. 

Šitaip Skobelevo kareiviai buvo nugabenti į Kizyl Arvatą, o 
vėliau dar pusantro šimto kilometrų į pietryčius - į Geok Tepė. 
Šis miestas pasidavė tik po to, kai rusai sugriovė jo įtvirtinimus ir 
išžudė dvidešimt tūkstančių gynėjų; tuo metu Achal Tekė oazė 
jau irgi atsidūrė rusų kariuomenės rankose. Netrukus buvo pa- 
jungti Ateko oazės gyventojai, kurie dar anksčiau prašė rusų caro 
pagalbos kovoje prieš Mervo vadą Kulichaną. Gana greitai jų 
pavyzdžiu pasekė du šimtai penkiasdešimt tūkstančių Mervo turk- 

mėnų. 1886 metų liepos mėnesį į Mervo stotį atvyko pirmasis 
garvežys. 

— O anglai, - paklausiau majorą Nolticą, - kokiomis akimis 
jie žiūrėjo į Rusijos sėkmę Centrinėje Azijoje? 

— Žinoma, pavydžiomis. Juk rusų geležinkelis susijungė su 
Kinijos geležinkeliu, o ne su Indijos. Užkaspijo magistralė dabar 
konkuruoja su Herato-Delio linija. Be to, anglams ne taip labai 
jau pasisekė Afganistane kaip mums Turkestane. Beje, ar atkrei- 
pėte dėmesį į džentelmeną, kuris važiuoja mūsų vagone? 

— Seras Frensis Traveljanas iš Traveljan Holo Traveljanšyre? 

— Taip. O ar nepastebėjote, kaip paniekinamai jis gūžčioja pe- 
čiais matydamas tai, ką mes čia padarėme? Juk Anglija niekada 
nesusitaikys su tuo, kad mūsų geležinkeliai tęsis nuo Europos iki 
Ramiojo vandenyno, 0 jų magistralė baigsis tik prie Indijos van- 
denyno. 

Šitaip šnekučiavomės mudu apie pusantros valandos, žvalgy- 
damiesi po Kizyl Arvato gatves. Prabėgo skirtasis laikas, todėl 
turėjome grįžti į stotį. 

Savaime aišku, mudu negalėjome pasitenkinti šiuo vienu su- 
sitikimu, todėl susitarėme, kad majoras Nolticas atsisakys savo 
vietos trečiajame vagone ir pereis pas mane į pirmąjį. 

Devintą valandą pasigirdo signalas išvykti. Palikęs Kizyl Ar- 
vatą, traukinys pasuko palei Persijos sieną į pietryčius, į Ašcha- 
badą. 

Dar pusvalandį mudu su majoru šnekučiavomės apie šį bei tą. 
Pasak jo, jeigu saulė nebūtų nusileidusi už horizonto, tai aš tolu- 
moje dabar matyčiau paskutines didelių ir mažų „Azijos Balka- 
nų" viršūnes, kylančias virš Krasnovodsko užutėkio. 

Dauguma mūsų bendrakeleivių jau rengėsi nakčiai, savo so- 
fas tais gudriais mechanizmais pavertę guoliais. Ant jų galima 
išsitiesti padėjus galvą ant pagalvės, susivynioti į pledą ir nejaus- 
ti jokių nepatogumų. Užmigti čia būtų sunku tik nešvarios sąži- 
nės Žmogui. 

Matyt, majoras Nolticas neturėjo ko sau prikišti. Palinkėjęs 
labos nakties, jis po kelių minučių jau miegojo teisuolio miegu. 

Man ramybės neduoda mintis apie paslaptingąją dėžę ir jos 

gyventoją. Šią pat naktį privalau užmegzti su juo ryšį. Prisimenu, 
kad būta ir kitų keistuolių, kurie keliavo irgi šitokiu originaliu 
būdu. 1889, 1891 1r 1892 metais austras siuvėjas Hermanas Cei- 
tungas triskart keliavo dėžėje: iš Vienos į Paryžių, iš Amsterda- 
mo į Briuselį ir iš Antverpeno į Kristianiją, o du barseloniečiai 
Eresas ir Flora Angloros surengė povestuvinę kelionę po Ispaniją 
1 Prancūziją... konservams skirtoje dėžėje. 

Bet iš atsargumo reikia palaukti, kol Popovas neužsidarys nak- 
čiai savo skyriuje. Dabar traukinys sustos tiktai Geok Tepė ir ne 
anksčiau kaip pirmą valandą nakties. Ką gi, turiu pasikliauti tuo, 
kad traukinio viršininkas nepraleis progos gerokai nusnausti tarp 
Kizyl Arvato ir Geok Tepė, o aš tuo laiku galėčiau įkūnyti savo 
planą. Dabar arba niekada! 

O kas, jeigu dėžėje tūno tasai garsusis Ceitungas, šitokį kelia- 
vimo būdą pavertęs savo antruoju amatu, kad išviliotų pinigų iš 
patiklios publikos? Galbūt taip ir yra... Taip, velniai rautų, tai 
jis!.. Bet siuvėjas manęs nė kiek nedomina. Beje, pamatysiu vė- 
liau. Pažindamas jį iš fotografijų, blogiausiu atveju pasistengsiu 
gauti bent jau šiokios tokios naudos... 

Po pusvalandžio durys į priekinę aikštelę užsidarė. Vadinasi, 
Popovas grįžo į savo kupė... Jaučiu pašėlusį norą tuoj pat slinkti į 
bagažo vagoną. Bet privalau susivaldyti. Tegu jis giliau įminga. 

Vos apšviestuose vagonuose viešpatauja tyla. Už langų ne- 
įžvelgiama tamsa. Traukinio dundesys susilieja su stipraus vėjo 
švilpesiu. 

Atsikeliu, kilsteliu vienos lempos užuolaidėlę ir žvilgteliu į 
laikrodį. 

Vienuolika su keliomis minutėmis. Iki Geok Tepė stoties lie- 
ka dar pora valandų. 

Atėjo laikas veikti. Praslinkęs tarp sofų prie vagono durų, ty- 
lutėliai jas atidarau, kad nieko nepažadinčiau. 

Ir štai aš aikštelėje priešais tambūrą, virpčiojantį nūo kiekvie- 
no ratų stuktelėjimo. Virš dykumos pakibo tokia tamsi naktis, jog 
pradeda atrodyti, tarsi esi laive, slenkančiame aklinoje tamsybėje 
per bekraštį vandenyną. 

Iš traukinio viršininko kupė pro užuolaidėles prasimuša silpna 

šviesa. Girdžiu, kaip Popovas apsiverčia ant kito šono. 

Įsitvėręs į aikštelės turėklą, pasilenkiu pirmyn ir matau švie- 
sią juostą, kurią meta garvežio lempinis prožektorius. Susidaro 
įspūdis, kad prieš mus bėga ugninis kelias. Virš mano galvos spar- 
čiai ir netvarkingai lekia padriki debesys, o jų properšose mirga 
keletas žvaigždynų. Štai Kasiopėja, šiaurėje — Mažieji Grįžulo 
Ratai, o zenite - Vega iš Lyros žvaigždyno. 

Kurį laiką palūkuriavęs ir įsitikinęs, kad niekas man negresia, 
žengiu per tambūrą tiesiai prie bagažo vagono. Durys tiktai užda- 
rytos. Atsargiai jas atveriu, kad nepatraukčiau Popovo dėmesio, 
o juolab „savanorio kalinio". 

Čia nėra langų, tamsa - nors į akį durk, todėl galiu orientuotis 
tik rankomis. Vis dėlto man pasiseka pasirinkti teisingą kryptį, 
nes prisimenu, kad paslaptingoji dėžė stūkso kairiajame kampe 
nuo durų. Stengiuosi kiek galėdamas tyliau ją pasiekti. Svarbiau- 
sia — neužkliudyti kokio nors lagamino, ypač Fulko Efrinelio kro- 
vinių. Įsivaizduoju, koks kiltų triukšmas, jeigu atsidarytų bet kuri 
j0 dėžė ir pasipiltų dirbtinių dantų paketėliai... 

Štai pagaliau pasiekiau tikslą. Turbūt ir musė tyliau neperei- 
tų per dėžę, negu tai padarė mano rankos, apčiupinėdamos jos 
kampus. 

Priglaudžiu ausį prie priekinės sienelės. 

Nieko negirdėti, netgi kvėpavimo. 

„Strong Bulbul £ C“" prekybos namų Niujorke produkcija 
irgi negalėtų būti tylesnė. 

Ar tada „Astroje“ neapsirikau? O jeigu taip, tai tikras visų 
reporterio vilčių krachas. Bet juk nesusapnavau to kvėpavimo ir 
čiaudėjimo? Nejaugi dėžėje nieko nėra, netgi Ceitungo? O gal- 
būt ir iš tikrųjų joje supakuoti veidrodžiai, išsirašyti madmuaze- 
lės Zinkos Klork? 

Ne! Kad ir kaip silpnai jis krustelėjo, bet per keletą minučių 
aš pajutau kažką esant dėžėje. Pradedu laukti, ar kartais nepaju- 
dės sienelė ir neišlįs kalinys iš savo kalėjimo pakvėpuoti grynu 
oru. Kad manęs jis nepastebėtų, įlendu tarp dviejų ryšulių vago- 
no gilumoje. Tamsoje neturiu ko baimintis. 

Ūmai pasigirsta silpnas ir sausas trakštelėjimas. Negali būti 

jokios klaidos - ką tik čirkštelėjo degtukas... 

Tuoj pat per dėžėje išgręžtas skylutes prasiskverbė silpna švie- 
selė. 

Viskas aišku! Anksčiau galėjau klysti dėl vietos, kurią kalinys 
užima tarp gyvų būtybių, o dabar galiu užtikrintai pasakyti, kad 
tai žmogus arba... beždžionė, mokanti uždegti degtuką. Kai kurie 
keliautojai tikina, kad tokios tikrai egzistuoja, bet pasikliauti ga- 
lima tik jų žodžiais. 

Prisipažinsiu, gerokai susijaudinu, bet stengiuosi nesuknutėti. 

Praslenka minutė, dvi... Durelės neatsidaro. Nepažįstamasis, 
regis, net negalvoja ropštis iš savo slėptuvės. 

Lūkuriuoju iš atsargumo. Paskui man šauna mintis pasinau- 
doti ta šviesele — pamėginsiu žvilgtelėti pro skylutes... kad tik ji 
neužgestų. 

Atsargiai vėl prislenku prie dėžės, stengdamasis jos nepalies- 
ti, žvilgteliu per vieną angelę... 

Taip, ten iš tikrųjų sėdi Žmogus, ir visai ne austras siuvėjas 
Ceitungas... Dangus pasigailėjo manęs!.. Mintyse papildau savo 
rejestrą vienuoliktuoju numeriu. 

Iš pažiūros vyrukui galima duoti ne daugiau kaip dvidešimt 
penkerius-dvidešimt šešerius metus. Tai tipiškas rumunas. Vadi- 
nasi, pasitvirtina ir mano spėlionės dėl bagažo gavėjos tautybės. 
Jo juoda barzda, energingas veidas, o akys geros. Bet argi gali 
stokoti energijos žmogus, išdrįsęs šitaip ilgai keliauti dėžėje? Bet 
jeigu jis nė kiek nepanašus į piktadarį, laukiantį patogaus mo- 
mento, kad įvykdytų nusikaltimą, tai turiu jums prisipažinti, jog 
jis dar mažiau panėšėjo į didvyrį, kurį norėčiau padaryti svar- 
biausiu savo pasakojimo veikėju. 

Tarp kitko, ir austras, ir ispanai, keliavę dėžėse, irgi nebuvo 
jokie didvyriai, tačiau jie vis dėlto davė nemaža progų reporte- 
riams užpildyto daugybę laikraščių puslapių. Tą patį padarysiu ir 
su 11 numeriu. Pasitelkęs vaizdingą įžangą, efektingą veiksmo 
užuomazgą, perdėjimus, metaforas ir kitas retorines gudrybes, aš 

jį pagražinsiu, sukilninsiu, išryškinsiu... kaip išryškinama foto- 
grafijos plokštelė. 

Be to, nukeliauti dėžėje iš Tifliso į Pekiną visai ne tas pat, kas 

atvažiuoti į Paryžių iš Vienos arba Barselonos, kaip tai padarė 
Ceitungas, Eresas 1r Flora Angloros. 

Gebu laikyti liežuvį už dantų ir rumuno neišduosiu. Bet jeigu 
jį staiga rastų rusai, vyrukas galėtų pasikliauti mano kilniomis 
paslaugomis. Bet taip neturi atsitikti! 

Įdomu, ką šis žmogus dabar veikia? Tik pagalvok, sėdėdamas 
ant dėžės dugno, šaunuolis kuo ramiausiai vakarieniauja užsižie- 
bęs mažą lempelę! Ant kelių jam konservų dėžutė ir džiūvėsis, o 
iš mažos spintelės žvilgčioja keli pilni buteliai, be to, ant sienos 
kaba pledas ir apsiaustas. 

Apskritai jis ne taip jau prastai įsitaisė. Sėdi dėžėje kaip srai- 
gė savo kiaukute. „Namas“ keliauja kartu su juo, todėl rumunas 
sutaupo ne mažiau kaip tūkstantį frankų, kuriuos turėtų sumokėti 
už kelionę iš Tifliso į Pekiną net keliaudamas antra klase. Žinia, 
tai sukčiavimas, už jį baudžiama. Kol kas jis gali išeiti iš dėžės, 
kai tik nori, vaikščioti po vagoną, o naktį net iškišti nosį į aikšte- 
lę. Ne, man jo absoliučiai negaila! Priešingai, mielai užimčiau jo, 
šio gyvo krovinio, adresuoto dailios rumunės vardu, vietą. 

Šauna į galvą mintis — galbūt protinga, o galbūt ir ne: truputį 
pabarbenti į dėžės sienelę, užmegzti pokąlbį su naujuoju bendra- 
keleiviu ir sužinoti, kas jis ir iš kur važiuoja. O kur vyksta - ir be 
jo aišku! Smalsumas tiesiog spirte spiria mane... 

Vargšelis, o kaip jis į tai pažiūrės? Neabejoju, kad gana palan- 
kiai. Turiu jam prisistatyti, nes juk kiekvienas rumunas puikiau- 
siai žino, kad prancūzu galima pasikliauti. Pasiūlysiu kaliniui pra- 
škaidrinti kalėjimo nuobodulį interviu, 0 jo atsargas pasistengsiu 
papildyti kokiais nors skanėstais. 

Nusprendžiu — 1r pasibeldžiu į sienelę. 

Šviesa bemat užgęsta. 

— Atidarykite, - šnibždu rusiškai, - atidarykite!.. 

Bet nespėju baigti frazės — traukinys stipriai sudreba ir ima 
mažinti greitį. 

Tą valandėlę išgirstu riksmus. Skubiai sprunku iš bagažo va- 
gono ir trinkteliu už savęs duris. Turiu pasakyti, kad pačiu laiku. 

Vos spėju nubėgti iki aikštelės, kai atsidaro tarnybinės patal- 
pos durys ir iš ten išdumia traukinio viršininkas. Nepastebėjęs 

manęs, žengia į bagažo vagoną ir skuba prie garvežio. 

Bet traukinys vėl didina greitį; po valandėlės vėl išvystu Po- 
povą. 

— Kas atsitiko? 

— Tai, kas atsitinka gana dažnai, pone Bombarnakai. Suvaži- 
nėjome kupranugarį. 

-— Vargšas gyvulys! 

— Taip, bet dėl jo traukinys vos nenuėjo nuo bėgių. 

— Tokiu atveju tikrai bjaurus gyvulys! 

Aštuntasis skyrius 


Grįžau į vagoną anksčiau, negu traukinys atvyko į Geok Tepė 
stotį. Prakeiktas kupranugaris! Jeigu taip ne laiku nebūtų pasi- 
painiojęs kelyje, mudu su tuo rumunu jau draugiškai plepėtume... 
Įsivaizduoju, kaip vyrukas dabar sunerimęs - jo apgaulė atskleis- 
ta, bet jis nieko nenutuokia apie ketinimus žmogaus, žinančio šią 
paslaptį. Juk taip nesunku visiems prasitarti... Tuomet jis bus iš- 
trauktas iš dėžės, kitoje stotyje atiduotas sargybai, o madmuazelė 
Zinka Klork veltui lauks Padangių imperijos sostinėje! 

Taip, privalau tuoj pat nuraminti kalinį, šią pat naktį... Bet 
kaip tai padaryti? Netrukus traukinys sustos Geok Tepė, vėliau 
Ašchabade, o iš ten išeis jau prašvitus. Popovo miegu daugiau 
nebeverta pasikliauti. 

Kol šitaip svarsčiau, traukinys atvyko į Geok Tepė. Buvo pir- 
ma valanda nakties. Nė vienas mano bendrakeleivis nepanoro pa- 
likti savo guolio. 

Išlipęs į peroną, imu vaikščioti palei bagažo vagoną. Mėginti 
įsigauti į jį būtų pernelyg rizikinga. Žinia, mielai pasivaikščio- 
čiau po miestuką, bet tamsoje nieko nepamatysi. Sprendžiant iš 
to, ką pasakojo majoras Nolticas, čia dar liko kai kurie karo veiks- 
mų pėdsakai: generolo Skobelevo kareiviai, šturmavę Geok Tepė 
1881 metų sausio 1 dieną, sugriovė įtvirtinimus ir bastionus... 
Bet nieko nepadarysi. Lieka tik patikėti majoro žodžiais. 

Traukinys išvyksta antrą valandą nakties, priėmęs keletą nau- 
jų keleivių. 

Stovint vagono aikštelėje galima įspėti toli esant neaiškius kal- 
nus, dunksančius horizonte kažkur prie Persijos sienos. Pirmaja- 
me plane žaliuoja oazės, drėkinamos daugybės kanalų — arykų, 

sodai. Paskui traukinys kerta plačią, gerai įdirbtą lygumą. Gele- 
žinkelio magistralė gana dažnai sukiojasi, arba kaip čia sakoma, 
„kilpoja“. Įsitikinęs, jog Popovas net nesirengia miegoti, grįžtu į 
savo kupė. 

Trečią valandą nakties vėl sustojimas. Iš perono pasigirsta: 
„Ašchabadas! Ašchabadas!" Negaliu nusėdėti vietoje, todėl išli- 
pu į stoties aikštę ir patraukiu apžiūrėti miesto. Visi mano bendra- 
keleiviai miega giliu miegu. 

Ašchabadas — pati didžiausia Užkaspijo geležinkelio stotis. 
Pačiu laiku prisimenu, ką apie jį rašė inžinierius Bulanžjė, įdo- 
miai keliavęs iki Mervo. Man už tankios žalumos uždangos pasi- 
sekė kairėje pusėje nuo geležinkelio stoties įžiūrėti tik tamsų si- 
luetą turkmėnų forto, stūksančio virš naujojo miesto, kurio gy- 
ventojų nuo 1887 metų beveik padvigubėjo. 

Pusę ketvirtos grįžtu į peroną. Kaip tik šią valandėlę Popovas 
nežinia kodėl nueina į bagažo vagoną. Įsivaizduoju, kaip gąsdina 
jaunąjį rumuną tie vaikščiojimai pro jo dėžę. 

Bet štai traukinio viršininkas vėl perone. 

— Ar nėra kokių nors naujienų? - klausiu jo. 

— Ne, pone Bombarnakai, jeigu neturėsime galvoje, kad ėmė 
pūsti gaivus ryto vėjelis. 

— Taip, vėjelis tikrai gaivinantis. Beje, ar šioje stotyje nėra 
bufeto? 

— Kaipgi, yra. Keleivių patogumui. 

— Reikia manyti, kad ir tarnautojų patogumui? Ar neužeitume 
mudu, pone Popovai'? 

Bufetas atidarytas, tačiau patiekalų pasirinkti nėra iš ko. Iš 
gėrimų — vien tik „kumysas“ — surūgęs kumelių pienas, turintis 
skysto rašalo skonį, tiesa, kalbama, esąs labai maistingas. Man 
sunku prisiversti paragauti šio įtartino skysčio, nors Popovas jį ir 
giria. 

Ašchabade išlipusius uzbekus ir kirgizus antros klasės vago- 
nuose pakeitė kiti keleiviai — afganai, iš esmės kontrabandinin- 
kai. Visą Vidurinėje Azijoje geriamą žaliąją arbatą jie atgabena iš 
Kinijos per Indiją. Nepaisant to, kad tai labai sulėtina pristatymą, 
jie vis dėlto įsigudrina parduoti pigiau negu rusai. Savaime aiš- 

ku, kad afganų bagažas buvo apžiūrėtas labai kruopščiai ir net 
priekabiai. 

Traukinys išvyko ketvirtą valandą ryto. Mūsų vagonas vis dar 
primena miegamąjį. Pavydžiu bendrakeleiviams kieto miego. Aš 
1r vėl išdūlinu į aikštelę. 

Rytuose jau brėkšta. Pro šalį šmėkščioja tai senovinio miesto 
griuvėsiai, tai aukštų pylimų apsupta tvirtovė, tai eilė ilgų porti- 
kų, kurie rikiuojasi ilgiau negu pusantro kilometro. (Portikas — 
atviras prieangis su kolonomis.) Pralėkęs kelis pylimus, trauki- 
nys dunda lygia stepe palei Persijos sieną šešiasdešimties kilo- 
metrų greičiu ir suka į pietryčius. Geležinkelio linija nuo sienos 
nutolsta tik už Dušako. Šiame geležinkelio ruože per tris valan- 
das mes sustojome tik dviejose stotyse: Giaurse, iš kur eina gele- 
žinkelio atšaka į Mešhedą ir jau matosi Irano plokštikalnė, ir Ar- 
tyke, kur gausu vandens, nors ir sūroko. 

Paskui pervažiuojame oazę, kurią drėkina vienas iš Atreko in- 
takų — gana plati upė, įtekanti į Kaspijos jūrą. Visur daug žalu- 
mos ir medžių. Taip, taip tikra oazė. Ji tęsiasi iki Dušako stoties, 
kur atvykome šeštą valandą ryto. 

Dvi valandas traukinys stovės, vadinasi, turiu dvi valandas 
pasivaikščiojimui. Išskubu apžiūrėti Dušako lydimas majoro Nol- 
tico, vėl tapusio tarsi mano gidu. Mus pralenkia seras Frensis 
Traveljanas. Majoras atkreipia mano dėmesį, kad šio džentelme- 
no fizionomija pasidarė dar niūresnė, o visa tipiškojo anglo iš- 
vaizda rodo didelį nepasitenkinimą. 

— Ar žinote kodėl, pone Bombarnakai? Todėl, kad iš Dušako 
stoties būtų lengva nutiesti geležinkelį per Afganistano sieną, Kan- 
daharą, Bolano perėją ir Pendžikento oazę iki susikirtimo su anglų 
magistralės galutine stotimi Indijoje. Tada abi linijos susijungtų. 

— Ir koks būtų šio geležinkelio ilgis... 

— Mažiau negu tūkstantis kilometrų; tačiau anglai atkakliai 
nenori ištiesti rusams rankos. Tarp kitko, tai duotų daug naudos 
jų prekybai, jeigu Kalkutą iš Londono būtų galima pasiekti per 
dvylika dienų! 

Laisvai šnekučiuodamiesi, mudu su majoru Nolticu apeiname 
visą Dušaką. Jau seniai teigta, kad šis kuklus kaimelis laikui bė- 

gant virs svarbiu geležinkelių mazgu. Taip ir atsitiko. Dabar jį 
jungia atšaka su Teherano geležinkeliu Persijoje, bet Indijos sie- 
nos kryptimi nebuvo daryta jokių žvalgymo darbų. (/š tikrųjų to- 
kios linijos nėra; kaip ir Giaurso-Mešhedo magistralės. Ž.Ver- 
nas norimą dalyką vaizduoja kaip realiai egzistuojantį.) Tol, kol 
džentelmenai, panašūs į serą Frensį Traveljaną, duos toną Jungti- 
nėje Karalystėje, nėra ko ir tikėtis palankaus šio klausimo spren- 
dimo. 

Paklausiau majoro, ar labai pavojinga kelionė Didžiąja Tran- 
sazijos magistrale. 

— Turkestano teritorijoje saugumas visiškai garantuojamas. Ru- 
sų geležinkelio tarnautojai nuolatos prižiūri kelią. Greta stočių 
įsteigti policijos postai, o kadangi stotys yra netoli viena nuo ki- 
tos, tai nemanau, kad keliautojams reikėtų baimintis klajoklių gen- 
čių. Be to, turkmėnai visiškai pakluso rusų administracijos reika- 
lavimams, beje, kartais gana rūstiems. Per visą Užkaspijo gele- 
žinkelio egzistavimo laiką nepasitaikė nė vieno traukinio užpuo- 
limo. 

— Tai, žinia, paguodžia. Na, o kaip anoje sienos pusėje, Kini- 
joje? 

— Ten visai kas kita. Pamyro kalnuose iki Kašgaro kelias sau- 
gomas griežtai, bet toliau, jau pačios Kinijos teritorijoje, vietos 
administracija ne tokia uoli; tiesą sakant, aš nelabai ja pasitikiu. 

— O ten stotys toli viena nuo kitos? 

— Kartais labai toli. 

— Ir rusų tarnautojus ten pakeis kinai? 

— Taip, išskyrus traukinio viršininką Popovą, kuris mus lydės 
iki kelionės pabaigos. 

— Vadinasi, mašinistai, kūrikai ir visi kiti patarnautojai bus 
kinai?.. Kaip tik tai, majore, mane ir gąsdina, juk keleivių saugu- 
mas... 

— Galite būti ramus, pone Bombarnakai. Kinijos geležinkeli- 
ninkai ne mažiau patyrę už rusų, be to, jie puikūs mechanikai. 
Tarp jų esama ir inžinierių, kurie tiesė geležinkelį per visą Padan- 
gių imperiją. Kinai, be abejo, priklauso labai protingai rasei, itin 
linkusiai prie pramonės pažangos. 

— Visiškai tikiu, majore Nolticai, 17 nė kiek neabejoju, kad 
vieną gražią dieną Kinija stos civilizuoto pasaulio priešakyje... 
žinia, po slavų valstybės! 

— Sunku pasakyti, ką mums rengia ateitis, - šypsodamasis pa- 
sakė majoras. — Kai dėl kinų, tai galiu patvirtinti, kad jie gana 
sumanūs ir nuostabiai lengvai viską perpranta. Asmeniškai tuo 
įsitikinau, kai mačiau juos dirbant. 

— Puiku! Iš šios pusės, galimas daiktas, nėra pavojaus. O ką 
pasakysite apie plėšikus? Argi jie nesišlaisto po bekraštes Mon- 
golijos ir Šiaurės Kinijos dykumas? 

— Tai jūs manote, kad banditai drįs užpulti traukinį? 

— Tikiuosi, majore. 

— Tikitės?! 

— Taip, nes baiminuosi tik vieno dalyko - kad mūsų kelionė 
apskritai nesibaigtų be nuotykių. 

— Iš tikrųjų, pone reporteri, jūs mane žavite! Vadinasi, jūs 1eš- 
kote nuotykių... 

— Kaip gydytojas ieško ligonių... Apie juos tik ir svajoju. 

— Tada, pone Bombarnakai, manau, kad būsite nuviltas. Kal- 
bama, beje, nežinau, ar tai teisybė ar ne, tarytum kompanija su- 
darė sutartį su keliais gaujų vadais. 

— Panašiai kaip Graikijos valdžia su plėšiku Hadži-Stavru Abu 
romane?.. (Abu Edmonas /1828-1885/, prancūzų publicistas ir 
prozininkas.) 

— Būtent taip, pone Bombarnakai. Kita vertus, galbūt geležin- 
kelio kompanija jau spėjo susitarti ir su likusiais. 

— Sunku tuo patikėti. 

— Kodėl gi? Tai kaip tik atitiktų laiko dvasią — atsipirkti nuo 
plėšikų ir šitaip užsitikrinti saugų traukinių eismą. Beje, kalba- 
ma, kad tik vienas iš šių didelio kelio darbštuolių, kažkoks Ki Dzan- 
gas, panoro išsaugoti savo nepriklausomumą ir veiksmų laisvę. 

— Ką apie jį Žinote? 

— Tai vienas iš pačių įžūliausių plėšikų, pusiau kinas, pusiau 
mongolas. Po to, kai jis ilgai siautėjo Junane, kur jį valdžiai ga- 
liausiai pavyko susekti, Ki Dzangas savo veiklą perkėlė į šiauri- 
nes provincijas. Jis buvo pastebėtas ir toje Mongolijos dalyje, 

kuria eina Didysis Transazijos geležinkelis... 

— Štai ir puiku! Šitoks kronikos pagalbininkas man mirtinai 
reikalingas! 

— Tačiau, pone Bombarnakai, susitikimas su Ki Dzangu gali 
jums brangiai kainuoti... 

— Kąjjūs, majore! Argi „XX amžius" nepakankamai turtingas, 
kad galėtų susimokėti už savo garbę! 

— Susimokėti pinigais, sutinku. Tačiau nepamirškite, kad gali- 
me susimokėti ne tik piniginėmis, bet ir galvomis. Dar gerai, kad 
mūsų bendrakeleiviai negirdėjo jūsų samprotavimų, 0 tai parei- 
kalautų, kad jus išlaipintume pirmoje stotyje. Būkite atsargus ir 
garsiai neskelbkite savo — reporterio, kuris ieško nuotykių, - no- 
rų. O svarbiausia — geriau pamirškime tą Ki Dzangą. Taip bus 
ramiau keliautojams... 

— Bet ne kelionei, majore! 

Grįžtame į stotį. Traukinys dar stovės ne mažiau kaip pusva- 
landį. Vaikštau po peroną ir stebiu, kaip manevruoja garvežys, 
prikabindamas prie mūsų sąstato dar vieną bagažo vagoną. Jis 
atriedėjo iš Teherano Mešhedo geležinkelio atšaka, ta pačia, kuri 
jungia Persijos sostinę su Užkaspijo magistrale. 

Vagonas užantspauduotas, jį lydi šešių mongolų sargyba, nei 
valandėlei nenuleidžianti nuo jo akių. 

Nežinau, galbūt tai priklauso nuo reporterio kryptingo proto, 
bet man pradeda atrodyti, kad šiame vagone esama kažko svar- 
baus, paslaptingo, o kadangi su majoru jau išsiskyrėme, kreipiuosi 
į Popovą, irgi stebintį garvežio manevrus: 

— Kur vyksta šis vagonas? 

— Į Pekiną, pone Bombarnakai. 

— Ir kas gi jame gabenama, jeigu ne paslaptis? 

— Kas gabenama? Svarbi persona. 

— Svarbi persona? 

— Tai jums kelia nuostabą? 

— Be abejonės... Bagažo vagone... 

— Bet taip ji pageidavo. 

— Prašau, pone Popovai, perspėti mane tada, kai ši svarbi per- 
sona paliks vagoną. 

— Ji nepaliks vagono. 

— Kodėl? 

— Todėl, kad tai velionis. Kūnas vežamas į Pekiną, kur bus 
palaidotas su visomis atitinkamomis ceremonijomis. 

Pagaliau mūsų traukinyje atsirado įžymi asmenybė! Tiesa, la- 
vonas, bet ar ne vis tiek! Paprašau Popovo, kad sužinotų velionio 
vardą. Galbūt tai koks nors aukščiausio rango mandarinas. Kai 
tik tai išsiaiškinsiu, nedelsdamas pasiųsiu telegramą „XX amžiui". 

Netikėtai matau, kad prie vagono prieina kažkoks keleivis ir 
pradeda jį apžiūrėti bemaž taip pat smalsiai kaip ir aš. 

Tai jaunyvas vyriškis, gal keturiasdešimties metų, aukšto ūgio, 
rudaveidis, truputį niūraus nemirksinčio žvilgsnio, bet šauniai už- 
riestais muškietininko ūsais. Vilki dailų kostiumą, kokius papras- 
tai nešioja turtingi mongolai. 

„Štai kur puikus tipas, - pagalvojau. — Nežinau, ar lemta jam 
tapti svarbiausiu veikiančiuoju asmeniu, kurio man trūksta, bet, 
šiaip ar taip, savo rejestre jam paski1siu 12 numerį." 

Greitai iš Popovo sužinau, kad naujasis veikiantysis asmuo 
vadinamas Faruskiaru. Jį lydi kitas tokio pat amžiaus, be žemes- 
nio rango mongolas - Gangiras. 

Dabar jau abu apie kažką šnekučiuodamiesi sukiojasi apie va- 
goną, kuris prikabinamas sąstato gale prieš bagažo vagoną. Kai 
baigėsi manevravimas, mongolai užėmė vietas antros klasės va- 
gone greta gedulingojo, kad brangus kūnas visada būtų po akimis. 

Ūmai perone pasigirsta riksmai: 

— Gaudykite!.. Laikykite!.. 

Beat atpažįstu rėksnį. Šitaip riaumoti gali tiktai baronas Veis- 
šnitcerderferis. 

Šį sykį jis turi sustabdyti ne traukinį, o nulekiančią kepurę. 
Stiprus vėjo gūsis nuplėšė nuo barono galvos žydrą šalmo for- 
mos kepurę, kuri ritasi peronu, paskui bėgiais, palei sienas ir tvo- 
ras, 0 jos savininkas dusdamas bėga iš paskos ir niekaip nepajė- 
gia paimti. 

Turiu jums pasakyti, kad žvelgdami į šį komišką reginį su- 
tuoktiniai Katerna ir jaunasis kinas Pan Šao graibstosi už šonų iš 
juoko, ir tiktai daktaras Tio Kinas stovi rimtas ir ramus. 

Įraudęs ir uždusęs vokietis jau du sykius palietė ranka kepurę, 
bet ta vėl išsprūdo. Viskas baigėsi tuo, kad baronas susipainiojęs 
11go apsiausto skvernuose išsitiesė visu ūgiu. Ir šis įvykis ponui 
Katerna tapo pretekstu padainuoti garsųjį motyvą iš operetės „Mis 
Eliet": 

Kvailiausias įvykis tikrai, — 
Tikėkite, mačiau gerai... 


Nėra nieko apmaudesnio ir komiškesnio už vaikymąsi kepu- 
rės, kurią neša stiprus vėjas. Ji, blaškoma iš vienos pusės į kitą, 
sukiojasi, šokinėja, skrieja ore ir išslysta iš po pat rankos kaip tik 
tą akimirką, kai jau manote, jog pagaliau pagavote. Jeigu taip 
būtų atsitikę man, aš nė kiek neįsižeisčiau prieš tuos, kuriuos pra- 
linksmino ši juokinga scenelė. 

Bet baronas nesupranta ir nedovanoja pokštų. Vis dar blašky- 
damasis ir šokinėdamas, jis artinasi prie geležinkelio sankasos. 
Tą valandėlę prie stoties artėja traukinys iš Mervo. Visi jam šau- 
kia: „Atsargiai! Saugokitės!" Ir štai toji piktadariškoji kepurė su- 
silaukia galo: garvežys negailestingai ją pervažiuoja, paversda- 
mas suplotu blynu, kurį vienas geležinkelininkas ir atiduoda ba- 
ronui. O pastarasis atsakydamas prapliumpia prakeiksmų kruša 
Didžiosios Transazijos magistralės adresu. 

Pagaliau duodamas ženklas išvykti. Visi skuba į savo vietas. 
Tarp naujai atvykusių keleivių pastebiu tris mongolus, kurie man 
padaro labai keistą įspūdį. Jie sulipa į antros klasės vagoną. 

Užlipęs į aikštelę, girdžiu, kaip jaunasis kinas kreipiasi į savo 
kompanioną prancūziškai: 

— Daktare Tio Kinai, ar matėte tą vokietį su jo juokdariška 
kepure? Štai kada prisijuokiau iš visos širdies! 

Esu nustebęs — Pan Šao kalba tarsi tikras paryžietis! Pasitai- 
kius pirmai patogiai progai, būtinai jį užkalbinsiu. 

Devintasis skyrius 


Traukinys išvyko tiksliai pagal tvarkaraštį. Šį sykį baronas ne- 
turėjo kuo skųstis. Beje, puikiai suprantu jo nekantravimą: pavė- 
luos bent vieną minutę, žiūrėk, ir nesuspės į garlaivį iš Tiendzino 
į Japoniją. 

Iš pradžių diena žadėjo būti puiki, bet vėliau staiga pakilo toks 
stiprus vėjas, jog, regėjosi, jis gali net užgesinti saulę tarsi paprastą 
žvakę. Taip prasidėjo vienas 1š tų uraganų, kurie, kaip esu girdė- 
jęs, net sustabdo Didžiąja Transazijos magistrale važiuojančius 
traukinius. Laimei, šiandien vėjas pučia iš vakarų - įkandin trau- 
kinio, todėl nėra ko baimintis. 

Dabar privalau susipažinti su jaunuoju Pan Šao. Popovas sakė 
teisybę: kaip matyti, jis kilęs iš turtingos šeimos, gyveno keletą 
metų Paryžiuje, ten mokėsi ir pramogavo. Tikriausiai dažnai lan- 
kėsi 1r „XX amžiaus" redakcijos rengiamuose vakarėliuose. 

Turiu ir kitų reikalų, iš kurių bene svarbiausias - sužinoti, kaip 
ten laikosi žmogus dėžėje. Įsivaizduoju, kaip jis nerimauja. Ta- 
čiau dieną landžioti po bagažo vagoną pernelyg pavojinga. Turė- 
siu palaukti iki vakaro, kad jį nuraminčiau. 

Be to, mano programoje numatytas ir pokalbis su Katerna šei- 
mynėle. Beje, čia man nereikės padėti daug vargo. 

Kur kas, žinia, sunkiau užmegzti santykius su dvyliktuoju nu- 
meriu — puikiuoju Faruskiaru. Šis rytietiškas žmogus — užsidaręs 
1r atšiaurus. Ne taip paprasta prie jo prisikasti! 

Taip! Privalau kuo skubiau sužinoti vardą mandarino, kuris 
grįžta į savo Padangių 1mperiią, kad būtų palaidotas pagal papro- 
čius. Manau, kad Popovui vis dėlto pasiseks tai sužinoti iš kurio 
nors sargybinio, saugančio jo kilnybės kūną. Bus tiesiog nuosta- 

bu, jeigu velionis pasirodys esąs koks nors svarbus valstybės vei- 
kėjas — Kinijos princas arba bent jau ministras!.. 

Štai jau valanda, kai traukinys kerta plačią oazę. Paskui prasi- 
dės ištisa dykuma. Dirvą ten formuoja aliuvinės sąnašos, kurios 
plyti iki pat Mervo pakraščių. (Aliuvinės sąnašos - potvynių arba 
upių vagų sunešamas dumblas.) Taip tęsis iki Turkestano sienos 
— oazė ir dykuma, dykuma ir oazė. Laikas jau priprasti prie šios 
kelionės monotonijos ir nuobodybės. Tiesa, artėjant prie Pamyro 
plokščiakalnio, prasidės vaizdingiausi peizažai. Šį kalnų mazgą 
rusai „perkirto“ lygiai taip pat, kaip Aleksandras Makedonietis 
perkirto Gordijaus vežimo mazgą, rišusį jungą su grąžulu, po ko, 
kaip Žinia, jis ėmė viešpatauti Azijoje. (Senovės Graikijos legen- 
doje pasakojama apie finikiečių karalių Gordijų, kuris pririšo 
jungą prie vežimo grąžulo tokiu painiu ir kietu mazgu, kad jo 
buvo neįmanoma atrišti. Be to, orakulas pranašavo, kad Azija 
atiteks tam, kas sugebės atrišti šį Gordijaus mazgą. Aleksandras 
Makedonietis nė negalvojo jo atrišti, bet perkirto kardu. Ž.Ver- 
nas čia užsimena apie Turkestano prijungimą prie Rusijos.) 

O anoje Pamyro kalnų pusėje driekiasi begalinės Kinijos Tur- 
kestano lygumos ir milžiniškos Gobio dykumos smėlynų smėly- 
nai. Ir vėl lauks monotoniška ir nuobodi kelionė. 

Pusė vienuoliktos. Vagone restorane netrukus prasidės pusry- 
čiai. O kol kas vietoj rytmetinio pasivaikščiojimo pasidairysiu po 
traukinį. 

O kurgi Fulkas Efrinelis? Nematau amerikiečio, stoviniuojan- 
čio šalia mis Horacijos Bluet. Mandagiai vienas kitam nusilen- 
kiame ir pasiteirauju, kur jos palydovas. 

— Misteris Fulkas nuėjo pasižiūrėti savo bagažo. 

Štai kaip - jis jau „misteris Fulkas"! Po kurio laiko, žiūrėk, 
jau bus tiesiog „Fulkas“. 

Impozantiškasis Faruskiaras kartu su Gangiru iš pat pradžių 
įsitaisė antrojo vagono užpakalinėje dalyje. Čia juos ir dabar ran- 
du. Juodu sėdi dviese ir tyliai šnekučiuojasi. 

Grįždamas atgal sutinku Fulką Efrinelį, beskubantį prie savo 
bičiulės. Amerikiečių įpročiu jis ištiesia man ranką. Prisipažįstu, 
kad iš mis Horacijos Bluet jau Žinau, jog jis nerimauja dėl bagažo. 

— (O! - sušunka Fulkas. - Kokia dalykiška moteris, kokia puiki 
prekybininkė! Ji yra viena iš tų anglių... 

— Kurios visiškai tinkamos būti amerikietėmis! — užbaigiu. 

— Wait a bit! - atkerta jis reikšmingai šypsodamasis. 

Kinų neužtikau vietoje. Vadinasi, jie jau nuėjo pusryčiauti. 
Praeidamas pamatau ant vagono stalelio daktaro Tio Kino paliktą 
knygelę. 

APIE SANTŪRŲ IR TEISINGĄ GYVENIMĄ, 
ARBA MENAS ILGAI GYVENTI 
TURINT GERĄ SVEIKATĄ 
LIUDVIKO KORNARO, kilniojo venecijiečio, kūrinys. 
Kupino patarimų, kaip pataisyti blogą charakterį, kaip patirti 
tikrą laimę iki pat garbingo amžiaus ir mirti tiktai sulaukus 
gilios senatvės, kai išseks gyvybės jėgos. 
Salernas 

MDCCLXXXII (1782 metai.) 

Tai štai ką mėgsta skaityti daktaras Tio Kinas! Dabar supran- 
tu, kodėl nepagarbusis mokinys kai kada su pašaipa jį vadina Kor- 
naru! 

Be skyriaus pavadinimo dar spėju perskaityti kilniojo veneci- 
jiečio devizą: 

Abstinentia adjicit vitam.. 
(Susilaikymas ilgina gyvenimą.) 

Tačiau nė nemanau jo laikytis, bent jau pusryčiaudamas. 

Vagone restorane randu visus keleivius įprastose vietose. At- 
sisėdu šalia majoro Noltico, kuris atidžiai žvelgia į kitame stalo 
gale sėdinčius poną Faruskiarą ir jo kompanioną. Mudu abu labai 
domina šis neprieinamas mongolas. Įdomu, kas jis toks? 

— O ką, jeigu jis būtų... 

— Kas? - klausia majoras. 

— Plėšikų gaujos atamanas... tas pats garsusis Ki Dzangas... — 
atsakau, bet ir mane patį suima juokas nuo tokios kvailos minties. 

— Pokštaukite, pokštaukite, pone Bombarnakai, tiktai prašau 
ne taip garsiai! 

— Tačiau sutikite, majore, tai būtų viena iš įdomiausių asme- 
nybių, visiškai verta paties nuodugniausio interviu. 

Linksmai plepėdami, smagiai kertame pusryčius. Jie labai ska- 
niai paruošti. Ašchabade ir Dušake, matyt, spėjo apsirūpinti švie- 
žiais produktais. Iš gėrimų mums pasiūlyta arbata, Krymo vynas 
1 Kazanės alus; iš mėsos patiekalų - avienos kotletai ir puikūs 
konservai; desertui — sultingi melionai, kriaušės ir rinktinės vy- 
nuogės. 

Papusryčiavęs išeinu į vagono restorano užpakalinę aikštelę 
surūkyti cigaretę. Čia pasirodo ir ponas Katerna, kuris, matyt, 
pats ieško progos su manimi pasišnekučiuoti. 

Matau - vyriškis stropiai nusiskutęs veidą, pripratusį prie ne- 
tikrų bakenbardų ir ūsų; jo galvą ne sykį, priklausomai nuo vaid- 
mens, dengė juodas, rudas, žilas, garbanotas arba plikas perukas, 
— visa tai rodo, kad jis yra komediantas, kurio gyvenimo prasmė — 
scena. Tačiau, be visa kita, jo toks linksmas žvilgsnis, tokia lais- 
va laikysena, kad iš karto pajuntu jį esant puikų ir nuoširdų Žmogų. 

— Pone, - kreipiasi jis į mane, - nejaugi du prancūzai gali 
nuvažiuoti kartu nuo Baku iki Pekino ir nesusipažinti? 

— Pone, kai susitinku tėvynainį... 

— Ir priedo — dar paryžietį... 

— Vadinasi, dvigubą prancūzą, - priduriu, - tai negalėčiau sau 
atleisti, jeigu nepaspausčiau jam rankos. Taigi, pone Katerna... 

— Jūs žinote mano pavardę? 

— Lygiai kaip ir jūs mano. Visiškai esu tuo tikras. 

— Teisingai. Jūs esate ponas Bombarnakas, „XX amžiaus" ko- 
respondentas. 

— Ir jūsų nuolankus tarnas. 

. - Tūkstantį kartų dėkoju, pone Bombarnakai, netgi dešimt tūks- 
tančių, kaip sakoma Kinijoje, į kurią mes su ponia Katerna ir 
važiuojame... 

— Kad vaidintumėte komiškus vaidmenis Šanchajaus teatre, 
skirtame prancūzams. 

— Tai jūs viską Žinote? 

— Todėl ir esu reporteris! Net galiu pasakyti, pone Katemna, 
remdamasis kai kuriais jūsų leksikono jūreiviškais žodeliais, kad 
anksčiau tarnavote laivyne. 

— Teisingai, pone reporteri. Aš buvau admirolo Buasudi val- 

ties, priklausiusios laivui „Rūstusis“, vadas. 

— Tokiu atveju nesuprantu, kodėl jūrininkas vyksta į Kiniją ne 
laivu, o traukiniu... 

— Tai iš tikrųjų gali pasirodyti keista, pone Bombarnakai. Bet 
bėda ta, kad madam Katerna, be abejonių, pirmoji provincijos 
operetės aktorė, geriausia sumanių tarnaičių ir travesti vaidmenų 
atlikėja, kuriai nė viena kita „nenušluostys nosies" — atleiskite, 
šitaip šneku iš seno įpratimo, — nepakelia jūros supimo. (Travesti 
— mergina, atliekanti jaunuolio vaidmenį.) Kai sužinojau, jog eg- 
zistuoja Didžioji Transazijos magistralė, tai jai tariau: „Nusira- 
mink, Karolina! Tegu tavęs negąsdina apgaulinga ir klastinga sti- 
chija! Mes važiuosime per Rusiją, Turkestaną ir Kiniją sausumos 
keliu". Kaip ji apsidžiaugė, mano mieloji, tokia drąsi, tokia išti- 
kima, tokia... nerandu tinkamo žodžio! - tokia talentinga inženiu, 
kuri esant reikalui galėtų suvaidinti net duenją, kad nepaliktų te- 
atro direktoriaus ant seklumos! Artistė, tikra artistė! (/nženiu — 
aktorė, vaidinanti naivias merginas. Duenja: Ispanijoje - pagy- 
venusi moteris, šeimininkė, ponia. Cia — komedijinės artistės 
amplua.) 

Ponas Katerna kalbėjo su užsidegimu. Pasak mechanikų, jis 
buvo pagautas „aukšto slėgio“, todėl reikėjo iš jo išleisti garus. 
Jeigu tikėčiau aktoriaus žodžiais, juodu — ideali pora: niekada 
nenusimena ir nesutrinka, visada patenkinti savo dalia, be galo 
mėgsta teatrą, ypač provincijos, kur ponia Katerna vaidino dra- 
mose, vodeviliuose, komedijose, operetėse, komiškose operose 
ir pantomimose. Jie laimingi, kai vaidinimas prasideda penktą 
valandą vakaro ir baigiasi pirmą valandą nakties. Sutuoktiniai Ka- 
terna vaidina didelių ir mažų miestų teatruose, merijų salėse, kai- 
mų svirnuose, dažniausiai net nepasiruošę, be dekoracijų, be or- 
kestro, kai kada ir be žiūrovų. Žodžiu, tai tikri komediantai, ne 
visada reiklūs vaidmenims, pasirengę vaidinti kas papuola. 

Ponas Katerna tikriausiai buvo visų jūrininkų mėgstamas pokš- 
tininkas. Jo rankos vikrios tarsi fokusininko, o kojos kibios lyg 
šokėjo ant lyno. Šis nenusimenantis paryžietis geba liežuviu ir 
lūpomis imituoti visus medinius ir varinius instrumentus, be to, 
puikiai moka daug senoviškų liaudies dainelių, užstalės dainuš- 

kų, patriotinių melodijų, kafešantanų monologų ir skečų. Apie tai 
jis man papasakojo išraiškingai mosikuodamas, be perstojo graž- 
byliaudamas, žingsniuodamas po aikštelę pirmyn ir atgal, sūpuo- 
damasis ant plačiai pražergtų kojų su truputį pasuktomis į vidų 
pėdomis, — na, tikras jūreivis, visada linksmas ir žvalios nuotai- 
kos. Tokio gyvybingo Žmogaus draugijoje negali nė sekundės nuo- 
bodžiauti! 

— O kurjūs vaidinote prieš pat išvykdami iš Prancūzijos, pone 
Katerna? 

— Ferte-Su-Žuare, kur madam Katerna su didžiuliu pasiseki- 
mu vaidino „Lohengrine“ Elzos vaidmenį; beje, vaidinome be 
muzikos. (Ferte-Su-Žuare - nedidelis miestukas netoli nuo Pary- 
žiaus.) Užtat kokia įdomi ir talentinga pjesė! 

— Tikriausiai su žmona jau apvažiavote visą pasaulį? 

— Teisybę sakote, mudu lankėmės Rusijoje, Australijoje, abie- 
jose Amerikose. Ak! Pone Klaudijau... 

Jis mane jau vardu vadina! 

— Kažkada buvau viso Buenos Aires numylėtinis ir turėjau 
milžinišką pasisekimą Rio de Žaneire. Negalvokite, kad giriuosi. 
Ne, aš savęs nepervertinu! Galbūt Katerna prastas Paryžiuje, ta- 
čiau nuostabus provincijoje. Paryžiuje vaidinama sau, 0 provin- 
cijoje - žiūrovams. Be to, koks įvairus repertuaras! 

— Kuo nuoširdžiausiai sveikinu, brangus tėvynaini! 

— Dėkoju, pone Bombarnakai, nes labai mėgstu savo amatą. 
Ko jūs norite? Ne visi gali pretenduoti tapti senatoriumi arba... 
reporteriu! 

— Na, pone Katermna, pernelyg kandžiai pasakėte, — atkirtau 
šypsodamasis. 

— Ne, kąjūs... aš tik šiaip sau, iš smagumo. 

Kol nepailstantis komikas klojo savo istorijas, pro šalį pralė- 
kė kelios stotys: Kulka, Nizašuršas, Kula Minoras ir kitos, gana 
varganai ir liūdnai atrodančios; paskui Bairam Alis — septyni šimtai 
devyniasdešimt penktame varste, Urlan Kala - aštuoni šimtai pen- 
kioliktame. 

— Be to, - tęsė aktorius, - keliaudami iš miesto į miestą, mes 
sutaupėme šiek tiek pinigų, jie uždirbti kruvinu prakaitu, pone 

Klaudijau. Mūsų lagamino dugne guli keliolika Šiaurės banko 
obligacijų, kurias aš labai vertinu, - tai patikima niekingojo me- 
talo saugykla. Nors mes gyvename valdant demokratiniam reži- 
mui, taip sakant, visuotinės lygybės epochoje, tačiau mums dar 
labai toli iki to laiko, kai kilnusis tėvas (operečių komiko vaid- 
muo) sėdės šalia prefekto žmonos, pietaudamas pas teismo pir- 
mininką, o subretė (sumani tarnaitė) kartu su prefektu pradės ba- 
lių pas generolą anšefą (kariuomenės vadas). Kol kas mes links- 
tame pietauti ir šokti savo būryje. 

— Manau, pone Katerna, kad tai ne mažiau smagu kaip... 

— Patikėkite, pone Klaudijau, tai ne mažiau kilnu, - pridūrė 
būsimas pirmasis Šanchajaus teatro komikas, purtydamas įsivaiz- 
duojamą žabo taip pat natūraliai kaip ir koks Liudviko XV epo- 
chos didikas. (Žabo - nėrinių arba muslino rauktinukai prie vy- 
riškų marškinių apykaklės.) 

Netrukus prie mudviejų priėjo ponia Katerna. Tai buvo iš tik- 
rųjų verta savo vyro draugė, sutverta tik tam, kad primintų jam 
replikas ir scenoje, ir gyvenime, viena iš tų retų teatro patarnau- 
tojų, kurios nesimaišo ir nepiktžodžiauja, iš tų, dažniausiai atsi- 
tiktinių keliaujančių komediantų vaikų, kurie gimsta nežinia kur 
1r net neaišku kaip, bet būna mieli ir geručiai sutvėrimai... 

— Leiskite jums pristatyti Karoliną Katerna, - tarė komikas 
tokiu iški!lmingu tonu, tarsi mane supažindintų su pačia Pati arba 
Sara Bernar (Pati Adelina /1845-1919/ - garsi italų dainininkė. 
Sara Bernar /1844-1923/ - įžymioji prancūzų aktorė.) 

— Aš jau paspaudžiau jūsų vyrui ranką, o dabar būsiu laimin- 
gas paspausti ranką poniai Katerna. 

— Štai ji, pone. Duodu ją paprastai, be jokių ceremonijų ir net 
be suflerio. 

— Kaip matote, pone Klaudijau, ji ne pamaiva, o geriausia žmona. 

— Kaip ir jis - geriausias vyras! 

— Aš tuo didžiuojuosi! Supratau, kad visą santuokinės laimės 
prasmę atspindi tokia Evangelijos taisyklė, kurios laikydamiesi 
turėtų būti laimingi visi vyrai: ką mėgsta žmona, tą ir valgo jos 
vyras! 

Patikėkite, be galo susijaudinau, žiūrėdamas į šiuodu garbin- 

gus komediantus, labai nepanašius į sėdinčius gretimame vagone 
maklerį ir maklerę. Šie irgi savaip smaginasi: jiems nėra nieko 
malonesnio, kaip suvesti balansą, suskaičiuoti pelną ir išlaidas. 

Bet štai ir baronas Veisšnitcerderferis, kažkur gavęs naują ke- 
lioninę kepurę. Jis išeina iš vagono restorano, kur, kaip viliuosi, 
tikriausiai nestudijavo geležinkelio tvarkaraščio. 

— Avanscenoje sudužusios kepurės savininkas! - paskelbė po- 
nas Katerna, kai tik baronas dingo vagone, nepagerbęs mūsų bent 
jau linktelėjimu. 

— Ir karto pažinsi vokietį, - pridūrė ponia Katerna. 

— O dar Henrikas Heinė šiuos žmones pavadino sentimenta- 
liais ąžuolais, - prisiminiau. 

— Iš karto aišku, kad jis nepažinojo mūsų barono, - tarė ponas 
Katerna, - kad ąžuolas — su tuo galiu sutikti, bet toli gražu nesen- 
timentalus... 

— Beje, - paklausiau, - ar žinote, kodėl jis važiuoja Didžiuoju 
Transazijos keliu? 

— Kad pasrėbtų Pekine rūgščių kopūstų, - išsišiepė komikas. 

— Ne, ne.. Visai ne dėlto. Baronas — mis Neli Blai varžovas. Jis 
rengiasi apkeliauti apie pasaulį per trisdešimt devynias dienas. 

— Per trisdešimt devynias! — sušuko ponas Katerna. - Norite 
pasakyti, kad per šimtą trisdešimt devynias? Ne, į jokį sportinin- 
ką jis nepanašus! 

Ir komikas uždainavo balsu, pamėgdžiojančiu kimų klarnetą, 
žinomąjį motyvą iš ,Kornevilio varpų". 


Apie pasaulį triskart ėjo... 
Ir pridūrė barono adresu: 


Bet pusės nenuėjo jis... 

Dešimtasis skyrius 


Ketvirtį pirmos mūsų traukinys pralėkė Kari Bato stotį, kuri 
savo itališku stogu priminė pastatus, aptūpusius priemiestin; Ne- 
apolio-Sorento geležinkelį. Mes įvažiavome į Mervo oazės teri- 
toriją, kuri tęsiasi šimtą dvidešimt penkis kilometrus, o pločio 
turi dvylika, taigi jos plotas — šešiasdešimt tūkstančių hektarų; 
kaip matote, man negalima priekaištauti dėl to, kad duodu ne vi- 
sai tikslius duomenis. 

Iš dešinės ir iš kairės matosi įdirbti laukai, ganyklos su avių ir 
galvijų bandomis, tvenkiniai po medžių šakų skliautais, sodai tarp 
namų. Šią derlingą žemę drėkina Murgabo upė, t.y. Baltasis van- 
duo, ir jos intakai. Čia fazanai skraido dideliais būriais lyg var- 
nos virš Normandijos lygumų. 

Pirmą valandą dienos traukinys sustoja Mervo stotyje už aš- 
tuonių šimtų dvidešimt dviejų kilometrų nuo Uzun Ado. 

Štai miestas, kuris ne kartą buvo sugriautas ir vėl atstatytas. 
Turkestano karai jo nepasigailėjo. Pasakojama, kad anksčiau jis 
buvo tikras plėšikų ir smurtautojų prieglobstis, todėl galiu tik pa- 
sigailėti įžymiojo Ki Dzango, kad jis negyveno anoje epochoje. 
Galimas daiktas, iš jo būtų išėjęs antrasis Čingischanas. 

Majoras Nolticas priminė man turkmėnų priežodį: „Jeigu su- 
tiksi gyvatę ir Mervo gyventoją, tai pirmiau atsikratyk antrojo, o 
tik po to imkis gyvatės!" 

Bet nuo to laiko, kai Mervas atiteko Maskvai, manau, geriau 
pradėti nuo gyvatės. 

Merve traukinys stovi septynias valandas. Spėju apžiūrėti šį 
akį viliojantį miestą, iš pagrindų pakeitusį savo charakterį ėmus 
valdyti rusų administracijai, kuri kartais čia elgiasi pernelyg griež- 

tai. Po to, kai rusų kariuomenė užėmė Mervą, senasis feodalinių 
sumaiščių ir kovų lizdas virto vienu iš svarbiausių Užkaspijo 
centrų. 

Klausiu majorą Nolticą, ar nepiktnaudžiausiu jo mandagumu, 
Jeigu vėl paprašysiu mane palydėti. 

— Mielai prisidėsiu prie jūsų; be to, ir man pačiam smagu dar 
sykį žvilgtelėti į Mervą. 

Greitu žingsniu leidžiamės į kelionę. 

— Turiu jus įspėti, - sako majoras. - Kad einame į naujamiestį. 

— O kodėl nepradedame nuo senamiesčio? Taip būtų logiškiau 
i1r nuosekliau. 

— Todėl, kad senasis Mervas yra už trisdešimties kilometrų 
nuo naujamiesčio, taigi jis tik šmėkštelės pro vagono langą. Tu- 
rėsite tenkintis jūsų garsiosios geografės Elizos Rekliu aprašy- 
mais. Laimei, jie labai tikslūs. 

Nuo stoties iki naujojo Mervo visai netoli. Bet kokia baisybė 
dulkių! Prekybinė miesto dalis driekiasi kairiuoju upės krantu. 
Miesto planavimas „visiškai amerikietiškas", ir tai turėtų patikti 
Fulkui Efrineliui. Gatvės plačios ir nutiestos tarsi pagal siūlą; tie- 
sūs bulvarai su aukštų medžių eilėmis; minios prekiautojų, vil- 
kinčių rytietiškais drabužiais. Aplinkui siuva įvairiausių prekių 
išnešiotojai. Daugybė dvikuprių ir vienkuprių kupranugarių. Vien- 
kupriai ypač vertinami už jų ištvermę ir skiriasi nuo savo Afrikos 
giminaičių nugaros forma. 

Saulės užlietose ir tarsi iki virimo įkaitintose gatvėse maža 
moterų. Bet tarp jų esama labai originalių personų, nešiojančių 
pusiau kariškus rūbus, avinčių minkštais auliniais batais ir prisi- 
siuvusių patronus ant krūtinių kaip čerkesai. 

Beje, saugokitės Merve valkataujančių šunų. Šie alkani su- 
tvėrimai ilgais gaurais ir aštriomis viltimis priklauso vienai iš Kau- 
kazo veislių. 

— Ar ne šitie šunys, kaip pasakoja inžinierius Bulanžjė, suėdė 
rusų generolą? - klausiu majorą Nolticą. 

— Suėdė, bet ne visai, - atsako. - Paliko batus. 

Prekybos kvartale, tamsių apatinių aukštų gilumoje, kur glau- 
džiasi persai ir žydai, apgailėtinose parduotuvėlėse parduodami 

nuostabiai subtilaus darbo ir meistriškai parinktų atspalvių kili- 
mai, kuriuos kantriai diena po dienos audžia senos moterys, net 
neturinčios supratimo apie žakardo trafaretus. 

Abiejuose Murgabo krantuose rusai pristatė savo kariškų įstai- 
gų. Ten mokomi turkmėnų kareiviai, tarnaujantys caro kariuome- 
nėje. Jie vilki civilius drabužius, bet būtinai nešioja mėlynas uni- 
formines kepures ir baltus antpečius. 

Per upę permestas medinis penkiasdešimties metrų tiltas, skir- 
tas ne tik pėstiesiems, bet ir traukiniams. Virš jo turėklų nutiesti 
telegrafo laidai. 

Kitame krante - administracinė miesto dalis, kur gyvena dau- 
giausia civiliai valdininkai. 

Iš to, ką čia galima pamatyti, įdomiausias Tekė kaimelis, pri- 
gludęs prie pat Mervo. Jo gyventojai tekinai išsaugojo ne tik sa- 
vo tautinį tipą, bet ir papročius. Tiktai ten dar galima pajusti vie- 
tos koloritą, kurio labai: trūksta visam naujamiesčiui. 

Vienoje prekybos kvartalo sankryžoje mudu susiduriame su 
amerikiečiu makleriu ir angle maklere. 

— Ir jūs čia, pone Efrineli! - sušunku. - Juk naujajame Merve 
nėra nieko įdomaus. 

— Priešingai, pone Bombarnakai, jis bemaž visas amerikietiš- 
ko stiliaus! Trūksta tiktai tramvajaus ir dujinių Žibintų. 

— Laikui bėgant ir tai bus. 

— Tikiuosi, ir tuomet Mervas taps tikru miestu. 

— O aš, pone Efrineli, labai norėčiau aplankyti senamiestį ir 
apžiūrėti jo tvirtoves, rūmus, mečetes. Bet, gaila, jis pernelyg to- 
li, be to, ir traukinys ten nesustoja... 

— Štai kas tikrai manęs nedomina, - atsako jankis. - Gailiuosi 
tik dėl to, kad šiuose turkmėnų kraštuose, regis, visi vyrai turi 
sveikus dantis... 

— O moterys - puikius plaukus, - pritaria mis Horacija Bluet. 

— Ojūs, mis, imkite ir supirkite jų plaukus. Tada ir laikas ne- 
bus veltui sugaištas. 

— Prekybos namai „Holms-Holm“', be abejo, imsis šio verslo, 
bet tik po to, kai išnaudosime plaukų atsargas Padangių imperijoje. 

Ir miela porelė nutolsta. 


89 


Jau šešta valanda vakaro. Pasiūlau majorui Nolticui iki trau- 
kinio išėjimo papietauti Merve. Pikta lemtis atveda mus į „Sla- 
vianskaja" viešbutį, kur pietūs, gaila, gerokai nusileidžia mūsų 
vagonui restoranui. Tarp kitko, ten buvo „barščiai“ su grietine, 
bet aš nerizikuočiau jų rekomenduoti „XX amžiaus" gurmanams. 

Prisimenu, kad neišsiunčiau laikraščiui telegramos, kurioje nu- 
mačiau pranešti apie mandariną, keliaujantį mūsų traukiniu. Ar 
pasisekė Popovui iš nebyliųjų sargybinių išpešti bent jau šios aukš- 
tos personos vardą? 

Pasirodo, pasisekė. Vos tik mes atsiradome perone, kai jis pri- 
bėgo prie manęs sakydamas: 

— Sužinojau jo vardą! Tai Ien Lu, didysis mandarinas Ien Lu iš 
Pekino. 

— Dėkoju jums, pone Popovai. 

Dumiu į telegrafo kontorą ir pasiunčiu „XX amžiui" tokio tu- 
rinio depešą: 


Mervas gegužės 16d 7 val vakaro 
Didžiosios Transazijos magistralės traukinys išvyksta iš Mer- 
vo Dušake paėmėme didžiojo mandarino Ien Lu kūną, siunčiamą 
iš Persijos į Pekiną 


Sumokėti už telegramą teko gana brangiai, bet jūs tikriausiai 
sutiksite, kad ji verta tokios kainos. 

Ien Lu vardas greitai pasklinda tarp keleivių. Bet man pasiro- 
dė, kad ponas Faruskiaras šypsosi jį girdėdamas. 

Traukinys išvažiavo aštuntą valandą nevėluodamas. Po kelias- 
dešimties minučių pravažiavom pro senąjį Mervą, bet jau, deja, 
buvo sutemę, ir aš nieko neįžiūrėjau. O juk ten stūkso senovinė 
tvirtovė su kvadratiniais bokštais, aptverta saulėje degtų plytų 
siena, kapaviečių ir rūmų griuvėsiai, mečečių liekanos — žodžiu, 
neįkainojamos archeologijos brangenybės, kurioms aprašyti rei- 
kėtų nemažai eilučių. 

Majoras Nolticas suprato mano nuotaiką. 

— Nesikrimskite, pone Bombarnakai. Vis tiek nebūtumėte bu- 
vęs patenkintas - juk senasis Mervas keturis kartus perstatytas. Ir 

jeigu jums net būtų pasisekę apžiūrėti dabartinį miestą, vadina- 
mą Bairam Ali, priklausantį persų epochai, tai jūs vis tik negalė- 
tumėte išvysti nei trečiojo, mongolų laikų, nei musulmonų antro- 
sios epochos, vadinto Sultanu-Sandžeru-Kala, juolab pirmykš- 
čio. Vieni jį vadina Iskander Kala, pagal Aleksandro Makedonie- 
čio vardą, kiti - Giaur Kala, priskirdami miesto įkūrimą Zoroast- 
rai, magų religijos pradininkui, esą čia padėjusiam pirmąjį akme- 
nį prieš tūkstantį metų iki krikščionybės eros. Todėl ir siūlau pa- 
miršti visus savo apgailestavimus. 

Ką gi, nieko kito ir nebelieka daryti. 

Traukinys lekia į šiaurės rytus. Stotys viena nuo kitos nutolu- 
sios per dvidešimt-trisdešimt kilometrų. Jų pavadinimų niekas ne- 
skelbia, nes jose traukinys nesustoja, todėl tenkinuosi tik tuo, kad 
seku jas pagal kelionės vadovą. 

Paliekame užpakalyje Kelčus, Ravniną, Peskus, Repeteką ir 
taip toliau. Ir štai jau važiuojame per tikrą dykumą, kurioje nera- 
site nė menkiausios vandens čiurkšlelės. Todėl čia iškasti artezi- 
niai šuliniai, pripildantys stočių vandens rezervuarus. 

Majoras man papasakojo, kad tiesę geležinkelį inžinieriai pa- 
tyrė didžiulius sunkumus, kai šioje kelio dalyje turėjo sutvirtinti 
barchanus. Jeigu čia jie nebūtų nuožulniai įtvirtinę skydų, tai vi- 
są sankasą jau būtų užpylęs smėlis ir sustabdęs traukinių eismą. 

Pravažiavę barchanų juostą, vėl įsukame į horizontalią lygu- 
mą, kur bėgių tiesimas neatėmė daug laiko. 

Palengva mano bendrakeleiviai užsnūsta, ir mūsų vagonas pa- 
virsta „sleeping-car" (angl. miegamuoju vagonu). 

Vėl 1mu galvoti apie rumuną. Ar verta šiąnakt mėginti jį vėl 
pamatyti? Be abejonės, ir ne tik tenkinant mano visiškai natūralų 
smalsumą, bet svarbiausia — kad nuraminčiau jaunuolį. Ir iš tik- 
rųjų — sužinojęs, jog kažkas atskleidė į jo paslaptį, jis gali išlipti 
vienoje kurioje nors stotyje, numojęs ranka į savo kelionę ir pasi- 
matymą su madmuazele Zinka Klork, kad tik išvengtų geležinke- 
lio kompanijos persekiojimo... Šitaip tikrai gali atsitikti, ir tada 
mano įsikišimas labai pakenktų vargšeliui... jau nekalbant apie 
tai, kad prarasiu 11 numerį, vieną iš įdomiausių savo kolekcijoje. 

Todėl nutariu dar iki aušros padaryti jam vizitą. Dėl visa ko, 

kad būtų saugiau, palauksiu, kol traukinys nutols nuo Čiardžui 
(dabar Čiardžou) stoties, kur jis turi atvykti antrą valandą dvide- 
šimt septynios minutės po vidurnakčio, pastovėti penkiolika mi- 
nučių, o paskui pasukti prie Amudarjos. Po to Popovas užsidarys 
savo kamarėlėje, o aš prasmuksiu į bagažo vagoną nesibaiminda- 
mas, kad būsiu pastebėtas. | 

Kaip 1Igai slinko šios valandos! Keletą sykių jau buvau beuž- 
snūstąs, todėl turėjau imtis priemonių — išeiti į aikštelę pakvė- 
puoti gaiviu oru. 

Numatytu laiku - minutės tikslumu — traukinys pasiekė Čiar- 
džui stotį tūkstantis penktajame varste nuo Uzun Ado. Tai gana 
reikšmingas Bucharos chanato miestas, iki kurio rusai nutiesė Už- 
kaspijo geležinkelį 1886 metų pabaigoje, praėjus septyniolikai 
mėnesių po to, kai buvo pakloti pirmieji pabėgiai. 

Dabar iki Amudarjos lieka tik dvylika varstų. Ir kai traukinys 
pervažiuos šią plačią upę, įgyvendinsiu savo planą. 

Čiardžui, mieste, kuriame gyvena iki trisdešimties tūkstančių 
žmonių, išlipa daug keleivių. Vietoj jų į antros klasės vagonus 
įlipa kiti, važiuojantys iki Bucharos ir Samarkando. Todėl perone 
daug Žmonių ir triukšmo. 

Aš irgi išlipu ir vaikščioju palei pirmąjį bagažo vagoną. Stai- 
ga matau, kaip tyliai atsidaro durys... Kažkas tamsoje iššoka ant 
perono ir nepastebimai nuslenka į stotį, vos apšviestą kelių žiba- 
linių lempų. 

Nėra ko abejoti — tai mano rumunas. Galbūt pritrūko maisto ir 
nutarė ko nors nusipirkti bufete? O galbūt, kaip ir maniau, nutarė 
sprukti? 

Ne, jau ne, turiu jam sutrukdyti! Privalau tuoj pat susipažinti 
su Juo, pažadėti pagalbą ir paramą. Pasakysiu tam jaunuoliui: „,„Ma- 
no drauge, pasikliaukite Klaudijaus Bombarnako kuklumu... Aš 
jūsų neišduosiu... Naktimis atnešiu valgio... O sykiu pralinksmin- 
siu ir padrąsinsiu... Nepamirškite, kad madmuazelė Zinka Klork, 
matyt, gražiausia iš rumunių, laukia jūsų Pekine..." Ir taip toliau. 

Atsargiai seku iš paskos. Bendroje grūstyje niekas nekreipia į 
rumuną dėmesio. Nei Popovas, nei bet kuris kitas valdininkas net 
nepagalvos jį palaikyti „geležinkelio zuikiu". Nejaugi jis suka 

prie išėjimo... nejaugi dings? 

Ne! Matyt, panoro vargšas truputį pramankštinti kojas. Juk 
vagone nelabai kur prisivaikščiosi! Po šešiasdešimties valandų 
lindėjimo — nuo pat Baku —- nelaimėlis nusipelnė bent dešimties 
minučių laisvės! | 

Tai vidutinio ūgio, lanksčių judesių ir dailios eisenos vyriškis. 
Vilki jis plačia juosta sujuostas kelnes, neperšlampamą striukę, 
užsidėjęs tamsios spalvos kailinę kepurę. 

Dabar esu ramus dėl jo ketinimų. 

Rumunas grįžta prie savojo vagono, žengia ant laiptelio, grei- 
tai pereina aikštelę ir tyliai už savęs užveria duris. 

Vietoj penkiolikos minučių traukinys Čiardžui stotyje stovėjo 
tris valandas — teko taisyti sugedusį garvežio stabdį. Todėl, ne- 
paisydami vokiečio barono rėkavimų, paliekame stotį tik pusę 
keturių, kai jau pradeda brėkšti. 

Taigi aš ir vėl nenusėlinau į bagažo vagoną, užtat pamačiau 
Amudarją. 

Ši didelė upė senovėje vadinosi Oksu ir varžėsi su Indu ir Gan- 
gu. Kažkada ji tekėjo į Kaspijos jūrą - žemėlapyje galima atsekti 
jos senąją vagą. Dabar įteka į Aralą. Maitinama lietaus ir Pamyro 
aukštikalnių sniegynų, Amudarja gena savo greitus vandenis dvie- 
Jų su puse tūkstančio kilometrų atstumu per molingus ir smėlėtus 
uolynus. Ne veltui turkmėnai ją vadina „upe-jūra". 

Traukinys užvažiuoja ant pusantro kilometro ilgio tilto, kuris 
virpa po juo ant tūkstančių polinių atramų, išdėstytų po penkias 
kas devyni metrai. 

Šį tiltą, patį didžiausią visoje Transazijos magistralėje, gene- 
rolas Anenkovas pastatė per dešimt mėnesių; jis kainavo viso la- 
bo trisdešimt penkis tūkstančius rublių. 

Amudarjos vanduo purvinai geltonas. Visur, kur tik siekia 
žvilgsnis, kyšo salelės. 

Popovas atkreipia mano žvilgsnį į sargybos postus, pastatytus 
prie tilto turėklų. Juk baimintis tenka ne tik garvežio kibirkščių, 
ne sykį sukėlusių gaisrus. Yra ir kitas pavojus. Aukštyn ir žemyn 
Amudarja plaukioja daugybė baržų su žibalu, ir neretai šie nedi- 
deli laivai užsiliepsnoja, virsdami tikrais branderiais. (Branderis 

— kuro ir sprogmenų prikrautas laivas; naudotas burinio laivyno 
laikais padegti priešo laivams.) Todėl ir reikia imtis griežtų sau- 
gumo priemonių. Jeigu tiltą sunaikins ugnis, atstatyti jį pavyks 
ne anksčiau kaip per metus, o keleivius kelti iš vieno kranto į kitą 
būtų be galo sunku. 

Pagaliau traukinys palengva pasiekia kitą krantą. Prašvito. Vėl 
nusidriekė dykuma - iki pat Karakulio stoties. O už jos jau maty- 
ti Amudarjos intako Zeravšano - „upės, nešančios auksą", - vin- 
giai. Jis teka iki Sogdo lygumos - derlingos oazės, kurioje Žėri 
Samarkando miestas. 

Penktą valandą ryto traukinys sustoja Bucharos chanato sosti- 
nėje, už tūkstančio šimto septynių varstų nuo Uzun Ado. 

Vienuoliktasis skyrius 


Bucharos ir Samarkando chanatai kažkada sudarė vieną pla- 
čią sritį —- Sogdianą, persų strapiją, iš pradžių gyvenamą tadžikų, 
paskui uzbekų, nukariavusių ją XV amžiaus gale. (Satrapija — 
teritorija, patikėta valdyti satrapui. Satrapas - senovės Persijoje 
srities vietininkas, turėjęs neribotą valdžią.) O dabar šaliai gre- 
sia naujo įsiveržimo pavojus - rimtai į ją pradėjo kėsintis klajo- 
jantis smėlis po to, kai stepėse išnyko bemaž visi saksaulai, sulai- 
kydavę kopų slinkimą. 

Buchara - tai islamo Roma, šventasis miestas, šventyklų mies- 
tas, musulmonų religijos centras. Savo klestėjimo laikais „septy- 
nių vartų" Buchara buvo aptverta didžiule siena. Čia visada vyko 
gyva prekyba su Kinija. Bucharoje gyvena ne mažiau kaip aštuo- 
niasdešimt tūkstančių gyventojų. 

Visa tai man papasakojo majoras Nolticas, kuris ne sykį lan- 
kėsi šiuose kraštuose; jis pasiūlė atidžiau susipažinti su vaizdin- 
ga chanato sostine. Pats majoras šį kartą negalėjo manęs lydėti, 
nes turėjo padaryti keletą vizitų. Traukinys čia stovės penkias 
valandas. 

Miestas gerokai nutolęs nuo geležinkelio stoties. Jeigu jo ne- 
jungtų su stotimi siaurasis geležinkelis, nebūčiau turėjęs progos 
nors akies kampučiu žvilgtelėti į Bucharą. 

Su majoru susitarėme, kad iki miesto važiuosime kartu. 

Sėdame į atvirą Dekovilio vagoną, tempiamą nedidelio garve- 
žio, ir po pusvalandžio įvažiuojame į miestą per Dervazo vartus. 
(Dekovilis - prancūzų inžinierius, sukonstravęs siaurąjį geležin- 
kelį.) 

Jeigu „XX amžiaus" skaitytojams praneščiau, kad man čia pa- 

vyko aplankyti šimtą mokyklų ir visus tris šimtus mečečių - be- 
veik tiek pat, kiek yra bažnyčių Romoje, - jie vis tiek nepatikėtų, 
nepaisydami to, jog reporteriai vis dėlto nusipelno šiokio tokio 
pasitikėjimo. Todėl pasakosiu tik teisybę. 

Vienišas skubėdamas chanato sostinės dulkėtomis gatvėmis, 
užsukau į turgų, kur parduodami medvilniniai besimainančių spal- 
vų audiniai, vadinami „aladža“; lengvos lyg voratinklis suknios; 
nuostabūs dirbiniai iš odos; šilkai, kurių šlamėjimą vietos gyven- 
tojai perduoda žodžiu „čach čuk". Kitoje vietoje mačiau nedide- 
lę krautuvėlę, kurioje galima nusipirkti šešiolikos rūšių arbatos, 
iš kurių vienuolika priklauso žaliajai arbatai, daugiausia geria- 
mai Kinijoje ir Centrinėje Azijoje. Pati brangiausia iš jų - „lu- 
ka“, kurios vieno lapelio pakanka užplikyti visam arbatinukui. 

Miesto centre, aikštėje, tyvuliuoja Liabihouzo tvenkinys, apie 
kurį auga didelės guobos. Toliau kyla vadinamoji „Skrynia“ — 
įtvirtinti emyro rūmai. Jų vartus puošia visiškai šiuolaikiški laik- 
rodžiai. Hermanui Vamberi šis statinys pasirodė grėsmingas, ir 
aš jam visiškai pritariu, nors bronzos patrankos, ginančios var- 
tus, ne tiek gąsdina rūsčia išvaizda, kiek traukia akį savo meniška 
apdaila. (Hermanas Vamberi /1832-1913/ - vengrų keliautojas, 
tyręs Vidurinę Aziją ir Persiją.) 

Beje, pasakysiu, jog Bucharos kareiviams, kurie vaikščioja 
gatvėmis baltomis kelnėmis, juodomis striukėmis, karakulinėmis 
kepurėmis ir aukštais auliniais batais, komanduoja rusų karinin- 
kai, pasipuošę mundurais, kurių paauksuotos visos siūlės. 

Į dešinę nuo rūmų stūksto pati didingiausia sostinėje Kaliano 
mečetė. Virš jos kyla daugybė kupolų, varpinių ir minaretų, tarp 
kurių peri gandrai, - jų Bucharoje gyva galybė. 

Einu toliau kur akys veda ir patenku į miesto šiaurės rytų dalį, 
besidriekiančią Zeravšano pakrante. Visi čionykščiai arykai sani- 
tariniais sumetimais du ar tris kartus per mėnesį išplaunami švie- 
žiu ir skaidriu šios upės vandeniu. Matau, ką tik į arykus paplūdo 
švarus vanduo. Vyrai, moterys, vaikai, šunys — visi dvikojai ir 
keturkojai — puolė maudytis ir sukėlė tokį triukšmą, jog sunku 
net aprašyti. 

Pasukęs į pietvakarius, susiduriu su grupe dervišų, užsidėju- 


96 


sių smailias kepures, su lazdomis rankose, vėjyje besiplaikstan- 
čiais plaukais. (Dervišas - musulmonų vienuolis Rytų šalyse.) Kai 
kada jie sustoja ir pradeda šokti aidint dainai, nuostabiai atitin- 
kančiai būdingą ritualinio rytietiško šokio pa. 

Apsilankiau ir knygų turguje. Ten stovi ne mažiau kaip dvide- 
šimt šešios parduotuvės, parduodančios spausdintas knygas ir 
rankraščius, bet ne sveriamas kaip arbata ir ne pundeliais kaip 
daržoves, o po vieną - kaip perkamiausią prekę. 

Kai dėl daugybės „,„medresių“" — mokyklų, kurios pelnė Bucha- 
rai universitetinio miesto garbę, tai turiu prisipažinti, kad, gaila, 
nė vienoje jų nepavyko apsilankyti. (Medresė - aukštoji dvasinė 
musulmonų mokykla.) Pavargęs, nusikamavęs po ilgo vaikščioji- 
mo, pasukau atgal ir prisėdau po guobomis Divanbegio pakrantėje. 

Ten visada verda didžiuliai samovarai, ir už vieną tongą arba 
septyniasdešimt penkis santimus galima numalšinti troškulį „ši- 
vinu" - tokia puikia arbata, kurios Europoje niekas nėra ragavęs. 

Štai ir visi mano prisiminimai apie Turkestano Romą, kurią 
visą apžiūrėti reikėtų ne mažiau kaip mėnesio, o aš turėjau tik 
keletą valandų. 

Pusę vienuoliktos sugrįžau į traukinį kartu su majoru Nolticu, 
kurį sutikau belipantį į siauruką. Stoties patalpos buvo verste už- 
verstos Bucharos medvilnės ryšuliais 1 Mervo vilnos pakais. 

Visi mano numeriai, taip pat ir baronas, jau perone. Traukinio 
gale sargybiniai vis dar nuoširdžiai tebesaugo vagoną su manda- 
mino Ien Lu kūnu. Man atrodo, kad trys mūsų bendrakeleiviai žvilg- 
čioja į juos pernelyg smalsiai — tai tie įtartini mongolai, kurie 
įlipo Dušake. Praeidamas pro šalį, pastebėjau, jog Faruskiaras davė 
jiems kažkokį ženklą, kurio prasmės nesuvokiau. Nejaugi jis pa- 
žįsta tuos vyriškius?.. Štai dar vienas intriguojantis momentas. 

Vos tik traukinys paliko stotį, kai keleiviai patraukė į vagoną 
restoraną. Šalia mūsų liko laisvų vietų. Tuo pasinaudojo jaunasis 
kinas. Juo pasekė ir daktaras Tio Kinas. Pan Šao žino, kad aš 
bendradarbiauju „XX amžiaus" redakcijoje, todėl, matyt, nori su- 
sipažinti ir pasišnekėti su manimi kaip ir aš su juo. 

Kaip pasirodė, neapsirikau dėl šio kino ketinimų. Tai tikras 
Paryžiaus bulvardjė, tik kiniškos išvaizdos. (Bulvardjė - nuolati- 

nis Paryžiaus bulvarų ir barų lankytojas.) Trejus metus praleido 
Prancūzijoje ir ne tik pramogavo, bet ir sėmėsi žinių. Būdamas 
vienturtis turtingo Pekino komersanto sūnus, jis keliavo globoja- 
mas Tio Kino, kuris vadinasi daktaru, bet iš esmės yra tikras tin- 
ginys ir dykaduonis. 

Nuo tos dienos, kai daktaras Tio Kinas Senos krantinėje iš 
bukinisto nusipirko kilniojo venecijiečio Kornaro knygelę „Apie 
santūrų ir teisingą gyvenimą, arba Menas ilgai gyventi išlaikant 
gerą sveikatą", jis be perstojo ją skaitinėja ir stengiasi savo eg- 
zistenciją suderinti su jos taisyklėmis. Pan Šao nuolatos laido jo 
adresu piktas ir taiklias pastabas, bet Tio Kinas nekreipia į jas nė 
menkiausio dėmesio. 

Čia pat prie pusryčių stalo galėjome aiškiai stebėti kai kuriuos 
daktaro manijos požymius, nes jis taip pat kaip ir jo mokinys 
kalba gryniausia prancūzų kalba. 

— Ar prieš pradėdamas pusryčiauti, daktare, nebūsite toks ma- 
lonus ir man nepriminsite, kiek egzistuoja pagrindinių taisyklių, 
nustatančių protingą valgymo ir gėrimo matą? 

— Septynios, mano jaunasis bičiuli, — kuo rimčiausiai atsako 
Tio Kinas. - Pirmoji iš jų - suvalgyti lygiai tiek maisto, kad tuoj 
pat po valgymo galėtumėte imtis protinio darbo. 

— O antroji?.. 

— Antroji — išgerti tik tokį kiekį gėrimo, kad vėliau nejaustu- 
mėte nei tingulio, nei apsunkusio skrandžio, nei menkiausio nuo- 
vargio. Trečioji... 

— Jeigu neprieštaraujate, daktare, tai šiom dviem taisyklėm 
šiandien ir pasitenkinkime, - nutraukia jį Pan Šao. - Beje, štai 
plovas, kuris man atrodo labai puikiai paruoštas ir... 

— Saugokis, mano brangus mokiny! Šis valgis — pudingo ir 
kapotos avienos, sumaišytos su lajumi ir prieskoniais, atmaina... 
Bijau, kad jis neapsunkintų... 

— Todėl, daktare, patariu jums jo nevalgyti. O aš paseksiu šių 
ponų pavyzdžiu. 

Pan Šao taip ir padarė — ir neapsigavo, nes plovas tikrai buvo 
nuostabus. Daktarui nieko nebeliko, kaip tenkintis lengvais pa- 
tiekalais. 

Pasak majoro Noltico, šis plovas, išvirtas ypatingu būdu ant 
stiprios ugnies ir vadinamas ,„zenbuzi'“, būna dar skanesnis. Bet 
ar gali būti kitaip, jeigu šis žodis reiškia „damos bučiniai"? 

Kadangi ponas Katerna apgailestauja, kad šio valgio nėra val- 
giaraštyje, drįstu pareikšti: 

— Ar jums neatrodo, kad zenbuzi galima rasti ne tik Centrinėje 
Azijoje? 

O juokdamasis Pan Šao prideda: 

— Geriausiai jis paruošiamas Paryžiuje. 

Žvelgiu į jaunąjį kiną. Kramtydamas jis taip energingai judi- 
na žandikaulius, jog susilaukia daktaro pastabos, įspėjančios, neva 
jis „nesantūriai eikvoja svarbiausią drėgmę, esančią organizme". 

Pusryčiai šį sykį buvo tikrai linksmi. Sušnekome apie sėkmin- 
gą rusų veiklą Vidurinėje Azijoje, kuriems pavyko nutiesti ne tik 
Užkaspijo geležinkelį. Nuo 1888 metų jie pradėjo tiriamuosius 
darbus, planuodami nutiesti Transsibiro magistralę. Dabar ji jau 
tiesiama. Po pirmosios linijos, jungiančios Išimą, Omską, Toms- 
ką, Krasnojarską, Nižneudinską ir Irkutską, rusai numato nutiesti 
antrąją, labiau į pietus, - per Orenburgą, Akmolinską, Minusins- 
ką, Abagatujų ir Vladivostoką. Kai visas šešių tūkstančių kilo- 
metrų ilgio geležinkelis bus nutiestas, iš Peterburgo iki Japonijos 
jūros bus galima nuvažiuoti per šešias dienas. Ir ši Transsibiro 
magistralė, kuri savo ilgumu pranoks Jungtinių Valstijų Trans- 
žemyninį geležinkelį, viso labo kainuos septynis šimtus penkias- 
dešimt milijonų rublių. 

Šis mūsų pokalbis apie rusų laimėjimus vargu ar patiko serui 
Frensiui Traveljanui: jo ilgas veidas paraudo, tačiau vyriškis ne- 
išdaužė nė žodžio ir net nepakėlė akių nuo lėkštės. 

— Ak, mano draugai, ar įsivaizduojate, ką pamatys mūsų vai- 
kaičiai, kai Didžioji Transazijos magistralė susijungs su Didžiuoju 
Transafrikos geležinkeliu. 

— Bet kaipgi Azija gali susijungti su Afrika geležinkeliu, pone 
Bombarnakai? — susidomi majoras Nolticas. 

— O labai paprastai: per Rusiją, Turkiją, Italiją, Prancūziją ir 
Ispaniją. Keleiviai be persėdimo gali nuvažiuoti iš Pekino iki Ge- 
rosios Vilties kyšulio. 

— O kaip Gibraltaro sąsiauris? - klausia Pan Šao. 

Po šių žodžių seras Frensis Traveljanas suklūsta ir sunerims- 
ta. Kai tik kas nors pradeda kalbėti apie Gibraltarą, taip ir dingo- 
jasi, jog visa Jungtinė Karalystė ima krutėti, nebesuvaldydama 
viduržemiškojo savo patriotizmo. 

— O kaip Gibraltaras, pone Bombarnakai? — pakartoja majoras. 

— Magistralė eis po juo. Kas gali būti paprasčiau - kokių pen- 
kiolikos ar dvidešimties kilometrų ilgio tunelis! Čia nebus Angli- 
jos parlamento, kuris priešinasi tunelio kasimui tarp Kalė ir Duv- 
ro. Vieną gražią dieną išsipildys poeto žodžiai: „Omnia jam fieri 
guae posse negabam“" (atsitiko tai, ko nebuvo galima tikėtis. — 
Romos poeto Ovidijaus eilutė). 

— Žinia, nėra ko abejoti, — tęsia Pan Šao, - kad Kinijos impe- 
ratorius teisingai pasielgė, kai nutarė ištiesti ranką rusams, o ne 
anglams. Užuot spyręsis, kad būtų tiesiamas strateginis geležin- 
kelis į Mandžiūriją, jis nutarė sujungti Kinijos magistralę su Už- 
kaspijo magistrale per Kinijos Turkestaną. 

— Ir padarė labai protingai, - priduria majoras. - Sąjunga su 
anglais būtų tik leidusi sujungti Indiją su Europa, o bendradar- 
biavimas su rusais davė galimybę su Europa sujungti visą Azijos 
žemyną. 

Žvelgiu į serą Frensį Traveljaną. Jo skruostus išmuša raudo- 
nos dėmės, bet vyriškis stengiasi tramdyti savo jausmus. Įdomu, 
ar šie užsipuldinėjimai neprivers jo prarasti kantrybę? Jeigu rei- 
kėtų lažintis, nežinočiau, nė kaip elgtis. 

Majoras Nolticas vėl prabyla, girdamas neabejotinus Didžio- 
sios Transazijos trasos privalumus ir pabrėždamas jos naudą Azi- 
jos ir Europos prekybos ryšiams, keleivių saugumui ir susisieki- 
mo greitumui. Palengva išnyks sena Azijos tautų neapykanta, prieš 
jas atsivers nauja era. Vien tai rodo milžiniškus rusų nuopelnus ir 
kelia visų civilizuotų tautų pritarimą. Argi neišsipildė nuostabūs 
žodžiai, kuriuos ištarė Skobelevas, paėmęs Geok Tepė, kai nuga- 
lėtieji galėjo baimintis nugalėtojų represijų: „Savo politikoje Cent- 
rinės Azijos atžvilgiu mes nežinome parijų!" (Parijas - viena iš 
žemiausių Pietų Indijos kastų.) 

— Ši politika byloja apie mūsų pranašumą prieš Angliją, - bai- 

gia majoras. 

Laukiau, kad iš sero Frensio Traveljano lūpų išsprūs sakra- 
mentali frazė: „Niekas negali pralenkti anglų!" Ne veltui juk sa- 
koma, kad Jungtinės Karalystės džentelmenai ją ištaria, vos tik 
gimsta... Bet nieko neatsitiko. 

Kai pakilau, norėdamas paskelbti tostą už Rusiją ir Kiniją, 
seras Traveljanas, matyt, pajutęs, kad pyktis gali peržengti leisti- 
nas ribas, greitai pasišalino nuo stalo. Matyt, ir šiandien man ne- 
pavyks sužinoti jo politinių įsitikinimų! 

Savaime suprantama, kad šis mūsų pašnekesys nesutrukdė ba- 
ronui Veisšnitcerderferiui rūpestingai kirsti vieną patiekalą po kito, 
kuo itin stebėjosi daktaras Tio Kinas. Štai vokietis, kuris niekada 
neskaitė garbiojo Kornaro patarimų, o jeigu ir skaitė, tai kuo įžū- 
liausiai daro priešingai! Beje, visiškai įmanoma, kad jis nemoka 
prancūzų kalbos ir nieko nesuprato, kas čia šnekėta. 

Galvoju, kad dėl šios priežasties pokalbyje negalėjo dalyvauti 
1 Faruskiaras su Gangiru. Juodu viso labo persimetė keliais ki- 
niškais žodžiais. 

Kartu turiu paminėti ir vieną gana keistą smulkmeną. Atsaky- 
damas į klausimą apie kelionės Didžiąja Transazijos magistrale 
saugumą, Pan Šao mums pareiškė, kad anoje Turkestano sienos 
pusėje gresia kur kas didesni pavojai. Tą patį sakė ir majoras Nol- 
ticas. Tuomet nejučia ir paklausiau jaunąjį kiną, ar iki kelionės į 
Europą jis nieko negirdėjo apie Ki Dzango antpuolius. 

— Žinoma, ir gana dažnai. Ki Dzangas tada šeimininkavo Ju- 
nano provincijoje. Bet viliuosi, kad mes nesutiksime jo savo ke- 
lionėje. 

Galbūt neteisingai ištariau šio garsiojo plėšiko vardą, nes kai 
ji gimtąja kalba pakartojo kinas Pan Šao, aš vos jį supratau. 

Užtat galiu teigti, kad vos tik iš jaunojo kino lūpų išsprūdo to 
bandito vardas, Faruskiaras rūsčiai suraukė antakius, o jo akyse 
plykstelėjo žaibai. Paskui jis susižvalgė su savo bičiuliu ir vėl 
kuo abejingiausiai leido pro ausis keleivių šnekas. 

Taip, nelengva man bus susibičiuliauti su šiuo žmogumi. Sėdi 
sau tarsi koks nedegantis seifas, ir be slaptažodžio net negalvok 
j0 atidaryti. 

O traukinys dumia visu greičiu. Šiaip jau, kai jis aptarnauja 
tik vienuolika stočių tarp Bucharos ir Samarkando, tai tiems dviem 
šimtams kilometrų sugaišta visą dieną. Bet šiandien, norėdamas 
be sustojimų nuvažiuoti visą nuotolį tarp šių dviejų miestų, jis 
sugaišo tik tris valandas. 

Antrą valandą po vidurdienio mes pasiekėme garsųjį Tamer- 
lano miestą. 

Dvyliktasis skyrius 


Samarkandas įsikūręs turtingoje oazėje, kurią drėkina Zerav- 
šano upė, tekanti per Sogdo lygumą. Iš stotyje nusipirktos bro- 
šiūros sužinau, kad šis miestas užima vieną iš tų keturių vietų, 
kurias teologai „skiria“ žemiškajam rojui. 

Samarkandą sudegino Makedonijos užkariautojai 328 metais 
prieš Kristų, o iš dalies jį sugriovė Čingischano kariai 1219 me- 
tais. Vėliau jis tapo Tamerlano sostine, - miestas, žinia, gali tuo 
didžiuotis, tačiau XVIII amžiuje jį vėl sugriovė klajokliai. Kaip 
matote, visų svarbiausių Centrinės Azijos miestų istorijos kupi- 
nos staigių perėjimų nuo didybės į nuopuolį. 

Penkių dienos valandų stovėjimas Samarkande žada man šio- 
kių tokių pramogų ir keletą puslapių pastabų. Bet nevalia gaišti 
laiko. 

Miestas nuo senų senovės susideda iš dviejų dalių. Naujoji, 
rusų pastatytoji, pasižymi šiuolaikine architektūra: visur žaliuo- 
jantys parkai, rūmai, jaukūs modernaus stiliaus kotedžai. Senoji 
dalis garsėja savo puikiais buvusiais didybės paminklais. Norė- 
damas juos nuodugniai išstudijuoti, turėčiau čia praleisti keletą 
savaičių. 

Šį kartą klajosiu jau ne vienišas. Majoras Nolticas yra laisvas 
ir žingsniuoja sykiu su manimi. Mudu jau buvome beišeiną iš 
stoties, kai prie mūsų pribėga abu Katerna. 

— Ar einate apžiūrėti miesto, pone Klaudijau? - klausia komi- 
kas ir ranka padaro prieš mus apvalų judesį, kuris, matyt, turėtų 
reikšti plačią Samarkando teritoriją. 

— Taip, pone Katerna. 

— Jeigu jūs ir majoras Nolticas būsite malonūs, tai ir aš norė- 

čiau prie jūsų prisidėti... 

— Prašau! 

— Žinoma, kartu su madam Katerna, nes be jos — aš nė žings- 
nio... 

— Ji padarys mūsų ekskursiją dar smagesnę, - atsako majoras, 
meiliai nusilenkdamas artistei. 

Aš savo ruožtu priduriu: 

— O kad nepavargtume ir laimėtume laiko, mano brangūs bi- 
čiuliai, siūlau išsinuomoti arbą. 

— Arbą? — sušunka ponas Katerna, balansuodamas į šonus. — 
O kas yra toji arba? 

— Vietinis vežimas! 

— Tada tebūna arba! — sutinka artistas. 

Mes susėdame į vieną iš šių dėžių ant ratų, kurios stovi prie- 
šais stotį, įspraudžiame vežikui gerų arbatpinigių, o jis prižada 
negailėti savo „balandėlių“. Ir štai porelė mažų arklių greitai le- 
kia Samarkando gatvėmis. 

Kairėje pusėje pro mus praslenka pusračiu išsidėstęs rusų mies- 
tas su gubernatoriaus namais, supamais gražaus sodo, miesto par- 
kas su ūksmingomis alėjomis, plati apygardos viršininko sodyba, 
užgriebiantis net dalį senojo miesto. 

Arba pravažiuoja pro tvirtovę, į kurią mūsų dėmesį atkreipia 
majoras. Ten, netoli nuo buvusių Bucharos emyro rūmų, stūkso 
rusų kareivių, žuvusių 1868 metų mūšyje, kapai. 

Iš čia siaura ir tiesia gatve išvažiuojame į Registano aikštę, 
„kurios nereikia supainioti su taip pat vadinama aikšte Bucharo- 
je", kaip naiviai rašoma brošiūroje, nusipirktoje geležinkelio sto- 
tyje. 

Registano aikštė — gražus keturkampis plotas, tiesa, truputį 
sugadintas, nes rusai ją išgrindė ir papuošė Žibintais. Bet tai, Ži- 
nia, itin patiks Fulkui Efrineliui, jeigu jis malonės apžiūrėti mies- 
tą. Trijuose aikštės šonuose stūkso gerai išsilaikę trijų medresių 
griuvėsiai, kur mulos mokė vaikus religinių dalykų. Samarkande 
yra septyniolika medresių ir aštuoniasdešimt penkios mečetės. 
Medresių pastatai labai panašūs vienas į kitą. Centre - galerija, 
vedanti į vidinius kiemus; sienos sumūrytos iš plytų, padengtų 

šviesiai geltona ir švelniai žydra glazūra. Visur arabeskos —- nuo- 
stabios auksinės linijos melsvame fone, - beje, čia vyrauja ši spal- 
va. Pasvirę minaretai, atrodo, tuoj tuoj nugrius, bet, laimei, vis 
dar laikosi. Jų apdailos emalė, bebaimės keliautojos ponios Uj- 
falvi-Burdon nuomone, toli pralenkia net geriausias mūsų ema- 
lės rūšis. O juk kalbame ne apie kokią nors vazą, pastatytą ant 
pamato, o apie įspūdingo aukščio minaretus! 

Šie statybos meno stebuklai išlaikė savo pirmykštę išvaizdą, 
kurią turėjo dar Marko Polo, XIII amžiaus venecijiečio keliauto- 
j0, aplankiusio Samarkandą, laikais. 

— Na, kaip, pone Bombarnakai? — klausia majoras. —- Ar patin- 
ka jums Registano aikštė? 

— Ji nuostabi! 

— Taip, - įsiterpia ir komikas, - ji visai puikiai galėtų praversti 
kaip nuostabiausia dekoracija baletui. Ar ne tiesa, Karolina? Pa- 
žvelk į šią mečetę prie sodo ir į tą, kuri greta mūsų. 

— Tu teisus, Adolfai, - atsako artistė, - bet dėl didesnio efekto 
aš ištiesinčiau šiuos bokštus, o viduryje įtaisyčiau šviečiančius 
fontanus... 

— Nuostabi mintis, Karolina! Paklausykite, pone Bombarna- 
kai, ar negalėtumėte mums parašyti dramos su fejerija trečiajame 
akte, kuri vyktų štai tokios dekoracijos fone? Kai dėl pavadini- 
mo... 

— Jis savaime siūlosi - „Tamerlanas“. 

Bet komikas mano pasiūlymą sutiko be entuziazmo. Numa- 
nau, kad Azijos nukariautojo figūra jam atrodo nepakankamai 
šiuolaikiška, neatspindi ,,Amžiaus pabaigos" dvasios. (,, Amžiaus 
pabaiga" - prancūzų literatūros ir meno kryptis, susiformavusi 
paskutiniaisiais XTX amžiaus dešimtmečiais.) Pasilenkęs prie žmo- 
nos, ponas Katerna skubiai priduria: 

— Aš mačiau ir gražesnę aikštę už šią — fejerijoje „Nakties 
duktė", pastatytoje „Port-Sen-Marten“" teatre (teatras Paryžiuje). 

— Ir Šatlė „Michaile Strogove", - antrina jam žmona. (,,Mi- 
chailas Strogovas" - Ž.Verno romanas, kurio inscenizacija, pa- 
daryta paties autoriaus, labai sėkmingai ėjo Paryžiaus Šatlė te- 
atro scenoje.) 

Ginčytis su jais beprasmiška. Juk juodu į viską žvelgia per 
teatro dekoracijų prizmę, atiduodami pirmenybę siūbuojančiai dro- 
bei prieš tikras vandenyno bangas, nupieštam dangui — prieš tik- 
rąjį, dirbtiniams medžiams - prieš giraitę. Kambono, Riubė arba 
Žambono dekoracijas, jų nuomone, net kvaila lyginti su natūra- 
liais peizažais. Žodžiu, meną jie kelia aukščiau už gamtą, todėl 
būtų beprasmiška mėginti juos perkalbėti. 

Kadangi prašnekome apie Tamerlaną, klausiu majorą Nolticą, 
ar mums nevertėtų apžiūrėti šio garsaus valdovo mauzoliejaus. 
Majoras atsako, kad jį pamatysime grįždami. 

Mūsų arba privažiuoja prie svarbiausio Samarkando turgaus 
ir, Šiek tiek pavežiojusi mus senamiesčio vingiuotomis gatvėmis, 
kur vyrauja vienaaukščiai namai be jokių komforto požymių, su- 
stoja prie vieno milžiniško apvalaus pastato įėjimo. 

Štai jis, turgus! Visur pilna vilnonių audinių, ryškių atlasinių 
kilimų, gražių nėriniuotų šalikų. Pirkėjai ir pardavėjai atkakliai 
derasi. Iš šilkų išsiskiria „„kanaus“ vadinama medžiaga, kurią, re- 
gis, labai mėgsta Samarkando puošeivos. Bet nei savo kokybe, 
nei blizgesiu ji neprilygsta Liono fabrikų produkcijai. 

Tačiau ponios Katerna akyse plyksteli toks susižavėjimas, tarsi 
ji stovėtų prie „Bon Maršė“ arba „Luvro“ prekystalių (didelės 
parduotuvės Paryžiuje. ). 

— Vilkint suknią iš tokios medžiagos neįmanoma nepadaryti 
efekto „Didžiojoje hercogienėje"! 

— O štai pusbačiai, kurie be galo tiktų vaidinti Ali Bažu „Kan- 
dide"! —- sušunka ponas Katerna. 

Ir kol žmona perka keletą aršinų „kanauso"“, vyras tampa savi- 
ninku žalių pusbačių be pakulnių, kuriuos uzbekai apsiauna prieš 
peržengdami mečetės slenkstį. Visa ši prekyba vyksta padedant 
majorui, mielai sutikusiam tarpininkauti tarp pono Katerna ir par- 
davėjo, be perstojo rėkaujančio tą savo „jok“, „jok'! 

Arba rieda toliau, ir mes patenkame į Bibichanim aikštę, ku- 
rioje stūkso to pat pavadinimo mečetė. Nors ši aikštė ir ne tokios 
taisyklingos formos kaip Registanas, užtat ji, mano akimis, vaiz- 
dingesnė: nuostabiai sugrupuoti griuvėsiai, skliautų, karnizų, ar- 
kų liekanos, pusiau kiauri kupolai, kolonos be kapitelių, tačiau 


106 


stebuklingai išsaugojusios prie pat pamatų be galo ryškią emalę. 
Paskui eina ilga eilė pasvirusių portikų, iš vienos pusės užbai- 
giančių šį erdvų keturkampį. Visa tai daro tuo stipresnį įspūdį, 
kuo senoviškesni Samarkando klestėjimo laikų paminklai kyla 
tokio skvarbiai žydro dangaus ir sodrios žalumos fone, žalumos, 
kokios nepamatysi net operoje, pasakysiu nenorėdamas įžeisti mū- 
sų komiko... Tačiau turiu prisipažinti, kad mes patiriame dar stip- 
resnį įspūdį, kai arba atveža mus į žiemrytinę miesto dalį, prie 
nuostabiausio Centrinės Azijos ansamblio - Šachi Zindos nekro- 
polio, pastatyto 795 Hidžros metais (1392 metais). 

Šio stebuklo neįmanoma aprašyti. Jeigu aš viename sakinyje 
pavartosiu tokius žodžius, kaip mozaika, frontonai, timpanai (ar- 
chitektūros terminas — frontono plokštuma. ), bareljefai, nišos, ema- 
lės, kyšuliai — tai tikro paveikslo vis tiek nenupiešiu. Čia reikia 
dailininko teptuko. Prieš šias nuostabiosios architektūros, kurią 
mums paliko Azijos genijus, liekanas, neatsilaiko jokia vaizduotė. 

Mečetės gilumoje stovi Kasimo ben Abaso antkapis, — šį „šven- 
tąjį" labai aukštai vertina musulmonų religija, jam lenkiasi visi 
tikratikiai. Egzistuoja padavimas, kad jeigu būtų atvertas jo ka- 
pas, Kasimas ben Abasas išeitų iš jo gyvas ir spinduliuojantis 
visa savo didybe. Beje, niekam to iki šiol nepavyko padaryti, to- 
dėl tikintieji tenkinasi padavimu. 

Bet viskas turi savo pabaigą. Laikas jau skirtis su šiomis gro- 
žybėmis. Laimei, ponas ir ponia Katerna nesugadino mūsų susi- 
žavėjimo savo teatriniais prisiminimais. Matyt, ir jiems mečetė 
padarė įspūdį. 

Vėl lipame į arbą, o vežėjas gena risčia savo „balandėlius“ 
ūksmingomis gatvėmis, kurios užlaikomos švariai ir tvarkingai. 

Samarkande daug vaizdingai vilkinčių praeivių — visur šmėk- 
Ši įvairiaspalviai chalatai, o ant galvų - koketiškai apvynioti tur- 
banai. Beje, žmonių tipai čia mišrūs, — o ir kaip kitaip gali būti? 
Juk mieste gyvena apie keturiasdešimt tūkstančių žmonių. Dau- 
giausia iraniškos kilmės tadžikų. Tai tvirto sudėjimo Žmonės ru- 
dai įdegusiais veidais. Pakartosiu čia eilutes, kurias perskaičiau 
ponios Ujfalvi-Burdon pasakojime: „Jų plaukai juodi. Barzdos 
1rgi juodos ir nuostabiai tankios. Akys taisyklingos formos ir be- 

maž visada rudos. Nuostabiai graži nosis, plonos lūpos ir smul- 
kūs dantys. Kakta aukšta ir plati. Veido ovalas pailgas". 

Ir aš negaliu nepritarti ponui Katerna, kuris, pamatęs vieną 
tadžiką, grakščiai susisupusį į ryškų chalatą, suklinka: 

— Koks puikus tipas pirmiesiems vaidmenims! Štai kur tikras 
Melingas! Įsivaizduokite jį vaidinantį Rišpeną „Nana Saibe" ar- 
ba Merisą „Šamilyje“! 

— Jis uždirbtų nemažai pinigų, - priduria ponia Katerna. 

— Kaip visada esi teisi, Karolina, - nudžiunga komikas. 

Beje, jam kaip ir daugeliui aktorių įplaukos yra pats rimčiau- 
sias ir nepaneigiamas dramatinio talento įrodymas. 

Jau penkta valanda, bet šiame neprilygstamame Samarkande 
vieną dekoraciją keičia kita, dar nuostabesnė. Mane tai be galo 
žavi. Spektaklis galėtų tęstis net gerokai po vidurnakčio. Tačiau 
mūsų traukinys išvyksta aštuntą valandą, tenka susitaikyti ir pa- 
aukoti pjesės pabaigą. 

Kadangi aš nusprendžiau (tegu net dėl reporteriško prestižo) 
nepalikti Samarkando neaplankius Tamerlano kapo, tai arba vėl 
pasisuko į pietvakarius ir išlaipino mus prie Guri Emyro kapavie- 
tės, visai šalia rusiškosios miesto dalies. Kokius purvinus kvarta- 
lus pravažiuojame! Kiek apgailėtinų molinių lūšnų regime pake- 
liui! 

Guri Emyro mauzoliejus atrodo daugiau negu didingai. Jį den- 
gia žydras kupolas, savo firma primenantis persų turbaną, o jo 
vienintelis minaretas, dabar jau be viršūnės, žvilga emalės ara- 
beskomis, išlaikiusiomis pirmykštį grožį. 

Įeiname į centrinę salę po kupolu. Ten dunkso „Geležinio Šlu- 
bio" — taip vadino Timūrą Užkariautoją — kapavietė. 

Apsupti keturių jo sūnų kapų, po juodojo nefrito, išmarginto 
užrašais, antkapiu ilsisi Tamerlano, kurio vardas tapo Azijos isto- 
rijos viso XIV amžiaus simboliu, kaulai. Salės sienos irgi išklo- 
tos nefritu su išraižytu jame ornamentu, kuriame pinasi begalybė 
šakelių, o maža kolona prie sienos, atgręžta į pietvakarius, rodo 
Mekos kryptį. 

Ponia Ujfalvi-Burdon teisingai lygina šį Guri Emyro ansamblį 
su šventove. Tokį įspūdį patyrėme ir mes. Mus pagavo pagarbus 

virpulys, kai siaurais ir tamsiais laiptais nusileidome į rūsį, kur 
stovi Tamerlano Žmonų rr ir dukterų antkapiai. 

— Na, kas gi buvo tasai Tamerlanas, apie kurį čia tik ir kalba- 
ma? - klausia ponas Katerna. 

— Tamerlanas, - atsako jam majoras Nolticas, - buvo vienas iš 
didžiausių pasaulio užkariautojų, netgi pats didžiausias, jeigu jo 
didybę matuotume jo nukariautų žemių skaičiumi. Azija į rytus 
nuo Kaspijos jūros, Persija ir provincijos į šiaurę nuo jos sienų, 
Rusija iki Azovo jūros, Indija, Sirija, Mažoji Azija ir pagaliau 
Kinija, prieš kurią šis karvedys metė du šimtus tūkstančių karių, 
— visas žemynas buvo jo karinių veiksmų teatras. 

— Ir jis buvo šlubas? 

— Taip, pone, kaip ir Genzerikas, Šekspyras, Baironas, Valte- 
ris Skotas, Taleiranas - kas, beje, nesukliudė jam nukeliauti mil- 
žiniškus atstumus. Bet koks fanatiškas ir kraugeriškas jis buvo! 
Istorikai teigia, kad Delyje Tamerlanas įsakė nužudyti šimtą tūks- 
tančių belaisvių, o Bagdade liepė pastatyti obeliską iš aštuonias- 
dešimties tūkstančių galvų. 

— Aš labiau vertinu obeliską Santarvės aikštėje! - sako ponas 
Katerna. - Be to, jis padarytas iš vieno gabalo. 

Paliekame Guri Emyro mečetę, o kadangi jau laikas, kaip sa- 
ko mūsų komikas, „prisišvartuoti', arba skubiai pristato mus į 
stotį. 

Nepaisydamas nevykusių Katerna šeimos pastabų, aš vis dar 
negalėjau atsikratyti stipraus įspūdžio, kurį sukėlė nuostabūs se- 
noviški Samarkando paminklai. 

Bet staiga tai, ką pamačiau gretimoje prie geležinkelio stoties 
gatvėje, sugrąžino mane į tikrovę — Tamerlano sostinės centre 
važiavo du dviratininkai. 

— Žiūrėkite, žiūrėkite! - šaukia komikas. — Chalatai ant ratų! 

Tai buvo tadžikai arba uzbekai! 

Dabar tikrai turėjome palikti senąjį miestą, kurį įžeidė mecha- 
ninio transporto šedevrai, ką ir padarė mūsų traukinys aštuntą 
valandą vakaro. 

Tryliktasis skyrius 


O po valandos mes jau pietavome. Vagone restorane pasirodė 
naujų veidų, tarp jų — ir du negrai. 

— Nė vienas 1š šių keleivių toliau kaip iki rusų-kinų sienos 
nevažiuos, pone Bombarnakai, — tarė Popovas. 

— Juo geriau. Vadinasi, jie neturėtų manęs dominti. 

Prie pietų stalo susirinko visi dvylika mano numerių. Manau, 
kad daugiau jų nebeturėsiu. Majoras Nolticas nesiliauja stebėjęs 
Faruskiarą. Nejaugi jį kuo nors įtaria? Ar ir jam nepasirodė keis- 
ta, kad Faruskiaras, regis, pažįsta tuos tris mongolus, važiuojan- 
čius antra klase, bet kažkodėl stengiasi tą slėpti? Ar tik majoro 
vaizduotė neužsiplieskė taip pat stipriai kaip ir mano, o gal jis 
rimtai priėmė mano pokštą? Visai natūralu, kad aš, žurnalistas, 
be to, kronininkas, sensacijų gaudytojas, panorau įžvelgti šiame 
paslaptingame personaže garsiojo Ki Dzango varžovą, jeigu ne 
patį Ki Dzangą. Bet kas galėtų patikėti, kad majoras, rimtas žmo- 
gus, rusų karo gydytojas, nuoširdžiai reaguos į tokį fantastišką 
prasimanymą! Apie tai dar pasikalbėsime... 

Beje, netrukus pamirštu įtartinąjį mongolą, mintimis grįžęs 
prie žmogaus dėžėje, kuriam dabar privalau skirti visą dėmesį. 

Kad ir kaip jausčiausi pavargęs po ilgos kelionės po Samar- 
kandą, būtiniausiai rasiu progą aplankyti jį šią naktį. 

Po pietų visi sugrįžo į savo vietas, ketindami pamiegoti iki 
Taškento. 

Nuo Samarkando iki Taškento yra trys šimtai kilometrų. Trau- 
kinys ten pasirodys ne anksčiau kaip septintą valandą ryto ir vi- 
soje šioje trasoje stabtelės tik trijose tarpinėse stotyse, kad apsi- 
rūpintų vandeniu ir kuru. Viskas tarsi klostosi palankiai, kad ra- 

miai galėčiau įgyvendinti savo planą! Be to, ir naktis tamsi - dan- 
gų apgulė debesys, nei mėnulio, nei žvaigždžių. Rengiasi lyti, 
stiprėja vėjas. Vargu ar kas nors įsinorės tokią naktį ir tokiu oru 
stovėti aikštelėje. Svarbiausia — pagauti momentą, kai Popovas 
kietai įmigs. 

Beje, ilgai šnekučiuotis su paslaptingu nepažįstamuoju nėra 
jokio reikalo. Svarbiausia - jį nuraminti. Turiu sužinoti ne dau- 
giau, negu tokiais atvejais reikia reporteriui: kas jis toks, kas to- 
kia madmuazelė Zinka Klork, ko jam prireikė Pekine, kad pasi- 
rinko tokį keistą būdą keliauti, kiek turi lėšų, kokios jo pažiūros, 
įsitikinimai, skonis, įpročiai, ką veikė anksčiau; kokie ateities pla- 
nai ir taip toliau, žodžiu, visko, ko reikia geram interviu. Kaip 
matote, ne taip jau daug... 

Pirmiausia privalau palaukti, kol vagone visi užmigs. Šitai at- 
sitiks gana greitai, nes keleiviai gerokai pavargo Samarkande. Grį- 
Žę iš vagono restorano, jie tuoj pat ištiesė sofas ir pasitaisė guo- 
lius. Keli vyrai buvo išėję į aikštelę parūkyti, tačiau stiprus vėjas 
netrukus suvarė juos atgal į vagoną. Visi įsitaisė savo vietose, 
nuleido žibintų užuolaidėles, todėl jau pusę vienuoliktos vienų 
alsavimas, o kitų knarkimas susimaišė su tolygiu ratų trinksėjimu 
1r buferių tarškėjimu. 

Vis dar stoviu aikštelėje, o Popovas man sako: 

— Šiąnakt niekas neturėtų mums trukdyti. Patariu jums gerai 
1šsimiegoti. Bijau, kad kitą naktį, kai važiuosime per Pamyro kal- 
nų tarpeklius, ramybės nebus. 

— Dėkoju, pone Popovai, paklausysiu jūsų patarimo. 

Traukinio viršininkas palinki man labos nakties ir užsidaro 
savo kupė. 

Grįžti į vagoną nebėra reikalo, todėl dar stoviniuoju aikštelė- 
je. Nei kairėje, nei dešinėje nieko nematyti. Samarkando oazė 
jau užpakalyje, o bėgiai tįsta per bekraštę lygumą. Prabėgs dar 
kelios valandos, kol traukinys pasieks Syrdarją. Per šią upę per- 
mestas tiltas ne toks ilgas kaip per Amudarją. 

Tiktai pusę dvyliktos pagaliau ryžtuosi atidaryti bagažo vago- 
no duris, o įžengęs tylutėliai užveriu jas už savęs. 

Žinau, kad jaunasis rumunas kai kada išeina iš dėžės. O jeigu 

ūmai dabar jam šaus mintis truputį pasimankštinti ir pamiklinti 
kojas? 

Tačiau vagone mirtina tyla. Pro išgręžtas skylutes neprasimu- 
ša ne menkiausia švieselė. Tuo geriau. Vadinasi, 11 numerio ne- 
priblokš netikėtas mano pasirodymas. Rumunas, be abejo, mie- 
ga. Stuktelsiu du sykius į dėžės sienelę, pažadinsiu jį, o paskui 
negaišdami pasiaiškinsime. Viskas labai paprasta. 

Slenku pirmyn apgraibomis. Mano ranka paliečia dėžę, pas- 
kui priglaudžiu ausį prie priekinės sienelės ir įsiklausau. 

Nieko negirdėti — nei šnaresio, nei alsavimo. Kur gi rumunas? 
Nejaugi spėjo išlįsti? Galbūt 1r išlipo kurioje nors stotyje, o aš to 
nepastebėjau?.. Sudie tada kartu su juo ir reportažui!.. Nejuokais 
išsigąstu atidžiai klausydamasis... 

Ne! Jis nepabėgo... Girdžiu vyruko ramų ir lygų kvėpavimą. 
Miega... Miega kaip koks teisuolis šis miklus apgavikas, šis „„zui- 
kis", apšovęs geležinkelio kompaniją. 

Jau buvau bemėginąs pabelsti į sienelę, kai ūmai išgirdau skvar- 
bias garvežio švilpuko treles. Bet juk traukinys neturi čia sustoti... 
Laukiu, kol liausis švilpesys, ir tada tyliai pabarbenu į sienelę... 

Jokio atsakymo. 

Vėl pabeldžiu, bet jau stipriau. 

Ne tiek išgirstu, kiek pajuntu nuostabos ir išgąsčio padiktuotą 
judesį. 

— Atidarykite... atidarykite! — sakau rusiškai. - Nebijokite! Su 
jumis kalbasi draugas. 

Nors sienelė, priešingai mano lūkesčiui, neatsidarė, tačiau dė- 
žėje čirkštelėjo degtukas ir užsidegė silpna švieselė. 

Žvelgiu į kalinį pro nedideles angeles. 

Jo veidas persikreipęs, akys klajoja... Vyrukas, matyt, negali 
suvokti, ar sapnuoja, ar iš tikrųjų jį kažkas pažadino. 

— Atidarykite, mano drauge. Atidarykite ir pasikliaukite atsi- 
tiktinai sužinojusiuoju jūsų paslaptį... Niekam nieko nesakysiu... 
Priešingai, galiu jums būti naudingas. 

Vargšas tarsi truputį nusiramino, bet sustingo ir nejuda. 

— Manau, kad esate rumunas. O aš esu prancūzas. 

— Prancūzas? Jūs —- prancūzas?.. — paklausė jis mano gimtąja 

kalba, tik su nežymiu akcentu. 

Santykiai pradeda megztis. 

Priekinė sienelė atsivėrė. 

— Ar niekas negali mūsų pamatyti arba išgirsti? - pašnibždo- 
mis klausia naujasis draugas. 

— Niekas. 

— O traukinio viršininkas? 

— Kietai miega. 

Rumunas ima mane už abiejų rankų ir stipriai jas spaudžia... 
Jaučiu, kad jam reikia pagalbos... Supranta, kad gali pasikliauti 
nepažįstamuoju... Ir vis dėlto jo lūpos išspaudžia prislopintą le- 
menimą: 

— Neišduokite manęs!.. Prašau, neišduokite!.. 

— Nesijaudinkite. Argi neprisimenate, su kokia simpatija pran- 
cūzų laikraščiai rašė apie austrą siuvėją ir tuos ispanus - jaunikį 
1 nuotaką, kurie irgi pasirinko lygiai tokį pat keliavimo būdą? 
Argi laikraščiai nepradėjo rinkti lėšų jų naudai?.. O jūs bijote, 
kad aš būdamas kronininkas.... žurnalistas... 

— Tai jūs žurnalistas? 

— Klaudijus Bombarnakas, „XX amžiaus" korespondentas. 

— Ir jūs važiuojate iki Pekino?.. 

— Iki Pekino! 

— Pats Dievas jus pasiuntė. 

— Visiškai ne Dievas, o laikraščio redakcija. Susiimkite ir pa- 
tikėkite manimi! Pasistengsiu būti jums naudingas... 

— Dėkoju, pone Bombarnakai! 

— O kaip jus vadina? 

— Kinko! 

— Kinko? Puikus vardas mano straipsniams! Jūs rumunas ar ne? 

— Rumunas iš Bukarešto... 

— Bet jūs turbūt gyvenote ir Prancūzijoje? 

— Ketverius metus tarnavau pameistriu Paryžiuje pas vieną 
baldų apmušėją, gyvenusį Sent Antuano priemiestyje. 

— O paskui grįžote į Bukareštą? 

— Taip, ir ten užsiėmiau savo amatu iki tos dienos, kol nebepa- 
jėgiau nugalėti troškimo išvykti... 

— Išvykti?.. Bet kodėl? 

— Kad vesčiau! 

— Vestumėte... madmuazelę Zinką... 

— Zinką? 

— Taip, madmuazelę Zinką Klork, Šachua gatvė, Pekinas, Ki- 
nija. 

— Tai jūs Žinote?.. 

— Be abejonės... Juk adresas užrašytas ant dėžės... 

— Ak taip, teisybė! 

— Kas ta Zinka Klork? 

— Jauna rumunė. Susipažinau su ja Paryžiuje, ten ji mokėsi 
pas modistę... 

— Taip ir maniau. 

— Ji irgi grįžo į Bukareštą... O paskui jai pasiūlė vadovauti 
madų parduotuvei Pekine... Mes, pone, labai mylėjome vienas 
kitą, o jai teko išvažiuoti... Ir štai jau metai, kaip mudu išsisky- 
rę!.. Prieš tris savaites gavau laišką... Jos reikalai klostosi gerai... 
Jeigu nuvažiuosiu į Pekiną, tai irgi susikursiu sau padėtį ir pradė- 
siu uždirbti ne mažiau kaip... Ir štai, ilgai nesukęs galvos, leidau- 
si kelionėn... į Kiniją. 

— Dėžėje? 

— Bet tik pagalvokite, pone Bombarnakai, — tęsė rausdamas 
Kinko. - Ką dar galėjau sumanyti? Pinigų pakako nupirkti tik 
šiai dėžei, na ir šiek tiek įsidėti maisto kelionei... turėjau pats 
save pasiųsti bagažu... man padėjo vienas paslaugus bičiulis... 
Juk vien tik bilietas nuo Tifliso iki Pekino kainuoja tūkstantį fran- 
kų... Bet, prisiekiu, kai pakankamai uždirbsiu, tai atlyginsiu kom- 
panijai visus nuostolius... Patikėkite, kad... 

— Aš tuo nė kiek neabejoju, Kinko... Ir kai tik nuvažiuosite į 
Pekiną... 

— Zinką įspėjau. Dėžė bus nugabenta tiesiai į jos butą, į Ša- 
chua gatvę, ir ji... 

— Sumokės už pristatymą? 

— Taip, pone. 

— Ir su didžiausiu malonumu, esu įsitikinęs... 

— Žinoma... juk mudu labai mylime vienas kitą! 


114 


> —— "17270 


— Be to, Kinko, ko tik nepadarysi dėl jaunikio, kuris ištisas dvi 
savaites sutiko tapti bagažu su užrašu: 


Atsargiai, veidrodžiai! Neversti ant šono! 
Saugoti nuo drėgmės! 


— Ir jūs dar šaipotės iš vargšo žmogaus! 

— Ką jūs, net į galvą man nešovė... Galite būti tikras, kad pa- 
darysiu viską, kas tik įmanoma, kad nuvyktumėte pas madmua- 
zelę Zinką Klork sausas ir nesudaužytas, ir apskritai - sveikas ir 
gyvas! 

— Dar kartą jums dėkoju, pone. Patikėkite, kad nebūsiu nedė- 
kingas. 

— Ė, mano drauge, aš ir taip būsiu apdovanotas... Ir net su kau- 
pu! 

— Kokiu būdu? 

— Aprašysiu laikraštyje visą jūsų kelionę iš Tifliso į Pekiną. 
Savaime aišku, kai jau būsite saugus. Tiktai įsivaizduokite, kokia 
bus sensacinga antraštė: Įsimylėjėlis dėžėje! Zinka ir Kinko! Pus- 
antro tūkstančio Ijė per Centrinę Aziją bagažo vagone!!! 

Jaunasis rumunas negalėjo sulaikyti šypsenos: 

— Tiktai nereikėtų pernelyg skubėti... 

— Nebijokite! Garantuoju atsargumą ir kuklumą - kaip geriau- 
siose santuokų kontorose. 

Iš atsargumo nuslinkau prie vagono durų, norėdamas įsitikin- 
ti, jog mums negresia pavojus, o paskui tęsiau pokalbį. 

Savaime aišku, Kinko panoro sužinoti, kaip man pasisekė at- 
skleisti jo paslaptį. Papasakojau, kad atkreipiau dėmesį į dėžę 
plaukiant per Kaspiją, o vėliau išgirdau kažkieno kvėpavimą ir 
pamaniau, kad viduje yra kažkoks gyvūnas. Kinko labai pralinks- 
mėjo. Rumunui pasirodė pašėlusiai juokinga, kad jį palaikiau plėš- 
riu žvėrimi. Tai jis plėšrūnas! Daugių daugiausia - ištikimas šu- 
nėkas. Bet aš tuoj pat informavau, kad kai jis nusičiaudėjo, be- 
mat jį pakėliau gyvų būtybių pakopomis iki žmogaus rango. 

— O ar žinote, - paklausė jaunuolis pritildęs balsą, - kas atsiti- 
ko užpraeitą naktį? Vagonas kaip visada buvo uždarytas, aš užsi- 

žiebiau lempelę ir vos tik pradėjau vakarieniauti... kai staiga į 
dėžės sienelę kažkas pastukseno... 

— Tai buvau aš, Kinko. Juk mudu galėjome susipažinti aną 
naktį... Bet traukinys užlėkė ant kažkokio kupranugario, neatsar- 
giai sumaniusio užgriozti mums kelią, ir ėmė stipriai stabdyti. 
Prasidėjo sąmyšis, aš vos spėjau išbėgti į aikštelę... 

— Tai ten buvote jūs? —- sušuko Kinko. - Na, dabar galiu ramiai 
atsikvėpti... Jeigu jūs būtumėte žinojęs, kiek baimės išgyvenau!.. 
Maniau, kad mane susekė, sužinojo, jog važiuoju dėžėje... Ir jau 
sau įsivaizdavau, kaip ateina manęs suimti, perduoda policijos 
agentams, areštuoja, pasodina į Mervo arba Bucharos kalėjimą. 
Juk rusų policija juokauti nemėgsta! Ir mažoji Zinka veltui lauk- 
tų Pekine... ir aš niekada daugiau jos nebepamatyčiau... jeigu, 
žinia, netęsčiau kelionės pėsčiomis... Bet ir šitaip sutikčiau ke- 
liauti, garbės žodis, pone, tikrai būčiau sutikęs! 

Jaunuolis kalbėjo taip karštai, kad negalėjau abejoti jo nesu- 
tramdoma valia. 

— Labai apgailestauju, mano drąsusis Kinko, kad pridariau jums 
tiek bėdų. Bet dabar, matau, nusiraminote, todėl drįstu manyti, 
kad nuo to laiko, kai mudu susidraugavome, jūsų sėkmės šansai 
net padidėjo. 

Paskui paprašau Kinko parodyti, kaip jis įsitaisė dėžėje. 

Pasirodo, kad labai paprastai - geriau nė nesugalvosi. Gilumoje 
— sėdynė, bet ne palei sienelę, o kampe, taigi lengvai galima ištiesti 
kojas. Po sėdyne - kažkas panašaus į trikampę pintinę su dangčiu, 
kurioje sudėtos maisto atsargos ir būtiniausi stalo įrankiai: lenkti- 
nis peilis ir metalinis puodukas. Ant vienos vinies — apsiaustas ir 
apklotas, ant kitos — maža lempelė, kuria užsižiebdavo naktimis. 

Savaime suprantama, kad atidaromoji sienelė leidžia kaliniui 
bet kurią akimirką palikti savo ankštą kalėjimą. Tačiau jeigu ne- 
Šikai neatkreiptų dėmesio į įspėjamuosius užrašus ir pastatytų dėžę 
tarp kitų, Kinko nebegalėtų atidaryti sienelės ir būtų priverstas 
prašyti pagalbos, nelaukdamas kelionės pabaigos. Bet įsimylėjė- 
liai, matyt, turi savo dievą, o jis, be abejonių, globoja Zinką ir 
Kinko. Rumunas man papasakojo, kad kasnakt gali pasivaikščio- 
ti po vagoną, o sykį išdrįso net išlipti į peroną. 

— Tai padarėte Bucharoje... Aš jus mačiau. 

— Matėte? 

— Taip, ir pamaniau, kad norite pabėgti. Bet pažinau jus tik 
todėl, kad žvilgtelėjau pro dėžės skylutes į vidų, kai buvau užėjęs 
į bagažo vagoną. Niekam kitam ir į galvą negalėjo ateiti mintis 
jus kuo nors įtarti. Bet vis dėlto labai rizikavote. Nebekartokite 
daugiau tokių eksperimentų. Leiskite jau geriau man pasirūpinti 
jūsų racionu. Pirma patogia proga atnešiu jums kokio nors valgio. 

— Dėkoju jums, pone Bombarnakai. Dabar turbūt galiu nebe- 
sibaiminti, kad mane suras... Nebent prie Kinijos sienos... arba 
tikriau — Kašgare. 

— O kodėl Kašgare? 

— Šnekama, kad muitininkai ten labai griežtai tikrina krovi- 
nius, vežamus į Kiniją. Bijau, kad jie neimtų tikrinti bagažo... 

— Iš tikrųjų, Kinko, jums turbūt teks išgyventi keletą sunkių 
valandų. 

— Ir jeigu mane aptiks... 

— Aš būsiu greta ir padarysiu viską, kad jums neatsitiktų nieko 
bloga. 

— Ak, pone Bombarnakai! - šūktelėjo Kinko. - Kaip galiu at- 
silyginti jums už tokį gerumą? 

— Labai lengvai, mano drauge. 

— Bet kaip? 

— Pakvieskite į savo vestuves. 

— O, žinoma, pone Bombarnakai, jūs būsite didžiausias mūsų 
svečias. 

Dar sykį paspaudžiame vienas kito ranką, ir, po teisybei, man 
atrodo, kad šio šaunaus vaikino akyse sublizgėjo ašaros. Jis už- 
gesino lempelę ir uždarė sienelę; nueidamas dar sykį iš dėžės iš- 
girdau „ačiū“ ir „iki pasimatymo". p 

Išėjęs iš bagažo vagono ir uždaręs duris, įsitikinu, kad Popo- 
vas vis dar miega. Kelias minutes kvėpuoju gaiviu nakties oru, 
paskui nužingsniuoju į savo vietą greta majoro Noltico. 

Ir prieš užmerkdamas akis galvoju apie jaunąjį rumuną, kurio 
dėka mano kelionės užrašai turės kur kas labiau sudominti skai- 
tytojus. 

Keturioliktasis skyrius 


1870 metais rusai mėgino Taškente organizuoti mugę, kuri ne- 
nusileistų Nižnij Novgorodo mugei. Mėginimas nepasisekė, nes 
buvo priešlaikinis. O po dvidešimties metų viskas lengvai pavy- 
ko Užkaspijo geležinkelio, sujungusio Taškentą su Samarkandu, 
dėka. 

Dabar ten gausiai renkasi ne tiktai pirkliai su savo prekėmis, 
betir maldininkai piligrimai. Galima įsivaizduoti, kokį mastą įgaus 
šventųjų vietų lankymas, kai tikratikiai musulmonai galės keliau- 
ti į Meką geležinkeliu! 

Reikia pripažinti, kad visi Turkestano miestai daug kuo pana- 
šūs. Pamatęs jų vienus, drąsiai gali pasakyti, kad regėjai ir kitus, 
jeigu nesigilinsi į smulkmenas. 

Jau ne sykį pranešiau skaitytojams, kad, prijungus Vidurinę 
Aziją prie Rusijos, šalia senųjų miestų išaugo nauji. Tai matėme 
Merve, Bucharoje ir Samarkande. Ne išimtis ir Taškentas. 

Senajame mieste - tos pačios kreivos gatvės; neišvaizdūs, iš 
molio drėbti namukai; gana netvarkingi turgūs, karavansarajai, 
suplukti iš „„samana“ — saulėje išdžiovintų nedegtų plytų; kelios 
mečetės ir mokyklos. 

Gyventojai bemaž tokie pat kaip ir kituose Turkestano mies- 
tuose: uzbekai, tadžikai, kirgizai, nogajai, žydai, nedaug afganų 
ir indų, be abejo, daug rusų, kurie čia įsitaisė lyg namuose. 

Kas be ko, žydai čia susigrūdo bene gausiau negu kituose mies- 
tuose. Nuo to laiko, kai Taškentą ėmė tvarkyti rusų administraci- 
ja, jų padėtis aiškiai pagerėjo: jie gavo pilietines teises. 

Apžiūrėti miestui, deja, galiu skirti tik dvi valandas ir tai da- 
rau su būdingu reporterio kruopštumu. Perbėgu per didįjį turgų - 

paprastą lentomis apmuštą pastatą, kur guli krūvos rytietiškų me- 
džiagų, šilkinių audinių, metalinių indų, taip pat įvairūs kinų ga- 
miniai, tarp kurių matau nuostabiai padarytų porceliano dirbinių. 

Senojo Taškento gatvėse gana dažnai gali išvysti moteris. Di- 
džiam musulmonų nepasitenkinimui, šioje šalyje nebėra vergių. 

Majoras Nolticas man pasakojo, kad pats girdėjo vieną seną 
uzbeką sakant: „Vyro galybei atėjo galas. Dabar nebegali primušti 
žmonos, nesusilaukdamas jos grasinimo pakliūti į caro teismą. 
Juk tai tikras santuokos ardymas!" 

Nežinau, ar čia dar muša žmonas ar jau ne, bet jeigu vyras taip 
elgiasi, tai puikiausiai Žino, kad gali būti patrauktas atsakomy- 
bėn. Ar tikite? Šie keisti rytiečiai draudimo mušti nelaiko jokia 
pažanga! Galbūt jie prisimena, kad pagal padavimą žemės rojus 
yra netoli nuo čia - tarp Syrdarjos ir Amudarjos, kad mūsų pra- 
motė Ieva gyveno tame pirmykščiame sode ir, be abejo, nebūtų 
padariusi pirmapradės nuodėmės, jeigu iš anksto būtų gavusi į 
kailį? Beje, neverta dėl šio reikalo daug šnekėti. 

Tiesa, man nepavyko kaip poniai Ujfalvi-Burdon girdėti, kaip 
vietos orkestras generalgubernatoriaus sode groja „Nantero gais- 
rininkus", nes tą dieną jis grojo „Pergalės tėvus". Nors šie moty- 
vai aiškiai nevietiniai, jie skambėjo visiškai maloniai prancūzo 
ausiai. 

Išvažiavome iš Taškento lygiai vienuoliktą valandą ryto. Vie- 
tovė, per kurią eina geležinkelis, pamažu šiek tiek įvairėja. Dabar 
tai banguota lyguma, kurioje jau kyla rytų kalnų sistemos pirmo- 
sios atšakos. Artėjame prie Pamyro kalnų. Bet traukinys rieda 
įprastu greičiu visą šimtą penkiasdešimt kilometrų atstumą iki 
Chodžento. 

Mintimis vėl grįžtu prie narsiojo Kinko. Jo nepagražinta mei- 
lės istorija sujaudino mane iki širdies gilumos. Jaunikis keliauja 
bagažu.. Nuotaka moka už pristatymą... Esu tikras, kad majoras 
Nolticas susidomėtų šia balandėlių pora, iš kurių vienas tūno už- 
darytas narve, ir, manau, nepakeltų triukšmo dėl šio geležinkelio 
„Zuikio“... Taip ir maga smulkiai jam papasakoti apie slėptuvę 
bagažo vagone. Bet juk paslaptis priklauso ne man vienam, todėl 
neturiu teisės jos išduoti. 


121 


Taigi laikau liežuvį už dantų, o kitą naktį, jeigu pasitaikys pro- 
ga, pasistengsiu atnešti tai „sraigei“ ko nors valgomo. Negi Kin- 
ko savo mediniame dėkle nepanašus į sraigę kriauklėje bent jau 
todėl, kad iš savo „namuko“ gali tik neilgam iškišti nosį? 

Į Chodžentą atvykstame trečią valandą po vidurdienio. Čia 
žemė derlinga, kėste apkėsta vešlios žalumos. Rūpestingai pri- 
žiūrimi daržai kaitaliojasi su didžiuliais plotais dobilų, kurie per 
metus nupjaunami keturis ar penkis kartus. Palei kelius, vedan- 
čius į miestą, ilgomis eilėmis auga seni šilkmedžiai, traukiantys 
žvilgsnį savo puikiais kamienais ir aikštingai išsilanksčiusiomis 
šakomis. 

Ir šis miestas padalytas į dvi dalis — senąją ir naująją. Jeigu 
1868 metais Chodžente buvo priskaičiuojama tiktai trisdešimt 
tūkstančių gyventojų, tai dabar jų padaugėjo iki keturiasdešimt 
penkių-penkiasdešimties tūkstančių. Taip atsitiko dėl prekybos 
ryšių plėtros: naujos rinkos traukia ir pardavėjus, ir pirkėjus. 

Chodžente stovėsime tris valandas. Aš padarau miestui skubų 
reporterio vizitą, pavaikščioju po Syrdarjos pakrantę. Per šią 
drumzliną upę, nuplaunančią aukštų kalnų papėdes, permestas 
tiltas, po kurio vidurine dalimi praplaukia gana dideli laivai. 

Oras čia labai karštas. Kadangi Chodžentą tarsi kokia širma 
dengia kalnai, tai čia nesijaučia stepių vėjų. Chodžentas - bene 
pats tvankiausias Turkestano miestas. 

Sutikau abu Katerna. Komikas nusiteikęs gana pakiliai. 

— Niekada nepamiršiu Chodžento, pone Klaudijau. 

— Kodėl? 

— Ar matote šiuos persikus? - atsako jis, rodydamas man sun- 
kų paketą su vaisiais. 

— Jie tikrai puikūs... 

— Ir labai nebrangūs! Keturios kapeikos už kilogramą, kitaip 
sakant, dvylika santimų! 

— O todėl, kad čia persikų nors vežimu vežk. Persikas - Azijos 
obuolys, ir pirmoji jį prakando kažkokia... madam Adam. 

— Tokiu atveju aš jai mielai atleidžiu! —- sušunka ponia Kater- 
na, suleisdama dantis į sultingą vaisių. 

Nuo Taškento geležinkelis staiga leidžiasi į pietus, į Chodžen- 

to pusę, o nuo ten suka į rytus, į Kokandą. Taškento stotyje Didy- 
sis Transazijos kelias labiausiai priartėja prie Didžiosios Sibiro 
magistralės. Dabar jau tiesiama nauja atšaka, kuri netrukus su- 
jungs Taškentą su Semipalatinsku, ir šitaip Vidurinės Azijos ge- 
ležinkeliai šusijungs su Šiaurės Azijos magistrale, sudarydami 
vientisą tinklą. (Priminsiu skaitytojams, kad romano rašymo me- 
tu Užkaspijo geležinkelis ėjo tik iki Samarkando, o linija, per 
Semipalatinską jungianti Vidurinę Azija su Sibiru /būsimasis Turk- 
sibas/, dar net nebuvo planuojamas. Tai dar vienas iš daugelio 
pavyzdžių, kai Ž.Verno fantazija po kelių dešimtmečių būna įgy- 
vendinama.) 

Už Kokando pasuksime tiesiai į rytus ir, aplenkę Margelaną 
bei Ošą, dumsime išilgai Pamyro plato tarpeklių, kol pasieksime 
Turkestano-Kinijos sieną. 

Vos tik traukinys pajudėjo, keleiviai suplūdo į vagoną restora- 
ną. Nematau nė vieno nepažįstamo veido. Nauji keleiviai įlips tik 
Kašgare. Tenai rusų virtuvė užleis vietą kinų, t.y. „padangių“ 
virtuvei, — ir nors pats jos pavadinimas primena nektarą bei Olimpo 
ambroziją, galbūt mes daug prarasime dėl šios permainos. 

Fulkas Efrinelis sėdi savo įprastoje vietoje. Lengva pastebėti, 
kad jis ir mis Horacija Bluet užmezgė intymią draugystę, parem- 
tą panašiais skoniais ir polinkiais. Niekas iš mūsų neabejoja, kad 
reikalas artėja vestuvių link, ir jie ilgai nedels, kai tik išlips iš 
traukinio. Tai bus deramas amerikiečio ir anglės geležinkelio ro- 
mano finalas. Tiesą sakant, Zinkos Klork ir Kinko romanas man 
kur kas labiau prie širdies. 

Mes sėdime savo kompanijoje. „Mes“ — tai patys simpatiš- 
kiausi mano numeriai — majoras Nolticas, Katerna šeima, jauna- 
sis Pan Šao, kuris į šiurkščius komiko pokštus atsakinėja subtiliu 
paryžietišku sąmojumi. 

Pietūs geri, nuotaika linksma. Susipažįstame su trečiąja kil- 
niojo venecijiečio Kornaro, nustačiusio tikrąjį valgymo ir gėri- 
mo matą, taisykle. Pan Šao pats išprovokuoja daktarą pradėti šį 
pokalbį, ir Tio Kinas ima jį mokyti su tikra budistine kantrybe. 

— Ši taisyklė, - sako jis, - pagrįsta tuo, kad kiekvienas tempe- 
ramentas, priklausomai nuo lyties, amžiaus, fizinės sandaros ir 

gyvybingumo, reikalauja skirtingo kiekio maisto. 

— O kokie jūsų, daktare, temperamento poreikiai? — domisi 
ponas Katerna. 

— Keturiolikos uncijų kieto 1r skysto maisto... (Uncija - apie 
30 gramų.) 

— Per valandą? 

— Ne, pone, per dieną, - atsako Tio Kinas. - Beje, šį kiekį 
įžymiausiasis Kornaras vartodavo nuo trisdešimt šešerių metų, 
kas padėjo jam išsaugoti kūno ir proto jėgas, kad sulaukęs devy- 
niasdešimt penkerių parašytų savo ketvirtąjį traktatą ir išgyventų 
šimtą dvejus metus. 

— Šia proga duokite man penktą kotletą! - sušunka Pan Šao ir 
garsiai kvatoja. 

Nieko nėra smagiau, kaip bičiuliškai šnekučiuotis prie puikiai 
serviruoto stalo. Tačiau, deja, predermės verčia mane užrašų kny- 
gutę papildyti pastabomis apie Kokandą. Ten nuvažiuoti turime 
devintą valandą vakaro, kai bus jau tamsu. Todėl prašau majorą 
pateikti man kai kurių žinių apie paskutinį reikšmingesnį miestą 
rusų Turkestano teritorijoje. 

— Man tai juo lengviau padaryti, - atsako majoras, - kad aš 
penkiolika mėnesių tarnavau Kokando įguloje. Labai gaila, jog 
negalėsite aplankyti šio miesto, visiškai išsaugojusio savo azijie- 
tišką išvaizdą, kadangi mes dar nespėjome prilipdyti prie jo nau- 
jų kvartalų. Išvystumėte ten aikštę — tokios antros neįmanoma 
rasti visoje Azijoje; didingus Chudojarchano rūmus ant šimto met- 
rų aukščio kalvos; juose iš ankstesnio valdytojo laikų išliko uz- 
bekų meistrų darbo patrankos. Šie rūmai, galiu jus užtikrinti, ne 
be pagrindo laikomi tikru architektūros stebuklu. Jūs prarandate 
puikią progą pavartoti pačius subtiliausius epitetus, kokius tik 
turite savo leksikone, kad aprašytumėte priėmimų salę, dabar pa- 
verstą rusų cerkve; ilgą kambarių su parketu iš skirpsto labirintą; 
rausvą paviljoną, kuriame su tikrai rytietišku vaišingumu sutik- 
davo svetimšalius; vidinį kiemą, išdekoruotą maurišku ornamen- 
tu, primenančiu nuostabias architektūrinės Algambros įmantry- 
bes; (Algambra - rūmai Ispanijoje, garsus XIII-XIV amž. maurų 
architektūros paminklas.) terasas su puikiu vaizdu į miestą ir apy- 

linkes; dailius haremo pastatus, kur gražiai sutardamos gyveno 
sultono Žmonos, — tūkstantis žmonų, daugiau kaip šimtu, negu 
turėjo karalius Saliamonas; raižytus fasadus, sodus su rafinuotais 
skliautais ir altanomis iš suaugusių vynuogienojų... Štai ką galė- 
tumėte pamatyti Kokande... 

— Bet aš visa tai jau regėjau jūsų akimis, brangusis majore, be 
to, tikiuosi, kad ir skaitytojai nesijaus nuskriausti. Tik dar pasa- 
kykite, ar Kokande yra turgus? 

— Turkestano miestas be turgaus - lygiai tas pat, kas Londonas 
be dokų. 

— Arba Paryžius be teatrų! — sušunka pirmasis komikas. 

— Taip, Kokande yra keli turgūs, o vienas jų įsitaisęs ant tilto 
per Socho upę, tekančią per miestą dviem atšakom. Ten parduo- 
dami geriausi Azijos audiniai, už kuriuos mokama auksiniais „ti- 
liais“ — mūsų pinigais išeitų trys rubliai šešiasdešimt kapeikų. 

— O dabar, majore, prašau papasakoti apie vietines mečetės ir 
medreses. 

— Su mielu noru, pone reporteri, kadangi jų neįmanoma paly- 
ginti su Bucharos ir Samarkando įžymybėmis. 

Aš pasinaudojau majoro Noltico paslaugomis, todėl jo dėka 
„XX amžiaus" skaitytojai galės susidaryti bent jau šiokį tokį Ko- 
kando vaizdą. Tegu mano plunksna nors prabėgomis apšvies šį 
miestą, kurio neryškų siluetą galbūt pavyks įžvelgti tamsoje! 

Gerokai užsitęsę pietūs netikėtai baigėsi, kai ponas Katerna 
pareiškė norą padeklamuoti kokį nors monologą. 

Jūs, be abejo, lengvai supratote, kaip smagiai buvo priimtas 
šis pasiūlymas. 

Mūsų traukinys kuo toliau, tuo labiau panėšėja į miestuką ant 
ratų. Jame yra net savas „klubas“ — vagonas restoranas. 

Ir štai, rytinėje Turkestano dalyje, už keturių šimtų kilometrų 
nuo Pamyro kalnų, sėdėdami prie deserto po puikių pietų, paduo- 
tų Transazijos magistralės traukinio Uzun Adas-Pekinas salone, 
su dideliu įkvėpimu buvo padeklamuoti ,„Gundymai ', padekla- 
muoti su visu talentu, būdingu ponui Katerna, pirmajam komi- 
kui, angažuotam būsimam sezonui Šanchajaus teatre. 

— Pone, - sako jam Pan Šao, - priimkite mano pačias nuošir- 

džiausias pagyras. Aš jau esu girdėjęs Kokleną jaunesnįjį... (Kok- 
lenas jaunesnysis /1848-1909/ - prancūzų komedijinis aktorius.) 

— O, jis meistras, pone, didis meistras!.. 

— Prie kurio jūs artėjate... 

— Man labai malonu, labai malonu... 

Draugiški „bravo“, kurie baigė pono Katerna pasirodymą, vi- 
siškai neišmušė iš vėžių sero Frensio Traveljano, nesiliaujančio 
reikšti nerišliais šūksniais savo nepasitenkinimą pietumis, kurie 
jam pasirodė tiesiog bjaurūs. Beje, jis apskritai nesugeba links- 
mintis, bent jau „liūdnai linksmintis", ką daryti buvo linkę jo tė- 
vynainiai dar prieš keturis šimtus metų, jeigu tikėtume Fruasaru. 
(Fruasaras - XIV a. prancūzų metraštininkas.) Beje, į šį burbantį 
džentelmeną niekas daugiau nekreipia dėmesio. 

Baronas Veisšniteerderferis nė žodelio nesuprato iš to nedide- 
lio šedevro, kurį padeklamavo pirmasis komikas, o jeigu ir būtų 
supratęs, tai vargu ar pritartų „paryžietiškai monologomanijai". 

O didingasis Faruskiaras kartu su neatskiriamuoju Gangiru, 
nepaisant jų viso santūrumo ir šaltumo, regis, vis dėlto šiek tiek 
susidomėjo gana keistais pono Katerna gestais ir Žaismingomis 
intonacijomis. 

Tai nepraslydo pro akis aktoriaus, labai jautriai reaguojančio į 
žiūrovų nuotaiką, todėl jis, atsistodamas nuo stalo, man tarė: 

— Senjoras mongolas tiesiog puikus!.. Kaip oriai laikosi!.. Kiek 
jame didybės!.. Tikras Rytų žmogus!.. Kur kas mažiau man pa- 
tinka jo bičiulis. Tokiam tipui būtų galima pasiūlyti tik trečiąjį 
vaidmenį. Ar ne teisybė, Karolina, tasai puikusis mongolas būtų 
labai šaunus Moralesas ,, Savanų piratuose "? 

— Tiktai ne su šiuo drabužiu. 

— O kodėl gi ne, pone Klaudijau? Kartą aš vaidinau Perpinja- 
ne pulkininką de Montekleną iš „Ženevos dvaro", vilkėdamas 
japonų karininko mundurą. 

— Ir kaip jam plojo! — pridūrė ponia Katerna. 

Traukinys pūškuoja kalnuota vietove. Bėgiai gana staigiai vin- 
giuoja. Nuolatos važiuojame per viadukus ir tunelius, apie ku- 
riuos sužinome iš aidingo vagonų tarškėjimo. 

Po kurio laiko Popovas paskelbė, kad įvažiuojame į Ferganos 

teritoriją, — čia anksčiau buvo Kokando chanatas, prijungtas prie 
Rusijos 1876 metais su visomis septyniomis jį sudariusiomis apy- 
gardomis. Šias apygardas, daugiausia gyvenamas uzbekų, valdo 
apygardų viršininkai, jų padėjėjai ir „miestų galvos". 

Už langų plyti stepė, tokia plokščia ir lygi, kad ponia Ujfalvi- 
Burdon ją palygino su žalia biliardo stalo gelumbe. Ir šiuo lygiu 
paviršiumi rieda ne rutulys iš dramblio kaulo, o Didžiosios Tran- 
sazijos magistralės ekspresas, lekiantis šešiasdešimt kilometrų per 
valandą greičiu. 

Pravažiavęs Čučajų, devintą valandą traukinys pasiekia Ko- 
kando geležinkelio stotį. Stovėsime dvi valandas, todėl išlipame 
į peroną. 

Prieinu prie majoro Noltico kaip tik tą akimirką, kai jis klau- 
sia Pan Šao: 

— Ar pažinojote mandariną Ien Lu, kurio kūną vežame į Pekiną? 

— Ne, nepažinojau. 

— Matyt, jis buvo labai svarbi persona - sprendžiu iš to, kokia 
pagarba jam rodoma. 

— Visai galimas dalykas, majore. Juk pas mus Padangių impe- 
rijoje gan daug svarbių asmenybių. 

— Vadinasi, tada mandarinas Ien Lu?.. 

— Aš net nieko apie jį negirdėjau. 

Kodėl majoras Nolticas apie tai ėmė klausinėti jaunąjį kiną ir 
kodėl jam ūmai parūpo įžymusis velionis? 

Penkioliktasis skyrius 


Kokandas - gana stambi geležinkelio stotis su atsarginiais ke- 
liais ir garvežių depu. Garvežį, kuris vežė mus nuo Uzun Ado 
lygia, beveik horizontalia vietove, čia pakeis kitas, kur kas galin- 
gesnis. Važiuoti Pamyro kalnų tarpekliais, staigiai kilti reikia ma- 
šinų, turinčių didesnę traukos galią. 

Aš vaikščioju po peroną, rūkau ir seku manevrus. Kai garve- 
žys su tenderiu buvo atkabinti, bagažo vagonas, kur sėdi Kinko, 
atsidūrė priekyje. 

Jaunasis rumunas pasielgs be galo neapdairiai, jeigu dabar su- 
manys išlipti į peroną. Jį tuoj pat pastebės policininkai, kurie tik 
ir šmirinėja pirmyn bei atgal, įkyriai apžiūrinėdami kiekvieną ke- 
leivį. Tylutėliai tūnoti dėžėje ir nelandžioti iš vagono - tai geriau- 
sia, ką dabar gali daryti mano naujasis bičiulis. O aš tuo metu 
gausiu kokio nors maisto ir pasistengsiu patekti pas jį iki trauki- 
nio išvažiavimo. 

Stoties bufetas veikia. Kaip gerai, kad ten nėra Popovo, o tai 
jis nustebtų ir pasidomėtų, kodėl kaupiu atsargas, — juk vagone 
restorane yra visa, ko tik reikia. 

Truputis šaltos mėsos, duonos ir butelis vyno - tai viskas, ką 
pavyksta gauti bufete. 

Stotyje gana tamsu. Dega tik kelios blausios lempos. Popovas 
kalbasi su kažkokiu geležinkelio tarnautoju. Naujasis garvežys 
dar nepaduotas. Tinkamas momentas! Nėra ko laukti, kol išva- 
žiuosime iš Kokando. Pasimatęs su Kinko, galėsiu bent jau blo- 
giausiu atveju ramiai praleisti naktį, nes miegoti, prisipažinsiu, 
traukte traukia. 

Užlipu į aikštelę ir, įsitikinęs, kad manęs niekas nemato, žen- 

giu į bagažo vagoną; norėdamas perspėti Kinko, pusbalsiu tariu: 

— Tai aš! 

Jaunuolis sėdi dėžėje. Patariu jam dar atsargiau elgtis ir ma- 
žiau vaikščioti po vagoną. Rumunas labai apsidžiaugia dėl mais- 
to, nes jau beveik nieko nebeturėjo. 

— Nežinau, kaip jums ir dėkoti, pone Bombarnakai. 

— Jeigu nežinote, tai meskite iš galvos šį rūpestį, brangusis 
Kinko. Taip bus paprasčiau. 

— Kiek laiko stovėsime Kokande? 

— Dvi valandas. 

— O kada pasieksime sieną? 

— Rytoj, pirmą valandą dienos. 

— O Kašgarą? 

— Dar po penkiolikos valandų. Naktį iš devyniolikos į dvide- 
šimtą. 

— Štai kur gresia didžiausias pavojus, pone Bombarnakai. 

— Taip, Kinko, ten bus pavojinga. Kinų muitininkai nepraleis 
per sieną, kol visų mūsų atidžiai nepatikrins. Bet tokia griežta 
tvarka taikoma keleiviams, o ne bagažui. O kadangi šis vagonas 
skirtas tik kroviniams, gabenamiems į Kiniją, tai, manau, jums 
nėra ko itin baimintis. Taigi linkiu labos nakties. Iš atsargumo 
11giau čia nebebūsuu... 

— Labos nakties, pone Bombarnakai! Labos nakties! 

Grįžau į savo vietą ir taip kietai užmigau, kad net negirdėjau 
signalo išvažiuoti. 

Iki aušros traukinys pravažiavo tik vieną didelę stotį - Marge- 
laną, kurioje irgi neilgai stovėjo. 

Margelane gyvena šešiasdešimt tūkstančių žmonių, faktiškai 
jis yra Ferganos srities sostinė, o ne Kokandas, kur klimatas kenks- 
mingas sveikatai. Žinia, miestas irgi dalijasi į dvi dalis - rusų ir 
čiabuvių. Tačiau čiabuvių kvartaluose nėra nieko reikšmingo, ne- 
liko jokių senovės paminklų, todėl tikiuosi, kad skaitytojai nepa- 
smerks manęs už tai, kad nepabudau ir neapmečiau Margelano 
bent probėgšmu žvilgsniu. 

Pasiekęs Šachimardano lygumą, traukinys vėl įvažiavo į lygią 
stepę, kur galėjo lėkti normaliu greičiu. 

Trečią valandą po vidurnakčio sustojome keturiasdešimt pen- 
kioms minutėms Ošo stotyje. Čia aš ir vėl numojau ranka į savo, 
kaip reporterio, priedermę ir nieko nepamačiau. Tik tuo galiu pa- 
siteisinti, kad ir čia nėra į ką labai Žiūrėti. 

"Už Ošo stoties geležinkelis pasuka link sienos, skiriančios ru- 
sų Turkestaną nuo Pamyro kalnų ir plačios karakirgizų šalies. 

Šios Centrinės Azijos dalies ramybę be perstojo trikdo pože- 
minės jėgos, drebinančios žemės gelmes. Šiaurės Turkestanas ne 
sykį patyrė griaunamųjų smūgių poveikį. Čia žmonės dar gerai 
prisimena 1887 metų žemės drebėjimą; aš pats Taškente ir Sa- 
markande galėjau matyti neabejotinus vulkaninės veiklos įrody- 
mus. Laimei, šie kataklizmai ne taip dažnai pasitaiko. Tačiau silpni 
smūgiai ir paviršiaus svyravimai būna reguliarūs visu naftingos. 
juostos ilgiu — nuo Kaspijos jūros iki Pamyro kalnų. 

Apskritai ši sritis — viena iš įdomiausių Centrinės Azijos da- 
lių, kurias tik gali aplankyti turistas. Nors majorui Nolticui nete- 
ko būti toliau už Ošo stoties, jis gerai numano apie šias vietas iš 
šiuolaikinių žemėlapių ir naujausių kelionių aprašymų. Iš užrašų 
autorių verta paminėti du prancūzus - Kapiu ir Bonvalą. Majoras 
kaip ir aš nori išvysti Pamyro kalnų apylinkes, todėl nuo šeštos 
valandos ryto mudu stovime vagono aikštelėje su Žiūronais ir ke- 
lionių vadovu. 

Pamyras persiškai vadinamas Bami Dunija, tai yra - „Pasau- 
lio Stogas". Nuo jo lyg spinduliai eina galingos Tian Šanio, Kuen 
Lūnios, Karakorumo, Himalajų 17 Hindukušo kalnų grandinės. 
Šios kalnų sistemos plotis siekia keturis šimtus kilometrų; kalnai 
daugelį amžių buvo nenugalima kliūtis, tačiau dabar juos nugalė- 
jo ir užvaldė rusų atkaklumas. Dabar slavai ir geltonoji rasė už- 
mezgė ryšius. 

Tegu man atleidžia skaitytojai už šiokį tokį perdėtą moksliš- 
kumą, už kurį, kaip nesunku suprasti, esu visiškai dėkingas majo- 
rui Nolticui. Štai ką iš jo sužinojau. 

Europiečiai keliautojai nemažai padirbėjo, tyrinėdami Pamy- 
ro kalnus. Po Marko Polo čia kur kas vėlesniais laikais susitinka- 
me su anglais - Forsaitu, Duglasu, Bidjufu, Jonghesbendu ir įžy- 
miuoju Gordonu, žuvusiu Aukštutinio Nilo srityje; su rusais — 

Fedčenka, Skobelevu, Prževalskiu, Grombčevskiu, generolu Pev- 
covu, kunigaikščiu Golicynu, broliais Grum-Gržimailomis; pran- 
cūzais — d'Overniu, Bonvalu, Kapiu, Papenu, Breiteliu, Blanu, 
Ridgvėjumi, O'Konoru, Diutrėju de Renu, Žozefu Martenu, Gre- 
naru, Eduardu Blanu; ir švedu daktaru Sven-Gedinu. Šių tyrinė- 
tojų pastangomis Pasaulio Stogas šiek tiek pasikėlė, tarsi jį būtų 
palietusi Šlubojo kipšo ranka, ir visi pamatė, kokios paslaptys 
glūdi po juo. (Šlubasis kipšas - Luiso Veleso de Gevaros to paties 
pavadinimo romano herojus. Skrisdamas virš Madrido, jis burtų 
pagalba pakelia stogus ir žvilgteli į namų vidų.) 

Dabar žinoma, kad Pamyras sudaro daugybę slėnių ir nuožul- 
nių šlaitų, esančių daugiau kaip trijų tūkstančių metrų aukštyje; 
kad virš jų kyla Gurumdžio i1r Kaufmano viršūnės, kurių aukštis 
siekia dvidešimt du tūkstančius pėdų, o Tagarmo viršūnė - dvi- 
dešimt septynis tūkstančius pėdų aukščio; kad nuo šios viršūnės į 
vakarus teka Oksusas, arba Amudarja, o į rytus - Tarimas. Paga- 
liau Žinoma, kad jo šlaitus sudaro iš esmės pirmykštės kalnų uo- 
lienos, susimaišiusios su skalūnais ir kvarcu, antrosios epochos 
raudonuoju smiltainiu ir sąnašine molio bei smėlio dirva, vadina- 
muoju liosu, kurio gausu Centrinės Azijos ketvirtose nuogulose. 

Norėdami šiuose kalnuose nutiesti bėgius, Didžiosios Transa- 
Zzijos magistralės tiesėjai turėjo įveikti beveik neįtikėtinus sunku- 
mus. Tai buvo iššūkis, kurį gamtai metė žmogaus genijus, kuris ir 
laimėjo pergalę. Šiose nuožulniose perėjose, kirgizų vadinamose 
„bels“, buvo įrengti viadukai ir tiltai, supilti pylimai, iškasti 
grioviai, iškirsti tuneliai. Čia visur tik ir matai staigius posūkius 
ir nusileidimus, kuriems reikia stiprių garvežių. Atskirose vieto- 
se pastatytos ypatingos mašinos, tempiančios traukinius specia- 
liais lynais. Žodžiu, čia reikėjo herakliškos jėgos ir darbo, prieš 
kurį nublanksta amerikiečių inžinierių triūsas Siera Nevados ir 
Uolinių kalnų tarpekliuose. 

Ši niūri vietovė daro gana slogų įspūdį, kuris dar labiau su- 
stiprėja, kai traukinys, slinkdamas sunkiai įsivaizduojamais plie- 
no bėgių vingiais, pasiekia svaiginančias aukštybes. Nei kaimų, 
nei kokių nors sodybų. Nieko, išskyrus retas lūšnas, kuriose pa- 
myriečiai vieniši egzistuoja su savo šeimomis, savo arkliais, ja- 

kų, arba „kutarų“, tai yra jaučių su arklių uodegomis, smulkių 
avių su labai tankia vilna bandomis. 

Šių gyvulių šėrimasis — natūralus klimato sąlygų padarinys. 
Jie periodiškai keičia Žiemos plaukus į vasaros. Tą patį daro ir 
šunys - jų plaukus išretina kaitri vasaros saulė. 

Kildamas šiais tarpekliais, ūkanotame tolyje neaiškiai matai 
neryškius kalnų kontūrus. Niūrų peizažą pagyvina tik nedideli 
beržų gojeliai ir kadagių krūmeliai - svarbiausios Pamyre augan- 
čių medžių rūšys. Kalvotose lygumose auga daugybė eglūnų ir 
pelynų, o palei daubų, pilnų sūraus vandens, kraštus — viksvos ir 
žemaūgiai lūpažiedžiai, kuriuos kirgizai vadina „tersken“. 

Majoras išvardija ir gana įvairios Aukštutinio Pamyro gyvū- 
nijos kai kurias Žvėrių rūšis. Tenka net Žiūrėti, kad ant vagonų 
aikštelių nenušoktų netyčia koks nors žinduolis - meška arba pan- 
tera — kurie neturi teisės važiuoti nei pirma, nei antra klase. 

Nesunku įsivaizduoti, kokie pasigirstų riksmai, kai kačių šei- 
mos atstovai nušoktų ant bėgių su aiškiai grėsmingais ketinimais. 

Staiga nuaidėjo keletas revolverio šūvių — ne tiek iš reikalo, 
kiek dėl noro nuraminti keleivius. Mūsų akyse taiklus šūvis pa- 
klojo didžiulę panterą tą pačią akimirką, kai ji jau rengėsi šokti 
ant trečiojo vagono laiptelio. 

— Priimk mano dovaną, Margareta! —- sušuko ponas Katerna, 
pakartodamas Buridano repliką dofino žmonai, o ne Prancūzijos 
karalienei, kaip neteisingai pasakyta garsiojoje Aleksandro Diu- 
ma tėvo dramoje ,, Nelio bokštas ". 

Bet ar galėjo pirmasis komikas geriau išreikšti savo susižavė- 
jimą taikliu šūviu, už kurį turėjome būti dėkingi mūsų didinga- 
jam mongolui? 

— Kokia tvirta ranka ir kokia taikli akis! - tariu majorui Nolti- 
cui. 

Jis permeta Faruskiarą įtariu žvilgsniu. 

Kaip jau sakiau, Pamyro gyvūnija gana įvairi. Čia dar veisiasi 
vilkai, lapės, bandomis klajoja archarai — stambūs laukiniai avi- 
nai grakščiai lenktais ragais. Aukštai danguje suka ereliai ir pes- 
liai, o tarp baltų garų, kuriuos užpakalyje palieka mūsų garvežys, 
sukiojasi varnų, balandžių ir geltonųjų kielių būriai. 

Diena pracina be nuotykių. Šeštą valandą vakaro kirtome sie- 
ną, viso labo per keturias dienas (nuo Uzun Ado) nuvažiavę apie 
du tūkstančius tris šimtus kilometrų. Dar po dviejų šimtų pen- 
kiasdešimties kilometrų pasirodys ir Kašgaras. Nors dabar va- 
žiuojame Kinijos Turkestano teritorija, bet tiktai Kašgare perei- 
sime kinų administracijos Žinion. 

Po pietų, apie devintą valandą, visi išsiskirsto į savo vietas, 
vildamiesi, tiksliau pasakius, būdami įsitikinę, kad ši naktis bus 
tokia pat rami kaip ir praėjusioji. 

Bet atsitiko visai kitaip. 

Dvi ar tris valandas traukinys gana sparčiai leidosi nuo Pamy- 
ro kalnų, o paskui įprastu greičiu ėmė pūškuoti lygiu paviršiumi. 

Apie pirmą valandą nakties mane pažadino garsūs riksmai. Tą 
pat valandėlę prabudo ir majoras Nolticas. 

Kas atsitiko? 

Keleivius apėmė nerimas, kurį sukelia net menkiausias kelio- 
nės įvykis. 

— Kas čia yra? Kodėl šaukiama? - baimingai klausinėjo savo 
kalba beveik visi keleiviai. 

Pirmasis dalykas, atėjęs į galvą, - mus kažkas užpuolė. Pagal- 
vojau apie Ki Dzangą, mongolą plėšiką, su kuriuo gan lengvabū- 
diškai panorau susitikti... vedamas reporterio kronikos idėjos. 

Traukinys ūmai pradėjo stabdyti, kol sustojo. 

Popovas susirūpinusiu veidu išskuba iš bagažo vagono. 

— Kas atsitiko? - klausiu. 

— Nemaloni istorija. 

— Kas nors rimta? 

— Ne, nutrūko sankaba ir du paskutiniai vagonai liko užpaka- 
lyje. 

Keli keleiviai, tarp jų ir aš, išeina iš vagono. 

Žibinto šviesoje nesunku įsitikinti, kad sankaba nutrūko ne 
dėl piktos valios. Bet kad ir kaip ten būtų, du paskutiniai vagonai 
— vežantis kinų mandarino kūną ir galinis - atsiskyrė nuo sąstato. 
Kada tai atsitiko ir kurioje vietoje?.. Niekas nežino. 

Sunku net įsivaizduoti, kokį triukšmą pakėlė mongolai sargy- 
biniai, saugoję mAndarino Ien Lu kūną! 

Liko tik vienas dalykas — važiuoti atgal. 

Iš esmės — nieko čia itin sunkaus. Bet šiomis aplinkybėmis 
Faruskiaras elgiasi gana keistai: jis atkakliai reikalauja, kad ne- 
būtų gaištama nė valandėlės. Čia aš pirmą sykį išgirdau, jog mon- 
golas gerai kalba rusiškai. 

Galų gale ir ginčytis nėra dėl ko. Visi supranta, kad reikia va- 
žiuoti atbuline eiga ir prikabinti atsikabinusius vagonus. 

Tiktai vokietis baronas mėgina protestuoti. Ir vėl gaišatis!.. 
Vėl vėlavimas!.. Gaišti brangų laiką dėl kažkokio mandarino, be 
to, dar ir mirusio!.. 

Bet jo priekaištus visi praleidžia pro ausis. 

O seras Frensis Traveljanas tiktai paniekinamai gūžteli pečiais, 
ir atrodo, kad tuoj pat iš jo lūpų išsprūs žodžiai: 

„Kas per administracija!.. Kas per sąstatas!.. Argi kas nors 
tokio galėtų atsitikti anglų-indų geležinkeliuose!" 

Majoras Nolticas kaip ir aš apstulbęs dėl keisto pono Farus- 
kiaro kišimosi. Šis visada šaltas, abejingas mongolas, išdidžiai 
žvelgiantis iš po nejudrių vokų, dabar blaškosi: ir puldinėja šen ir 
ten, pagautas kažkokio nesuvokiamo nerimo, kurio jis, matyt, ne- 
pajėgia suvaldyti. Jo palydovas irgi nė kiek ne mažiau nerimauja. 

Bet kodėl juodu taip domina atsikabinę vagonai? Juk juose 
nėra jokio jų bagažo. Galbūt jaučia didžiulę pagarbą velioniui 
mandarinui Ien Lu? Ar ne dėl to jie taip atkakliai stebėjo tą gedu- 
lo vagoną Dušake? Kad ir kaip ten būtų, bet majoras, regis, kaž- 
kuo juos įtaria! 

Kai tik sugrįŽome į savo vietas, traukinys pradėjo slinkti at- 
gal. Vokietis baronas vėl mėgina protestuoti, bet Faruskiaras svie- 
džia į jį tokį įtūžusį žvilgsnį, jog pastarasis tuoj pat liaujasi niurz- 
gėti ir nudyrina į savo kampą. 

Praėjo daugiau kaip valanda. Rytuose jau paraudo aušra, kai 
už kilometro pasirodė pamestieji vagonai. 

Stebėdami, kaip iškilmingai prikabinami šie vagonai, mudu 
su majoru Nolticu atkreipėme dėmesį, kad Faruskiaras ir Gangi- 
ras pasikeitė keliomis frazėmis su trimis mongolais sargybiniais. 
Beje, čia nėra ko stebėtis — juk jie tėvynainiai! 

Visi išsivaikščioja po savo vagonus. Traukinys pajuda ir didi- 

na greitį, kad bent iš dalies kompensuotų prarastą laiką. 
Ir vis dėlto į kinų Turkestano sostinę mes atvykstame stipriai 
pavėlavę — tik pusę penktos ryto. 

Šešioliktasis skyrius 


Rytų Turkestanas, arba Kašgarija, yra tarsi rusų Turkestano 
tąsa. Štai ką rašė „Nouvelle Revue" laikraštis: 

„Centrinė Azija tik tada taps didžia šalimi, kai rusų administ- 
racija išplės savo įtaką į Tibetą arba kai rusai valdys Kašgarą". 

Pusė to jau padaryta. Geležinkelis, nutiestas per Pamyrą, jau 
sujungė dvi magistrales. Kašgarijos sostinė dabar tiek rusiška, 
tiek ir kiniška. Slavų ir geltonoji rasės užmezgė glaudžius ryšius 
ir gyvena santarvėje. Ar ilgai jos bus geros kaimynės? Palieku 
kitiems kurti ateities prognozes, o aš tenkinuosi dabartimi. 

Kašgare stovėsime šešias su puse valandos. Šį sykį geležinke- 
lio kompanija nepagailėjo keliautojų laiko. Aš spėsiu apžiūrėti 
miestą net tuo atveju, jeigu visokiems formalumams teks skirti ir 
visą valandą. Šnekama, kad rusų ir kinų muitininkai verti vieni 
kitų, kai tikrina įvairius dokumentus ir pasus. Taip pat rodo smulk- 
menišką reiklumą, taip pat kabinėjasi. Kaip rūsčiai kino valdi- 
ninko lūpose skamba formulė: „„Drebėk ir paklusk!", palydinti 
dokumento, leidžiančio atsidurti Padangių imperijoje, pasirašy- 
mo aktą! 

Taigi turiu drebėti ir paklusti kinų pasienio valdžiai. Nejučio- 
mis prisimenu Kinko baimę ir nuogąstavimus. Jam ir iš tikrųjų 
gali velniškai nepasisekti, jeigu kinai tikrins ne tik keleivius, bet 
ir ryšulius bei dėžes bagažo vagone. 

Kai pasiekėme Kašgarą, majoras Nolticas man tarė: 

— Nemanykite, kad kinų Turkestanas stipriai skiriasi nuo rusų. 
Mes dar neįžengėme į pagodų, džonkų, drakonų, aitvarų, įvai- 
riaspalvių žibintų ir porcelianinių bokštų žemę. Kašgaras kaip ir 
Mervas, Buchara ir Samarkandas pirmiausia yra dvigubas mies- 

tas. Apskritai Centrinės Azijos miestai panašūs į dvigubas žvaigž- 
des, tik tuo skiriasi, kad viena dalis nesisuka apie kitą. 

Majoro pastaba visiškai teisinga. Dabar jau ne tie laikai, kai 
Kašgarijoje viešpatavo emyras, kai Jakub beko monarchija buvo 
tokia stipri Turkestano provincijoje, kad net kinai, norėdami ra- 
miai gyventi, atsižadėdavo Budos ir Konfucijaus religijos ir per- 
eidavo į islamą. (Jakub bekas - išeivis iš Vidurinės Azijos, Ko- 
kando chano didikas; vadovavo antikiniškam musulmonų sukili- 
mui, užgrobė valdžią Kašgarijoje ir paskelbė jos nepriklausomy- 
bę su sostine Kašgare. Jakub bekas prievarta diegė Kašgirijoje 
islamą, už ką turkų sultonas jam suteikė emyro titulą. Po Jakub 
beko mirties 1877 m. Kašgarija vėl tapo Kinijos provincija.) Da- 
bar baigiantis amžiui mes jau nebematome ankstesnės rytų kos- 
moramos (kosmorama - pasaulio apžvalga, pasaulio vaizdas), 
ankstesnių įdomių papročių, o iš azijiečių meno šedevrų liko tik- 
tai atsiminimai arba griuvėsiai. Skirtingose šalyse nutiesti gele- 
žinkeliai palengva suvienodins jas ir ištrins „ypatingas žymes". 
Ir tuomet tautos pasidarys lygios, o galbūt ir broliškos. 

Tiesą sakant, Kašgaras jau ne Kašgarijos sostinė, o viso labo 
tik tarpinė Didžiosios Transazijos magistralės geležinkelio stotis 
— vieta, kur susijungia rusų ir kinų geležinkeliai, taškas, kurį ker- 
ta geležinis beveik trijų tūkstančių kilometrų ilgio kaspinas nuo 
Kaspijos iki šio miesto, kad nusitęstų dar toliau - be trupučio ketu- 
ris tūkstančius kilometrų - iki pat Padangių imperijos sostinės. 

Iškeliauju apžiūrėti miesto. Naujasis miestas vadinamas Jan- 
gišaru; senasis — už trijų su puse mylios —- Kašgaru. Pasinaudoju 
proga aplankyti abu miestus ir papasakoti, kokie jie yra iš tikrųjų. 

Dvigubą miestą supa neišvaizdi molio siena, toli gražu ne- 
puošianti šios gyvenamosios vietovės. Architektūros paminklų nė- 
ra, nes paprasti namai ir rūmai pastatyti iš tos pačios medžiagos: 
mat čia nerasi nieko, išskyrus molį, kuris netgi neišdegamas! Iš 
išdžiovinto saulėje purvo neišvesi taisyklingų linijų, dailių profi- 
lių ir grakščių skulptūrinių papuošimų. Architektūros menas reika- 
lauja akmens arba marmuro, o jų kaip tik ir nėra kinų Turkestane. 

Mažas, greitai riedantis vežimaitis mudu su majoru nuvežė į 
Kašgarą, kuris išsidėstęs trijų mylių spinduliu. Per miestą dviem 

atšakom teka Kyzylsu upė, kitaip sakant, ,„Raudonoji upė". Per 
jas nutiesti du tiltai. Pažiūrėjus Kyzylsu atrodė labiau geltona ne- 
gu raudona. Jeigu įsinorėsite išvysti kokius nors įdomesnius griu- 
vėsius, tai turėsite išeiti už miesto ribos, kur stūkso senos pilies 
liekanos, pilies, kurios amžius - arba penki šimtai, arba du tūks- 
tančiai metų — priklausomai nuo vieno ar kito archeologo vaiz- 
duotės. Bet kas visiškai tikra — tai Kašgarą buvo užgrobęs ir su- 
griovęs Tamerlanas. Ir apskritai reikia pripažinti: be siaubingų 
šio šlubojo užkariautojo Žygių Centrinės Azijos istorija būtų ste- 
bėtinai vienoda. Tiesa, vėlesniais laikais jį stengėsi pamėgdžioti 
klastingi sultonai, sakykime, Vali Tulachanas, kuris 1857 metais 
liepė uždusinti Šlagintveitą, garsų mokslininką ir drąsų Azijos 
žemyno tyrinėtoją. Jo garbei pastatytą paminklą puošia dvi bronzi- 
nės — Paryžiaus ir Sankt Peterburgo geografinių draugijų - lentos. 

Kašgaras — svarbus prekybos centras, kuriame bemaž visa pre- 
kyba sutelkta rusų pirklių rankose. Chotano šilkas, medvilnė, tū- 
bas, vilnoniai kilimai, gelumbė - štai svarbiausios čionykštės pre- 
kės; jos net išvežamos už Kašgarijos ribų - į rytų Turkestano 
šiaurę tarp Taškento ir Kuldžios. 

Sero Frensio Traveljano nuotaika, sprendžiant iš to, ką man 
sako majoras Nolticas, gali dar labiau sugesti. Iš tikrųjų 1873 
metais iš Kašmyro į Kašgarą per Chotaną ir Jarkendą buvo pa- 
siųsta anglų pasiuntinybė, vadovaujama Čepmeno ir Gordono. 
Tada anglai dar tikėjosi užvaldyti vietos rinką. Bet rusų geležin- 
kelis susijungė ne su indų, o su kinų geležinkeliu, dėl ko anglų 
įtaką nuslopino rusai. 

Kašgaro gyventojai gana mišrūs. Nemažai čia ir kinų - amati- 
ninkų, nešikų ir tarmų. Mudviem su majoru Nolticu ne taip šau- 
niai pasisekė kaip Čepmenui ir Gordonui. Kai jie atvyko į Kašga- 
rijos sostinę, jos triukšmingose gatvėse buvo daugybė emyro ka- 
rių. Bet dabar neberasi nei raitų džigitų, nei pėsčiųjų sarbazų. 
Dingo ir puikūs taifuršų korpusai, apginkluoti ir apmokyti kiniš- 
kai, ir ietininkų būriai, 1r lankininkai kalmukai su didžiuliais pen- 
kių pėdų dydžio lankais, ir „tigrai“ — šauliai su išdažytais skydais 
ir dagtiniais šautuvais. Pradingo visi vaizdingi Kašgarijos kariuo- 
menės kariai, o sykiu su jais ir emyras! 

Devintą valandą vakaro grįžome į Jangišarą. Vienoje gatvėje, 
vedančioje į tvirtovę, išvydome sutuoktinius Katerna priešais gro- 
Jančių dervišų trupę. Jie atrodė pakiliai nusiteikę. 

Žodis „dervišas“ prilygsta žodžiui „elgeta“, o elgeta šioje ša- 
lyje - tikra dykaduoniavimo apraiška. Bet kaip juokingai jie ges- 
tikuliuoja, kaip keistai kraiposi grodami ilgastygėmis gitaromis, 
kaip akrobatiškai staiposi šokdami, — šiais mums neįprastais ju- 
desiais jie palydi visada pasaulietiško turinio savo dainas ir pasa- 
kojimus! 

Mūsų komikas ūmai pajuto prabundant aktoriaus instinktą. Jis 
negali nustovėti vietoje, tai viršija jo jėgas! Ir štai, prisiminęs 
seno jūreivio nutrūktgalviškumą ir apsigimusio komedianto en- 
tuziazmą, ponas Katerna jau pamėgdžioja jų gestus, pozas, kūno 
judesius... jau artėja valandėlė, kai jis pradėjo šokti kartu su besi- 
kraipančiais dervišais. 

— Ei, pone Klaudijau, matote, ne taip jau sunku pakartoti šių 
šaunuolių pratimus!.. Parašykite operetę iš rytiečių buities, duo- 
kite man dervišo vaidmenį, ir jūs pats įsitikinsite, kaip lengvai aš 
įlendu į jų kailį! 

— Nė kiek neabejoju, mielasis Katerna, kad šis vaidmuo kaip 
tik jums. Bet prieš įlįsdamas į dervišo kalį, įeikite į geležinkelio 
stoties restoraną ir atsisveikinkite su vietos virtuve, kol mūsų ne- 
pradėjo vaišinti kinų virėjai. Mano pasiūlymas tuo reikšminges- 
nis, kad Kašgaro virėjų menas, pasak majoro, tikrai nusipelno 
pagarbos. 

Ir iš tikrųjų sutuoktiniai Katerna, majoras, jaunasis Pan Šao ir 
aš apstulbstame ir susižavime, išvydę neregėtą kiekį ir kuo pui- 
kiausios kokybės patiektus mums patiekalus: kiaulių kojas, api- 
barstytas cukrumi ir pakepintas taukuose su ypatingu marinatu, 
inkstų fr1 su saldžiu padažu, pramaišui su sklindžiais... beje, vis- 
ko ir neišvardinsi. 

Ponas Katerna viską kerta su didžiausiu apetitu. 

— Prisivalgau atsargai, — teisinasi jis. — Kas Žino, kuo mus le- 
pins vagone restorane kinų virėjai? Pasikliauti ryklių plaukmeni- 
mis nėra ko: jie gali būti kietoki, o kregždžių lizdai, be abejonių, 
— ne pirmo šviežumo patiekalas! 

Dešimtą valandą gongo dūžiai praneša, kad prasideda polici- 
jos formalumai. Mes pakylame nuo stalo, išgėrę po paskutinę taurę 
šaosingo vyno, ir po kelių minučių susirenkame laukiamojoje sa- 
lėje. 

Visi mano numeriai yra čia, suprantama, išskyrus Kinko, ku- 
ris nebūtų atsisakęs tokių pusryčių ir būtų juos tinkamai įverti- 
nęs, jeigu būtų galėjęs sėsti prie stalo. Štai jie: daktaras Tio Kinas 
su nepakeičiamuoju Kornaru pažastyje; Fulkas Efrinelis ir mis 
Horacija Bluet, sujungę savo dantis ir plaukus - žinoma, perkel- 
tine prasme; seras Frensis Traveljanas, nejudrus ir nebylus, užsi- 
spyręs ir pasipūtęs, stovi prie durų ir čiulpia cigarą; išdidusis Fa- 
ruskiaras, lydimas Gangiro. Čia ir kiti keleiviai — viso šešiasde- 
šimt ar aštuoniasdešimt galvų. Kiekvienas iš eilės turi prieiti prie 
stalo, prie kurio sėdi du kinai tautiniais drabužiais: valdininkas, 
laisvai kalbantis rusiškai, ir vertėjas iš vokiečių, prancūzų ir anglų 
kalbų. 

Valdininkui jau daugiau kaip penkiasdešimt metų: plikas vir- 
šugalvis, tankūs ūsai, ilga kasa ant nugaros, ant nosies akiniai. 
Vilki margą chalatą, tuklus kaip ir pridera jo šalyje asmenims, 
turintiems valdžią, - jis man atrodo gana nesimpatiškas. Beje, čia 
tik tikrinami dokumentai, o jeigu jūsų tvarkingi, ar jums ne vis 
viena — maloni ar nemaloni valdininko fizionomija? 

Aš vienas iš pirmųjų pateikiu pasą, vizuotą prancūzų konsulo 
Tiflise ir rusų valdžios Uzun Ade. Valdininkas apžiūrinėja jį itin 
atidžiai. Pradedu jaudintis: iš mandarinų administracijos gali ti- 
kėtis- visokių priekabių. Vis dėlto patikrinimas baigiasi sėkmin- 
gai, ir antspaudas su žaliu drakonu pripažįsta mane „tinkančiu 
įvažiuoti". 

Pirmojo komiko ir subretės dokumentai irgi visiškai tvarkingi. 

Bet kaip jaučiasi ponas Katerna tą valandėlę, kai juos tikrina! 
Jis primena teisiamąjį, besistengiantį sugraudinti savo teisėjus: 
11gesingai nuleidžia akis, kaltai šypsosi, tarsi maldautų pasigailė- 
ti arba geriausiu atveju - atlaidžiau vertinti, nors pats priekabiau- 
sias kinų valdininkas nerastų priežasties prikibti. 

— Viskas, — sako vertėjas, atiduodamas jam pasą. 

— Labai ačiū, kunigaikšti, - atsako ponas Katerna prasikaltu- 

sio mokinuko tonu. 

Fulko Efrinelio ir mis Horacijos Bluet pasus antspauduoja taip 
pat greitai kaip laiškus pašte. Jeigu jau amerikiečio maklerio ir 
anglės maklerės popieriai nebus aiškūs „kaip ant delno“, tai ko 
galima tikėtis iš kitų? Dėdė Semas ir Džonas Bulis — tikra batų 
pora! 

Ir kiti išlaiko bandymus, nesusidūrę su kokiomis nors kliūti- 
mis. Ar keleiviai važiuotų pirma ar antra klase, jie visiškai paten- 
kina kinų administracijos reikalavimus, jeigu gali sumokėti gana 
didelę sumą už kiekvieną vizą rubliais, taeliais arba sapekais (se- 
nų kiniškų pinigų pavadinimai). 

Tarp keleivių matau pastorių iš Jungtinių Valstijų - penkias- 
dešimtmetį vyriškį, vykstantį į Pekiną. Tai garbusis Natanielis 
Morzas iš Bostono, tipiškas jankis misionierius, garbingai pre- 
kiaujantis Biblija. Tokie kaip jis sugeba vikriai derinti pastoralinę 
veiklą su komercija. Dėl visa ko įsirašau jį į savo sąrašą 13 nume- 
riu. 

Jaunojo Pan Šao ir daktaro Tio Kino dokumentų patikrinimas, 
žinia, nekelia jokių neaiškumų, todėl jie maloniai apsikeičia „de- 
šimtimi tūkstančių gerų linkėjimų" su kinų valdžios atstovais. 

Kai eilė ateina iki majoro Noltico, atsitinka nedidelis nesusi- 
pratimas. Seras Frensis Traveljanas, atsistojęs prieš valdininką 
vienu metu su majoru, matyt, nė nemano užleisti jam vietos. Ta- 
čiau anglas pasitenkina tik išdidžiu ir įžūliu žvilgsniu. Džentel- 
menas ir šį sykį nesivargina praverti burnos. Turbūt niekada man 
nepavyks išgirsti jo balso? Rusas ir anglas gauna nustatytas vi- 
zas, ir tuo viskas baigiasi. 

Didingasis Faruskiaras prieina prie stalo kartu su Gangiru. Aki- 
niuotasis kinas lėtai jį apžvelgia; mudu su majoru Nolticu seka- 
me procedūrą. Galbūt dabar sužinosime, kas jis toks. 

Sunku net papasakoti, kaip mes apstulbome ir pasijutom pri- 
trenkti, išvydę teatrališką procedūros efektą. 

Vos tik kinų valdininkas pamatė dokumentus, kuriuos jam pa- 
teikė Gangiras, bemat pašoko iš vietos ir, pagarbiai nusilenkęs 
Faruskiarui, tarė: 

— Malonėkite priimti mano dešimt tūkstančių gerų linkėjimų, 

pone Didžiosios Transazijos magistralės valdybos direktoriau! 

Tai štai kas jis, šis išdidusis Faruskiaras! Vienas iš valdybos 
direktorių! Dabar viskas aišku. Kol mes važiavome per rusų Tur- 
kestaną, jis panoro keliauti inkognito, kaip paprastai daro įžymūs 
svetimšaliai, bet dabar, kinų pusėje, jis nebeatsisako užimti sau 
prideramos vietos ir naudotis savo teisėmis. 

O aš sau leidau — tegu ir juokais - sutapatinti jį su plėšiku Ki 
Dzangu! Bet juk ir majorui Nolticui Faruskiaras atrodė įtartina 
asmenybė! 

Norėjau traukinyje sutikti kokią nors svarbią personą, taigi 
mano troškimas pagaliau išsipildė. Pasistengsiu su juo susipažin- 
ti, paskui prižiūrėsiu lyg kokį retą augalą; kadangi jis kalba rusiš- 
kai, išspausiu smulkiausią interviu... 

Ir taip įsismaginau, kad tik gūžtelėjau pečiais, kai majoras man 
sušnibždėjo: 

— Visai gali būti, kad ponas direktorius yra vienas iš buvusių 
plėšikų gaujų vadeivų, su kuriais geležinkelio kompanija sudarė 
sutartį, kad užtikrintų magistralės saugumą. 

Pakaks, majore, šitaip juokauti! 

Dokumentų tikrinimas jau baigiasi. Tuoj bus atidarytos durys 
į peroną. Bet štai į laukiamąją salę įsiveržia baronas Veisšnitcer- 
derferis. Jis susijaudinęs, pasimetęs, sunerimęs, priblokštas. Kas 
atsitiko? Kodėl jis blaškosi, sukinėjasi, purtosi, lankstosi, apčiu- 
pinėja save lyg žmogus, ką nors labai vertingo pametęs? 

— Jūsų dokumentai! —- sako vokiškai vertėjas. 

— Mano dokumentai... aš jų ieškau... bet negaliu rasti... Jie 
buvo mano piniginėje... 

Vokietis naršo po kelnių, liemenės, švarko, apsiausto kišenes, 
— 0jų garbusis mūsų bendrakeleivis turi ne mažiau kaip dvi de- 
šimtis, — naršo ir neranda. 

— Paskubėkite! Paskubėkite! — kartoja vertėjas. - Traukinys 
nelauks. 

— Aš neleisiu, aš nesutiksiu, kad jis išvažiuotų be manęs! — 
sušunka baronas. - Mano dokumentai... Kur jie pasidėjo? Tik- 
riausiai pamečiau piniginę, ją atneš... 

Tą valandėlę pirmasis gongo dūžis dusliai nuaidi stotyje. Trau- 

kinys išeis po penkių minučių. O nelaimingasis baronas įsikarš- 
čiavęs rėkia: 

— Palaukite!.. Palaukite!.. Donnerwetter (vok. velniai rautų), 
nejaugi negalima palaukti keletą minučių iš pagarbos žmogui, 
kuris nori apkeliauti pasaulį per trisdešimt devynias dienas?.. 

— Transazijos ekspresas negali laukti, - atsako vertėjas. 

Su majoru Nolticu išeiname į peroną, o vokietis vis dar kivir- 
čijasi su šaltakrauju kinų valdininku. 

Kol mes buvome mieste, traukinio sąstatas pasikeitė, nes nuo 
Kašgaro iki Pekino važiuoja mažiau Keleivių. Vietoj dešimties 
vagonų liko tik aštuoni: priekinis bagažo, du pirmos klasės, va- 
gonas restoranas, du antros klasės vagonai, gedulingasis - su ve- 
lionio mandarino kūnu ir bagažo galinis. Rusų garvežį, vežusį 
mus nuo Uzun Ado, pakeitė kinų, varomas jau ne skystu, o kietu 
kuru. 

Pirmasis mano troškimas — nubėgti prie priekinio bagažo va- 
gono. Muitinės valdininkai kaip tik jį dabar ir apžiūri, todėl jau- 
dinuosi dėl Kinko. 

Beje, jeigu paaiškėtų apgaulė, Žinia apie ją sukeltų daug triukš- 
mo. Kad tiktai jie neliestų dėžės, neperstumtų jos į kitą vietą, 
nepastatytų aukštyn dugnu arba neatsuktų į priekį užpakalinės 
pusės! Tada rumunas nebegalėtų išlįsti iš jos, - jo padėtis susi- 
komplikuotų... 

Bet štai kinų muitininkai išeina iš vagono ir uždaro duris. Re- 
gis, Kinko neaptiko! Pirma patogia proga prasmuksiu į bagažo 
vagoną ir, kaip sako bankininkai, „patikrinsiu turimus pinigus". 

Prieš grįždami į savo vietas, mudu su majoru Nolticu spėjame 
nužingsniuoti į traukinio galą. 

Čia mūsų išvysta scena gana įdomi: mongolai sargybiniai per- 
duoda mandarino Ien Lu kūną kinų žandarų būriui, išsirikiavu- 
siam po žalia vėliava. Velionis atsiduria žinion dviejų dešimčių 
kareivių, kurie užims antros klasės vagoną, prikabintą prie gedu- 
lingojo. Jie ginkluoti revolveriais ir šautuvais, jiems vadovauja 
karininkas. 

— Galimas daiktas, - sakau majorui, - šis mandarinas iš tikrų- 
jų buvo labai svarbi asmenybė, jeigu Dangaus Sūnus pasiuntė jo 

pasitikti garbės sargybą. 

— Arba apsaugą, - atsako majoras. 

Faruskiaras ir Gangiras irgi dalyvauja šioje ceremonijoje, bet 
dėl to nėra ko stebėtis. Nejaugi toks aukštas pareigūnas kaip po- 
nas valdybos direktorius neprivalo rūpintis įžymiu velioniu, pati- 
kėtu Didžiosios Transazijos magistralės administracijos žiniai? 

Nuaidi paskutinis gongo dūžis. Keleiviai skuba į vagonus. 

O kurgi baronas? 

Pagaliau! Kaip viesulas išlekia į peroną. Jam vis dėlto pasise- 
kė rasti savo dokumentus devynioliktosios kišenės dugne ir pačią 
paskutinę akimirką gauti vizą. 

— Važiuojančius į Pekiną prašau užimti savo vietas! — garsiai 
paskelbia Popovas. 

Kelionė tęsiasi. 

Septynioliktasis skyrius 


Dabar mūsų traukinys važiuoja tik vienavėžiu kinų geležinke- 
liu. Ir garvežys kinų, ir valdomas kino mašinisto. Tikėsimės, kad 
nieko bloga neatsitiks - juk kartu važiuoja Faruskiaras, vienas iš 
Didžiosios Transazijos magistralės valdybos direktorių. 

O jeigu kas nors ir atsitiktų, sakykime, patirtume katastrofą, 
tai tik išblaškytų kelionės nuobodulį ir duotų medžiagos mano 
kronikai. Esu priverstas prisipažinti, kad mano sąraše įrašytieji 
veikiantys asmenys nepateisino vilčių. Pjesė sunkiai vaidinama, 
veiksmas lėtai stumiamas. Reikia kokio nors teatrinio efekto, ku- 
ris išvestų visus personažus į avansceną, kaip pasakytų ponas Ka- 
terna, — reikia „gero ketvirtojo akto". 

Iš tikrųjų Fulkas Efrinelis ir mis Horacija Bluet kaip ir anks- 
čiau užsiėmę savo intymiai komerciniais pašnekesiais. Pan Šao ir 
daktaras Tio Kinas truputį palinksmino mane, tačiau daugiau iš 
jų nieko nebeišlupsiu. Sutuoktiniai Katerna - viso labo tik pa- 
prasti komediantai, kuriems mano spektaklyje neatsiras tinkamų 
vaidmenų. O Kinko... Kinko, iš kurio daugiausia tikėjausi... leng- 
vai pervažiavo sieną, paskui sėkmingai atvyks į Pekiną ir kuo 
ramiausiai ves tą savo Zinką Klork. Taip, man velniškai nesise- 
ka! Iš velionio mandarino Ien Lu irgi nieko dora neišpeši. O tuo 
tarpu ,,„XX amžiaus" skaitytojai laukia mano sensacijų! 

Ar nevertėtų man imtis to vokiečio barono! Ne! Jis tėra tik 
komiškas, o komiškumas ribojasi su kvailumu - kvailių privile- 
gija, todėl irgi negali ką nors dominti. 

Taigi grįžtu prie ankstesnės minties: man reikia svarbiausio 
herojaus, bet jo žingsnių negirdžiu netgi už kulisų. Ilgiau delsti 
nebegalima. Laikas užmegzti kur kas artimesnę pažintį su išdi- 

džiuoju Faruskiaru, kurio inkognito jau atskleistas. Galbūt ponas 
direktorius dabar nebebus toks užsidaręs. Mes juk esame jo žiny- 
bos globojami, 0 jis - mūsų miestelio ant ratų meras; kaip ir bet 
kuris kitas meras turi padėti savo piliečiams. Užsitikrinti tokio 
svarbaus valdininko globą naudinga ir tuo atveju, jeigu būtų de- 
maskuota Kinko apgaulė. 

Palikęs Kašgarą, traukinys važiuoja vidutiniu greičiu. Hori- 
zonte matosi milžiniški Pamyro kalnų masyvai, toliau į pietvaka- 
rius kyla Kašgaro juostos Boloro kalnagūbriai, o Tagarmos vir- 
šūnė dingsta debesyse. 

Galva neišneša, kaip praleisti laiką. Majoras Nolticas niekada 
nesilankė šiose vietose, todėl nieko nebeužsirašau, nes jis tyli. 
Daktaro Tio Kino neįmanoma atplėšti nuo Kornaro knygiūkštės, 
o Pan Šao, matyt, geriau pažįsta Paryžių ir Prancūziją negu Šan- 
chajų ir Pekiną. Be to, į Europą jis vyko Sueco kanalu, todėl rytų 
Turkestaną pažįsta ne daugiau kaip Kamčiatką. Nieko neprikiši — 
jis labai malonus ir patrauklus pašnekovas, bet šį kartą pageidau- 
čiau kur kas mažiau mandagumo, o daugiau originalumo. 

Todėl ir turiu slankioti iš vagono į vagoną, stypsoti aukštelė- 
se, žvalgytis į nebylų horizontą, klausytis keleivių pašnekesių. 

O štai ir pirmasis komikas su subrete apie kažką linksmai tauš- 
kia. Prieinu arčiau. Pasirodo, juodu pusbalsiu dainuoja. 

— Mėgstu savo kalakutukus... kus... kus, - veda ponia Katerna. 

— O aš mėgstu savo aveles... les... les, - antrina komikas, visų 
galų meistras, kuris, esant reikalui, griebiasi ir baritono partijos. 

Rengdamiesi pasirodymams Šanchajuje, jie kartoja garsųjį Pi- 
po ir rudukės Betinos duetą. Laimingi šanchajiečiai! Jie dar ne- 
girdėjo ,„Maskotos"! (,,Maskota' - prancūzų kompozitoriaus Ed- 
mono Odrano 1880 metais parašyta operetė.) 

Netoliese gyvai diskutuoja Fulkas Efrinelis ir mis Horacija 
Bluet. Išgirstu dialogo pabaigą: 

— Bijau, kad Pekine pabrango plaukai, - sako maklerė. 

— O aš baiminuosi, - atsako makleris, - jog nukrito dantų kai- 
nos. Štai jeigu kiltų padorus karas, rusai suskaldytų kinams žan- 
dikaulius... 

Ar ką nors panašaus girdėjote? Kautis vien dėl to, kad padė- 

tum Amerikos prekybos namams „Strong Bulbul 6 C“"' parduoti 
savo gaminius! 

Tiesiog nežinau, ko ir griebtis. Laikas taip lėtai slenka, o juk 
dar liko šešios dienos kelionės! Velniop Didžiąją Transazijos ma- 
gistralę su jos monotonija! Važiuodamas Greit-Tranko linija iš 
Niujorko į San Franciską susirasčiau kur kas daugiau pramogų. 
Ten bent kai kada indėnai užpuola traukinius, o perspektyva būti 
nuskalpuotam suteikia kelionei tikro kolorito. 

Kas tai? Deklamuoja ar skaito psalmes? Iš gretimos kupė sklin- 
da monotoniškas rečitatyvas: 

„Nėra tokio Žmogaus, kad ir kokią padėtį jis užimtų, kuris ne- 
galėtų savęs atskirti nuo perdėto poreikio valgyti ir atsiginti skaus- 
mų, sukeliamų perkimšto skrandžio. Gausybės patiekalų ypač tu- 
ri saugotis valstybės vyrai, nuo kurių priklauso tautų likimai..." 

Tai daktaras Tio Kinas garsiai skaito ištraukas iš Kornaro, 
stengdamasis įsiminti visus jo nurodymus. Ką gi, turbūt nereikė- 
tų niekinti kilniojo venecijiečio patarimo. Surašyti jį telegramoje 
ir pasiųsti ministrų tarybai! Galbūt valstybės vyrai pradės kuk- 
liau elgtis savo banketuose? 

Šiandien po vidurdienio pervažiavome mediniu tiltu per Ja- 
manyrą. Tai siaura upė, kurios srovė labai sustiprėja, kai pradeda 
tirpti sniegas, o ji pati leidžiasi nuo vakarinių kalnų skardžių, ku- 
rių aukštis, šiaip ar taip, apie dvidešimt penkis tūkstančius angliškų 
pėdų. 

Kai kada prie pat bėgių želia tankūs krūmynai. Pasak Popovo, 
ten veisiasi nemažai tigrų. Mielai juo tikiu, tačiau aš pats nė sy- 
kio neturėjau progos matyti nė vieno plėšrūno. O gaila! Dryžuo- 
tieji žvėrys galėtų šiek tiek išblaškyti mūsų kelionės monotoniją. 
Tai bent būtų sėkmė reporteriui! Įsivaizduokite, kaip „XX am- 
žiaus" puslapiuose skyriuje „Žinios iš visur" atrodytų tokie 
traukiantys dėmesį titrai: 


Siaubinga katastrofa... Didžiosios Transazijos magistralės 
traukinio užpuolimas... Letenų smūgiai ir šautuvų salvės... Pen- 
kiasdešimt aukų... Motinos akyse suėstas vaikas... 

Bet ne! Turkestano plėšrūnai nepanoro man suteikti tokio ma- 

lonumo. Turiu teisę dabar juos niekinti. Jie ne tigrai, o ramios 
katės! 

Šioje kelio atkarpoje stabtelėjome tik du sykius - dešimčiai ir 
penkiolikai minučių - Jangihisare ir Kyzyle, kur rūksta keletas 
aukštakrosnių. Žemė čia geležinga, ką sako ir pats stoties pavadi- 
nimas „Kyzylas“, tai yra „Raudonasis“. 

Vietovė čia derlinga, žemė gerai įdirbta, ypač rytiniuose Kaš- 
garijos rajonuose. Laukai apsėti rugiais, miežiais, prosais, linais 
ir net ryžiais. Kur tik pažvelgsi, kaip siena stūkso galingos tuo- 
pos, ievos ir šilkmedžiai; driekiasi platūs arimai, drėkinami gau- 
sybės kanalų, ir žalios pievos su didelėmis avių bandomis. Jeigu 
horizonte nematytum Pamyro kalnų, ši šalis atrodytų ar tai Nor- 
mandija, ar tai Provansas. Tiesa, ją stipriai nuniokojo karas. Tuo 
laiku, kai Kašgarija grūmėsi už savo nepriklausomybę, jos žemę 
laistė kraujo srovės. Visas žemės paviršius nusėtas kapų kaubu- 
niais, po kuriais ilsisi patriotizmo aukos. Bet ne dėl to atvykau į 
Centrinę Aziją, kad grožėčiausi prancūziškais peizažais! Po vel- 
nių, paduokite man ką nors nauja, netikėta, įspūdinga! 

Taip ir nepatyrę jokių nuotykių, ketvirtą valandą po vidurdie- 
nio sustojome Jarkendo geležinkelio stotyje. 

Nors Jarkendas ir nėra oficiali rytų Turkestano sostinė, jis, be 
abejonės, pats didžiausias šios provincijos prekybos centras. 

— Tiesiog nuostabu: ir čia greta du miestai! — sakau majorui 
Nolticui. 

— Taip, bet ir šį sykį naujasis miestas neišsivertė be rusų daly- 
vavimo. 

— Naujasis ar senasis, - atsakau, — bet bijau, kad jie bus pašėlu- 
siai panašūs į tuos, kuriuos jau matėme rytų Turkestane: aplink 
žemės pylimas, jame keliasdešimt vartų, iš molio drėbtos lūšnos ir 
nepakeičiamieji rytų turgūs, - nei tikrų namų, nei įdomių paminklų. 

Ir neapsirikau. Net keturių valandų buvo per daug apžiūrėti 
abiem Jarkendams, iš kurių naujasis irgi vadinamas Jangišaru. 
Laimei, Jarkendo gyventojams nebedraudžiama kaip anais „dad- 
kvų“, arba provincijų gubernatorių, laikais vaikščioti miesto gat- 
vėmis. Dabar Jarkendo moterys gali sau leisti malonumą ir į žmo- 
nes pažiūrėti, ir save parodyti dideliam „farangų“ — taip čia vadi- 

nami svetimšaliai —- džiaugsmui. Labai gražios šios azijietės — 
11gomis kasomis, vilkinčios ryškius drabužius iš Chotano šilko, 
išpuoštus kinų nėriniais; avinčios išsiuvinėtus batus ant aukštų 
pakulnių; koketiškai apsivyniojusios turbanus, iš po kurių matosi 
susisiekiantys juodi antakiai. 

Kinus keleivius, išlipusius Jarkende, tuoj pat pakeitė kiti, irgi 
kinai; tarp jų - gal dvidešimt kulių (nešikų, vežikų). Aštuntą va- 
landą vakaro traukinys išvažiavo. 

Per naktį turime nulėkti tris šimtus penkiasdešimt kilometrų, 
skiriančių Jarkendą nuo Chotano. Apsilankiau priekiniame baga- 
Žo vagone ir su džiaugsmu įsitikinau, kad dėžė stovi pirmykštėje 
vietoje. Kinko taikiai knarkė savo prieglobstyje, bet jo nežadi- 
nau. Tegu sau sapnuoja gražiąją rumunę! 

Rytą iš Popovo sužinojau, kad važiavome įprastu keleiviniam 
traukiniui greičiu ir jau pralėkėme pro Kargalyką. Naktį buvo 
labai gaivu. Ir nenuostabu, — juk kelias eina tūkstančio dviejų 
šimtų metrų aukštyje. Nuo Gumo stoties bėgiai pasisuka tiesiai į 
rytus ir eina apytiksliai palei trisdešimt septintąją lygiagretę, tą 
pačią, kuri Europoje kerta Seviliją, Sirakūzus ir Atėnus. 

Per šį laiką pravažiavome tik vieną reikšmingesnę upę - Ka- 
rakašą. Mačiau joje kelis keltus, o akmenuotose seklumose - ark- 
lius ir asilus, kuriuos arkliaganiai varė per brastas. Geležinkelio 
tiltas per Karakašą stūkso už šimto kilometrų nuo Chotano, į kurį 
atvykome aštuntą valandą ryto. 

Traukinys čia stovi dvi valandas, o kadangi šis miestas jau 
truputį kiniškas, nutariau nors prabėgšmais į jį žvilgtelėti. 

Vienodai teisingai galima sakyti, jog Chotanas - musulmonų 
miestas, pastatytas kinų, arba kinų, pastatytas musulmonų. Ir na- 
mai, ir žmonės rodo tą pačią dvigubą kilmę. Mečetės panašios į 
pagodas, o pagodos į mečetes. 

Todėl nė kiek nenustebau, kad sutuoktiniai Katerna, nenorėję 
praleisti progos pirmąsyk pastatyti koją ant kinų žemės, buvo aiš- 
kiai nusivylę. 

— Pone Klaudijau, aš čia nematau dekoracijų spektakliui „,Pe- 
kino naktys". 

— Mes juk dar ne Pekine, mano brangusis Katerna! 

— Teisybė, reikia mokėti tenkintis mažais dalykais. 

— Netgi labai mažais, kaip sako italai. 

— Na, jeigu jie taip sako, vadinasi, yra gana nekvaili. 

Tą akimirką, kai rengiuosi lipti į vagoną, prie manęs pribėga 
Popovas: 

— Pone Bombarnakai! 

— Kas atsitiko? 

— Mane iškvietė į telegrafo kontorą ir paklausė, ar mūsų trau- 
kiniu nevažiuoja „XX amžiaus" korespondentas. Kai aš patvirti- 
nau, telegrafistas liepė jums perduoti štai šią depešą. 

— Duokite!.. Duokite! 

Čiumpu depešą, kuri manęs laukė Chotane jau kelias dienas. 
Ar tai ne atsakymas į telegramą dėl mandarino Ien Lu, kurią pa- 
siunčiau iš Mervo? 

Atplėšiu depešą... skaitau... ji iškrenta man iš rankų. 


Klaudijui BOMBARNAKUI 
„XX amžiaus" korespondentui 
Chotanas kinų Turkestanas 


Traukinys į Pekiną veža ne mandarino kūną o penkiolikos mi- 
lijonų vertės imperatoriaus iždą Persijos siunčiamą Kinijai Pa- 
ryžiaus laikraščiai apie tai pranešė prieš aštuonias dienas Pasi- 
stenkile ateityje turėti tikslesnę informaciją 

Aštuonioliktasis skyrius 


— Milijonai! Vadinamajame gedulingame vagone ne velionis, 
o milijonai! 

Man ši neatsargi frazė tiesiog trūkte ištrūko, ir 1mperatoriaus 
brangenybių paslaptį bemat sužinojo visi — ir traukinio keleiviai, 
ir geležinkelio tarnautojai. Norėdama nukreipti dėmesį, Persijos 
vyriausybė, suderinusi su kinų valdžia, paleido gandą apie mirusį 
mandariną, o iš tikrųjų į Pekiną gabena brangenybes, kurių vertė 
— penkiolika milijonų frankų!.. 

Kokią nedovanotiną klaidą padariau! Koks buvau kvailys, kaip 
absoliučiai nieko nenutuokiau! Bet juk neturėjau nė menkiausios 
priežasties netikėti Popovu, kaip, žinia, ir jis, kad įtartų meluo- 
jant persų valdininkus! Beje, ir kam būtų šovę į galvą mintis su- 
abejoti, kad tikrai vežamas velionis mandarinas Ien Lu? 

Vis dėlto mano reporteriška savimeilė gerokai nukentėjo, o 
gautas papeikimas labai apkartino gyvenimą. Ar kur nors tai gir- 
dėta? Apie tai, kas vyksta Didžiojoje Transazijos magistralėje, 
„XX amžius" Paryžiuje geriau Žino, negu jo korespondentas, va- 
žiuojantis šiuo geležinkeliu! O reporterio nusivylimai! Dabar jau 
visi sužinojo, jog imperatoriaus iždas, kurį sudaro auksas bei 
brangakmeniai ir kuris buvo atsidūręs persų šacho rankose, šiuo 
metu grįžta jo tikrajam savininkui - Kinijos bogdychanui. 

Savaime suprantama, kodėl! Faruskiaras įlipo į mūsų traukinį 
Dušake. Būdamas vienas iš kompanijos direktorių ir iš anksto 
įspėtas dėl vertingo krovinio, nusprendė pats lydėti imperatoriaus 
brangenybes iki paskyrimo vietos. Štai kodėl jis šitaip rūpestin- 
gai saugojo „gedulingąjį vagoną" kartu su Gangiru ir trimis mon- 
golais. Štai kodėl taip stipriai susijaudino, kai šis vagonas atsika- 

bino, ir taip atkakliai reikalavo negaištant nė valandėlės grįžti jį 
paimti. Taip, dabar viskas paaiškėjo. 

Savaime aišku, kodėl Kašgare kinų kareivių būrys pakeitė mon- 
golų sargybinius, o Pan Šao nieko negalėjo pasakyti apie manda- 
riną Ien Lu: juk toks Padangių imperijoje išvis neegzistavo! 

Iš Chotano išvykome pagal tvarkaraštį. Keleiviai vien tik ir 
kalbėjo apie šiuos milijonus, kurių visiškai pakaktų praturtinti 
visus važiuojančiuosius. 

— Man iš pat pradžių šis gedulingasis vagonas pasirodė įtarti- 
nas, — tarė majoras Nolticas. - Todėl ir klausinėjau Pan Šao apie 
mandariną Ien Lu. 

— O aš niekaip nesumojau, - atsakiau, — kodėl panorote tai 
sužinoti. Dabar, šiaip ar taip, nustatyta, kad mes buksyruojame 
kinų imperatoriaus brangenybes. 

— Dangaus Sūnus pasielgė gana protingai, - pridūrė majoras, 
— atsiuntęs pasitikti dvidešimties gerai ginkluotų kareivių eskor- 
tą. Nuo Chotano iki Landžou traukinys turi nulėkti du tūkstan- 
čius kilometrų per Gobio dykumą, o geležinkelio apsauga čia nė- 
ra patikima. 

— Juo labiau kad klastingasis Ki Dzangas, kaip jūs, majore, 
pats man sakėte, bastėsi su savo gauja po šiaurines Padangių im- 
perijos provincijas. 

— Taip, pone Bombarnakai, penkiolika milijonų — puikus ma- 
salas plėšikų atamanui. 

— Bet kaip jis gebės suuosti apie siunčiamas imperatoriaus bran- 
genybes? 

— O, tokie žmonės sužino viską, ką nori sužinoti. 

„Nepaisant to, kad jie neskaito „XX amžiaus"! — pagalvojau 
ir pajutau, kad vėl pradedu rausti, prisiminęs šį nedovanotiną pra- 
šovimą, kuris, be abejonės, sumenkins mane Šenšolio, mano še- 
fo, akyse... 

O keleiviai, susibūrę vagonų aikštelėse, gyvai keitėsi nuomo- 
nėmis. 

Vieni manė, kad geriau tempti milijonus negu mandarino, kad 
ir aukščiausios kategorijos, kūną; kiti teigė, kad brangenybių ve- 
žimas sukels traukiniui rimtą pavojų. Tokios pat nuomonės laikė- 

si ir baronas Veisšnitcerderferis. Pareiškęs ją kiek galėdamas pik- 
čiau, jis užsipuolė Popovą priekaištaudamas ir keiksnodamas: 

— Jūs privalėjote įspėti, pone, privalėjote įspėti! Dabar visi 
žino, kad su mumis važiuoja milijonai, todėl traukinį gali bet kas 
užpulti! O antpuolis, net jeigu manytume, jog jį atremsime, vis 
tiek privers traukinį vėluoti. O juk jūs, pone, žinote, jog nepakę- 
siu jokio vėlavimo! Ne, nepakęsiu! 

— Niekas mūsų neužpuls, pone barone, - atkirto Popovas. — 
Niekas ir nepagalvos pulti! 

— O iš kur žinote, gerbiamasis? Iš kur žinote? 

— Prašau nusiraminti... 

— Ne, aš nenusiraminsiu ir dėl menkiausio vėlavimo patrauk- 
siu kompaniją į teismą ir išieškosiu iš jos nuostolius! 

Visiškai gali būti, kad „pasaulinis keliautojas*' baronas pano- 
rės išlupti iš kompanijos šimtą tūkstančių florinų už padarytą žalą! 

Fulkas Efrinelis, kaip ir reikėjo tikėtis, į padėtį žvelgia grynai 
praktiškai: 

— Teisingai, — sako jis, — kad dėl brangenybių rizika stipriai 
padidėja; atsitikus kokiam nors įvykiui, Life Travellers Society 
(keleivių gyvybės draudimo kompanija), kur esu apsidraudęs, at- 
sisakys duoti kompensaciją už riziką, o atsakomybę suvers gele- 
žinkelio kompanijai. 

— Visiškai teisingai, — priduria mis Horacija Bluet. - Ir kaip 
paaštrėtų jos santykiai su Padangių imperijos vyriausybe, jeigu ne- 
beatsirastų šie prapuolę vagonai! Ar sutinkate su manimi, Fulkai? 

— Žinoma, Horacija! 

Amerikietis ir anglė svarsto labai pagrįstai: už prapuolusį va- 
goną su brangenybėmis turėtų atsakyti geležinkelio kompanija, 
kadangi ji negalėjo nežinoti, kad siunčiami auksas ir brangeny- 
bės, o ne mistinio mandarino Ien Lu palaikai. 

O ką šiuo reikalu galvoja sutuoktiniai Katerna? Traukinio ga- 
le prikabinti milijonai nė kiek nesudrumstė jų dvasinės pusiau- 
svyros. Pirmasis komikas tik teikėsi pareikšti: 

— Ak, Karolina, kokį puikų teatrą būtų galima pastatyti už šiuos 
pinigus! 

Geriausiai padėtį apibūdino pastorius, įlipęs Kašgare, — gar- 

busis Natanielis Morzas: 

— Ne itin smagu tempti parako rūsį! 

Jis sako teisybę: vagonas su imperatoriaus iždu — tikras para- 
ko rūsys, galintis bet kurią valandėlę susprogdinti mūsų traukinį. 

Pirmasis geležinkelis, nutiestas Kinijoje 1877 metais, sujungė 
Šanchajų su Fudžou. Kai dėl Didžiosios Transazijos magistralės, 
tai ji praeina apytikriai ta pačia trasa, kuri ir buvo numatyta 1874 
metų rusų projekte —- per Taškentą, Kuldžią, Chami, Landžou, 
Sijaną ir Šanchajų. Šis geležinkelis nesiekia tankiai apgyventų 
centrinių provincijų, primenančių triukšmingus bičių avilius. Kiek 
įmanoma, jis iki Sudžou eina tiesia linija, prieš pasisukdamas į 
Landžou. Jeigu geležinkelis ir aptarnauja kai kuriuos didelius 
miestus, tai tik atšakomis, kurios atsišakoja nuo jo į pietus ir piet- 
ryčius. Tarp kitko, viena iš šių atšakų, einanti iš Tajuano į Nanki- 
ną, turi sujungti abu svarbiausius Šansi ir Dziangsu provincijų 
miestus. Tačiau ji dar nepradėta eksploatuoti, nes nebaigtas sta- 
tyti vienas svarbus viadukas. 

Užtat visiškai baigta ir užtikrina tiesioginį susisiekimą su Cent- 
rine Azija svarbiausioji Didžiosios Transazijos magistralės lini- 
ja. Kinų inžinieriai nutiesė ją taip pat lengvai ir greitai kaip ir 
generolas Anenkovas Užkaspijo geležinkelį. Iš tikrųjų Karaku- 
mų ir Gobio dykumos turi daug bendrų bruožų. Ir ten, ir čia - 
horizontalus paviršius, beveik nėra aukštumų ir įdaubų, kas leido 
gana lengvai kloti pabėgius ir bėgius. Štai jeigu būtų reikėję pra- 
mušti milžiniškus Kuen Lūno ir Tian Šanio kalnus, tokio darbo 
neįmanoma padaryti net per ištisą šimtmetį. O plokščioje smėlė- 
toje lygumoje bėgių kelias greitai nuvingiavo tris tūkstančius ki- 
Iometrų iki Landžou. 

Nesiplėsdamas pasakysiu, kad nurodysiu tik svarbiausias ge- 
ležinkelio stotis, kuriose traukinys sustoja pasiimti vandens ir kuro. 
Į dešinę nuo magistralės žvilgsnį džiugins neryškūs tolimi kalnai, 
kurių vaizdingos viršūnės šiaurėje užbaigia Tibeto plokščiakalnį, 
o kairėje pusėje žvilgsnis pasiklys bekraštėse Gobio stepių platy- 
bėse. Iš esmės lygumų ir kalnų derinys ir sudaro Kinijos imperi- 
jos landšaftą. 

Antroji kelionės pusė nežada būti itin įdomi, jeigu tik reporte- 

rių dievas nepasigailės manęs ir neatsiųs kokio nors nuotykio. 
Kad tik būtų pretekstas, o ten jau mano fantazija išsiskleis... 

Vienuoliktą valandą traukinys išvažiuoja iš Chotano ir antrą 
valandą po vidurdienio atvyksta į Keriją, palikęs pakeliui Lobo, 
Čiro ir Chanlangou stotis. 

1889-1890 metais kaip tik šiuo keliu vyko Pevcovas nuo Cho- 
tano iki Lobnoro palei Kuen Lūno papėdę, skiriančią kinų Tur- 
kestaną nuo Tibeto. Rusų keliautojas žygiavo per Keriją, Niją, 
Čerčeną, bet, skirtingai nei mūsų traukinys, jo karavanas sutiko 
daugybę kliūčių ir sunkumų, tačiau tai nesutrukdė Pevcovui pa- 
žymėti žemėlapyje dešimt tūkstančių kvadratinių kilometrų ir nu- 
rodyti ganėtinai daug geografinių taškų koordinačių. Toks Prže- 
valskio veiklos tęsinys daro didelę garbę rusų vyriausybei. 

Iš Kerijos stoties į pietvakarius dar matyti Karakorumo viršū- 
nės ir Daspango viršukalnė, kurią daugelis kartografų mano tu- 
rint daugiau kaip aštuonis tūkstančius metrų aukščio. (Godvino- 
Osteno /Daspango/ viršūnė siekia 8611 metrų, nusileisdama tik 
Everestui.) Jos papėdėje driekiasi Kašmyro provincija. Čia prasi- 
deda Indo ištakos, maitinančios vieną iš pačių didžiausių Indos- 
tano pusiasalio upių. Čia nuo Pamyro kalnų atsiskiria milžiniška 
Himalajų grandinė su aukščiausiomis Žemės rutulyje viršukalnė- 
mis. 

Nuo Chotano per keturias valandas nutolome pusantro šimto 
kilometrų. Greitis gana vidutiniškas, bet šioje Transazijos ma- 
gistralės atkarpoje greičiau ir nevažiuojama. Ar tai kinų garve- 
žiai neturi pakankamos traukos, ar tai mašinistai pernelyg neap- 
sukrūs ir net negalvoja greičiau paspausti negu trisdešimt-ketu- 
riasdešimt kilometrų per valandą? Kad ir kaip ten būtų, tačiau 
Padangių imperijos geležinkeliais mes jau nebevažiuosime anks- 
tesniu greičiu, būdingu Užkaspijo magistralei. 

Penktą valandą vakaro pasiekėme Nijos stotį, kur generolas 
Pevcovas įsteigė meteorologinę observatoriją. Čia traukinys sto- 
vi tik dvidešimt minučių. Turiu pakankamai laiko bufete nupirkti 
truputį maisto savo vargšui bičiuliui Kinko. 

Tarpinėse stotyse vis įlipa nauji keleiviai kinai. Jie retai uŽ- 
ima pirmos klasės vietas, be to, ir bilietus perkasi trumpiems at- 

stumams. 

Vos tik išvažiavome iš Nijos, mane aikštelėje susirado Fulkas 
Efrinelis. Atrodo jis kažko susirūpinęs tarsi komersantas, besi- 
rengiantis sudaryti svarbų sandorį. 

— Pone Bombarnakai, noriu jūsų paprašyti vienos paslaugos. 

— Būsiu laimingas, misteri Efrineli, jeigu galėsiu jums padėti. 
Koks reikalas? 

— Prašau būti mano liudininku. 

— Garbė reikalu? Ar galiu sužinoti su kuo? 

— Su mis Horacija Bluet. 

— Ką, jūs kaunatės su mis Horacija Bluet? — nusijuokiu. 

— Dar ne. Aš ją vedu. 

— Ją vedate? | 

— Taip! Tai neįkainojama moteris, labai išmananti prekybos 
reikalus ir puikiai tvarkanti buhalteriją. 

— Sveikinu, misteri Efrineli! Galite manimi pasikliauti. 

— Ir ponu Katerna? Kaip manote? 

— Be abejonių. Jis tiktai apsidžiaugs ir, jeigu surengsite vestu- 
vinius pietus, padainuos prie deserto... 

— Tegu dainuoja kiek nori. Bet juk ir mis Horacijai Bluet rei- 
kia liudininkų. 

— Savaime aišku. 

— Kaip manote, ar majoras Nolticas sutiks? 

— Rusai per daug malonūs žmonės, kad atsisakytų. Jeigu nori- 
te, galiu su juo pasikalbėti. 

— Iš anksto jums dėkoju. O ką paprašyti antruoju liudininku? 
Čia aš truputį turiu šiokių tokių keblumų... Galbūt pakviesti anglą 
serą Frensį Traveljaną?.. 

— Tylėdamas papurtys galvą, - nieko kita iš jo nesulauksite... 

— O baronas Veisšnitcerderferis? 

— Kaip galima trukdyti žmogų, kuris keliauja apie pasaulį, be 
to, turi tokią ilgą pavardę?.. Kiek laiko bus veltui sugaišta, kol jis 
pasirašys! 

— Tokiu atveju nematau nieko, išskyrus jaunąjį Pan Šao... ar- 
ba, jeigu jaunuolis atsisakys, mūsų traukinio viršininką. 

— Žinoma, ir vienas, ir kitas laikys garbe... Bet nėra ko skubė- 

ti, misteri Efrineli. Iki Pekino dar toli, o ten lengvai rasite ketvir- 
tąjį liudininką... 

— Kuo čia dėtas Pekinas? Kad vesčiau mis Horaciją Bluet, 
man visiškai nėra ko dangintis į Pekiną. 

— Vadinasi, norite pasinaudoti keliomis stovėjimo valandomis 
Sudžou arba Landžou? 

— Wait a bit, pone Bombarnakai! Kurio galo jankis gaiš laiką 
1r ko nors lauks? 

— Taigi tai įvyks... 

— Čia! 

— Traukinyje? 

— Traukinyje. 

— Na! Dabar ir aš jums pasakysiu: Wait a bit! 

— Taip, 1r labai greitai. Neprabėgs nė diena... 

— Betgi vestuvių ceremonijai pirmiausia reikia... 

— Reikia amerikietiško pastoriaus! Jis važiuoja šiuo traukiniu. 
Garbusis Natanielis Morzas... 

— Ir jis sutinka? 

— Dar ko! Tiktai paprašykite, jis net visą traukinį sutuoks. 

— Bravo, misteri Efrineli! Vestuvės traukinyje. Tai labai pi- 
kantiška... 

— Pone Bombarnakai, niekada nereikia atidėti rytdienai to, ką 
galima padaryti šiandien. 

— Taip, Žinau... Time is money (angl. laikas - pinigai). 

— Ne! Tiesiog Time is time (angl. laikas yra laikas), tačiau 
geriau neprarasti nė minutės. 

Fulkas Efrinelis paspaudžia man ranką, o kadangi prižadėjau, 
tai netrukus pradedu šneką su būsimaisiais ceremonijos liudinih- 
kais. 

Savaime suprantama, makleris ir maklerė - žmonės laisvi, ga- 
li savimi disponuoti savo nuožiūra ir sudaryti santuoką — kad tik 
būtų pastorius! — kai tik jiems šaus į galvas, - be visokių nuobo- 
džių pasirengimų ir varginančių formalumų, be kurių neišsiversi 
Prancūzijoje ir kitose šalyse. Protinga tai ar kvaila? Amerikiečiai 
mano, kad taip geriau, o Fenimoras Kuperis net sakė: „Kas gera 
pas mus, tas gera ir visur". 

Pirmiausia užkalbinu majorą Nolticą. Jis mielai sutinka būti 
mis Horacijos Bluet liudininku. 

— Tie jankiai tikrai nuostabūs žmonės, - sako jis man. 

— Nuostabūs todėl, kad jie niekuo nesistebi. 

Tokį pat pasiūlymą perduodu ir Pan Šao. 

— Man labai malonu būti šios dieviškos ir nuostabios mis Ho- 
racijos Bluet liudininku! - sušunka jis. 

Jeigu amerikiečio ir anglės vedybos, dalyvaujant liudininkams 
prancūzui, rusui ir kinui, negali garantuoti visiškos laimės, tai ar 
ji apskritai egzistuoja? 

O dabar eilė pakalbėti su ponu Katerna. 

Ar jis sutiks? Štai kur beprasmis klausimas - nors dusyk, nors 
trissyk... 

— Bet juk tai nuostabi vodevilio arba operetės tema! - suklin- 
ka pirmasis komikas. — Mes jau turime „Vestuves su būgnu", „Ves- 
tuves po alyvomis", „„Vestuves šviečiant žibintams..." Na, o da- 
bar suvaidinsime „Vestuves traukinyje" arba dar geriau - „,Vestu- 
ves visu garu". Kokie efektingi pavadinimai, pone Klaudijau! Jū- 
sų amerikietis gali visiškai manimi pasikliauti. Jo liudininkas ga- 
lės būti senas arba jaunas, kilnus tėvas arba pirmasis meilužis, 
markizas arba valstietis, - kas tik nori, pagal žiūrovų pasirinkimą 
ir norą! 

— Būkite toks, koks esate, pone Katerna, taip bus geriau. 

— O ponia Katerna ar bus kviečiama į vestuves? 

— O kaipgi! Nuotakos pamerge. 

Žinai, negalima pernelyg daug reikalauti iš vestuvinių apeigų, 
atliekamų Didžiosios Transazijos magistralės traukinyje! (Čia 
užuomina, kad vestuvinių apeigų metu pamerge negali būti ište- 
kėjusi moteris.) 

Dėl gana vėlyvo laiko ceremonija nebegali vykti šį vakarą. Be 
to, Fulkas Efrinelis, norėdamas viską organizuoti kaip galima so- 
lidžiau, dar turi šį bei tą padaryti. Vestuvių apeigas paskyrė rytoj 

rytą. Į iškilmes buvo pakviesti keleiviai, net pats Faruskiaras pri- 
Ša jas pagerbti savo dalyvavimu. 

Pietų metu visi tik ir kalbėjo apie būsimas vestuves. Į sveiki- 

nimus ir linkėjimus būsimieji sutuoktiniai atsakinėjo su tikru ang- 

losaksišku mandagumu. Visi pakviestieji pareiškė esą pasirengę 
pasirašyti po vedybų kontraktu. 

— O mes jūsų parašus įvertinsime kaip pridera! - pareiškė Ful- 
kas Efrinelis pirklio, darančio sandorį, tonu. 

Atėjus nakčiai, visi išsiskirstė pailsėti, mėgaudamiesi rytdie- 
nos iškilmėmis. Aš dar nužingsniavau iki vagono, užimto kinų 
žandarų, ir įsitikinau, kad Dangaus Sūnaus brangenybės gan bud- 
riai saugomos. Kol budi viena būrio pusė, kita miega. 

Apie pirmą valandą nakties man pavyko aplankyti Kinko ir 
perduoti jam Nijos stotyje nupirktą maistą. Jaunasis rumunas ap- 
sidžiaugė ir pralinksmėjo. Jis daugiau nebemato savo kelyje kliū- 
čių, kurios galėtų jam sutrukdyti nuleisti inkarą tinkamoje įlan- 
koje. 

— Aš tik storėju šioje dėžėje, - skundžiasi Kinko. 

— Pasisaugokite, — nusijuokiu, — o tai nebegalėsite iš jos išlįsti! 

Papasakoju jam apie būsimas Efrinelio ir Bluet vestuves, apie 
tai, kaip jie rengiasi švęsti savo jungtuves traukinyje. 

— Štai kur laimingi žmonės, jiems nereikia laukti iki Pekino! 

— Taip, žinia, tik man atrodo, kad skubi santuoka, sudaryta 
tokiomis sąlygomis, negali būti labai jau tvirta... Bet tegu šie ori- 
ginalai patys savimi rūpinasi! 

Auštant dienai, milžiniška druskožemio lyguma ėmė kibirkš- 
čiuoti ir žŽybčioti nuo saulės spindulių. 

Trečią valandą traukinys keturiasdešimčiai minučių sustojo 
Čerčeno stotyje, beveik prie pat Kuen Lūno atšakų. Toliau bėgių 
kelias tęsiasi į šiaurės rytus, kirsdamas niūrią ir bedžiaugsmę vie- 
tovę, kurioje nematyti nei medžių, nei žalumos. 

Mes dabar važiuojame kažkur apie keturių šimtų kilometrų 
distancijos tarp Čerčeno ir Čarkliko vidurį. 

Devynioliktasis skyrius 


Prabudau išpiltas šalto prakaito. Sapnavau baisų sapną, bet ne 
tokį, kurį gali išaiškinti tik „Aukso raktas". (,,Aukso raktas" - 
senovinis prancūzų sapnininkas, aiškinantis sapnus.) Ne, ir taip 
viskas aišku! Plėšikų gaujos vadeiva Ki Dzangas, sumanęs pa- 
grobti kinų brangenybes, užpuola traukinį Pietų Gobio lygumo- 
je... Vagonas sudaužytas ir tuščias... Kinų sargybiniai žūsta, nar- 
siai gindami imperatoriaus iždą... Kai dėl keleivių... Jeigu būčiau 
nubudęs po dviejų minučių, būčiau sužinojęs jų dalią ir savo pa- 
ties likimą! 

Bet viskas pranyko su nakties ūkanomis. Sapnai — tai ne foto- 
grafijos. Jie „sudega“ saulėje ir dingsta iš atminties. 

Kai aš kaip paprastai vaikščiojau palei visą traukinį tarsi koks 
pavyzdingas buržua po savo miestelio svarbiausią gatvę, priėjo 
majoras Nolticas ir mostelėjo ranka į mongolą, sėdėjusį antros 
klasės vagone: 

— Jis ne iš tų, kurie įlipo Dušake kartu su Faruskiar ir Gangiru. 

— Tikrai, šį Žmogų matau pirmąsyk. 

Atsakydamas į mano klausimą, Popovas pranešė, kad mongo- 
las, kurį nurodė majoras Nolticas, įlipo Čerčeno stotyje. 

— Taip pat galiu jums pasakyti, - pridūrė Popovas. - Kad vos 
tik jis čia pasirodė, direktorius truputį su juo pasikalbėjo, - iš to 
galiu padaryti išvadą, kad naujasis keleivis yra vienas iš Didžio- 
sios Transazijos magistralės kompanijos tarnautojų. 

Beje, vaikštinėdamas nepastebėjau Faruskiaro. Ar tiktai jis ne- 
išlipo iš traukinio vienoje kurioje tarpinėje stotyje tarp Čerčeno 
ir Čarkliko, į kurį turime atvažiuoti apie pirmą valandą dienos? 

Ne, štai jis stovi kartu su Gangiru priekinėje mūsų vagono 

aikštelėje. Juodu apie kažką gyvai šnekučiuojasi, nuolatos ir aiš- 
kiai nekantriai žvilgčiodami į plačios lygumos šiaurės rytų hori- 
zontą. Galbūt iš ano mongolo sužinojo kokią nors neramią Žinią? 
Aš ir vėl pradedu fantazuoti, man vaidenasi įvairiausi nuotykiai, 
plėšikų antpuoliai kaip naktį sapne... 

Tačiau garbusis Natanielis Morzas grąžina mane į tikrovę. 

— Tai įvyks šiandien... devintą valandą... Prašau nevėluoti... — 
primena jis. 

Ak taip, juk Fulko Efrinelio ir mis Horacijos Bluet vestuvės... 
O aš apie jas visai pamiršau. Reikia pasirengti. Kadangi neturiu 
kitos eilutės, blogiausiu atveju galiu pasikeisti bent marškinius. 
Vienam iš dviejų jaunikio liudininkų pritinka padoriai atrodyti, 
juolab kad antrasis liudininkas ponas Katerna bus dailiai pasi- 
puošęs. 

Ir iš tikrųjų komikas nužingsniavo į bagažo vagoną — vėl turė- 
jau drebėti dėl vargšelio Kinko! — ir ten, padedamas Popovo, iš- 
traukė iš savo lagamino gerokai aptrintą kostiumą, kuris, be abe- 
j0, padarys stiprų įspūdį vestuvių ceremonijos metu: surdutas — 
šviežio alyvų aliejaus spalvos su metalinėmis sagomis ir nublu- 
kusia butonjere (prie drabužio prisegama gėlė ar gėlių puokšie- 
lė) kilpelėje, kaklaraištis su nežmoniškai dideliu „briliantu“, pur- 
purinės kelnės iki kelių su varinėmis sagtimis, gėlėta liemenė, 
raštuotos kojinės, šilkinės pirštinės, juodi baliniai batai ir pilka 
plačiakraštė skrybėlė. Įsivaizduoju, kiek kaimiečių jaunavedžių 
— arba greičiau, jų senelių - suvaidino komikas, vilkėdamas šiuos 
tradicinius vestuvinius drabužius! Šis iš tiesų puikus ansamblis 
kuo dailiausiai derinasi su komiko švytinčiu, glotniai nuskustu 
veidu ir linksmomis akimis. 

Ponia Katerna irgi atrodo ne prasčiau už vyrą. Ji išsitraukė iš 
savo garderobo pamergės (operetės herojės pamergės) drabužius: 
gražų kryžmai suvarstytą korsažą, vilnonį sijoną, dedešvos spal- 
vos kojines, šiaudinę skrybėlaitę su dirbtinėmis gėlėmis, kurioms 
trūko tik kvapo. Be to, truputį pajuodino antakius ir parausvino 
skruostus. Nieko nepasakysi, tikra provincijos subretė! 

Ir jeigu mūsų komediantai sutiks po vestuvinės vakarienės su- 
vaidinti keletą scenelių iš kaimo gyvenimo, tai garantuoju jiems 


161 


sėkmę. 

Apie vestuvių ceremonijas pradžią, paskirtą devintą valandą, 
praneš tenderio varpas; jis skambins visu garsumu tarsi tikroje 
varpinėje. Truputį vaizduotės, ir nesunku įsivaizduoti, kad atsi- 
dūrei kaime. 

Bet kurgi šis varpas kvies svečius ir liudininkus?.. Į vagoną 
restoraną, kuris, kaip jau spėjau įsitikinti, gana neprastai pareng- 
tas būsimai ceremonijai. Didysis pietų stalas išneštas, o vietoj jo 
pastatytas mažas. Kelios gėlių puokštės, nupirktos Čerčeno sto- 
tyje, stūkso kampuose vagono, pakankamai erdvaus, kad sutal- 
pintų didesniąją dalį keleivių. Beje, tie, kuriems nebeliks vietos 
viduje, galės stovėti ir aikštelėse. 

Ant pirmos ir antros klasės vagonų durų kabėjo skelbimas: 


Misteris Fulkas Efrinelis, „Strong Bulbul t C“" prekybos na- 
mų Niujorke atstovas, ir mis Horacija Bluet, ,Holms-Holm'"'' fir- 
mos Londone atstovė, turi garbės pakviesti jus į savo vestuves. 
Vestuvių ceremonija vyks Didžiosios Transazijos traukinio vago- 
ne restorane šių metų gegužės 22 dieną lygiai devintą valandą 
ryto dalyvaujant garbiajam pastoriui Natanieliui Morzui iš Bos- 
tono. 


Na, ką gi, jeigu 1š šio įvykio nepasiseks išspausti bent šimto 
eilučių, vadinasi, visiškai neišmanau savo amato. 

O kol dar neprasidėjo, turėčiau iš traukinio viršininko sužino- 
ti, kurioje vietoje būsime tą iškilmingą valandėlę. 

Popovas ją man parodo žemėlapyje, pridėtame prie kelionių 
vadovo. Traukinys tada bus už šimto penkiasdešimties kilometrų 
nuo Čarkliko stoties, dykumoje, kurią čia kerta nedidelė upė, įte- 
kanti į Lobnoro ežerą. Per dvidešimt Ijė čia nebus nė vienos sto- 
ties, vadinasi, niekas neturėtų nutraukti ceremonijos. 

Savaime aišku, kad aš ir ponas Katerna jau pusę devynių bu- 
vome pasirengę vykdyti savo priedermes. 

Majoras Nolticas ir Pan Šao iškilmių proga irgi truputį pasi- 
puošė. Majoras atrodė gana rimtai tarsi chirurgas, pasirengęs am- 
putuoti koją, o kinas itin panėšėjo į pašaipų paryžietį, patekusį į 

kaimiečių vestuves. 

Daktaras Tio Kinas, žinia, nepageidaus skirtis su savuoju Kor- 
naru, taigi juodu ateis į šią kuklią šventę kaip visada dviese. Kiek 
žinau, kilnusis venecijietis nebuvo vedęs ir nepaliko specialių nu- 
rodymų dėl santuokos, vertinančių šį reiškinį iš negailestingai eik- 
vojamų gyvybinių syvų taško; esama tik kai kurių paskirų pasta- 
bų skyriaus pradžioje: 


Tikros ir lengvos greitosios pagalbos priemonės 
įvairiais atvejais, gresiančiais gyvybei. . 


— Galiu sutikti, - pareiškė Pan Šao, ką tik pacitavęs man šį 
sakinį iš Kornaro, — kad santuoką visiškai galima priskirti vie- 
nam iš tokių atvejų. 

Aštuonios valandos keturiasdešimt penkios minutės. Jaunųjų 
dar niekas nematė. Mis Horacija Bluet užsidarė kupė, kur, be abe- 
jonės, tvarkosi savo vestuvinį tualetą. Matyt, ir Fulkas Efrinelis 
dabar rišasi kaklaraištį, dar sykį blizgina žiedą, laikrodžio gran- 
dinės karulius ir kitas savo portatyvinės juvelyrinės parduotuvės 
brangenybes. Man nekelia nerimo, kad jų vis dar nėra. Juodu pa- 
sirodys, kai tik nuaidės varpas. 

Pastebiu, kad Faruskiaras ir Gangiras dėl kažko susirūpinę, o 
sprendžiant iš visko, dabar jiems vestuvės jau ne galvoje. Kodėl 
jie vis atidžiai žvalgosi į dykumos horizontą? Juk nieko, išskyrus 
bevaisę, niūrią ir liūdną Gobio dykumą, kokią ją vaizduoja savo 
užrašuose Grum-Gržimailos, Blanas ir Martenas, jie nepamatys. 
Vis dėlto įdomu žinoti, kas taip jiems kelia nerimą? 

— Jeigu nuojauta manęs neapgauna, - sako majoras Nolticas. 
— Čia kažkas slypi... 

Ką jis nori pasakyti?.. Bet nėra kada galvoti: tenderio varpas 
jau siunčia linksmus garsus. Devinta valanda. Laikas eiti į vago- 
ną restoraną. 

Prie manęs prisideda ponas Katerna ir žvaliai uždainuoja: 


Šitas varpas iš bokštelio 
Nuskambėjo nuostabiai... 

O ponia Katerna į jo trio iš „Baltosios damos" (prancūzų kom- 
pozitoriaus Bualdjė opera, pastatyta 1825 m.) atsako „Vijaro dra- 
gūnų" priedainiu (prancūzų kompozitoriaus Majero komiškoji ope- 
ra): 

Skamba, skamba, skamba, 
Skamba nuolatos... — 


rodydama teatrališku gestu, tarsi tampytų virvę. 

Keleiviai iškilmingai traukia į vagoną restoraną. Eisenos prie- 
kyje žengia keturi liudininkai, o paskui juos iš abiejų kaimo galų, 
—norėjau pasakyti, traukinio, — eina kviestieji. Tarp jų - kinai, 
turkmėnai ir keli totoriai. Visi nori pasėdėti vestuvėse. 

Pastorius Natanielis Morzas sėdi vagone restorane prie mažo 
stalo, ant kurio guli vedybų sutartis, jo sudaryta pagal būsimųjų 
sutuoktinių reikalavimus. Matyt, jis pripratęs prie šios rūšies pro- 
cedūrų - ir komercinių, ir vedybinių. 

O jaunikio ir nuotakos vis dar nėra. 

— Nejaugi jie persigalvojo? — klausiu komiko. 

— Jeigu ir persigalvojo, - nusijuokia ponas Katerna, - tai tegu 
pastorius antrąsyk sutuokia mane su žmona. Juk ne veltui apsivil- 
kau vestuvinius drabužius... Be to, ir kiti nenusimins. Tiesa, Ka- 
rolina? 

— Žinoma, Adolfai, - šiek tiek maivydamasi atsako jam subre- 
tė. 

Tačiau sutuoktiniams Katerna neteko antrą sykį vesti. Štai jis, 
Fulkas Efrinelis, apsirengęs šįryt lygiai taip pat, kaip ir vakar, ir — 
įdomi smulkmena! — su pieštuku už kairės ausies: dorasis makle- 
ris, matyt, ką tik baigė kažkokią kalkuliaciją savo prekybos na- 
mams Niujorke. 

Štai ir mis Horacija Bluet - liesa, sudžiūvusi, plokščia, - ko- 
kia tik ir gali būti anglų maklerė. Ant kelionės suknios ji užsime- 
tusi apsiaustą, 0 vietoj papuošalų jai ant juostos skambčioja rak- 
tų ryšulėlis. 

Pasirodžius jauniesiems, visi susirinkusieji mandagiai atsistoja, 
o pastarieji, nusilenkę į dešinę bei kairę ir „atgavę dvasią", kaip 
pasakytų ponas Katerna, lėtai prieina prie pastoriaus, kuris stovi 

padėjęs ranką ant Biblijos, be abejonės, atverstos toje vietoje, 
kur Izaokas, Abraomo ir Saros sūnus, ima į žmonas Rebeką, Ra- 
chilės dukterį. 

Jeigu dar būtų sugaudusi apeigoms skirta vargonų muzika, tai 
lengvai galėtum įsivaizduoti, jog esi bažnyčioje. 

Štai ir muzika! Tiesa, čia ne vargonai, o viso labo tik armoni- 
ka, kurios nepamiršo pasiimti ponas Katerna. Kaip buvęs jūrei- 
vis, jis moka elgtis su šiuo instrumentu ir demonstruoja savo me- 
ną, stengdamasis pagroti saldoką andante iš „Normos“ (italų kom- 
pozitoriaus Vinčenso Belinio opera, pastatyta 1831 m.) su tipiš- 
komis armonikai graudulingomis intonacijomis. 

Senamadė melodija, kurią taip temperamentingai groja komi- 
kas, matyt, labiausiai patinka Centrinės Azijos gyventojams. Bet 
viskas pasaulyje turi pabaigą, netgi andantė iš ,,„Normos“. 

Garbusis Natanielis Morzas kreipiasi į jaunuosius vestuvine svei- 
kinimo kalba, kurią, reikia manyti, jam ne sykį teko sakyti. 

„Dvi širdys, susiliejančios vienovėje... Kūnas ir kraujas... Veis- 
kitės ir dauginkitės..." 

Manau, kad jis geriau padarytų, greitakalbe sumurmėjęs kaip 
paprastas notaras: ,Mums, pastoriui-notarui, dalyvaujant, Efri- 
nelis-Bluet £ C“ sudarė šią..." 

Gaila, negaliu baigti savo minties. Nuo garvežio pusės pasi- 
girsta riksmai. Veriamai cypia stabdžiai. Traukinys staigiai lėtina 
greitį, sudreba nuo stiprių smūgių ir sustoja, pakeldamas debesis 
smėlio. 

Kaip šiurkščiai nutraukiama vestuvių ceremonija! Vagone res- 
torane viskas susimaišo — žmonės ir baldai, jaunieji ir liudinin- 
kai. Niekas neišsilaiko ant kojų. Neįsivaizduojamoje maišalynė- 
je girdisi siaubo klyksmai ir pratisos dejonės... Bet, skubu pasaky- 
ti, niekas nebuvo rimtai sužeistas, nes traukinys sustojo ne staiga. 

— Greičiau išeikite... paskubėkite! — šaukia man majoras. 

Dvidešimtasis skyrius 


Apsidaužę ir išsigandę keleiviai tą pačią akimirką išlėkė iš 
vagonų. Viešpataujant visuotinei sumaiščiai, iš visų pusių girdė- 
josi tik skundai ir nesusigaudančių žmonių klausimai trimis ar 
keturiomis kalbomis. 

Faruskiaras su Gangiru ir keturi mongolai pirmieji iššoka ant 
sankasos ir išsirikiuoja palei bėgius ginkluoti revolveriais ir kin- 
žalais. Nėra ko abejoti: traukinį sustabdė piktadariai, turėdami 
tikslą apiplėšti. 

Ir iš tikrųjų — nuimti bėgiai beveik šimto metrų atstumu, todėl 
garvežys, užlėkęs tik ant pabėgių, įsirėžė į smėlio kauburį. 

— Kaip?! Kelias dar nebaigtas tiesti, o bilietai jau parduodami 
nuo Tifliso iki Pekino?.. Bet juk aš dėl to ir važiavau Transazijos 
traukiniu, kad sutrumpinčiau devyniomis dienomis savo kelionę 
apie pasaulį! 

Atpažįstu įpykusį barono balsą, priekaištaujantį Popovui vo- 
kiškai. Bet šį sykį vokietis turėtų kaltinti ne geležinkelio kompa- 
nijos inžinierius, o kažką kitą. 

Mes apspintame traukinio viršininką su klausimais, o majoras 
Nolticas nenuleidžia akių nuo Faruskiaro ir mongolų. 

— Baronas neteisus, - atsako mums Popovas. —- Geležinkelis 
nutiestas iki galo, o štai bėgius kažkas nuėmė, turėdamas nusi- 
kalstamų ketinimų. 

— Kad sulaikytų traukinį! - šūkteliu. 

— Ir pagrobtų brangenybes, kurias jis gabena į Pekiną, - pridu- 
ria ponas Katerna. 

— Be abejonių, - sako Popovas. - Taigi mes turime būti pasi- 
rengę atremti antpuolį. 

— Kas tie plėšikai? — klausiu. — Ar ne Ki Dzangas su savo 
gauja? 

Rūsčiojo bandito vardas priverčia sudrebėti keleivius. 

— Kodėl būtinai Ki Dzangas... o ne Faruskiaras? — tyliai man 
sako majoras. 

— Kąjūs, juk jis vienas iš geležinkelio direktorių!.. 

— Sakykime. Bet jeigu teisingi gandai, kad kompanija sudarė 
sandėrį su kai kuriais gaujų vadeivomis, kad būtų užtikrintas trau- 
kinių eismas... 

— Niekada tuo nepatikėsiu, majore! 

— Kaip jums patinka, pone Bombarnakai, bet juk Faruskiaras 
tai žinojo, kad gedulingajame vagone... 

— Užteks, majore, dabar ne juokai galvoje! 

— Taip, dabar nebe juokai. Mes turime gintis, ir gintis visu 
ryžtingumu. 

Kinų karininkas išstatė savo kareivius apie vagoną su brange- 
nybėmis. Kareivių buvo dvidešimt, o mūsų, keleivių, neskaitant 
moterų, apie trisdešimt. Popovas greit išdalijo ginklus - jie visa- 
da laikomi traukinyje užpuolimo atveju. Majoras Nolticas, Ka- 
terna, Pan Šao, Fulkas Efrinelis, mašinistas ir kūrikas, azijiečiai 
ir europiečiai keleiviai — visi nutarė kautis, kad išgelbėtų savo 
gyvybes. 

Dešinėje pusėje apytiksliai už šimto žingsnių nuo sankasos — 
tankūs krūmokšniai. Ten tikriausiai ir slepiasi plėšikai, pasirengę 
bet kurią akimirką atakuoti. 

Staiga pasigirsta karingi šūksniai. Šakos prasiskiria, išleisda- 
mos įsitaisiusią krūmuose gaują, kurią sudaro apie šešiasdešimt 
Gobio mongolų. 

O kaip elgiasi ponas Faruskiaras, kurį, mano galva, be galo 
neteisingai įtarė majoras Nolticas? Jis tarsi persikūnijo: pasidarė 
dar aukštesnis, lieknesnis, jos gražus veidas išblyško, akys svai- 
do žaibus. 

Ką gi, gal ir apsirikau dėl mandarino Ien Lu, bet dabar, šiaip 
ar taip, vis dėlto geležinkelio kompanijos direktoriaus nepalai- 
kiau garsiuoju Junano plėšiku! 

Kai tik pasirodė plėšikai, Popovas liepė poniai Katerna, mis 

Horacijai Bluet ir visoms kitoms moterims grįžti į vagonus. 

Aš turiu tik šešiašūvį revolverį, bet pasistengsiu veltui nepa- 
leisti nė vienos kulkos. Dabar turėsiu apie ką papasakoti skaity- 
tojams, jeigu tik išnešiu sveiką kailį vardan reportažo ir „XX am- 
žiaus“ garbės! 

O ar nepasisektų iš pat pradžių paleisti kulką tiesiai į kaktą 
gaujos atamanui, kad būtų priversti sprukti užpuolikai? Reikalai 
iš karto pasisuktų mūsų naudai. 

Plėšikai paleidžia salvę, paskui iškėlę grasina ginklais, suklinka 
laukiniais balsais. Faruskiaras su pistoletu vienoje rankoje ir kin- 
žalu kitoje puola pirmyn, drąsindamas žodžiais ir gestais Gangirą 
ir keturis mongolus, kurie nesitraukia nuo jo nė per žingsnį. Mudu 
su majoru Nolticu veržiamės į mūšio sūkurį, bet mus aplenkia po- 
nas Katerna. Jo burna pražiota, balti dantys iššiepti, akys primerk- 
tos. Dabar jis ne operetinis komikas, o ankstesnis narsus jūreivis! 

- Šitie niekšai, - šaukia jis, - nori mus paimti abordažu! Pira- 
tai trokšta mus paskandinti! Pirmyn, pirmyn, už vėliavos garbę! 
Dešinysis bortas — ugnis!.. Kairysis bortas — ugnis!.. Ugnis nuo 
abiejų bortų! 

Ir ginkluotas jis ne teatriniu kinžalu ir pistoletu, užtaisytu pa- 
prastais milteliais. Ne! Jo rankose po tikrą revolverį, iš kurių jis 
šaudo į dešinę ir į kairę. 

Jaunasis Pan Šao irgi narsiai kaunasi, nesiliaudamas šypsotis 
ir patraukdamas paskui save kitus keleivius kinus. Popovas ir visi 
traukinio aptarnautojai drąsiai vykdo savo pareigą. Netgi seras 
Frensis Traveljanas iš Traveljan Holo Traveljanšyre šaudo su ang- 
lams būdingu šaltakraujišku metodiškumu, o Fulkas Efrinelis — 
su tikro jankio įtūžiu, nes jis pašėlo ne tik dėl to, kad nutrūko 
vedybų apeigos, bet ir dėl pavojaus, gresiančios jo keturiasde- 
šimt dviem dėžėm su dirbtiniais dantimis. Aš nežinau, kuris iš šių 
dviejų jausmų vyrauja praktiškojo amerikiečio sąmonėje. 

Trumpai sakant, piktadarių gauja susidūrė su tokiu energingu 
pasipriešinimu, kokio ji visiškai nesitikėjo. 

O baronas Veisšnitcerderferis? O, baronas — vienas iš pačių 
drąsiausių kovotojų. Ant jo lūpų pasirodė putos, jis tiesiog pašėlo 
— nieko nebemato ir nebegirdi, rizikuodamas tapti pirmąja grum- 

tynių auka. Visą laiką tenka jį gelbėti. Apmaudi gaišatis gali pri- 
versti vėluoti Tiendzine į garlaivį, sulaužyti maršruto pirmojo ket- 
virčio tvarkaraštį ir šitaip nutraukti kelionę apie pasaulį! Koks 
sprigtas germanų savimeilei! 

Didingasis Faruskiaras, mano herojus - negaliu jo kitaip pa- 
vadinti — rodo tiesiog narsos stebuklus. Iššaudęs visą revolverio 
apkabą, jis griebiasi kinžalo kaip žmogus, ne sykį žvelgęs mirčiai 
į akis ir nė kiek jos nesibijąs. 

Abiejose pusėse jau yra sužeistų, o galbūt ir užmuštų. Keli 
keleiviai nejudėdami guli ant bėgių. Ar jie gyvi? Man kulka tru- 
putį kliudė petį, bet aš nekreipiu dėmesio į šią menką žaizdelę. 
Garbusis pastorius Natanielis Morzas, nepaisydamas savo dvasi- 
nio rango, kaunasi lyg tikras karys, ir, sprendžiant iš to, kaip vartoja 
ginklą, galima manyti, jog šiuose reikaluose ne naujokas. 

Pono Katerna jau peršauta skrybėlė, ta pati plačiakraštė kai- 
mo jaunikio skrybėlė, kurią jis išsitraukė iš savo aktoriaus garde- 
robo, ir tai jam duoda pretekstą pratrūkti virtuoziškais jūreivių 
keiksmais. Paskui atidžiai prisitaikęs, komikas nukauna banditą, 
išdrįsusį prakiurdinti jo galvos apdangalą. 

Ir vienoje, ir kitoje pusėje daugėja išeinančių iš rikiuotės, o 
mūšio baigtis dar labai abejotina. Faruskiaras, Gangiras ir mon- 
golai, plėšikų spaudžiami, atsitraukia prie brangenybių vagono, 
nuo kurio nesitraukia ir kinų kareiviai. Du ar trys iš jų jau mirti- 
nai sužeisti, o pats karininkas ką tik gavo kulką į galvą. Mano 
herojus rodo narsumo stebuklus, gindamas Dangaus Sūnaus bran- 
genybes. 

Gaujos vadeiva, aukštas juodabarzdis vyras, nesiliauja siųsti 
prieš mus savo žaliūkų. Iki šiol kulkos jo vis pasigaili, todėl ne- 
paisant visų mūsų pastangų jis lėtai, bet užtikrintai slenka pir- 
myn. Mūšis užsitęsia. 

Nejaugi būsime priversti slėptis vagonuose tarsi už tvirtovės 
sienų ir iš ten atsišaudyti iki tol, kol nekris paskutinis iš mūsų? O 
taip tikrai atsitiks, ir net labai greitai, jeigu banditai nesiliaus mus 
spausti... 

Dabar prie šūvių garsų prisideda ir moterų riksmai. Kai ku- 
ros, visiškai praradusios nuovoką, išbėga į aikšteles, nors mis 

Horacija Bluet ir ponia Katerna stengiasi jas sulaikyti vagono 
viduje. Tiesa, keliose vietose kulkos pramušė srenas. O ar nesu- 
žeistas Kinko? 

— Prasti mūsų reikalai, - sako man majoras Nolticas. 

— Taip, ne per geriausi, be to, ir šoviniai jau baigiasi. Būtinai 
reikia nupilti jų atamaną. Eime, majore. 

Bet tai, ką norėjome padaryti mes, padaro ponas Faruskiaras. 
Vikriai atmušdamas į jį nukreiptus smūgius, jis pralaužia puolan- 
čiųjų gretas ir atstumia jas nuo sankasos... Ir štai mano herojus 
jau akis į akį su gaujos vadeiva... pakelia kinžalą... ir... smogia 
jam tiesiai į krūtinę. 

Plėšikai tuoj pat pradeda trauktis, net nepasiimdami žuvusių 
ir sužeistųjų. Vieni sprunka į stepę, kiti dingsta krūmokšniuose. 
Ir kuriam galui juos persekioti, jeigu susirėmimas baigėsi mūsų 
naudai? Drąsiai galiu teigti, kad už mūsų išgelbėjimą ir gyvybes 
turime dėkoti drąsiam ir vyriškam Faruskiarui. Jeigu ne jis, vargu 
ar būtų parašyta ši knyga. 

Bet plėšikų vadeiva dar gyvas, nors kraujas trykšta iš gilios 
žaizdos. 

Ir čia sekė scena, kuri visam laikui įsirėžia į mano atmintį. 

Sukaupęs paskutines jėgas, atamanas pakyla ir, grėsmingai iš- 
kėlęs ranką, žvelgia tiesiai priešui į akis... 

Tačiau dar vienas kinžalo smūgis pataiko jam į širdį. 

Faruskiaras atsigręžia ir tarsi niekur nieko taria rusiškai: 

— Ki Dzangas mirė, ir taip bus kiekvienam, kas išdrįs eiti prieš 
Dangaus Sūnų! 

Dvidešimt pirmasis skyrius 


Aha, vadinasi, tai vis dėlto Ki Dzangas Gobio dykumoje už- 
puolė traukinį! Junano plėšikas vis dėlto sužinojo, kad prie sąsta- 
to prikabintas vagonas su auksu ir brangakmeniais, kainuojan- 
čiais milžinišką sumą! Ir nėra čia ko stebėtis, jeigu apie šią nau- 
jieną rašė net laikraščiai. Ki Dzangas turėjo pakankamai laiko 
pasirengti antpuoliui — išardyti bėgius ir organizuoti pasalą. Jei- 
gu jo nebūtų nukovęs nepakartojamasis Faruskiaras, plėšikas ne 
tik būtų pagrobęs imperatoriaus iždą, bet ir išžudęs keleivius. Da- 
bar suprantu, kodėl mūsų išgelbėtojas nuo pat ryto nerimavo ir 
itin atkakliai žvalgėsi į dykumos horizontą. Mongolas, įlipęs Čer- 
čene, matyt, jį perspėjo apie Ki Dzango ketinimus. Tiesa, Transa- 
zijos geležinkelio valdybos direktorius pernelyg rūsčiai plėšiką 
nubaudė, bet mongolų dykumoje neįmanoma griežtai reikalauti tei- 
singumo. Čia dar nėra teismų administracijos — mongolų laimei. 

— Dabar, manau, atsisakysite savo įtarimų prieš Faruskiarą? — 
paklausiau majorą Nolticą. 

— Tam tikru mastu, pone Bombarnakai. 

— Tam tikru mastu?.. Velniai rautų, na ir reiklus esate, majore 
Nolticai! 

„Pirmiausia turime suskaičiuoti nuostolius. 

Iš mūsų pusės trys nukauti - tarp jų kinų karininkas, - ir dvy- 
lika sužeistų, iš jų — keturi sunkiai, o likusieji ne taip jau rimtai, 
kad nepajėgtų nuvažiuoti iki Pekino. Popovas atsipirko mėlyne, o 
pirmasis komikas įdrėskimu, kurį ponia Katerna pati nori perrišti. 

Majoras įsakė pernešti sužeistuosius į vagonus ir skubiai su- 
teikė jiems pirmąją pagalbą. Daktaras Tio Kinas irgi pasiūlė savo 
paslaugas. Kai dėl žuvusiųjų, tai nutarėme juos nuvežti iki arti- 

miausios stoties, kur jiems atliksime paskutinę pareigą. 

Banditai, kaip jau sakiau, paliko savo užmuštuosius. Mes ap- 
kasėme juos smėliu ir liovėmės apie juos galvoti. 

Traukinys buvo sustabdytas pusiaukelėje tarp Čarkliko ir Čer- 
čeno. Vienoje ir kitoje stotyje mums būtų suteikę pagalbą, bet, 
nelaimei, Ki Dzangas nutraukė telefono ryšį - nuimdamas bė- 
gius, jis išvertė ir telegrafo stulpus. 

Pirmiausia reikia užkelti garvežį ant bėgių, paskui grįžti į Čer- 
čeną ir laukti, kol darbininkai atstatys kelią. Visam šiam reikalui, 
jeigu nebus kokių nors kitų kliūčių, reikės bemaž dviejų parų. 

Negaišdami nė valandėlės, imamės darbo. Keleiviai noriai pa- 
deda Popovui ir traukinio aptarnautojams, kurie turi visus reika- 
lingus instrumentus — domkratus, svertus, kūjus, angliškus rak- 
tus. Po trijų valandų triūso pasiseka, nors ir sunkiai, užkelti ant 
bėgių tenderį ir garvežį. 

Svarbiausias darbas padarytas. Dabar reikia garvežį pavaryti 
atgal ir nedideliu greičiu parvažiuoti į Čerčeną. Bet kiek prarasta 
laiko, kiek pavėluota! Galite įsivaizduoti, kaip beviltiškai keikia- 
si baronas, kiek įvairiausių „teufel“, „„donnerwetter“ ir kitokių 
vokiškų keiksmų plūsta iš jo burnos! 

Pamiršau pasakyti, kad sutriuškinus banditų gaują visi kelei- 
viai, ir pirmasis iš jų - jūsų nuolankus tarnas, laikė savo pareiga 
padėkoti ponui Faruskiarui. Mūsų išgelbėtojas padėkos žodžius 
priėmė oriai, kaip ir tinka tikram rytiečiui. 

— Aš tik įvykdžiau savo pareigą kaip vienas iš Didžiosios Transa- 
zijos magistralės valdybos direktorių, - atsakė jis su kilniu kuklumu. 

Paskui, jo įsakymu, mongolai prisiėmė dalį darbų, ir turiu pa- 
stebėti, kad jie triūsė be galo noriai ir nusipelnė mūsų nuoširdžių 
pagyrimų. 

Tuo metu Faruskiaras ir Gangiras nuošalyje apie kažką ilgai 
tarėsi, kol pagaliau išgirdome jų netikėtą pasiūlymą. 

— Pone traukinio viršininke, — kreipėsi Faruskiaras į Popovą. 
— Esu įsitikinęs, kad dėl keleivių interesų geriau ne grįžti atgal, o 
važiuoti pirmyn į Čarkliką. 

— Žinoma, taip geriau, pone direktoriau, — atsakė Popovas. — 
Bet bėgiai tai nuimti... Kol nebus sutaisytas kelias, negalėsim va- 

žiuoti pirmyn. 

— Taip, bėgiai nuimti, bet juk mes patys galime juos vėl nu- 
tiesti, bent jau šiam kartui, kad pravažiuotų tik mūsų traukinys. 

Pasiūlymas tikrai dalykiškas ir vertas rimto dėmesio. Todėl 
visi susirinkome jį apsvarstyti - majoras Nolticas, Pan Šao, Ful- 
kas Efrinelis, ponas Katerna, amerikietis pastorius, baronas Veis- 
Šnitcerderferis ir dar gal dešimt keleivių, mokančių rusų kalbą. 

Faruskiaras tęsė: 

— Aš ką tik apėjau išardyto kelio dalį. Beveik visi žuoliai savo 
vietose, o bėgiai tiktai atsukinėti ir išmėtyti čia pat ant smėlio. 
Juos galime vėl užkelti, prisukti ir atsargiai pervažiuoti. Darbai 
truks ne ilgiau kaip parą, o dar po penkių valandų būsime Čarklike. 

Puikis mintis! Visi ją palaiko, ypač baronas. Planas nesunkiai 
įgyvendinamas, 0 jeigu netikėtai trūktų kelių bėgių, galėtume per- 
nešti į priekį tuos, kurie liktų traukinio užpakalyje. 

Na ir šaunuolis Faruskiaras! Sunkią valandą jis nepasimetė ir 
pelnė visų pagarbą. Štai kur išskirtinė asmenybė, kurios trūko 
mano kronikai! Dabar jau ištrimituosiu apie jį visam pasauliui 
visomis savo triūbomis! 

Koks netoliaregis buvo majoras Nolticas, įtaręs jį esant Ki 
Dzango varžovu! 

Pirmiausia pradėjome kloti ir tvirtinti bėgius ten, kur jie buvo 
nuimti arba sugadinti. 

Pagavęs valandėlę ir nesibaimindamas, kad būsiu pastebėtas 
visuotinėje sumaištyje, nukulniavau į bagažo vagoną ir įsitiki- 
nau, kad Kinko sveikas ir gyvas. Pranešiau jam, kas čia įvyko, 
patariau laikytis atsargumo ir perspėjau, kad nedrįstų lįsti iš savo 
dėžės. Rumunas prižadėjo likti vietoje, todėl dėl jo esu ramus. 

Buvo jau apie trečią valandą, kai giebėmės darbų. Bėgiai bu- 
vo nuimti maždaug per šimtą metrų. Suderinę su Faruskiaru, mes 
neprisukinėjome bėgių iki galo. Tai padarys darbininkai, kurie 
atvyks iš Čarkliko po to, kai mūsų traukinys pasieks šią stotį, 
vieną iš reikšmingiausių Transazijos magistralėje. 

Kadangi bėgiai gana sunkūs, mes pasiskirstome grupėmis. Visi 
keleiviai — ir pirmos, ir antros klasės — triūsia nenuleisdami ran- 
kų. Baronas dirba taip azartiškai, kad sykiais net tenka jį pristab- 

dyti. Ir Fulkas Efrinelis, net neužsimindamas apie nutrauktas ves- 
tuves, sakytum, lyg ir nemanęs vesti, - pirma darbą padaryk, pas- 
kui linksminkis! — stengiasi už keturis. Neatsilieka nuo kitų ir 
Pan Šao, ir daktaras Tio Kinas, kuris trokšta būti naudingas, pri- 
mindamas musę iš pasakėčios, kuri panoro pastūmėti vežimą. 

— Velniai rautų šią karštą Gobio saulę! Na ir negailestinga „spin- 
dulių karalienė"! — nuolatos šūkčioja ponas Katerna. 

Vienas tik seras Frensis Traveljanas iš Traveljan Holo Travel- 
janšyre ramiai sėdi vagone savo vietoje. Matyt, santūrusis džen- 
telmenas nutarė, kad šis darbas ne jam. 

Septintą valandą jau atstatėme trisdešimt metrų kelio. Greitai 
temsta. Nutarėme daryti pertrauką iki rytdienos. Po vidurdienio 
baigsime darbus, ir traukinys galės važiuoti toliau. 

Griūname iš nuovargio ir alkio. Koks pašėlęs apetitas po sun- 
kaus darbo! Vienas paskui kitą, nepaisydami skirtingų klasių, su- 
sirinkome vagone restorane. Maisto pakanka, todėl netrukus val- 
diškose atsargose atsirado platus plyšys. Nesvarbu! Čarklike vėl 
bus nupirkta visko, ko reikės. 

Ponas Katerna neįprastai linksmas, judrus, draugingas, kaip 
sakoma, kompanijos siela. Valgant desertą jis kartu su madam 
Katerna uždainuoja - ir labai laiku - ištrauką iš „Kelionės į Ki- 
niją". 

Puikioji Kinija - plati, 
Visiems atvykėliams patiks... 


Mes pritariame choru greičiau garsiai negu darniai. 

O, Labišai, ar kada galvojote, jog ši puiki dainelė vienąsyk 
glostys Didžiosios Transazijos magistralės keleivių klausą! 

Paskui mūsų komikui — manau, kažkam patarus, - šovė į gal- 
vą mintis... Ir kokia!.. Kodėl gi netęsti ceremonijos, kurią taip 
netikėtai nutraukė banditai? Kodėl gi neatšvęsti vestuvių? 

— Kokių vestuvių? — klausia Fulkas Efrinelis. 

— Jūsų, misteri, jūsų, — atsako ponas Katerna. — Nejaugi pa- 
miršote? Juk tai nuostabu! 

O Fulkas Efrinelis 1 mis Horacija Bluet, regis, ir nebeprisi- 
mena, kad jeigu ne banditų antpuolis, juos jau jungtų švelnūs Hi- 

menėjo saitai... 

Bet visi per daug pavargo. Atsisakė ir pastorius Natanielis Mor- 
zas: nebeturėjo jėgų tuokti jaunųjų, be to, ir jie patys nebepajėgtų 
atlaikyti apeigų. Todėl ceremonija buvo atidėta porytdienai. Tarp 
Čarkliko ir Landžou - devyni šimtai kilometrų kelio. Jų visiškai pa- 
kaks, kad būtų tvirtai sujungta angliškai amerikietiška šeimynėlė. 

Visi — kas ant kušetės, kas ant suolo — smigo į gilų miegą. 
Tačiau pavojus vis dar neišnyko. Nors gaujos vadeiva užmuštas, 
vis dėlto jo bendrai gali pamėginti naktį pulti, jeigu nesiimsime 
atsargumo priemonių. 

Norėdamas visus nuraminti, Faruskiaras pats ėmėsi organi- 
zuoti stebėjimą apie traukinį. Žuvus kinų karininkui, jis pradėjo 
vadovauti ir kinų eskortui ir kartu su Gangiru prižadėjo saugoti 
imperatoriaus brangenybes. 

Kaip būtų pasakęs ponas Katerna, visada pasirengęs ką nors 
pacituoti iš Paryžiaus teatro „|'Opėra-Comigue" repertuaro: 

„Šią naktį garbingos merginos visiškai saugios ". 

Iš tikrųjų dabar imperatoriaus brangenybės saugomos kur kas 
patikimiau negu puikioji Atėnė de Solanž tarp pirmojo ir antrojo 
„Karaliaus muškietininkų" aktų. 2 

Kai tik prašvito, vėl puolėm atstatinėti magistralės. Oras toks, 
j0g padėjus ant smėlio galima kietai išvirti kiaušinį. 

Visi dirba taip pat skubiai ir nuoširdžiai kaip ir vakar. Kelio remon- 
tas sparčiai juda. Ketvirtą valandą dienos magistralė jau sutaisyta. 

Garvežys paleidžia garus ir palengva slenka pirmyn. Mes drau- 
giškai stumiame vagonus, kad jie nenueitų nuo bėgių. 

Pavojingoji vieta pravažiuota, taigi kelias dabar laisvas iki pat 
Čarkliko... Ką aš sakau? - iki Pekino! 

Užsiimame savo vietas, o kai Popovas duoda signalą važiuoti, 
ponas Katerna užtraukia pergalingą admirolo laivo „,d'Haydėe" 
jūreivių dainą. 

Kaip atsakymas nuaidi garsus „valio'! 

Dešimtą valandą vakaro traukinys pasiekia Čarkliko stotį, vė- 
Iuodamas trisdešimt valandų. Deja, pakanka ir trisdešimt minu- 
čių, kad baronas Veisšnitcerderferis pavėluotų į garlaivį iš Tien- 
dzino į Jokohamą. 

Dvidešimt antrasis skyrius 


Labai troškau nuotykių ir gavau jų net su kaupu. Jeigu mūsų 
pusė nebūtų patyrusi aukų, galėčiau dėkoti reporterių dievui. 

Dabar mano perspektyvoje tiktai atnaujinta Bluet-Efrinelio san- 
tuokos ceremonija ir Kinko avantiūros atomazga. Ponas Farus- 
kiaras jau suvaidino savo vaidmenį ir vargu ar parengs mums ko- 
kį nors naują siurprizą. Beje, dar gali būti visokiausių netikėtumų 
— juk iki Pekino dar reikia važiuoti ištisas penkias paras. Dėl pa- 
vėlavimo, kurį išprovokavo Ki Dzangas, mūsų kelias nuo Uzun 
Ado tęsis trylika dienų. 

Trylika dienų... Ir mano užrašų knygutėje taip pat trylika nu- 
merių — velnio tuzinas!.. Gerai, jog nesu prietaringas! 

Čarklike traukinys stovėjo tris valandas. Pranešėme apie ant- 
puolį, perdavėme žuvusiuosius kinų valdžiai, prisiėmusiai laido- 
jimo rūpesčius, o sunkiai sužeistuosius paguldėme į ligoninę. 

Pasak Pan Šao, Čarklikas - gana gausiai gyvenamas miestu- 
kas. Gailiuosi, kad neturėjau laiko jį apžiūrėti. 

Stoties viršininkas tuoj pat išsiuntė darbininkų traukinį taisyti 
sugadinto kelio ir nutrauktos telegrafo linijos. Neprabėgs nė dvi 
dienos, kai traukinių judėjimas bus visiškai atnaujintas. 

Nėra ko ir sakyti, jog ponas Faruskiaras, kaip vienas iš kom- 
panijos direktorių, savo autoritetu padėjo Čarklike atlikti visus 
būtinus formalumus. Jo dalykinės savybės aukščiau bet kurių pa- 
gyrimų, todėl ne veltui geležinkelio tarnautojai šitaip pagarbiai 
su juo elgiasi. 

Trečią valandą po vidurnakčio atvykome į Karaburano gele- 
žinkelio stotį, kur stovėjome tik kelias minutes. Šioje vietoje ge- 
ležinkelio magistralė kerta Gabrielio Bonvalo ir princo Henriko 

Orleaniečio, 1889-1890 metais keliavusių po Tibetą, trasą. Jų pa- 
sirinktas maršrutas buvo kur kas ilgesnis, sunkesnis ir pavojin- 
gesnis negu mūsų. Jie keliavo savotišku ratu iš Paryžiaus į Pary- 
žių — per Berlyną, Peterburgą, Maskvą, Nižnij Novgorodą, Per- 
mę, Tobolską, Omską, Semipalatinską, Kuldžią, Čarkliką, Bata- 
ną, Junaną, Hanojų, Saigoną, Singapūrą, Ceiloną, Adeną, Suecą 
1 Marselį - aplink Aziją ir Europą. 

Kitas mūsų sustojimas — Lobnoras. Čia atvažiavome ketvirtą 
valandą, o šeštą - vėl į kelią. 

Lobnoro ežeras, kurio krantus 1889 metais aplankė grįžda- 
mas iš Tibeto generolas Pevcovas, panašesnis į plačią pelkę su 
daugybe smėlio salelių lygiame vandens paviršiuje, - mat čia gy- 
lis siekia tik metrą. Šiuose kraštuose, kur lėtai gena savo vande- 
nis Tarimas, jau lankėsi vienuoliai Hukas ir Gabė. Iki Davano 
perėjos (tai šimtas penkiasdešimt kilometrų į pietus) nusigavo 
keliautojai Prževalskis ir Karėjus. Gabrielis Bonvalas ir princas 
Orleanietis nužygiavo dar toliau, traukdami neliesta teritorija, vie- 
tomis pakylančia iki penkių tūkstančių metrų aukščio, iki pat di- 
dingos Himalajų kalnų grandinės papėdės. 

Bėgių kelias dabar eina palei Nanšano kalnus, toliau į rytus 
suka prie Charanuro. Kalnuotoje Caidamo vietovėje magistralė 
dažnai vingiuoja, apriesdama stačius kalnų šlaitus. Didelį Lan- 
džou miestą pasiekiame aplinkiniu keliu. 

Niūrus landšaftas visiškai nesiderina su keleivių nuotaika. Die- 
na atrodo būsianti graži. Dosnūs saulės spinduliai, kiek aprėpia 
žvilgsnis, liete užlieja aukso šviesa Gobio dykumos smėlį. Nuo 
Lobnoro iki Charanuro daugiau kaip penki šimtai kilometrų, ir 
šioje atkarpoje tarp dviejų ežerų užbaigsime nutrauktas Fulko Ef- 
rinelio ir mis Horacijos Bluet jungtuvių apeigas. Tikėsimės, kad 
Šį sykį jokie įvykiai nebesukliudys jaunųjų laimei. 

Nuo pat ankstyvo ryto vagonas restoranas vėl pavirto salonu, 
— mes padarėme viską, kad laiku ir be kliūčių įvyktų ceremonija. 
Ir liudininkai, 1r būsimieji sutuoktiniai vėl ėmėsi savo vaidmenų. 

Garbusis pastorius Natanielis Morzas perspėja mus, kad jung- 
tuvės vėl paskirtos devintą valandą, ir perduoda mums linkėji- 
mus nuo misterio Fulko Efrinelio ir mis Horacijos Bluet. 

Majoras Nolticas ir jūsų nuolankus tarnas, ponas Katerna ir 
Pan Šao prižada paskirtu laiku būti visapusiškai pasirengę. 

Tačiau pirmasis komikas ir subretė nebepanoro vėl apsirengti 
teatriniais kaimo jaunųjų drabužiais. Jie persirengs tik kviesti- 
niams pietums, kurie bus paduoti aštuntą valandą vakaro liudi- 
ninkams ir kai kuriems pirmos klasės keleiviams. Ponas Katerna 
man mirktelėjęs leidžia suprasti, kad deserto metu mūsų laukia 
siurprizas. Įdomu žinoti - koks? Bet neskubėsime. 

Prieš pat jungtuvių ceremoniją nuaidi tenderio varpo dūžiai. 

Ne, čia ne pavojus! Linksmai skambantis varpas kviečia mus 
į vagoną restoraną, ir mes iškilminga procesija nužingsniuojame 
į šventiško ritualo vietą. 

Misteris Fulkas Efrinelis 1 mis Horacija Bluet jau sėdi prie 
staliuko priešais pastorių. 

Tambūruose būriuojasi smalsuoliai, stengdamiesi nors akies 
krašteliu pamatyti, kas čia vyksta. 

Faruskiaras ir Gangiras, gavę asmeninius kvietimus, ateina vė- 
liau už kitus. Visi atsistoja ir pagarbiai nusilenkę juos sutinka. Jie 
irgi turi pasirašyti po vedybų sutartimi. Jaunavedžiams tai didelė 
garbė; jeigu nutarčiau ir aš vesti, tai būčiau labai pamalonintas, 
jei sutiktų atvykti toks įžymus žmogus kaip Faruskiaras ir palikti 
savo autografą paskutiniame vedybų sutarties lape. 

Ceremonija vėl tęsiama; šį sykį niekas nebesukliudė garbia- 
jam Natanieliui Morzui baigti savo iškilmingą kalbą, taip apmau- 
džiai nutrauktą aną dieną. 

Jaunikis ir nuotaka - turime teisę dar sykį juos taip vadinti — 
atsistoja išvydę mostelint pastorių, kuris klausia, ar abu sutinka 
sudaryti santuoką. 

Prieš atsakydama pastoriui, mis Horacija Bluet, atsigręžusi į 
jaunikį, čiaupdama lūpas, jam sako: 

— Taigi nuspręsta, kad ,„Holms-Holm" firmai bus priskaičiuoti 
dvidešimt penki procentai jūsų įmonės pajamų! 

— Penkiolika, - atkerta Fulkas Efrinelis, - pakaks ir penkioli- 
kos! 

— Tai būtų neteisinga, kadangi aš jau sutikau skirti trisdešimt 
procentų „Strong Bulbul £ C“" prekybos namams. 

Šią valandėlę man pasirodė, kad vestuvėms kyla grėsmė dėl 
kažkokių ten penkių procentų. 

— Gerai, mis Bluet, sutinku duoti dvidešimt procentų. 

— Bet tiktai dėl jūsų, — pusbalsiu priduria ponas Katerna. 

— Tokiu atveju sumuškime rankomis, misteri Efrineli. 

Sandoris sudarytas, atnešęs abiem prekybos firmoms abipusę 
naudą. Pastorius pakartoja savo klausimą. 

Pasigirsta sausas mis Horacijos Bluet „taip“ ir kapotas miste- 
mo Fulko Efrinelio „taip“, ir viskas baigta: jaunikis ir nuotaka 
tapo vyru ir žmona. 

Vedybų kontraktą pasirašo: iš pradžių jaunieji, paskui liudi- 
ninkai, ponas direktorius Faruskiaras ir pagaliau visi pakviestie- 
ji. Dabar jau eilė pastoriui, kuris patvirtina dokumentą savo var- 
du ir rangu. 

— Štai jie ir surišti visam gyvenimui, - sako man nusišaipyda- 
mas pirmasis komikas. 

— Visam gyvenimui lyg dvi sniegenos! — pritaria jam subretė, 
nepamiršusi, kad šie paukšteliai pasižymi ištikima meile. 

— Kinijoje, - sako jaunasis Pan Šao, - ne sniegenos, o Pekino 
antys simbolizuoja santuokinę ištikimybę. 

— Antys ar sniegenos — vis viena! - filosofiškai pareiškia po- 
nas Katerna. 

Jungtuvių ceremonija baigėsi. Priėmę sveikinimus, jaunieji su- 
tuoktiniai grįžo prie savo reikalų: misteris Efrinelis - prie preky- 
bos balanso, misis Efrinel - prie pajamų ir išlaidų knygos. Trau- 
kinyje niekas nepasikeitė, tik padaugėjo viena sutuoktinių pora. 

Mes irgi grįžtame prie savo reikalų. Majoras Nolticas, Pan 
Šao ir aš rūkome aikštelėje, o komediantų pora kažką repetuoja 
savo kupė - turbūt rengia žadėtąjį vakaro siurprizą. 

Aplinkinis peizažas vis toks pat monotoniškas — vis ta pati 
niauri Gobio dykuma su Humbolto kalnų viršūnėmis, dešinėje 
pusėje susijungiančiomis su Tian Šanio grandine. Retos stotys 
nuteikia gana nemaloniai: tarp kelių išsibarsčiusių lūšnų tarsi koks 
monumentas kyla kelių apeivio namelis. Retkarčiais šiose pus- 
stotėse apsirūpiname vandeniu ir kuru. Artėjančią tikrąją Kiniją 
— darbščią ir gausiai gyvenamą — pajuntame tik už Charanuro, 

kur netrukus išvysime tikrus didelius miestus. 

Vietovė, per kurią dabar važiuojame, nė kiek nepanaši į rytų 
Turkestano sritį, likusią už Kašgaro. Dabartinė vietovė tokia pat 
nepažįstama Pan Šao ir daktarui Tio Kinui, kaip ir mums, euro- 
piečiams. 

Turiu pasakyti, kad didingasis Faruskiaras jau nebesibodėjo 
dalyvauti mūsų pokalbyje. Dabar regėjau žavingą ir aštraus proto 
žmogų, su kuriuo labai norisi arčiau susipažinti. Jis jau pakvietė 
mane aplankyti jo „jameną“ Pekine. Rengiuosi imti nuodugnų 
interviu. Mano būsimasis pašnekovas - labai įdomus žmogus, daug 
keliavo ir, regis, jaučia ypatingą simpatiją prancūzų žurnalistams. 
Esu tikras, jog jis neatsisakys užsiprenumeruoti „XX amžiaus": 
juk Paryžiaus skaitytojams jis kainuoja 48 frankus, departamen- 
tų — 56, užsienio prenumeratoriams - 76. 

Traukinys lekia visu greičiu. Keleiviai ramiai šnekučiuojasi 
apie šį bei tą. Išgirdęs kažkieno garsiai ištartą žodį „Kašgarija“, 
Faruskiaras mielai papila kai kurių įdomių smulkmenų apie šią 
provinciją, kuri labai stipriai nukentėjo nuo sukilimų, ypač iki to 
laiko, kai ten įsiviešpatavo rusai, nes vietos gyventojai iš visų 
Jėgų priešinosi kinų jungui. Nemažai Padangių imperijos sūnų 
krito, malšindami daugkartinius sukilimus Turkestane. Tada kinų 
įgula slėpdavosi Jangihisaro tvirtovėje. 

Vienas iš nepaklusniųjų vadų Alichanas Tula, savo laiku bu- 
vęs Kašgarijos valdovas, pasižymėjo ne tiktai protu, bet ir baisiu 
žiaurumu. Šia proga Faruskiaras papasakojo istoriją, puikiai iliust- 
ruojančią negailestingą rytų satrapų charakterį. 

— Gyveno Kašgare, - pradėjo jis, - žinomas amatininkas. No- 
rėdamas pelnyti Alichano Tulos palankumą, meistras nukalė ypa- 
tingą ir labai brangų kardą; baigęs darbą, pavedė savo sūnui — 
dešimtmečiui berniukui - įteikti jį valdovui, tikėdamas, kad vai- 
kas gaus apdovanojimą iš satrapo rankų. Ir gavo! Valdovas, 
neslėpdamas susižavėjimo dovana, paklausė vaiko, ar aštrus šis 
kardas. 

— Taip, - atsakė berniukas. 

— Prieik! — įsakė Alichanas Tula ir vienu mostu nukirto jam 
galvą, kurią kartu su savo padėka ir nusiuntė tėvui. Puikias dova- 

nos savybes Žiauruolis patikrino čia pat! 

Faruskiaras pasakojo temperamentingai ir gan vaizdingai. Jeigu 
ponas Katerna kai ką ir suprato, tai vargu ar prašys įdėti šią sceną 
į turkestanišką operetę. 

Diena prabėgo be jokių nuotykių. Traukinys sumažino greitį 
iki keturiasdešimties kilometrų per valandą. Be abejonės, jis ga- 
lėjo lėkti 1r aštuoniasdešimties kilometrų greičiu, jeigu būtų pa- 
tenkinti barono Veisšnitcerderferio skundai. Bet, tiesą sakant, ki- 
nų mašinistai ir kūrikai net nemėgina kompensuoti laiko, sugaiš- 
to tarp Čerčeno ir Čarkliko. 

Septintą valandą vakaro — penkiasdešimties minučių stovėji- 
mas ant Charanuro kranto. Šis ežeras, ne toks didelis kaip Lobno- 
ras, surenka Sulichės upės, prasidedančios Nanšano kalnuose, van- 
denis. Po varginančios dykumos monotonijos mūsų žvilgsniai gė- 
risi sodria žaluma, vešinčia pietiniame ežero krante. Akį džiugi- 
na ir skraidančių paukščių būriai. 

Aštuntą valandą vakaro, kai tolome nuo geležinkelio stoties, 
saulė jau leidosi už smėlio kopų, o horizonte tirštėjo sutemos. Tai 
panėšėjo į miražą, kurį kūrė per dieną įkaitę apatiniai atmosferos 
sluoksniai. 

Nespėjo dar traukinys įsibėgėti, kai mes susirinkome vagone 
restorane, kuris dabar atrodė vėl toks pat kaip visada. Bet čia bus 
ne įprasta vakarienė, o vestuvių puota. Joje turi dalyvauti dvide- 
šimt svečių su puikiuoju Faruskiaru priešakyje. Bet - kas galėjo 
pagalvoti? — jis nepriėmė Fulko Efrinelio kvietimo dėl jam vie- 
nam žinomos priežasties. Labai apgailestauju, nes vyliausi atsi- 
sėsti šalia jo. 

Žinoma, pranešiu „XX amžiui" apie Faruskiaro žygdarbį. Te- 
gu publika sužino ir įsimena jo vardą! Pasiųsiu į Paryžių telegra- 
mą, kad ir kaip brangiai ji man kainuotų: tokia žinia atperka bet 
kokias išlaidas. Jau bent šį kartą, tikiuosi, negausiu papeikimo iš 
redakcijos! Čia negali būti jokios klaidos, panašios į tą, kurią pa- 
dariau su tuo mandarinu Ien Lu. Ji slėgs mano sąžinę, nepaisant 
to, kad užkibau ant meškerės Apsišaukėlio Smerdiso šalyje. (Smer- 
dis - persų karaliaus Kiro /VI a. pr. Kr./ sūnus, kurį nužudė bro- 
lis, slėpęs jo mirtį tuo metu, kai žynys Homata prisistatė esąs 

Smerdis.) Tegu nors tai mane pateisins! 

Vadinasi, nutarta. Kai tik atvyksime į Sudžou, nedelsdamas 
duosiu telegramą. Garbingas Faruskiaro vardas turi nuaidėti vi- 
soje Europoje! Tuo laiku bus visiškai atstatyta sugadinta kelio 
atkarpa, o sykiu ir telegrafo linija. 

Fulkas Efrinelis pasistengė viską organizuoti kuo šauniau. Švie- 
ži produktai iškilmingai vestuvių puotai buvo nupirkti Čarklike. 
Bet virtuvė dabar ne rusiška, o kiniška — taigi valgių ruošimui 
vadovauja kinas virėjas. Beje, mums nereikės valgyti su lazdelė- 
mis: Didžiosios Transazijos magistralės traukinyje peiliai ir ša- 
kutės vartojami net ir valgant kinų patiekalus. 

Sėdžiu į kairę nuo misis Efrinel, o majoras Nolticas - į dešinę 
nuo Fulko Efrinelio. Kiti svečiai susėdo kaip pasitaikė. Vokietis 
baronas, nepajėgiantis didžiuotis ir atsisakyti, jeigu mato skanų 
kąsnį, irgi sėdi tarp svečių. Kitas reikalas — seras Frensis Travel- 
janas, — pastarasis net nemirktelėjo, kai buvo pakviestas į vestu- 
vių puotą. 

Iš pradžių padavė sriubas — su vištiena ir pempių kiaušiniais; 
paskui - kregždžių lizdus, supjaustytus plonomis riekelėmis, bei 
krabų troškinį; žvirblių kaklelius; apkepintas kiaulių kojas su pa- 
dažu; avinų smegenis; keptus taukuose trepangus; ryklio plauk- 
menis - gličius ir tąsius; pagaliau — jauno bambuko ūglius savo 
sultyse; vandens lelijų šaknis su cukrumi ir daug kitų neįtikėtinų 
kiniškų patiekalų, kuriuos užgeriame pašildytu metaliniuose ar- 
batinukuose šaosingo vynu. 

Šventė linksma ir triukšminga. Tačiau jaunasis, kad ir kaip 
keista, neskiria nė menkiausio dėmesio savo jaunajai žmonai ir... 
atvirkščiai. 

O mūsų pirmasis komikas - tikrai nesutramdomas juokdarys! 
Iš jo burnos taip ir pilasi užsigulėję anekdotai, daugumai nesu- 
prantami priedainiai ir prieštvaniniai kalambūrai, kurie jam pa- 
čiam atrodo sąmojingumo viršūne. Jis taip užkrečiamai kvatoja, 
kad neįmanoma nenusijuokti kartu su juo. Ūmai ponas Katerna 
panoro nieko nepaisydamas sužinoti nors kelis kiniškus žodžius 
ir kai Pan Šao jam sako, kad „čin čin" reiškia ačiū, jis pradeda bet 
kuria proga činčinuoti, kartu komiškai kraipydamas savo fizio- 

nomiją. 

Paskui ateina eilė ir dainoms - prancūziškoms, rusiškoms, ki- 
niškoms. Pan Šao dainuoja „Šang Tuo Čing“, arba „Svajonės dai- 
ną“, iš kurios sužinau, kad „persiko Žiedai ypač maloniai kvepia 
šviečiant trečiajam mėnuliui, o granato žiedai - penktajam". 

Puota tęsėsi iki dešimtos valandos. Prieš desertą komikas su 
subrete netikėtai dingo. Bet netrukus, publikos nuostabai, vėl pa- 
sirodė - vienas su platėliausiu vežiko apsiaustu, kita apsirengusi 
kambarinės drabužiais. Kaip įkvėptai, triukšmingai ir nevaržo- 
mai suvaidino jie Sonetus! Tiesa, būtų visiškai teisinga, jeigu Kla- 
retis, tarpininkaujant Meilachui ir Haleviui, pripažintų juos „de 
la Comedie-Francaise" teatro veteranais. 

Šventė baigėsi tiktai vidurnaktį. Grįžome į savo vietas ir tuoj 
pat atsigulėme. Ne vienas iš mūsų negirdėjo, kaip buvo skelbia- 
mi stočių iki pat Sudžou pavadinimai. 

Vietovė aiškiai keičiasi priklausomai nuo to, kaip geležinkelis, 
aplenkęs rytines Nanšano kalnų atšakas, nusileidžia žemiau ketu- 
riasdešimtosios lygiagretės. Dykuma palengva nyksta, matosi dau- 
gybė gyvenviečių, didėja gyventojų tankumas. Vietoj beviltiškai 
niūrių smėlynų visur plyti žalios lygumos, o dažnai ir ryžių laukai. 
Iš aplinkinių kalnų čia srūva greiti upokšniai ir vandeningos upės. 
Po liūdnos Karakumų monotonijos, po slogių Gobio smėlynų, 1š- 
skyrus nedidelę kelio atkarpą per Pamyro kalnus, galime tiktai 
džiaugtis šia permaina! Dabar, artėdamas prie Pekino, Didžiosios 
Transazijos magistralės traukinys važiuos per vaizdingas lygumas 
su vos įžiūrimais horizonte tolimų kalnų kontūrais. 

Po trijų dienų pasieksime galutinę stotį, ir ne man, laikraščio 
reporteriui, pripratusiam gyventi ant ratų, skųstis kelionių ilgu- 
mu ir sunkumais. Žinia, labiau tiktų murmėti Kinko, uždarytam 
savo dėžėje, ir šaunuolei Zinkai Klork, ilgesingai ir nekantriai 
laukiančiai jo Pekine, Šachua gatvėje. 

Dviems valandoms sustojame Sudžou. Pirmiausia lekiu į te- 
legrafo kontorą. Paslaugusis Pan Šao mielai sutinka būti man tar- 
pininku. Telegrafistas mums praneša, kad telegrafo stulpai jau 
pastatyti, todėl depešas galima siųsti be jokių trukdymų. 

Tuoj pat pasiunčiu telegramą į „XX amžių". 

SUDŽOU GEGUŽĖS 25 2 VAL 25 MIN PO VIDURDIENIO 

Tarp Čerčeno ir Čarkliko traukinį buvo užpuolusi plėšikų gauja 
vadovaujama garsaus vadeivos Ki Dzango keleiviai atmušė ata- 
ką Kinijos imperatoriaus brangenybės išgelbėtos abiejose pusė- 
se yra užmuštų ir sužeistų atamaną nukovė narsus mongolas Fa- 
ruskiaras Didžiosios Transazijos magistralės direktorius jo žyg- 
darbis nusipelno visuotinės pagarbos 


Dviejų valandų apžiūrėti Sudžou, žinoma, nepakanka. 

Iki šiol Turkestane matėme dvigubus miestus, susidedančius 
iš senamiesčių ir naujamiesčių. Kinijoje, kaip man sako Pan Šao, 
dauguma miestų, pavyzdžiui, Pekinas, susideda iš dviejų, trijų ir 
netgi keturių miestų, įjungtų vienas į kitą. 

Taip 1r čia: Taidžou — išorinis miestas, o Sudžou - vidinis. 
Labiausiai mus apstulbino tai, kad abu jie atrodo apleisti. Visur 
gaisravietės, pusiau sugriautos pagodos ir namai, gatvėse stūkso 
krūvos nuolaužų. Šiuos liūdnus pėdsakus paliko ne laikas, o ka- 
ras. Sudžou kelis kartus ėjo iš rankų į rankas - tai į miestą įsiver- 
Žia musulmonai, tai jį vėl atsiima kinai; ši barbariška kova kas 
sykį baigdavosi sugriautais pastatais ir negailestingai išžudytais 
gyventojais — be lyties ir amžiaus skirtumo. 

Sudžou mieste yra viena įžymybė, traukianti turistų Žvilgs- 
nius: kaip tik iki šios vietos ateina Didžioji Kinų siena. 

Leisdamasi į pietryčius link Landžou, garsioji siena vėl kyla į 
šiaurės rytus, aplenkdama Gansu, Šensi ir Džilio, esančio šiau- 
riau Pekino, provincijas. Bet čia Kinų siena tėra tik neaukštas 
žemių pylimas su keliais apgriautais bokštais. Aš paniekinčiau 
savo, kaip reporterio, priedermes, jeigu nežvilgtelėčiau į šio gi- 
gantiško statinio, savo mastais pralenkiančio visus naujausius for- 
tifikacijos darbus, galinį punktą. 

— Ar Didžioji Kinų siena duoda kokią nors naudą? — paklausė 
manęs majoras Nolticas. 

— Nežinau kaip kinams, bet politikams oratoriams, be abejo, 
duoda ir netgi labai didelę. Juk jie pasitelkia Kinų sieną kaip pa- 
lyginimą, ypač kai aptariamos prekybos sutartys. Nebūtų šios sie- 
nos, kas liktų iš mūsų įstatymdavystės gražbylystės? 


186 


Dvidešimt trečiasis skyrius 


Paraudęs su žalsvos sieros atspalviu dangus dar iš vakaro ža- 
dėjo prastą orą. Stipriai garavo, atmosfera buvo itin įelektrinta. 
Pagaliau prapliupo audra — „visiškai pasisekusi", kaip pareiškė 
pirmasis komikas, nepamiršęs priminti, kad jam niekada neteko 
matyti geresnio vaidinimo, jeigu neturėtume galvoje medžioklės 
scenos antrajame „Freyschūtz“ (,, Laisvasis šaulys ') akte. 

Ir 1š tikrųjų traukinys lekia pasitikti akinančių žaibų ir kurti- 
nančios perkūnijos, kuri atsiliepia kalnuose nenutrūkstamu aidu. 
Kelis sykius man net pasirodė, kad į mus trenks žaibas, bet jį 
nutraukė metaliniai bėgiai. Virtę srovės laidininkais, jie saugojo 
vagonus nuo elektros iškrovų. Koks tai puikus ir sykiu kraupus 
reginys: dangaus erdvę raižo ugnys, kurių nepajėgia užgesinti net 
liūtis! Su nesibaigiančiomis elektros iškrovomis susimaišė verian- 
tys garvežio švilpesiai, kai lėkėme pro Šandano, Junčano, Uvė- 
jaus, Hunlano stotis. 

Naudodamasis šios audringos nakties palankumu, pasimatau 
su Kinko, perduodu jam Sudžou nupirktą maistą ir kelias minu- 
tes pasišnekame. 

— Į Pekiną atvažiuosime poryt ar ne, pone Bombarnakai? 

— Taip, Kinko, jeigu neatsitiks kokia nors bėda. 

— O! Bijau ne pavėluoti. Mane gąsdina kas kita: juk ne iš karto 
kinai nugabens mano dėžę į Šachua gatvę. 

— Nieko baisaus Kinko! Madmuazelė Zinka Klork tikriausiai 
pati atvyks į geležinkelio stotį. 

— Ne, pone Bombarnakai, aš prašiau ją to nedaryti. 

— Kodėl? 

— Juk moterys labai jautrios. Ji, Žinia, panorės pamatyti vago- 

ną, kuriame atvažiavau, pradės visus skubinti kuo greičiau prista- 
tyti dėžę ir taip atkakliai reikalaus, jog netyčia gali išduoti ir sa- 
ve, ir mane. 

— Tiesą sakote, Kinko. 

— Be to, atvyksimę į Pekiną vakare, kai bus jau tamsu, todėl 
bagažą pradės krauti tik kitą rytą... 

— Turbūt. 

— Taigi, pone Bombarnakai, jeigu nepiktnaudžiausiu jūsų pa- 
lankumu, tai noriu paprašyti vienos mažos paslaugos. 

— Kokios, Kinko? 

— Ar negalėtumėte būti toks geras ir prižiūrėti, kaip krovikai 
iškraus dėžę ir pasiųs adresatui? Bijau, kad kas nors neatsitiktų 
nenumatyta. 

— Gerai, pažadu. Po velnių, juk veidrodžiai — trapios prekės, 
su jomis reikia atsargiai elgtis. Aš prižiūrėsiu iškrovimą ir, jeigu 
norite, palydėsiu dėžę iki Šachua gatvės. 

— Nedrįsau to jūsų prašyti, pone Bombarnakai... 

— Ir be reikalo, Kinko. Esu jūsų draugas, o su draugu nereikia 
daryti ceremonijų. Be to, man bus malonu susipažinti su madmu- 
azele Zinka Klork. Noriu pats pamatyti, kaip ji pasirašys gavusi 
brangiąją dėžę... 

Baisus perkūnijos trenksmas nutraukia mūsų pokalbį. Man pa- 
sirodo, kad sudrebintas oras gali nusviesti traukinį nuo bėgių. At- 
sisveikinu su rumunu ir grįžtu į savo vagoną. 

Kitą rytą, gegužės 26 dieną, sustojame Landžou stotyje; čia 
stovėsime tik tris valandas! Štai ką padarė banditų antpuolis! Tai- 
gi pasiskubinkite, majore Nolticai, greičiau, sukruskite, Pan Šao, 
negaišuokite, sutuoktiniai Katerna! Greičiau keliaukime, negali- 
me veltui praleisti nė valandėlės! 

Bet tą akimirką, kai mes jau buvome beišeiną iš stoties, mums 
kelią užtvėrė rūsti, dramblota ir svarbi persona —- Landžou guber- 
natorius. Vilki jis du chalatus - balto ir geltono šilko, sujuostus 
plačia juosta su blizgančia sagtimi, jo rankoje vėduoklė, ant pe- 
čių juoda mantilija, kuri kur kas labiau tiktų manolai. (Manola — 
Ispanijos mergina, dirbanti siuvėja, modiste, pardavėja ir pan. 
Prancūzijoje ji vadinama grizete.) Jį lydi keli mandarinai su ka- 

muoliukais. Visi kinai žemai lenkiasi prieš jį kartu sudėję sugniauž- 
tus kumščius, kuriais mosuoja 1š apačios į viršų. 

Bet ko čia teikėsi atvykti šis dignitorius? Nejaugi vėl mus pri- 
slėgs kinų formalumai? Keleivių tikrinimas ar bagažo apžiūra? 
Kas tada ištiks Kinko? O aš jau maniau, kad jam nebegresia pa- 
vojus... 

Ne, nėra ko gąsčiotis. Didiką, matau, domina tik Dangaus Sū- 
naus brangenybės. Gubernatorius ir jo svita Žengia į peroną, su- 
stoja priešais brangenybių vagoną, aklinai uždarytą ir užplom- 
buotą, ir pagarbiai susižavėjęs varsto jį akimis. 

Paklausiu Popovo, ką galėtų reikšti šis gubernatoriaus vizitas 
ir ar jis nesusijęs su traukinio keleiviais. 

— Ne, nė kiek nesusijęs, - nuramina mane. - Iš Pekino gautas 
įsakymas telegrafuoti, kai tik atvyks brangenybės. Gubernatorius 
įvykdė nurodymą ir dabar laukia atsakymo - ar siųsti vagoną to- 
liau, ar laikinai palikti jį Landžou. 

— O mes ar laiku išvažiuosime? 

— Tikiuosi. 

— Tuomet eikime greičiau į miestą, - sakau savo palydovams. 

Mums visiškai tas pat, kaip jie ten susitvarkys su imperato- 
riaus brangenybėmis. Užtat ta scena itin domina Faruskiarą. Kita 
vertus, koks jo reikalas — atkabins tą vagoną ar ne? Tačiau jis 
niekaip nesugeba nuslėpti savo nerimo; Gangiras irgi atrodo su- 
sirūpinęs, mongolai taip pat aiškiai susierzinę. Jie tarpusavyje 
tyliai šnabždasi, gan nepalankiai žvilgčiodami į vietos valdžios 
atstovus. 

Ir čia pranešama gubernatoriui apie Faruskiaro žygdarbį - kaip 
jis atrėmė banditų antpuolį ir ne tik išgelbėjo bogdychano bran- 
genybes, bet ir visam laikui išlaisvino šalį nuo grėsmingojo plė- 
šiko Ki Dzango. Gubernatorius mūsų didvyriui dėkoja, pagirda- 
mas jo narsą ir leisdamas suprasti, kad Dangaus Sūnus tikrai atsi- 
lygins už tokią paslaugą. Pan Šao skubiai verčia mums įmantrią 
didiko kalbą. 

Didžiosios Transazijos magistralės valdybos direktorius klau- 
sosi pagyrimų su sau būdinga ramybe, tačiau kartu ir su aiškiai 
pastebimu nekantrumu. Galbūt jis mano esąs aukščiau visokių 

pagyrimų ir apdovanojimų, net jeigu jie dalijami iš tokių aukšty- 
bių? Ar tik čia neprasikiša jo mongoliškas išdidumas? 

Pagaliau mes išeiname į stoties aikštę. Kad ir paskubom ap- 
žiūrėjau Landžou, tačiau vis dėlto jis man paliko gana ryškius 
prisiminimus. 

Pirmiausia ir čia du miestai — išorinis ir vidinis. Tačiau čia 
niekur nėra jokių griuvėsių. Mieste daugybė žmonių, gyventojai 
veiklūs, nepriekabūs, dėl geležinkelio įpratę prie įvairių užsie- 
niečių, todėl neįkyri jiems neslepiamu smalsumu. Platūs kvarta- 
lai driekiasi Chvangchės upės dešiniajame krante; upė čia pasie- 
kia beveik dviejų kilometrų plotą. Chvangchė — Geltonoji upė, 
garsioji Geltonoji upė, kuri teka keturis tūkstančius penkis šim- 
tus kilometrų ir neša savo molėtus vandenis į Džilio įlanką. 

— Ar ne Chvangchės žiotyse netoli nuo Tiendzino mūsų baro- 
nas turi sėsti į garlaivį, plaukiantį į Jokohamą? - klausia majoras 
Nolticas. 

— Kaip tik ten, - atsakau. 

— Gaila, regis, baronas jau vėluoja, - pareiškia ponas Katerna. 

— Jeigu tik nepasivys jo plaukdamas, - pritariu aš. 

— Arba kaip kirvis nenueis į dugną, - tęsia pirmasis komikas. 

— O juk jis gali ir suspėti, - sako majoras Nolticas. - Jeigu to- 
liau važiuosime nevėluodami, tai Tiendzine būsime dvidešimt tre- 
čiosios šeštą valandą ryto. O garlaivis išplaukia tiktai vienuoliktą. 

— Pavėluos baronas į garlaivį ar ne, - atsakau, - tai jo rūpestis, 
o mes, bičiuliai, tęskime savo ekskursiją. 

Pasiekiame krantą toje vietoje, kur per Geltonąją upę permes- 
tas pontonų tiltas. Nuo stiprios srovės jis supasi lyg koks laiviūkštis 
ant bangų. Ponia Katerna, surizikavusi atsistoti ant linguojančio 
klojinio, tuoj pat pajuto svaigstant galvą ir stipriai išblyško. 

— Karolina!.. Karolina!.. — gailiai sušunka komikas. — Tu be- 
mat susirgsi jūrlige! Grįžk! Atsigauk!.. 

Ponia Katerna „atsigauna“, ir mes kopiame į kalną prie pago- 
dos, kuri kyla virš viso miesto. 

Paskui nusileidę žemyn išvydome dideles pramonės įmones, 
— patrankų gamyklą ir ginklų fabriką. Jose dirba tiktai kinai. Per- 
ėjome per puikų sodą, prisišliejusį prie gubernatoriaus rūmų. So- 

das tikrai nuostabus: visur altanos, tilteliai, tvenkiniai ir kiniškų 
vazų formos vartai. 

Be dešimties minučių dešimtą visiškai nusivarę sugrįžome į 
stotį. Nuo nepakeliamos kaitros ir tvankos drabužiai prilipo prie 
kūnų. 

Pirmiausia permetu akimis traukinio sąstatą. Brangenybių va- 
gonas vis dar toje pačioje vietoje, t.y. priešpaskutinis, saugomas 
kinų sargybinių. 

Atėjo depeša, kurios laukė gubernatorius: vagoną įsakoma pri- 
statyti į Pekiną. 

O kurgi garsusis Faruskiaras? Kažkodėl jo nematau. Nejaugi 
mus paliko?.. 

Ne. Štai jis stovi aikštelėje, o mongolai ką tik suėjo į savo 
vagoną. Fulkas Efrinelis irgi parskubėjo iš miesto. Po pažastimi 
portfelis su „Strong Bulbu!l £ C“" prekybos namų produkcijos 
pavyzdžiais. Reikia manyti, kad jis jau spėjo sutvarkyti kai ku- 
riuos savo reikalus. Grįžo ir misis Efrinel. Visai galimas dalykas, 
kad jai Landžou pasisekė nusipirkti partiją plaukų. Bet į stotį par- 
ėjo jie atskirai ir užėmė savo vietas net nežvilgtelėję vienas į kitą 
— tarsi visiškai svetimi. 

Visi kiti keleiviai — vien tik kinai, dauguma jų važiuoja į Pekiną, 
kiti nusipirko bilietus iki tarpinių stočių - Sijano, Tunguano, Šan- 
siano, Tajuano. Traukinyje turbūt važiuoja koks šimtas keleivių. 

Mes stovėjome aikštelėje, kai nuaidėjo paskutinis skambutis. 
Ponas Katerna paklausė žmonos, kas jai labiausiai patiko ar nu- 
stebino Landžou. 

— Kas labiausiai nustebino, Adolfai?7 Dideli narveliai su paukš- 
čių iškamšomis, iškabinėti medžiuose ir ant sienų. Tiktai tie paukš- 
čiai kažkokie keisti. 

- Iš tikrųjų keisti, ponia Katerna, - atsakė Pan Šao. - Tai paukš- 
čiai, kurie būdami gyvi mokėjo kalbėti... 

— Vadinasi, tai buvo papūgos? 

— Ne, nusikaltėlių galvos... 

— Koks siaubas! — sukliko subretė sumojavusi rankomis. 

— Nieko nepadarysi, Karolina, - pamokamai pareiškė ponas 
Katerna, - tokie jau šios šalies papročiai! 

Dvidešimt ketvirtasis skyrius 


Nuo Landžou geležinkelis eina per sumaniai dirbamą žemę, 
kurią gausiai drėkina upės, tačiau ji čia tokia kalvota, kad kelias 
turi visą laiką sukiotis ir aplenkti kliūtis. Čia dažnokai pasitaiko 
inžinerijos įrenginių — tiltų ir viadukų. Daugelis jų - mediniai, 
todėl nejučiomis apmiršta keleivių širdys, kai lentų klojinys net 
įlinksta nuo traukinio svorio. Bet neverta pamiršti, kad jau esam 
Padangių imperijoje, kur net keli tūkstančiai geležinkelio katast- 
rofų aukų sudarytų tik mažytį keturių šimtų milijonų gyventojų 
procentą. 

— Be to, - sako Pan Šao, - Dangaus Sūnus pats niekada neke- 
liauja geležinkeliu. 

Tuo geriau jam! 

Palyginti neilgai bėgiai driekiasi palei Didžiąją Kinų sieną, 
kartodami jos aikštingus vingius. Iš šios kolosalios žmonių rankų 
pastatytos užtvaros, kažkada skyrusios Kiniją ir Mongoliją, da- 
bar liko tik granito ir rausvojo kvarco luitai, sudarę jos pamatus; 
plytų terasos su skirtingo aukščio parapetais; senos patrankos, 
išėstos rūdžių ir apžėlusios samanomis; taip pat kvadratiniai sar- 
gybos bokštai su vienur kitur išlikusiais kuorais. Nenutrūkstanti 
tvirtovės siena kyla į debesis, leidžiasi į lygumas, vingiuoja, išsi- 
tiesia, dingsta tolumoje, susiliedama su nelygiu žemės paviršiumi. 

Šeštą valandą vakaro pusvalandžiui sustojame Tienšujuje. Spė- 
ju pamatyti tik kelias aukštas pagodas. Dešimtą valandą atvyks- 
tame į Sijaną, čia stovime keturiasdešimt penkias minutes. Jau 
buvo tamsu, todėl nieko negalėjau įžiūrėti. 

Paskui lėkėme visą naktį, įveikdami trijų šimtų kilometrų at- 
stumą nuo šio miesto iki Šansiano. 

Manau, kad londoniečiams galėtų pasirodyti, jog Šansiane jie 
atsidūrė savo namuose. Reikia manyti, kad šitaip dingojasi ir mi- 
sis Efrinel. Tiesa, čia nėra nei Strendo gatvės su jos neįsivaizduo- 
jama grūstimi, gausybe pėsčiųjų ir ekipažų, nei Temzės su bega- 
linėmis baržų ir garlaivių vilkstinėmis. Bet mus čia taip glaudžiai 
apsupo rūkas, kad negalėjome matyti nei pagodų, nei namų. 

Rūkas tvyrojo visą dieną ir gan aiškiai trukdė važiuoti. Bet 
kinai mašinistai gerai išmano savo darbą. Jų dėmesingumą, pa- 
stangas ir įgudimą galima laikyti Vakarų Europos geležinkelių 
mašinistams pamokomu pavyzdžiu. 

Kokia niūri diena! Kiek reporterio kronikos eilučių dingo dėl 
šio rūko! Štai kur iš tiesų nepasisekė prie pat Tiendzino! Nepa- 
mačiau nei tarpeklių, nei daubų, tarp kurių vingiuoja bėgiai. Ne- 
permatomoje migloje nuvažiavome du šimtus trisdešimt kilometrų 
1 dešimtą valandą vakaro pasiekėme didelę Tajuano stotį. 

Atėjus vakarui, rūkas išsisklaidė, bet nespėjome net apsidžiaug- 
ti, kai užklupo naktis. 

Išeinu į stotį, kad bufete nusipirkčiau kelis pyragaičius ir vy- 
no butelį. Noriu paskutinį sykį aplankyti Kinko. Išgersime už jo 
sveikatą ir už būsimą laimę su dailute rumune. 

Faruskiaras ir Gangiras oriai vaikšto po peroną. Šį kartą jų 
dėmesį traukia ne vagonas su brangenybėmis, o priekinis vago- 
nas. Kažkodėl jie žvilgčioja į jį labai jau smalsiai. 

Ar tik ko nors neįtaria?.. Ne, mongolai stebi mašinistą, kūriką 
1r du jaunus kinus, ką tik priėmusius savo žinion traukinį. Galbūt 
poną Faruskiarą domina žmonės, kuriems patikėtas gabenti im- 
peratoriaus iždas, o sykiu su juo ir gera šimtinė žmonių gyvybių? 

Pasigirsta signalas išvykti. Lygiai vidurnaktį paliekame Taju- 
aną. 

Naktis pasitaikė tamsi — nei mėnulio, nei žvaigždžių. Apati- 
niuose atmosferos sluoksniuose tumuluojasi debesys. 

Džiaugiuosi, kad nesunkiai pasieksiu bagažo vagoną. Vargu 
ar kas mane pastebės. 

Mano mintis nutraukia Popovas: 

— Ar dar nesirengiate miegoti, pone Bombarnakai? 

— Rengiuosi. Dėl to rūko turėjau visą dieną sėdėti tvankiame 

vagone. Taigi dabar noriu šiek tiek pakvėpuoti grynu oru. Kokio- 
je stotyje dabar sustosime? 

— Šoujane. Dar nepasiekus šios stoties bus pralanka, iš kurios 
atsiskiria Nankino atšaka. 

— Labos nakties, pone Popovai. 

— Labanakt, pone Bombarnakai! 

Ir štai aš vėl vienas. 

Nutariu pasivaikščioti po visą traukinį. Valandėlei sustoju aikš- 
telėje priešais vagoną su brangenybėmis. Visi keleiviai, išskyrus 
kinų žandarus, sapnuoja paskutinius sapnus - savaime aišku, pas- 
kutinius Didžiojoje Transazijos magistralėje. 

Grįžtu atgal. Traukinio viršininkas, regis, kitai miega. 

Atidarau bagažo vagono duris, šmurkšteliu į vidų ir, negarsiai 
kostelėjęs, pranešu Kinko, kad jau atėjau. 

Dėžės sienelė atsiveria, sužiba lempelė. 

Už pyragaičius ir vyno butelį susilaukiu padėkos ir, kaip ir 
buvau sumanęs, geriu su savo šauniuoju rumunu už Zinkos Klork 
sveikatą. Rytoj būtinai su ja susipažinsiu. 

Be dešimties minučių pirma valanda. Po kelių minučių prava- 
žiuosime pralanką. Nankino atšaka dar tik pradėta tiesti. Ji atsi- 
šakoja penktame ar šeštame kilometre, kur dabar statomas viadu- 
kas. Pan Šao man sakė, kad jis bus pats didžiausias įrenginys 
Džou slėnyje. Kinų inžinieriai kol kas spėjo pastatyti tik atrami- 
nius stulpus, kurių aukštis — apie šimtas pėdų. Nankino atšakos ir 
Didžiosios Transazijos magistralės sujungimo vietoje jau įreng- 
tas iešmas, leidžiantis nukreipti traukinį į naują liniją. Po trijų 
keturių mėnesių ji bus baigta tiesti. 

Nenorėdamas būti užkluptas sustojimo metu, atsisveikinu su 
Kinko, einu prie vagono durų ir ūmai išgirstu užpakalinėje vago- 
no aikštelėje žingsnius. 

— Saugokitės, Kinko! — sakau pusbalsiu. 

Lempelė tuoj pat užgęsta; mudu abu sustingstame. 

— Durelės! Užsidarykite dureles, - primenu rumunui. 

Jis uždaro dėžę. 

Žinia, čia Popovas, daugiau nėra kam. Ką jis pagalvos, jeigu 
čia mane užklups? 

Sykį jau slėpiausi tarp ryšulių, kai pirmąkart įlindau į bagažo 
vagoną. Ką gi, pasislėpsiu dar kartą, šįsyk už Fulko Efrinelio dė- 
žių! Net žibinto šviesoje jis nepastebės manęs. 

Bet čia ne Popovas! 

Aha! Bet juk čia ne vienas, o keli žmonės! Štai jie slenka per 
vagoną, atveria duris ir išsėlina į priekinę aikštelę... 

Čia keleiviai, galiu tuo net neabejoti, bet kurio galo jie čia... ir 
tokią valandą? 

Pamėginsiu sužinoti! Jeigu nuojauta manęs neapgauna, šie 
žmonės kažką ketina daryti... 

Atsargiai prieinu prie priekinės vagono sienos ir įsiklausau. 
Nepaisant traukinio dundėjimo, balsiai skamba gana aiškiai. 

Tūkstantis ir dešimt tūkstančių velnių! Bet juk čia Faruskia- 
ras rusiškai kalbasi su Gangiru. Jis, jis, neapsirinku!.. Ir su juo 
keturi mongolai... Ko jiems čia prireikė? Kodėl susirinko aikšte- 
lėje prieš tenderį? Dėl ko tariasi? 

Girdžiu bemaž kiekvieną žodį. 

— Ar greitai privažiuosime pralanką? 

— Po kelių minučių. 

— Ar galime būti tikri, kad prie iešmo budi Kardekas? 

— Taip mes susitarėme. 

Susitarė? Dėl ko, su kuo ir kas tasai Kardekas? 

Pokalbis vėl tęsiasi. 

— Reikia palaukti, kol pasirodys signalas, - sako Faruskiaras. 

— Žalia ugnis? - klausia Gangiras. 

— Taip, ji reikš, kad iešmas perkeltas. 

Ar tik nesikraustau iš proto? Ar tik viso šito nesapnuoju? Apie 
kokį iešmą jie kalbasi? 

Praslenka gal pusė minutės. Stengiuosi susitvardyti. Reikia 
kuo skubiau įspėti Popovą. 

— Signalas!.. Štai žaliasis signalas! 

Gangiro šūktelėjimas sukausto mane vietoje. 

— Ką gi, vadinasi, traukinys bus nukreiptas į Nankino atšaką, 
— patvirtina Faruskiaras. 

Į Nankino atšaką?.. Bet tada visi žūsime!.. Už penkių kilomet- 
rų — Džou slėnis, kur statomas viadukas. Vadinasi, traukinys le- 

kia į prarają... 

Taip, ne veltui majoras Nolticas jį įtarinėjo! Jis neapsiriko dėl 
šio šaunuolio Faruskiaro! Didžiosios Transazijos magistralės val- 
dybos direktorius — užkietėjęs piktadarys, kuris sugebėjo įgyti 
kompanijos pasitikėjimą tik dėl to, kad sulauktų patogios progos 
ir parengtų netikėtą smūgį. Proga pasitaikė, kai horizonte ėmė 
šmėkščioti kinų imperatoriaus milijonai. Ir jeigu Faruskiaras gy- 
nė Dangaus Sūnaus brangenybes nuo Ki Dzango gaujos, tai tik 
todėl, jog pats kėsinosi į grobį. Banditų antpuolis prieš traukinį 
visai tenkino jo nusikalstamus planus. Štai kodėl jis taip drąsiai 
kovėsi. Štai dėl ko jis rizikavo gyvybe ir elgėsi kaip didvyris! O 
tu, vargšeli Klaudijau, pasirodei esąs tikras pusgalvis! Dar sykį 
būti apkvailintam, vėl šlumštelėti į balą... Na ir asilas!.. 

Pirmiausia privalau sutrukdyti piktadariams įvykdyti savo nie- 
kingą sumanymą. Turiu išgelbėti traukinį, lekiantį visu greičiu 
prie nebaigto statyti viaduko. Privalau išgelbėti keleivius nuo bai- 
sios katastrofos. Man nusispjauti į tas brangenybes, kurias nori 
pagrobti piktadariai, kaip į seną kroniką. Juk dabar kalbama apie 
daugelio Žmonių gyvybes, taip pat ir apie mano!.. 

Noriu bėgti pas Popovą - ir negaliu pajudėti iš vietos. Kojos 
pasidarė tarsi švininės. Galva keistai apsunko. 

Nejaugi lekiame į bedugnę? O galbūt aš ir iš tikrųjų kraustau- 
si iš galvos? Juk Faruskiaras ir jo bendrininkai irgi patirs mūsų 
lemtį ir žus sykiu su mumis... 

Tą valandą nuo garvežio pusės pasigirsta riksmai... riksmai 
žmonių, kuriuos žudo... Nėra abejonių! Papjovė mašinistą ir kū- 
riką. Jaučiu, kaip traukinys mažina greitį. 

Dabar viskas aišku: vienas banditas moka valdyti garvežį. Su- 
mažėjęs greitis leis jiems visiems nušokti ant sankasos ir išvengti 
katastrofos. 

Pagaliau man pasiseka nugalėti sustingimą. Svyruodamas lyg 
girtas vos pasiekiu Kinko dėžę ir keliais žodžiais pranešu jam 
apie tai, kas įvyko. 

— Mes pražuvome! — sušunku pagautas nevilties. 

— O galbūt ir ne. - Jaunuolis strimgalviais išlekia iš dėžės ir iš 
vagono, lipa ant tenderio. 

— Eikite! Eikite čia! Greičiau! 

Neprisimenu, kaip man tai pavyko, bet jau po kelių sekundžių 
atsiduriu šalia jo garvežio kabinoje. Kojos slidinėja kraujyje — 
pakeliui išmestų mašinisto ir kūriko kraujyje. 

Faruskiaras ir jo bendrininkai dingo. Bet prieš pabėgdamas 
vienas iš jų atleido stabdžius, padidino garų kiekį, prižėrė į pra- 
kurą anglių, todėl dabar traukinys dumia pašėlusiu greičiu. 

Dar kelios minutės, ir mes pasieksime viaduką Džou slėnyje. 

Kinko nepraranda savitvardos ir drąsos. Bet, deja, jis nežino, 
ką daryti su reguliatoriumi, kaip sustabdyti garų padavimą, kaip 
įjungti stabdžius. 

— Reikia pranešti Popovui! - sakau. 

— Ne, negalima gaišti! Lieka vienas būdas. 

— Koks? 

— Padidinti ugnį, - ramiai atsako Kinko, — uždaryti visus vož- 
tuvus ir susprogdinti garvežį... 

— Nejaugi tik šis beviltiškas būdas gali sustabdyti traukinį, 
prieš jam pasiekiant viaduką ir prasmengant į prarają? 

Kinko energingai meta anglis į prakurą - kastuvą po kastuvo. 

Slėgis didėja, katilas kunkuliuoja, garai švilpdami veržiasi pro 
vožtuvus. Greitis ūmai padidėja — jau virš šimto kilometrų. 

— Pasakykite visiems, kad kuo skubiau bėgtų į galinius vago- 
nus! -šūkteli man Kinko. 

— O jūs pats? 

— Paskubėkite, paskubėkite, laikas nelaukia! 

Jis iš visų jėgų užgula svirtis, uždarydamas vožtuvus ir garinę. 

— Šalin, šalin iš čia! — įsako man rumunas. 

Akimirksniu nušliaužiu nuo tenderio, perbėgu per bagažo va- 
goną, žadinu Popovą ir šaukiu ne savo balsu: 

— Atgal!.. Visi atgal!.. 

Nubudę keleiviai grūdasi praėjimuose ir skuba į galinius va- 
gonus... 

Staiga pasigirsta siaubingas sprogimas, po kurio seka stiprus 
stumtelėjimas. 

Kažkurią akimirką traukinys tarsi sustoja, o paskui, traukia- 
mas inercijos, vėl rieda pirmyn... prašoka dar puskilometrį ir 

sustoja... 

Popovas, majoras, Katerna, aš ir daugelis keleivių — visi mes 
bemat nušokame ant sankasos. 

Tamsoje prieš akis neaiškiai šmėžuoja statybų pastoliai ir tilto 
atramos, pastatytos būsimam viadukui Džou slėnyje. 

Dar kokie du šimtai žingsnių, ir Didžiosios Transazijos ma- 
gistralės traukinys būtų prasmegęs bedugnėje. 

Dvidešimt penktasis skyrius 


Aš labai baiminausi, kaip mane slėgs šešių tūkstančių kilo- 
metrų kelionės monotonija ir nuobodybė, nesitikėjau iš jos jokių 
stiprių įspūdžių ir išgyvenimų, vertų spausdinimo mašinų. Nors 
ir vėl apsijuokiau, pasiuntęs „XX amžiui" telegramą, kurioje pri- 
stačiau Faruskiarą kaip tikrą didvyrį! Tiesa, mano ketinimai buvo 
kuo geriausi, bet juk ne veltui sakoma — gerais ketinimais ir ke- 
lias į pragarą grįstas. 

Dabar esame už dviejų šimtų žingsnių nuo Džou slėnio - pla- 
čios įdubos, pareikalavusios įrengti viaduką, kurio ilgis apytiks- 
liai — trys šimtai penkiasdešimt ar keturi šimtai pėdų. Akmenin- 
gos įdubos dugnas slūgso šimto pėdų gylyje. Jeigu traukinys bū- 
tų įlėkęs į prarają, nebūtų likusi gyva nė viena siela. Ši katastrofa, 
be abejo, labai įdomi reporterio požiūriu, būtų nusinešusi visą 
šimtą gyvybių. Bet dėl jaunojo rumuno šalto kraujo ir ryžto visi 
išsigelbėjome nuo tikros pražūties. 

Bet Kinko gyvybės kaina!.. 

O jeigu jam pasisekė išvengti mirties? Jeigu atsitiktų toks ste- 
buklas, jis, žinia, skubiai grįžtų į savo prieglobstį ir kantriai lauk- 
tų mano atėjimo. 

Pasinaudojęs visuotine sumaištimi, vėl prasibraunu į bagažo 
vagoną. Deja, jokių vilčių! Dėžė tuščia, tuščia lyg bankrutavusio 
banko seifas. Vargšas Kinko tapo savo kilnumo auka. 

Tai štai kas buvo tikras didvyris! Ne šlykštus banditas Farus- 
kiaras, kurį aš be galo neatsargiai išgarsinau visame pasaulyje, o 
kuklus rumunas, apgailėtinas geležinkelio „zuikis“, tas nelaimin- 
gas jaunikis, kurio jau veltui lauks jo nuotaka. 

Atiduosiu Kinko tai, kas jam priklauso, papasakojęs apie jo 

žygdarbį! Ir vargu ar pasielgsiu nekukliai, jeigu atskleisiu jo pa- 
slaptį. 

Taip, jis apšovė Didžiosios Transazijos magistralės kompani- 
ją, bet jeigu ne ši apgavystė, traukinys su visais keleiviais dabar 
gulėtų prarajos dugne. Jeigu tarp mūsų nebūtų atsiradęs šis drą- 
suolis, mes visi iki vieno būtume žuvę baisia mirtimi. 

Nusivylęs vėl nušoku ant sankasos sunkia širdimi ir ašarojan- 
čiomis akimis. 

Faruskiaras, kuriam vos nesutrukdė jo varžovas Ki Dzangas, 
buvo sumanęs labai jau gudrų planą. Jam nesunku buvo nukreipti 
traukinį į šalutinį kelią, vedantį prie nebaigto viaduko. Dviejų 
magistralių sujungimo vietoje turėjo budėti banditų bendrininkas 
ir tinkamą akimirką perstatyti 1ešmą. Kai tik pasirodė žaliasis sig- 
nalas, patvirtinantis, kad „viskas gerai", piktadariai nužudė maši- 
nistą ir kūriką, valandėlei sumažino traukinio greitį ir pakeliui 
iššoko, prieš tai iki viršaus prikrovę įkaitintą pakurą anglių. O 
dabar jie tikriausiai jau nusileido į Džou slėnį, kad tarp sudužusio 
traukinio nuolaužų susirastų bogdychano brangenybes, tikėdamie- 
si paslėpti savo siaubingąjį nusikaltimą nakties tamsoje... Pačios 
subtiliausios kinų bausmės nusipelnė šie niekšai! 

Aš padarysiu viską, kas įmanoma, kad banditai būtų suimti ir 
gautų pelnytą bausmę. Bet viską papasakosiu kinų valdžiai tik po 
to, kai pamatysiu Zinką Klork. Turėsiu ją parengti šiai liūdnai 
žiniai, kad nelaimė nepriblokštų jos lyg perkūno trenksmas. 

Rytoj, kai tik atvyksime į Pekiną, pirmiausia nuvažiuosiu į 
Šachua gatvę. Ir jeigu Zinka Klork nepanorės atskleisti savo ve- 
lionio jaunikio paslapties, tai niekas man nesutrukdys iškloti visų 
smulkmenų apie Faruskiaro, Gangiro 1r keturių banditų, kai 
su jais, nusikaltimą. 

Deja! Pernelyg vėlai praregėjau! Bet juk yra, kaip Žinote, vie- 
nas žmogus, kuris seniai įtarinėjo Faruskiarą turint nedorų keti- 
nimų ir kuris tik ir laukia progos suvaidinti kaltintojo vaidmenį! 

Prie susprogusio garvežio susirinko grupė Žmonių, tarp jų - 
majoras Nolticas, vokietis baronas, ponas Katerna, Fulkas Efri- 
nelis, Pan Šao ir Popovas. Kinų žandarai, ištikimi savo pareigai, 
vėl apsupo vagoną su brangenybėmis. Kad ir kas atsitiktų, jie nė 

valandėlei jo nepaliks. 

Žibintų, kuriuos iš galinio vagono atnešė bagažo kontrolie- 
rius, šviesoje išvydome, kas liko iš garvežio. 

Garvežio pakura ir katilas virto beforme nuolaužų krūva. Su- 
naikintas ne tiktai garvežys, bet ir tenderis niekam nebetinka. Van- 
dens bakai pramušti; akmens anglis išbyrėjusi ant sankasos. Už- 
tat priekinis bagažo vagonas, kad ir kaip keista, liko beveik nesu- 
gadintas. 

Praradau net paskutinę viltį: jaunasis rumunas neturėjo jokių 
šansų išsigelbėti. Toks galingas sprogimas galėjo jį suplėšyti į 
dalis ir išsvaidyti aplinkui. Nenuostabu, kad ir pėdsakų neliko iš 
jo kūno. 

Ilgai stovėjome tylėdami ir sukrėsti siaubingojo reginio. 

— Nėra abejonių, kad mašinistas ir kūrikas Žuvo per sprogimą, 
— nutraukia tylą kažkuris keleivis. 

— Nelaimingi žmonės! — taria Popovas, sunkiai atsidusdamas. 
— Tik vieno dalyko negaliu suprasti - kaip traukinys atsidūrė Nan- 
kino atšakoje ir kodėl jie šito nepastebėjo. 

— Naktis labai tamsi, todėl mašinistas galėjo nepamatyti, kad 
iešmas perstatytas, — pareiškė amerikietis. 

— Taip, tai vienintelis galimas paaiškinimas, — sutinka trauki- 
nio viršininkas. - Mašinistas turėjo sustabdyti traukinį, o mes — 
priešingai - lėkėme pašėlusiu greičiu... 

— Bet kam reikėjo perstatyti iešmą? - klausia Pan Šao. - Juk 
Nankino atšaka dar neveikia, o ir viadukas neužbaigtas. 

— Manau, kad čia aplaidumas, - atsako Popovas. 

— O aš manau, kad čia pikta užmačia, - susivokia Fulkas Efr1- 
nelis. - Nusikaltėliai norėjo organizuoti katastrofą, kad pagrobtų 
imperatoriaus iždą. Kas gi daugiau galėjo juos sudominti? Argi 
ne dėl grobio mus užpuolė banditai tarp Čerčeno ir Čarkliko? 
Manau, kad buvome užpulti antrąsyk. 

Amerikietis net ir neįtarė, kaip buvo arti tiesos. 

— Jūs turbūt manote, - sako traukinio viršininkas, - kad po Ki 
Dzango gaujos kiti plėšikai drįso... 

Majoras Nolticas, iki tol nedalyvavęs pokalbyje, nutraukia Po- 
povą ir taria garsiai ir aiškiai, kad visi girdėtų: 

— O kur ponas Faruskiaras? 

Keleiviai apsidairo, laukdami atsakymo. 

— Kur jo bičiulis Gangiras ir keturi mongolai, važiavę galinia- 
me vagone? — tęsia majoras. 

— Pone Faruskiarai, kur jūs? Kur jūs? - šaukia choru keleiviai. 

Tyla. 

Popovas eina prie vagono, kuriame važiavo Faruskiaras. Bet 
tenai tiktai seras Frensis Traveljanas. Jis ramiausiai sėdi savo vie- 
toje — šaltas ir neprieinamas, absoliučiai nesidomintis tuo, kas 
čia atsitiko. Jis dėl nieko nesijaudina. Galbūt anglas šią akimirką 
galvoja, kad rusų-kinų geležinkelyje neįmanoma apsieiti be su- 
maišties ir betvarkės? Kur tai matyta, kad iešmą gali perstatyti 
bet kas, kam tik šauna į galvą? Kur tai girdėta, kad traukinys va- 
žiuotų ne savo magistrale?.. 

— Na tai štai! - sako majoras Nolticas. — Jeigu nonte Žinoti, 
koks niekšas nukreipė traukinį į Nankino atšaką, taip sakant, tie- 
siai į prarają, kad paskui užgrobtų imperatoriaus brangenybes, 
malonėkite žinoti -— tai Faruskiaras! 

— Faruskiaras?! —- sušunka keleiviai; dauguma jų atsisako tuo 
patikėti. 

— Kaip, - nesusigaudo Popovas, - pats geležinkelio valdybos 
direktorius, kuris taip didvyriškai grūmėsi plėšikų antpuolio me- 
tu ir savo rankomis nugalabijo Ki Dzangą? 

Čia jau ilgiau nebegalėjau valdytis. 

— Majoras neapsirinka, - sakau. - Traukinio katastrofa - Fa- 
ruskiaro darbas. 

Ir visiems stebintis papasakoju, ką atsitiktinai man likimas lė- 
mė sužinoti. Bet kol kas tyliu apie Kinko ir jo didvyrišką poelgį. 
Dar spėsiu jam grąžinti tai, kas teisėtai priklauso. 

— Ar dabar jau suprantate, pone Bombarnakai, kad mano įtari- 
mai nebuvo tušti? - klausia majoras Nolticas. 

— Taip. Ir nesigėdydamas prisipažįstu, kad mane apgavo šio 
perėjūno kilnumas. 

— Pone Klaudijau, - įsikiša į pokalbį pirmasis komikas, - pa- 
rašykite apie šį įvykį romaną, ir visi sakys, kad jo veiksmas prasi- 
lenkia su tiesa. 

Matyt, ponas Katerna sako teisybę. Bet tai, kas romane atrodo 
visiškai nepanašu į tiesą, neretai ir atsitinka gyvenime. 

Daugelis keleivių stebuklingąjį išsigelbėjimą laiko neįtikėti- 
nu, nesuvokdami, kaip jį paaiškinti. Tiktai aš vienas, Žinodamas 
Kinko paslaptį, galiu pasakyti, kodėl paslaptingai susprogęs gar- 
vežys sustojo prie pat bedugnės krašto. 

Dabar, kai pavojus praėjo, galima imtis priemonių grąžinti trau- 
kinį į Pekino magistralę. 

— Tai labai paprasta padaryti, - sako Popovas. — Tiktai reikia, 
kad kai kurie iš jūsų pasidarbuotų visų naudai. 

— Sutinku! - sušunka ponas Katerna. 

— Ką mes turime padaryti? - klausiu. 

— Nueiti iki artimiausios stoties, tai yra iki Šoujano ir iš ten 
telegrafuoti į Tajuaną, kad kuo greičiau atsiųstų kitą garvežį. 

— Ar toli nuo čia? - klausia Fulkas Efrinelis. 

— Mes dabar esame apytiksliai šeštame kilometre nuo Nanki- 
no atšakos pradžios, — atsako Popovas. — O nuo pralankos iki 
Šoujano dar penki kilometrai. 

— Taigi viso labo vienuolika, — sako majoras. — Ne taip jau ir 
toli. Geras ėjikas šį atstumą nužingsniuos per pusantros valan- 
dos. Vadinasi, garvežys iš Tajuano čia bus po trijų valandų. Aš 
galiu eiti. 

— Kuo daugiau mūsų susirinks, tuo geriau, — pareiškia Popo- 
vas. - Kas žino, ar nesusitiksime pakeliui Faruskiaro ir jo bendri- 
ninkų? 

— Teisingai, — sutinka majoras Nolticas. - Todėl turime kuo 
geriau apsiginkluoti. 

Iš tikrųjų atsarga gėdos nedaro, nes plėšikai turi būti kažkur 
netoli nuo Džou slėnio. Tiesa, kai tik jie sužinos, kad apsiskaičia- 
vo, tai pasistengs pasprukti. Vargu ar šeši banditai išdrįs pulti 
šimtą keleivių, neskaitant kinų kareivių, saugančių imperatoriaus 
1ždą. 

Dvylika keleivių, tarp jų - Katerna, Pan Šao ir aš, sutinkame 
lydėti majorą Nolticą. Popovui vieningai patariame nepalikti trau- 
kinio, — ir be jo Šoujane bus viskas padaryta taip, kaip reikia. 

Apsiginklavę revolveriais ir kinžalais, pusę dviejų nakties mes 

skubiai patraukiam pralankos link ir, nepaisydami tamsos, grei- 
čiau negu po dviejų valandų sėkmingai pasiekiame Šoujano stotį. 

Plėšikų pakeliui nesutikome. Tegu dabar jų ieško kinų polici- 
ja. Bet ar suras? Linkiu jai sėkmės, nors, tiesą sakant, nelabai tuo 
tikiu. 

Pan Šao kalbasi su stoties viršininku, pastarasis siunčia tele- 
gramą į Tajuaną, prašydamas nedelsiant atsiųsti garvežį į Nanki- 
no atšaką. 

Jau brėško, kai grįžome į pralanką ir sustojome laukti garve- 
žio. Po trijų ketvirčių valandos išgirdome tolimą švilpuką. 

Mašina mus paima ant tenderio, pasuka į atšaką ir jau po pus- 
valandžio esame vietoje. 

Jau šviesu tiek, kad galima apžvelgti apylinkes. Niekam neta- 
ręs nė žodžio, pradedu ieškoti nelaimingojo Kinko liekanų, bet 
nerandu net jo drabužių skiautės. 

Kadangi čia eina tik vieni bėgiai ir nėra apsisukimo rato, gar- 
vežys temps traukinį atbulas. Susprogęs garvežys ir sugadintas 
tenderis bus išgabenti vėliau. Bagažo vagonas su dėže — deja, 
tuščia dėže! — kuri priklausė mano nelaimėliui rumunui, dabar 
atsiduria traukinio gale. 

Pervažiavęs iešmą, traukinys pasuko į Šoujano pusę. Netru- 
kus vagonai buvo atkabinti ir už pralankos sustatyti pirmykšte 
tvarka. Penktą valandą po pietų jau riedėjome įprastu greičiu per 
Džilio provinciją. 

Neturiu nieko įdomaus papasakoti apie šią paskutinę kelionės 
dieną. Tik pasakysiu, kad kinas mašinistas net nemėgino kom- 
pensuoti sugaišto laiko. Bet jeigu mums kelios pavėluotos valan- 
dos beveik nieko nereiškia, tai visai kitaip situaciją vertina baro- 
nas Veisšnitcerderferis, kuris turi spėti Tiendzine įlipti į garlaivį, 
plaukiantį į Jokohamą. 

Ir iš tikrųjų, kai mes apie vidurdienį atvykome į Tiendzino 
stotį, vokiečių „globe trotter" (angl. Žemės rutulio mindžiotojas), 
mis Blai ir Bislendo varžovas, lyg bomba išlėkė į peroną ir suži- 
nojo, jog Jokohamos garlaivis paliko uostą prieš tris ketvirčius 
valandos iki mūsų atvykimo, o šiuo metu jau išplaukia į atvirą 
jūrą. 

Nelaimėlis keliautojas! Nėra ko stebėtis, kad mūsų traukinį 
aplieja ištisas srautas teutoniškų prakeiksmų, kuriuos baronas lei- 
džia nuo „bakborto, štirborto ir nuo abiejų bortų kartu“, kaip pa- 
sakytų ponas Katerna. Bet nebūkime pernelyg griežti! Dabar jis 
turi visą teisę keiktis. 

Tiendzine stovėjome tik ketvirtį valandos. Tegu atleidžia man 
„XX amžiaus“ skaitytojai, kad negalėjau aplankyti šio kinų miesto, 
kuriame gyvena pusė milijono žmonių; kuriame yra daugybė pa- 
godų; europiečių kvartalas, kur sudaromi stambūs prekybos san- 
doriai; Chaichės upės, kurioje aukštyn ir žemyn siuva šimtai džon- 
kų, krantinė. Dėl to kaltas Faruskiaras, nusipelnęs pačios didžiau- 
sios bausmės jau vien už tai, kad sutrikdė man kaip pridera vyk- 
dyti reporterio priedermes! 

Paskutiniame mūsų ilgos kelionės etape neatsitiko nieko, ką 
būtų verta atskirai aprašyti. 

Tačiau viskas pasaulyje turi pabaigą. Baigėsi ir mūsų šešių 
tūkstančių kilometrų 1!gumo kelionė Didžiąja Transazijos magist- 
rale. Baigiantis tryliktai parai, tiksliai nustatyta valandą ir minu- 
tę, nepaisant vienos dienos pavėlavimo, mūsų traukinys sustoja 
prie Padangių imperijos sostinės vartų. 

Dvidešimt šeštasis skyrius 


— Atvažiavome, jau Pekinas! — garsiai paskelbia Popovas. 

Keleiviai lipa iš vagonų. Ketvirta valanda vakaro. 

Jeigu jūs traukinyje praleidote tris šimtus dvylika valandų, tai 
vargu ar pulsite tiesiog iš perono apžiūrėti miestą - ką aš sakau! — 
keturis miestus, įjungtus vienas į kitą! 

Beje, laiko turiu pakankamai, nes ketinu Pekine praleisti ke- 
lias savaites. Dabar man svarbiausia - rasti padorų viešbutį. Pasi- 
klausęs sužinojau, kad europiečių skonį labiausiai atitinka „De- 
šimties tūkstančių sapnų" viešbutis, esantis netoli nuo geležinke- 
lio stoties. 

Vizitą pas madmuazelę Zinką Klork turėsiu atidėti iki rytdie- 
nos. Aš ir taip ją aplankysiu anksčiau, negu jai nugabens tuščią 
dėžę, ir spėsiu ją parengti skaudžiai žiniai apie Kinko žūtį. 

Majoras Nolticas nutarė paimti numerį tame pačiame viešbu- 
tyje. Todėl man nereikia atsisveikinti nei su juo, nei su sutuokti- 
niais Katerna, kurie rengiasi dvi savaites pagyventi Pekine, prieš 
išvažiuodami į Šanchajų. 

Pan Šao ir daktaro Tio Kino prie stoties laukia atsiųstas iš 
namų ekipažas. Bet mes dar susitiksime. Bičiuliai taip lengvai 
neišsiskiria, todėl rankos paspaudimas, kuriuo pasikeičiu su jau- 
nuoju kinu lipdamas iš vagono, nebus paskutinis. 

Misteris ir misis Efrineliai skuba palikti stotį, kad veltui nesu- 
gaištų nė valandėlės. Reikalų juodu, kaip sakoma, turi iki ausų. 
Jie susiras viešbutį kokiame nors kinų kvartale, arčiau prie preky- 
bos centro. Mudu su majoru Nolticu pavejame šią mielą porelę. 

— Taigi, misteri Fulkai Efrineli, keturiasdešimt dvi dėžes su 
„Strong Bulbul £ C“" prekybos namų gaminiais atplukdėte į pa- 

tikimą uostą! O juk koks pavojus grėsė jūsų dirbtiniams dantims, 
kai sprogo garvežys! 

— Visiškai teisingai, pone Bombarnakai, tiesiog nuostabu, kad 
nesulūžo dantys. Kiek visokių nuotykių patyrėme po išvažiavi- 
mo iš Tifliso! Iš tikrųjų kelionė buvo kur kas įvairesnė, negu aš 
tikėjausi. 

— Ir nepamirškite be visa kita, — pareiškia majoras, — kad dar 
spėjote ir vesti. 

— Wait a bit! — išspaudžia jankis kažkokiu keistu tonu. - At- 
leiskite, mes skubame. 

— Nedrįstame jūsų gaišinti, misteri Efrineli, - sakau. - Leiski- 
te tiktai atsisveikinti su misis Efrinel ir jumis. 

— Iki pasimatymo, - burbtelėjo suamerikoninta anglė, dar lie- 
sesnė ir labiau perkarusi negu kelionės pradžioje. Ir, atsigręžusi į 
vyrą, pridūrė: 

— Neturiu kada laukti, misteri Efrineli. 

— O aš juo labiau, misis... 

Misteri, misis! Štai kaip! Jie jau nebevadina vienas kito Fulku 
19 Horacija! | 

Ir jaunavedžiai atskirai patraukia prie išėjimo. Man nejučio- 
mis ateina į galvą mintis, kad makleris turi pasukti į dešinę, o 
maklerė į kairę. Beje, tai jų reikalas. 

Dar lieka seras Frensis Traveljanas, nebylys, neištaręs nė vie- 
no žodžio per visą kelionę. 

Aha! Štai, regis, labai tinkama proga išgirsti jo balsą, ir aš, 
žinia, būtinai tuo pasinaudosiu! 

Flegmatiškasis džentelmenas stovi perone, paniekinamai ap- 
žiūrinėdamas vagonus. Jis ką tik išsitraukė cigarą iš geltono odi- 
nio portsigaro, krestelėjo degtukų dėžutę ir įsitikino, kad joje ne- 
bėra nė vieno degtuko. 

O mano cigaras — puikusis „Londr''! - kaip tik uždegtas. Rū- 
kau jį su Žinovo pasimėgavimu, prisipažinsiu atvirai, jausdamas 
tam tikrą apgailestavimą, kad jis jau paskutinis ir kad tokių rink- 
tinių nerasiu visoje Kinijoje. 

Seras Frensis Traveljanas žengteli mano pusėn. Laukiu, kada 
ji paprašys ugnies arba „šviesos“, kaip tokiais atvejais sako anglai. 

Tuoj pat išgirsiu jų tradicinį „some light". 

Tačiau džentelmenas tiktai ištiesia ranką, ir aš automatiškai 
paduodu jam savo cigarą. Anglas paima jį dviem pirštais - smi- 
liumi ir didžiuoju — nupurto baltus pelenus, prisidega, ir čia aš, 
būdamas naivus, įsivaizduoju, kad jeigu jis neištarė „some light", 
tai jau tikrai nepamirš išbelsti „thank you, sir!" 

Kur tau! Kelis sykius patraukęs savo cigarą, seras Frensis Tra- 
veljanas negrabiai numeta „Londr“" ant perono ir, net nepagerbęs 
manęs linktelėjimu, atsuka nugarą ir lygiu žingsniu kaip tikras 
londonietis išeina iš stoties. 

„Ir jūsų nieko jam nepasakėte?" — paklaus nustebęs skaityto- 
jas. Ne! Aš tiesiog sustingau, nepajėgdamas išreikšti apmaudo 
nei vienu žodžiu, nei menkiausiu judesiu, nes mane pritrenkė šis 
ultrabritaniškas akiplėšiškumas. 

Ak, pakliūtų man šis džentelmenas!.. Bet niekada daugiau nebe- 
mačiau sero Frensio Traveljano iš Traveljan Holo Traveljanšyre. 

Po pusvalandžio mes apsigyvename „Dešimties tūkstančių sap- 
nų" viešbutyje. Čia gauname pietus, išvirtus pagal visas kinų vir- 
tuvės taisykles. Baigę valgyti „antroje pamainoje" — jeigu varto- 
čiau vietos posakius, - einame į savo ne pernelyg komfortiškus 
kambarius, atsigulame ant siaurų lovų ir bemat užmingame pa- 
vargę po ilgos kelionės. 

Dešimtą valandą mane pažadino sunki mintis, kad privalau 
atlikti liūdną priedermę — nueiti į Šachua gatvę anksčiau, negu 
savininkei Zinkai Klork bus pristatyta lemtingoji dėžė. 

Laikas keltis! Ak, jeigu Kinko būtų gyvas, dabar keliaučiau į 
stotį ir, kaip ir žadėjau, prižiūrėčiau, kaip iškraunama brangioji 
dėžė. Paskui sekčiau įkandin vežimo į Šachua gatvę ir net padė- 
čiau ją įnešti į Zinkos Klork kambarį!.. Įsivaizduoju, koks džiaugs- 
mas ten kiltų: sienelė lekia į šalį, jaunikis iššoka iš dėžės ir puola 
į dailiosios rumunės glėbį!.. 

Bet ne! Dėžė bus tuščia, tuščia kaip širdis, iš kurios ištekėjo 
visas kraujas! 

Apie vienuoliktą valandą išeinu iš „Dešimties tūkstančių sap- 
nų“ viešbučio, pasikviečiu kinų ekipažą, panašų į palankiną ant 
ratų, duodu Zinkos Klork adresą ir važiuoju per visą miestą. 

Iš aštuoniolikos Kinijos provincijų — Džilio pati šiauriausia. 

Ją sudaro devynios apygardos ir sostinė Pekinas, arba „Chim- 
Kin-Fo", kas reiškia — „pirmojo rango miestas, paklūstantis dan- 
gui". 
Nežinau, ar tikrai ši sostinė paklūsta dangui, bet griežtiems 
geometrijos dėsniams — be abejonės. Kiekvienas iš keturių mies- 
tų, įjungtų vienas į kitą, sudaro kvadratą arba stačiakampį. Vadi- 
namajame kinų mieste yra mandžiūrų miestas, mandžiūrų centre 
— Geltonasis, arba Chuančenas, Geltonojo viduje — Purpurinis 
miestas, arba Teinčenas, tai yra „Uždraustasis“. Ir šiame simet- 
riškai suplanuotame plote, kurio perimetras — dvidešimt mylių, 
gyvena apie du milijonai gyventojų, daugiausia kinų, taip pat keli 
tūkstančiai mongolų, tibetiečių ir totorių. 

Išorinio miesto gatvėse tokia grūstis, kad mano vežimaičio 
kiekviename žingsnyje tyko kokia nors kliūtis — tai grupė keliau- 
jančių prekijų, tai sunkiai prikrauti rankiniai vežimėliai, tai man- 
darinai su triukšminga palyda. Tikra kinų sostinės nelaimė - kla- 
jojantys šunys, nususę ir nušiurę, bėgiojančiomis akimis ir iš- 
šieptais snukiais. Jie ėda atliekas ir puola užsieniečius, kuriuos 
atpažįsta, matyt, iš drabužių. Laimei, kad neinu pėsčias, be to, 
neturiu jokių reikalų nei Uždraustajame mieste, į kurį neįleidžia- 
mi paprasti mirtingieji, nei Geltonajame, nei mandžiūrų. 

Kinų miestas sudaro stačiakampį, kurį beveik į dvi lygias da- 
lis dalija Didžioji gatvė, besitęsianti iš šiaurės į pietus, o iš rytų į 
vakarus ją kerta, irgi per vidurį, Šachua gatvė. Taip suplanuota- 
me mieste nesunku rasti namą, kuriame gyvena Zinka Klork. 

Pagaliau apie vidurdienį ekipažas sustoja priešais neišvaizdų 
namą, kuriame, sprendžiant iš iškabų, daugiausia gyvena svetim- 
taučiai amatininkai, nuomojantys čia kambarius. 

Zinkos Klork kambarys antrajame aukšte su langu į gatvę. Ant 
durų lentelė: Zinka Klork. Pasibeldžiu. Atidaro gana miela mer- 
gina. Kinko beveik neperdėjo, pavadinęs ją gražuole. Priešais stovi 
liekna blondinė gal dvidešimt dvejų ar dvidešimt trejų metų juo- 
domis rumuniško tipo akimis ir labai maloniu bei besišypsančiu 
veideliu. 

Nejaugi ji nežino, kad Transazijos traukinys atvyko į Pekiną 

vakar vakare? Nejaugi kas valandėlę nelaukia savo jaunikio? 

Taigi aš kaip koks piktas Žinianešys turiu sunaikinti jos džiaugs- 
mą, užgesinti šią mielą šypseną. 

Zinka Klork labai nustebo, išvydusi ant slenksčio nepažįsta- 
mą svetimšalį. Kadangi kelis metus gyveno Prancūzijoje, tai be- 
mat atpažįsta mane esant prancūzą ir klausia, kuo pelniusi tokią 
garbę. 

Privalau pasverti kiekvieną žodį, kad nepritrenkčiau vargšės 
merginos liūdna Žinia. 

— Madmuazele Zinka... - pradedu. 

— Nejaugi jūs mane pažįstate? — sušunka ji. 

— Taip... Aš atvykau vakar Transazijos ekspresu. 

Mergina pradeda blykšti, jos gražios akys miglojasi. Ar tik 
neatskleista dėžės paslaptis? Galbt Kinko sugautas, areštuotas, 
įmestas į kalėjimą?.. 

Skubiai priduriu: 

— Madmuazele Zinka, susiklosčius kai kurioms aplinkybėms, 
aš kelionėje susipažinau su vienu jaunu rumunu... 

— Kinko!.. Mano vargšas Kinko!.. Jį surado? — lemena mergi- 
na, virpėdama iš baimės. 

— Ne... ne, išskyrus mane, niekas nežino... Aš dažnai naktimis 
jį lankydavau bagažo vagone, atnešdavau valgyti. Mudu susidrau- 
gavome. 

— Dėkoju jums, pone! Kinko visiškai galėjo pasikliauti pran- 
cūzu. O, esu jums be galo dėkinga! 

Zinka paspaudžia mano ranką. 

Dabar mano užduotis dar sunkesnė. Kaip dabar drįsti jai pasa- 
kyti tiesą? 

— Ir niekas daugiau nesuprato, kad dėžėje sėdi mano mielasis 
Kinko? 

— Niekas. 

— Ką daryti, pone? Mes esame neturtingi. Kinko neturėjo ke- 
lionei pinigų, aš irgi vos galą suduriu su galu, todėl negalėjau jam 
pasiųsti. O, koks džiaugsmas, kad viskas sėkmingai baigėsi! Kin- 
ko yra puikus apmušėjas ir lengvai čia ras darbo. Ir kai tik pajėg- 
sime atsilyginti kompanijai... 

— Taip... Žinau... Žinau... 

— Ak, su kokiu džiaugsmu sumokėsiu jiems už mano mielojo 
Kinko pristatymą! 

— Taip, už dėžės... pristatymą... 

— Dabar jau jo nebegali areštuoti? 

— Ne... ir po vidurdienio, be abejonės... 

Tiesiog nežinojau, ką toliau sakyti. 

— Pone, - nenutyla Zinka Klork. - Kai tik bus sutvarkyti visi 
formalumai, mudu susituoksime... tikiuosi nepiktnaudžiausime 
jūsų gerumu, jeigu pakviesime į vestuves. Mums tai būtų didelė 
garbė... 

— Taip... savaime aišku.. tą jau prižadėjau savo draugui Kin- 
ko... 

Vargšelė! Neturiu teisės ilgiau slėpti karčios Žinios, privalau 
pasakyti teisybę, kad ir kokia ji skaudi. 

— Madmuazele Zinka... Kinko... 

— Prašė jūsų įspėti mane, kad jau atvažiuoja! 

— Taip, madmuazele... Bet suprantate... Po tokios ilgos kelio- 
nės jis labai pavargo. 

— Pavargo? 

— O, nesibaiminkite. 

— Ar tik jis neserga? 

— Taip... truputį sunegalavo. 

— Tada aš eisiu... privalau tuoj pat jį pamatyti... Pone, maldau- 
ju, palydėkite mane į stotį! 

— Ne, madmuazele Zinka, taip būtų negerai... Jums niekur ne- 
reikia vykti. 

Mergina primygtinai žvelgia man į akis. 

— Sakykite tiesą, pone! Sakykite tik teisybę! Nieko neslėpki- 
te! Kas atsitiko Kinko? 

— Tuoj pasakysiu... Atėjau pas jus su liūdna Žinia. 

Zinka Klork jau beveik alpsta. Jos lūpos virpa, sunkiai taria 
žodžius. 

— Vadinasi, jį surado... visi sužinojo... jis dabar kalėjime... 

— Tai dar būtų nieko baisaus... Kelyje mus ištiko katastrofa... 

— Jis mirė!.. Kinko mirė!.. 

Nelaimingoji Zinka krenta į kėdę — čia aš vėl vartoju kinų 
posakį, — ir „ašaros liejasi iš jos akių tarsi rudens nakties lietus". 
Niekada nemačiau nieko graudesnio. Bet juk negaliu palikti varg- 
šės merginos tokioj siaubingoj padėty. Ji tuoj praras sąmonę... 
Ką daryti? Kaip jai padėti? 

— Madmuazele Zinka... Madmuazele Zinka... 

Tą akimirką gatvėje kyla didelis triukšmas. Po pat langu gir- 
disi riksmai, šūksniai, trepsėjimas, stumdymasis, ir šiame visuo- 
tiniame gaudesy mano ausis pagauna pažįstamą balsą. 

Dieve! Juk tai Kinko balsas! Aš jį pažįstu! 

Negali būti! Ar tik aš nekvaištelėjau? 

Zinka Klork pašoka nuo kėdės, puola prie lango ir jį atidaro. 

Prie įėjimo stovi vežimas, šalia jo pusiau suirusi dėžė su pa- 
Žįstamu užrašu: 


VIRŠUS! APAČIA! ATSARGIAI, VEIDRODŽIAI! TRAPŪS! 
NEVERSTI ANT ŠONO! SAUGOTI NUO DRĖGMĖS! 


Dėžę krovėjai jau kėlė iš vežimo, kai į jį atsitrenkė kitas eki- 
pažas. Dėžė nukrito ant žemės ir suiro... ir iš jos iššoko Kinko 
tarsi velniūkštis iš dėžutės — gyvas ir sveikas. 

Netikiu savo akimis. Vadinasi, jis nežuvo sprogus garvežiui? 

Vėliau man pats rumunas papasakojo, kaip viskas buvo. Kai 
driokstelėjo katilas, sprogimo banga jį nusviedė ant sankasos. Jau- 
nuolis gana ilgai ten gulėjo apsvaigintas, paskui atsigavo ir - pa- 
sitaiko juk pasaulyje stebuklų! - įsitikino, jog net nesužeistas. 
Atsigavęs nuslinko į šalį, pasislėpė ir laukė, kol atsiras bent men- 
kiausia galimybė grįžti į bagažo vagoną. O aš tuo laiku jau spėjau 
ten apsilankyti ir, išvydęs tuščią dėžę, nusprendžiau, kad Kinko 
tapo katastrofos auka. 

Štai kur likimo ironija! Nukeliauti dėžėje tarp kitų dėžių ir 
ryšulių šešis tūkstančius kilometrų Didžiąja Transazijos magist- 
rale, išvengti daugybės pavojų, išgyventi per plėšikų antpuolį, 
likti gyvam ir sveikam sprogus katilui ir... dėl kažkokio kvailo 
atsitiktinumo — susidurti vienoje Pekino gatvių su ekipažu - aki- 
mirksniu prarasti visą savo kelionės privalumą... tiesa, apgaulin- 

gos kelionės, — nieko kita čia nepasakysi ir nerasi vaizdingesnio 
epiteto. 

Vežėjas šaukia, griebia iš dėžės iššokusį Žmogų. Tą pačią va- 
landėlę susirenka minia, atbėga policininkai. Ir ką tokiomis ap- 
linkybėmis gali padaryti rumunas, nemokantis nė žodžio kiniškai 
ir priverstas griebtis baisiai jau neišraiškingos gestų kalbos? Jo 
niekas nesupranta, beje, ir ką jis čia gali paaiškinti?! 

Mudu su mergina bemat išlekiame į gatvę. 

— Zinka!... Mano mieloji Zinka! — sušunka jaunuolis ją apka- 
bindamas. 

— Kinko!.. Mano brangusis Kinko! - lemena ji apsipylusi aša- 
romis. 

— Pone Bombarnakai... —- graudžiai taria Kinko, vildamasis, 
kad tik aš galiu jį užstoti. 

— Kinko, nepamesk galvos ir pasikliauk mano pagalba! Esate 
gyvas, o juk mes manėme, kad žuvote... 

— Ak, bet man dabar ne lengviau kaip mirusiam. 

Kokia klaidinga nuomonė! Viską galima pataisyti, išskyrus 
mirtį, net jeigu gresia kalėjimas — ir ne paprastas, o kiniškas. Ne- 
paisydami merginos maldavimų ir mano įkalbinėjimų, policinin- 
kai kvatojant ir švilpiant miniai vis dėlto nusiveda Kinko. 

Bet aš nepaliksiu jo nelaimėje! Nieko nepaisydamas, išgelbė- 
siu jį! 

Dvidešimt septintasis skyrius 


Jeigu pasakymą „paskęsti uoste" galima vartoti tiesiogine pras- 
me, tai šiuo atveju jis labai tinka. Todėl skaitytojai turi atleisti, 
kad griebiuosi tokios nuvalkiotos metaforos. Tačiau iš to, kad lai- 
vas paskendo prie pat prieplaukos, toli gražu nereikia daryti išva- 
dos, kad jis žuvo. Žinia, dėl Kinko laisvės reikia labai abejoti, 
jeigu mano užtarimas ir mūsų palydovų parama neduos jokios 
naudos. Bet jis gyvas, ir tai svarbiausia. 

Negalima gaišti nė valandėlės. Nors kinų policija ir ne per 
daug sumani, negalima jos peikti už greitus ir ryžtingus veiks- 
mus. Viens, du - ir kilpa ant kaklo. Bet aš net mintyse negaliu 
pagalvoti, kad taip bus. 

Pasiūlau ranką Zinkai Klork, nuvedu prie savo ekipažo, ir mes 
greitai važiuojame į „Dešimt tūkstančių sapnų" viešbutį. 

Ten randame majorą Nolticą, sutuoktinius Katerna ir visiškai 
atsitiktinai Pan Šao, šį sykį atsikračiusį daktaro Tio Kino. Jauna- 
sis kinas mielai sutiko būti mūsų tarpininku derybose su valdžia. 

Ir štai, klausantis visiškai nusiverkusiai Zinkai, nuodugniai pa- 
sakoju savo bičiuliams jos jaunikio istoriją: kaip jis keliavo dė- 
žėje ir kaip aš su juo susipažinau. Pasakau, kad jeigu rumunas 
nebūtų apgavęs Didžiosios Transazijos magistralės kompanijos, 
tai mes visi gulėtume negyvi Džou slėnio dugne. 

Paskui pranešu tik man vienam žinomus faktus — kaip, pasi- 
klausęs Faruskiaro pokalbio su jo bendrininkais, perspėjau Kin- 
ko apie rengiamą nusikaltimą; kaip narsusis jaunuolis, rizikuoda- 
mas savo gyvybe ir rodydamas nuostabų šaltakraujiškumą, pr1- 
grūdo pilną pakurą akmens anglies, uždarė vožtuvus ir susprog- 
dino garvežį, kad sustabdytų traukinį. 

Mano pasakojimą lydėjo klausytojų aikčiojimai ir ūkčiojimai, 
o kai baigiau, pirmasis komikas išreiškė didį dėkingumą, sušukęs 
su artistišku patosu: 

— Valio, Kinko!.. Tegu jam duoda medalį už skęstančiųjų gel- 
bėjimą! 

Nelaukdama, kol Dangaus Sūnus apdovanos didvyrį medaliu 
už skęstančiųjų gelbėjimą arba Žaliojo Drakono ordinu, ponia 
Katerna pasišaukia Zinką Klork, apkabina ir bučiuoja, nepajėg- 
dama sulaikyti ašarų. Subretė moka jas lieti veiksmo eigoje. Tik 
pagalvokite, kokia intriguojanti meilės drama, nutraukta finali- 
nėje scenoje! 

Tačiau turime skubėti. Artėja atomazga, taigi negalima ios per- 
nelyg užtęsti. „Visus aktorius į rampą!"' - kaip pasakytų ponas 
Katerna. 

— Negalima leisti, kad šis šaunus vyrukas būtų teisiamas! — 
sako majoras Nolticas. - Mes visi turime vykti pas Transazijos 
geležinkelio viršininką, o kai jis sužinos faktus, tai pirmasis su- 
trukdys persekiojimą. 

— Be abejonės, - atsakau. —- Nes Kinko išgelbėjo ne tik trauki- 
nį, bet ir visus keleivius. 

— Jau nekalbant apie Dangaus Sūnaus brangenybes, - priduria 
ponas Katerna. 

— Taip, teisingai, - sako Pan Šao. - Bet, nelaimei, Kinko pate- 
ko į policijos rankas ir areštuotas, o ištrūkti iš mūsų kalėjimo 
labai sunku. 

— Tai eikime kuo skubiau pas geležinkelio viršininką! - sakau. 

— O ar mes negalėtume susidėti ir sumokėti už jo kelionę? — 
klausia ponia Katerna. 

— Šis pasiūlymas daro tau garbę, Karolina! - sušunka pirmasis 
komikas, vaizduodamas, kad naršo po liemenės kišenes. 

— Gelbėkite, gelbėkite mano jaunikį! - maldauja Zinka Klork, 
ir jos gražios akys vėl priplūsta ašarų. 

— Nusiraminkite, mano mieloji, - ramina ją ponia Katerna. — 
Mes išgelbėsime Kinko, o jeigu reikės, jo naudai paskirsime spek- 
taklį... 

— Bravo, bravo, Karolina! - džiūgauja ponas Katerna ir gar- 

siai ploja tarsi tikras kvakeris. 

Mes patikime rumunę gerajai subretei, tiek pat nuoširdžiai, 
kiek ir mėgstančiai demonstruoti. Ji mums pareiškia, kad pamilo 
merginą motiniška meile ir krūtine stos jos ginti, kaip motina gi- 
na savo vaiką. Paskui majoras Nolticas, Pan Šao, ponas Katerna 
1r aš skubame į stotį, kur įsikūrusi Didžiosios Transazijos magist- 
ralės kinų tarnybos kanceliarija. 

Viršininkas sėdi savo kabinete ir, paprašytas Pan Šao, mus 
priima. 

Prieš mus — visais atžvilgiais tipiškas tarnautojas, gebantis bet 
kada ir bet kaip ieškoti priekabių, biurokratas iki kaulų smegenų, 
pasirengęs supainioti bet kurį aiškų reikalą, valdininkas, kuris tik- 
rai užsikištų sau už juostos visus europiečius kolegas. 

Pan Šao papasakoja jam, koks mūsų reikalas, o kadangi virši- 
ninkas šiek tie supranta rusiškai, tai ir mudu su majoru Nolticu 
dalyvaujame pokalbyje. 

Įsiplieskia ginčas. Užsispyręs valdininkas teigia, kad Kinko 
atvejis labai jau rimtas. Apgauti geležinkelio kompaniją... nuva- 
žiuoti be bilieto šešis tūkstančius kilometrų... padaryti kompani- 
jai ir jos akcininkams tūkstantį frankų nuostolį... 

Visa tai absoliučiai teisinga, bet mes stengiamės jam įteigti, 
kad geležinkelis būtų patyręs kur kas didesnį nuostolį, jeigu ba- 
gažo vagone nebūtų buvę šio „zuikio“. Juk ne kas kitas, o jis, 
rizikuodamas gyvybe, išgelbėjo traukinį ir visus keleivius. 

Ir - ar patikėsite? — gyvas porcelianinis stabukas leidžia mums 
suprasti, kad teisiniu požiūriu būtų kur kas lengviau susitaikyti 
su šimto keleivių žūtimi, negu rasti lengvinančių aplinkybių suk- 
čiaus kaltei. 

O, ne jis pirmasis šitaip svarsto! Kaip tai mums pažįstama: 
tegu geriau pasaulis apsiverčia, bet principas turi triumfuoti! 

Trumpai sakant, mes nieko gero negalėjome iš jo išpešti. Byla 
eis įstatymų numatyta tvarka. Kinko bus teisiamas už sukčiavimą. 

Išeiname nebelaukdami, kol išseks pono Katerna jūreiviškų ir 
aktoriškų keiksmų atsarga, keiksmų, kuriuos jis lieja ant bedva- 
sio valdininko galvos. 

Ką daryti? 

— Galiu jus patikinti, ponai, - sako Pan Šao, - kad nepraeis ir 
pora valandų, kai nelaimingasis Kinko bus nuvestas pas apygar- 
dos teisėją, o tas nedels paskelbti nuosprendį. Visai realu, kad be 
kalėjimo jis gaus dar ir bambuko lazdų. 

— Dar to betrūko! — sušunka pirmasis komikas sumojavęs ran- 
komis. - Tada jis patirtų kvailelio Zizelio iš „Jeigu aš būčiau ka- 
ralius!" operetės dalią. 

— Teisingai, - atsako Pan Šao, — aš tai jau žinau, kaip Padan- 
gių imperijoje vykdomas teisingumas ir bausmė. 

— Siam nesusipratimui reikia sutrukdyti, - sako majoras Nol- 
ticas. 

— Arba blogiausiu atveju bent pamėginti, - pritaria Pan Šao. — 
Paveskite man ginti Kinko teisme, ir tegu aš „prarasiu veidą" (ki- 
nų išsireiškimas, reiškiąs „prarasiu garbę "'), jeigu nepasieksiu, 
kad būtų palengvinta jo dalia! 

Tai, Žinia, geresnis ir galbūt vienintelis būdas, ką galime pa- 
daryti. Paimame ekipažą ir po dvidešimties minučių privažiuoja- 
me prie gana apgailėtino namuko. Čia ir yra apygardos teismas. 

Susirinko nemaža minia. Byla gan greitai 1r plačiai nuskam- 
bėjo. Jau visi Žino, kad Transazijos kompanijos traukinio bagažo 
vagone „zuikiu“ atvyko kažkoks keistuolis, įsigudrinęs lindėti dė- 
žėje visą kelią nuo Tifliso iki Pekino. Visi nori nors akies krašte- 
liu žvilgtelėti į šį vikruolį, tačiau niekas nežino, kad sukčius pasi- 
elgė kaip tikras didvyris. 

Štai jis, mūsų narsusis Kinko! Jį saugo du tuzinai policininkų 
geltonais tarsi svarainiai veidais, pasirengusių, vos tik įsakys tei- 
sėjas, nuvesti nuteistąjį į kalėjimą ir smogti jam per padus tiek 
tuzinų bambuko lazdų, kiek užsimanys teisingumo vykdytojas. 

Kinko atrodo sumišęs ir susidrovėjęs, kas visiškai nesisieja su 
jo ryžtingu charakteriu. Tiesa, mus pamatęs, jis truputį pagyvėjo, 
jo akys šiek tiek pasidarė giedresnės. 

Už teisėjo stalo sėdi juokingas akiniuotas žmogelis, o prieš jį 
stovi krovinių vežikas ir kažką ilgai ir plačiai dėsto. Matyt, jis 
duoda parodymus. Valdininkas linguoja galvą ir aiškiai rodo, kad 
toli gražu nėra palankiai nusiteikęs kaltinamojo atžvilgiu; pasta- 
rasis, kad ir kaip norėdamas, nieko negalės pasakyti pasiteisinda- 

mas, nes nė žodžio nesupranta kiniškai. 

Bet štai prie stalo prieina Pan Šao. Teisėjas jį pažįsta ir meiliai 
šypsosi, - juk jis yra turtingo Pekino pirklio, didelės arbatos fir- 
mos savininko sūnus. 

Kaip pakiliai ir gražbyliaudamas kalba mūsų jaunasis advo- 
katas! Jis sujaudina publiką, papasakodamas apie mūsų kelionę 
ir jos metu mus užklupusius nuotykius, siūlo geležinkelio kom- 
panijai apmokėti visas Kinko padarytas išlaidas... 

Tačiau, didžiam mūsų nusivylimui, teisėjas negali su tuo su- 
tikti. Jis mano, kad kompanijai buvo padarytas ne tiktai materia- 
linis, bet ir moralinis nuostolis ir t.t. 

Čia Pan Šao dar karščiau ima įrodinėti, ir, nors mes nieko ne- 
suprantame, ką ten jis dėsto, vis dėlto susigaudome, kad jis pasa- 
koja apie Kinko didvyriškumą, apie tai, kaip jaunuolis vos nežu- 
vo gelbėdamas traukinį ir keleivius. Ir pagaliau sviedžia paskuti- 
nį ir svariausią argumentą - juk teisiamasis išgelbėjo nuo plėšikų 
1mperatoriaus brangenybes! 

Bet jokia gražbylystė ir jokie faktai negali paveikti negailes- 
tingojo valdininko, kuris per visą savo ilgą tarnybą tikriausiai ne- 
išteisino nė dešimties kaltinamųjų. Jis sutinka neskirti nusikaltė- 
liui bambuko lazdų, tačiau privalo jį pasodinti pusmečiui į kalėji- 
mą ir išieškoti kelionės nuo Tifliso iki Pekino išlaidas. Paskui, 
mostelėjus šiai „baudžiamajai mašinai", policininkai išveda vargšą 
Kinko. 

Rumuno byla susidomėjo laikraščiai: Pekino „„Chi-Pao" ir Tien- 
dzino „Chinese Times“, - jie pareikalavo pasigailėti jaunuolio. 
Jo neįprasta istorija buvo pateikta bogdychano žiniai kartu su Pan 
Šao prašymu. Šitaip kinų imperatorius sužinojo, kad jo brangak- 
meniai ir auksas nepateko į plėšikų rankas tik dėl to, kad pasiau- 
kojančiai elgėsi Kinko, kuris — prisiekiu Buda! — nusipelno ne 
kalėjimo, o apdovanojimo. 

Ir įsivaizduokite, Kinko žygdarbis buvo įvertintas penkiolika 
tūkstančių taelių, tai yra šimtu tūkstančių frankų! Dangaus Sū- 
nus, pagautas kilnumo, nusiuntė jam minėtą sumą kartu su baus- 
mės dovanojimu. 

Nesiimu aprašyti džiaugsmo, triumfo ir visuotinio entuziaz- 

mo, kuriuos sukėlė ši Žinia. Bet nė viena pasaulio kalba, netgi 
kinų, pasižyminti spalvingais išvedžiojimais, metaforomis, bejė- 
gė išreikšti dailiosios Zinkos Klork jausmus. 

O dabar, leidus „XX amžiaus" skaitytojams, keliais žodžiais 
papasakosiu, kaip toliau klostėsi mano bendrakeleivių likimai. 

Fulkas Efrinelis ir mis Horacija Bluet, pasiginčiję dėl procen- 
tų, įrašytų vedybų sutartyje, išsiskyrė prabėgus trims dienoms po 
atvykimo į Pekiną. Tarsi ir nebūta santuokos ir vestuvių, kurias 
šventėme Didžiosios Transazijos magistralės traukinyje! Tepa- 
deda Dievas liesajai maklerei užpirkti Kinijoje kuo daugiau plau- 
kų, o praktiškajam makleriui — papuošti dirbtiniais dantimis visų 
Dangaus Sūnaus pavaldinių burnas! 

Majoras Nolticas veikliai organizuoja Pekine ligoninę rusų 
vyriausybės sąskaita. Kai išmušė išsiskyrimo valanda, pajutau, 
kad šiuose tolimuose kraštuose palieku bičiulį. 

Ponas ir ponia Katerna, praleidę tris savaites Padangių impe- 
rijos sostinėje, išvyko į Šanchajų, kur sėkmingai pradėjo vaidinti 
prancūzų teatre. 

Nevykėlis turistas baronas Veisšnitcerderferis — paskutinį kartą 
rašau šią begalinę pavardę - ne tik pavėlavo į garlaivį Tiendzine, 
bet ir po mėnesio pražiopsojo jį Jokohamoje. Paskui, po šešių 
savaičių, jis patyrė laivo katastrofą prie Anglų Kolumbijos kran- 
tų ir galiausiai pakliuvo į geležinkelio avariją tarp San Francisko 
1r Niujorko. Galų gale jis vargais negalais baigė kelionę apie pa- 
saulį... per šimtą aštuoniasdešimt septynias dienas vietoj trisde- 
šimt devynių. 

Pan Šao ir savo namuose Pekine liko paryžietis. Todėl kas 
sykį, kai jaunasis kinas atvyksta į Prancūziją, mudu kartu pietau- 
jame pas Diuraną arba Margerį. Kai dėl daktaro Tio Kino, tai, 
vykdydamas Kornaro nurodymus, jis sumažino savo racioną iki 
vieno kiaušinio trynio per dieną, bet vis dėlto nepraranda vilties 
išgyventi iki šimto dvejų metų — pagal kilniojo venecijiečio pa- 
vyzdį. 

Sero Frensio Traveljano, iš kurio taip ir nesulaukiau nei atsi- 
prašymo, nei cigaro, daugiau niekada nebemačiau. 

O garsusis plėšikas Faruskiaras tikriausiai išėjo iš Didžiosios 

Transazijos geležinkelio magistralės valdybos sudėties ir savo 
vaisingą veiklą perkėlė į Mongolijos provincijas. Negirdėjau, kad 
kinai jį būtų sugavę ir pakorę. 

Pagaliau Kinko. Nėra ko ir sakyti, kad jis vedė Zinką Klork. 
Mes visi dalyvavome jų vestuvėse, labai prašmatniose ir iškil- 
mingose; ir jeigu Dangaus Sūnus dosniai apdovanojo jaunąjį ru- 
muną, tai mergina gavo puikią dovaną iš traukinio keleivių, ku- 
riuos išgelbėjo jos išrinktasis. 

Štai jums teisingas ir tikslus pasakojimas apie kelionę iš Tif- 
liso į Pekiną. Ir tegu „XX amžiaus" redakcija, nepaisydama kai 
kurių klaidų ir suklydimų, pareikš man savo pasitenkinimą, kad 
garbingai atlikau reporterio priedermes. 

Praleidęs Pekine tris savaites, grįžau į Prancūziją jūrų keliu. 

Pagaliau privalau padaryti paskutinį ir labai mano savimeilei 
nemalonų prisipažinimą. Kitą dieną po to, kai atvykau į Padan- 
gių imperijos sostinę, manęs laukė atsakymas į telegramą, pa- 
siųstą iš Landžou: 

Klaudijui BOMBARNAKUI 
Pekinas Kinija 


„AXX amžiaus " redakcija paveda savo korespondentui Klau- 
dijui Bombarnakui pasveikinti ir nuoširdžiai padėkoti narsiajam 
ir drąsiajam Faruskiarui 

Kadangi sugebėjau išsisukti ir neatsakyti į šią telegramą, tai 
ryžtingai teigiu, kad ji nepasiekė adresato. 


Pabaiga 
1892 m. 

